
Lucian Boia, născut în Bucureşti la 1 februarie 1944, este profesor la 
Facultatea de Istorie a Universităţii din Bucureşti. Opera sa, întinsă şi 
variată, cuprinde numeroase titluri apărute în România şi în Franţa, 
precum şi traduceri în engleză, germană şi în alte limbi. Preocupat 
îndeosebi de istoria ideilor şi a imaginarului, s-a remarcat atât prin 
lucrări teoretice privitoare la istorie(/ocu/ cu trecutul. Istoria între 
adevăr şi ficţiune) şi la imaginar (Pentru o istorie a imaginarului), cât şi 
prin investigarea consecventă a unei largi game de mitologii (de la 
viaţa extraterestră şi sfârşitul lumii până la comunism, naţionalism şi 
democraţie). A adus, de asemenea, noi interpretări privitoare la istoria 
Occidentului, a Franţei şi a Germaniei. în 1997, lucrarea sa Istorie şi mit 
în conştiinţa românească a stârnit senzaţie şi a rămas de atunci un 
punct de reper în redefinirea istoriei naţionale. 

Introducere 



Greu de găsit o altă ţară care să fi trecut, ca România, prin atâtea 
regimuri politice de-a lungul unui singur deceniu. O relativă democraţie 
până la sfârşitul anului 1937. Regimul personal al regelui Carol II din 
februarie 1938 până în septembrie 1940. Statul naţional-legionar din 
septembrie 1940 până în ianuarie 1941. Puterea concentrată în mâinile 
Conducătorului: generalul (apoi mareşal) Ion Antonescu (deja asociat 
cu legionarii în lunile anterioare), din ianuarie 1941 până în august 
1944. Scurta etapă democratică (cu destule limitări, de altfel) din 
august 1944 până în februarie 1945. Guvernarea Petru Groza, 
comunizantă, din martie 1945 până la sfârşitul lunii decembrie 1947. 
Iar la 30 decembrie 1947, odată cu proclamarea Republicii Populare 
Române, intrarea deplină într-un sistem comunist. în doar zece ani, o 
succesiune de şapte regimuri, acoperind întreg evantaiul politico- 
ideologic, de la extrema dreaptă la extrema stângă şi de la democraţie 
la totalitarism. 

Astăzi ştim care a fost, de fiecare dată, deznodământul. Cei de- 
atunci n-aveau de unde să ştie. Când s-au sărbătorit zece ani de 
la"Restaruraţie", la 8 iunie 1940, regimul lui Carol II părea menit să 
dureze: mai avea trei luni de viaţă. Legionarii au pus stăpânire pe ţară, 
ca să rămână şi să schimbe totul din temelii; istoria le-a îngăduit doar 
patru luni. Mulţi credeau, dimpotrivă, că regimul comunist nu va 
rezista; până la urmă, e drept, s-a dus, dar a ţinut aproape cât o viaţă 
de om. 

Ce experiment putea fi mai bun, pentru a testa comportamente, 
decât o asemenea cursă presărată cu obstacole? Subiecţii 
experimentului sunt membrii elitei intelectuale. Le vom urmări reacţiile 
în faţa unei istorii cu întorsături neaşteptate şi brutale. Iluzii, refuzuri, 
adaptări, cedări, evadări... toată gama de atitudini e prezentă. Şi 
destine de tot felul, cu suişuri şi coborâri, ascensiuni vertiginoase, ca şi 
dramatice prăbuşiri. 

Trasarea contururilor elitei intelectuale comportă o oarecare 
aproximaţie: măcar pentru faptul că ierarhiile existente la un moment 
dat nu sunt în mod necesar şi garanţii de excelenţă. Am reţinut, în 
principal, corpul universitar (de preferinţă la nivel de profesori şi 
conferenţiari), Academia Română (membrii titulari), scriitorii cu statut 
recunoscut, ziariştii şi publiciştii formatori de opinie. Abordarea 
problematicii e atât structurală, cât şi narativă, dat fiind că interesează 
în egală măsură categoriile şi indivizii: reconstituirile globale se 
întâlnesc şi se completează cu detaliile de viaţă. 

Un lucru se înţelege de la sine: între copertele cărţii nu se va găsi 
totul. Sunt multe personaje şi evenimente, dar nu e o enciclopedie. 



Autorul a reţinut ceea ce i s-a părut a fi mai reprezentativ, sau mai 
sugestiv, pentru o situaţie sau alta. Inevitabil, selecţia şi "asamblarea" 
poartă marca celui care le-a făcut. 

Construcţia, aşa cum se prezintă, e nouă în ansamblul ei. Dar cu 
greu ar fi putut fi realizată în lipsa acelor sinteze parţiale, care au 
meritul de a fi defrişat terenul într-o măsură apreciabilă. Astfel, 
lucrarea lui Z. Ornea, Anii treizeci. Extrema dreaptă românească 
(1995), studiu detaliat şi temeinic, şi destul de echilibrat (în ciuda unei 
priviri dinspre "stânga"); bazat în cea mai mare parte pe publicistica 
vremii, nu şi-a propus să aducă informaţie propriu-zis inedită, după 
cum n-a beneficiat nici de avalanşa de memorii şi jurnale publicate 
ulterior. în volume succesive (România în timpul primului război 
cultural, 1944-1948: Trădarea intelectualilor, 1992, Reeducare şi 
prigoană, 1993; Literatura în totalitarism, 1994-1995), Ana Selejan a 
reuşit performanţa unei despuieri aproape exhaustive a presei dintre 
1944 şi începutul anilor '50; material preţios, din păcate indigest 
prezentat, prin punerea cap la cap a unor lungi extrase, legate cel mult 
printr-un vag comentariu. Măria Someşan s-a ocupat de Universitate şi 
politică în deceniile 4-6 ale secolului XX (2004); a prelucrat un imens 
fond arhivistic privitor la mediul universitar; sunt preţioase îndeosebi 
tabelele statistice realizate pe baza materialului inedit. Contribuţii la 
biografia unui lung şir de universitari a adus Lucian Nastasă, în 
Intimitatea amfiteatrelor. Ipostaze din viaţa privată a universitarilor 
"literari", 1864-1948 (2010). Informaţii inedite cu privire la ultimii ani ai 
perioadei cercetate sunt cuprinse în cartea lui Cristian Vasile, 
Literatura şi artele în România comunistă, 1948-1953 (2010). 

Individual, s-au bucurat de atenţie după 1989 în primul rând 
exponenţii tinerei generaţii a anilor '30. Alexandra LaignelLavastine a 
scris despre Noica, apoi despre trioul CioranEliade-lonescu; Marta 
Petreu, despre Cioran, lonescu şi M i hai I Sebastian (cel din urmă, prin 
prisma relaţiei cu Nae lonescu); Florin Ţurcanu, despre Eliade (o amplă 
biografie); Sorin Lavric, despre Noica... De asemenea, Ion Bălu a dat o 
nouă ediţie a cărţii mai vechi despre G. Călinescu; Constantin Schifirneţ 
a tratat de-a lungul a trei volume viaţa lui C. Rădulescu-Motru; iar 
Vasile Lungu a scris biografia lui Tudor Vianu... Sunt autorii şi lucrările 
la care am apelat mai frecvent; datele bibliografice se vor regăsi în 
note. 

Cea mai mare parte a informaţiei cuprinsă în carte este însă extrasă 
direct din surse. Din mai multe fonduri de arhivă. Din presa vremii. Din 
numeroasele memorii şi jurnale personale care s-au publicat în ultimele 
două decenii. 

Să-i prezentăm acum pe protagonişti şi să-i lăsăm după aceea să se 
confrunte cu Istoria. 



Abrevieri 

ANR-ANIC: Arhivele Naţionale ale României. Direcţia Arhivele 
Naţionale Istorice Centrale 

ACNSAS: Arhiva Consiliului Naţional pentru Studierea Arhivelor 
Securităţii 



120 de personaje 



Nu toate personajele cărţii apar în această listă: doar cele cu roluri 
mai pronunţate sau mai semnificative pentru ilustrarea anumitor 
tendinţe. Notiţele consemnează strict anul naşterii şi cel al morţii, 
domeniul reprezentat şi, în cazul universitarilor şi al academicienilor, 
data ocupării catedrei, respectiv a alegerii la Academie. Diversele 
episoade biografice vor fi evocate pe parcursul lucrării. 

Acterian, Haig (1904-1943), regizor, eseist şi publicist. Fratele lui 
Arşavir Acterian (1907-1997) 

Aderca, Felix (1891-1962), scriitor şi publicist. 
Amzăr, Dumitru (1906-1999), filozof. 

Arghezi, Tudor (1880-1967), poet şi publicist. Membru al Academiei 
Republicii Populare Române (1955). 

Barbilian, Dan (1895-1961), matematician şi poet (sub pseudonimul 
Ion Barbu). Conferenţiar (1932) şi profesor (1942) la Universitatea din 
Bucureşti. 

Batzaria, Nicolae (1874-1953), scriitor şi ziarist. 

Beniuc, Mihai (1907-1988), poet. Carieră universitară în domeniul 
psihologiei: asistent la Universitatea din Cluj, conferenţiar la 
Universitatea din laşi (1944), profesor la Universitatea din Bucureşti 
(1949). Membru al Academiei Republicii Populare Române (1955). 

Bernea, Ernest (1905-1990), filozof şi sociolog. 

Blaga, Lucian (1895-1961), poet şi filozof. Profesor la Universitatea 
din Cluj (1939). Membru al Academiei Române (1936). 

Bogza, Geo (19081993), poet şi prozator. Membru al Academiei 
Republicii Populare Române (1955). 

Botez, Octav (1884-1943 ), critic şi istoric literar. Conferenţiar (1927) 
şi profesor (1936) la Universitatea din laşi. 

Brăileanu, Traian (1882-1947), sociolog. Profesor la Universitatea din 
Cernăuţi (1921), transferat la Universitatea din Bucureşti (1940). 

Brănişteanu, Beno (1874-1947), ziarist. 

Brătescu-Voineşti, I. Al. ( 18 68-1 946), prozator. Membru al 

Academiei Române (1918). 

Brătianu, Gheorghe I. (1898-1953), istoric şi om politic. Profesor la 
Universitatea din laşi (1924) şi la Universitatea din Bucureşti (1940). 
Membru al Academiei Române (1942). 

Carandino, Nicolae (1905-1996), ziarist. 

Călinescu, G. (1899-1965), critic şi istoric literar, scriitor, publicist. 
Conferenţiar la Universitatea din laşi (1937), profesor la Universitatea 



din Bucureşti (1945). Membru al Academiei Române (1948) şi al 
Academiei Republicii Populare Române (1948). 

Cioculescu, Radu (1901-1961), funcţionar public, eseist. 

Cioculescu, Şerban (1902-1988), critic şi istoric literar. Profesor la 
Universitatea din laşi (1946, doar un an) şi la Universitatea din 
Bucureşti (1965). Membru al Academiei Republicii Socialiste România 
(1974). 

Cioran, Emil (1911-1995), filozof şi eseist. 

Ciorănescu, Nicolae (1903-1957), matematician. Conferenţiar (1929) 
şi profesor (1941) la Politehnica din Bucureşti. 

Comarnescu, Petru (1905-1970), eseist, critic şi istoric de artă. 

Condiescu, Nicolae (1880-1939), general şi scriitor. 

Constantinescu, Pompiliu (1901-1946), critic literar. 

Constantinescu-laşi, Petre (1892-1977), istoric. Profesor la 
Universitatea din laşi (1926) şi la Universitatea din Bucureşti (1944). 
Membru al Academiei Republicii Populare Române (1948). 

Crainic, Nichifor (1889-1972), poet, teolog şi publicist. Profesor la 
Facultatea de Teologie din Chişinău (1926) şi la Facultatea de Teologie 
din Bucureşti (1932). Membru al Academiei Române (1940). 

Cuza, A.C. (1857-1947), profesor de economie politică la 
Universitatea din laşi (1901). Membru al Academiei Române (1936). 

Daicoviciu, Constantin (1898-1973), istoric, arheolog. Conferenţiar 
(1932) şi profesor (1938) la Universitatea din Cluj. Membru al 
Academiei Republicii Populare Române (1955). 

Davidescu, Nicolae (1887-1954), poet şi eseist. 

Donescu, Vladimir (n. 1903), directorul revistei Vremea, alături de 
fratele său Constantin Donescu. 

Dragomir, Silviu (1888-1962), istoric. Profesor la Universitatea din 
Cluj (1919). Membru al Academiei Române (1928). 

Dumitrescu, Vladimir (1902-1991), arheolog. Docent al Universităţii 
din Bucureşti (1930), director al Muzeului Naţional de Antichităţi 
(1935). 

Dumitriu, Anton (1905-1992), filozof, logician. Profesor la 
Universitatea din Bucureşti (1946). 

Eftimiu, Victor (1889-1972), scriitor şi publicist. Membru al 
Academiei Române (1948) şi al Academiei Republicii Populare Române. 

Eliade, Mircea (1907-1986), istoric al religiilor şi scriitor. Asistent 
onorific al lui Nae lonescu la Universitatea din Bucureşti. Profesor la 
Universitatea din Chicago (1957). 

Enescu, George (1881-1955), compozitor, violonist, pianist şi dirijor. 
Membru al Academiei Române (1932) şi al Academiei Republicii 
Populare Române (1948). 



Făcăoaru, lordache (1897-1984), antropolog. Asistent la 
Universitatea din Cluj (1932). 

Frunzetti, Ion (1918-1985), eseist şi poet. 

Galaction, Gala (1879-1961), scriitor. Profesor la Facultatea de 
Teologie din Chişinău (1926). Membru al Academiei Române (1947) şi 
al Academiei Republicii Populare Române (1948). 

Gane, Constantin (1885-1962), scriitor şi istoric. 

Ghibu, Onisifor (1883-1972), profesor de pedagogie la Universitatea 
din Cluj (1919). 

Giurescu, Constantin C. (1901-1977), istoric. Profesor la 
Universitatea din Bucureşti (1927). Membru al Academiei Republicii 
Socialiste România (1974). 

Goga, Octavian (1881-1938), poet şi om politic. Membru al 
Academiei Române (1922). 

Guşti, Dimitrie (1880-1955), sociolog. Profesor la Universitatea din 
laşi (1910) şi la Universitatea din Bucureşti (1920). Membru al 
Academiei Române (1919). 

Gyr, Radu, pseudonimul lui Radu Demetrescu (1905-1975), poet şi 
eseist. Asistent la Universitatea din Bucureşti (1930). 

Herescu, Nicolae (1906-1961), latinist. Conferenţiar (1931) şi 
profesor (1935) la Universitatea din Bucureşti. 

Herseni, Traian (1907-1980), sociolog. Conferenţiar la Universitatea 
din Bucureşti (1939), profesor la Universitatea din Cluj-Sibiu (1942). 

Hudiţă, loan (1896-1982), istoric şi om politic. Conferenţiar la 
Universitatea din laşi (1928), profesor la Şcoala de Arhivistică din 
Bucureşti (1939), conferenţiar (1941) şi profesor (1944) la 
Universitatea din Bucureşti. 

Hulubei, Horia (1896-1972), fizician. Profesor la Universitatea din laşi 
(1938) şi la Universitatea din Bucureşti (1940). Membru al Academiei 
Române (1946) şi al Academiei Republicii Populare Române (1955). 

lonescu, Eugen (1909-1994), eseist şi dramaturg. Membru al 
Academiei Franceze (1970). 

lonescu, Nae (1890-1940), filozof şi publicist. Conferenţiar (1922) şi 
profesor (1932) la Universitatea din Bucureşti. 

Iordan, lorgu (1888-1986), lingvist şi filolog. Profesor la Universitatea 
din laşi (1926) şi la Universitatea din Bucureşti (1946). Membru al 
Academiei Române (1945) şi al Academiei Republicii Populare Române 
(1948). 



lorga, Nicolae (1871-1940), istoric şi om politic. Profesor la 
Universitatea din Bucureşti (1894). Membru al Academiei Române 
(1910). 

Ivaşcu, George (1911-1988), publicist şi istoric literar. Profesor la 
Universitatea din Bucureşti (1958). 

Lapedatu, Alexandru (1876-1954), istoric şi om politic. Profesor la 
Universitatea din Cluj (1919). Membru al Academiei Române (1918). 
Lovinescu, Eugen (1881-1943), critic şi istoric literar. 

Macovescu, George (1913-2002), ziarist, publicist, om politic. 

Marcu, Alexandru (1894-1955), profesor de limba şi literatura 
italiană la Universitatea din Bucureşti (1933). 

Martinescu, Pericle (1911-2005), scriitor şi publicist. 

Mărgineanu, Nicolae (1905-1980), psiholog. Conferenţiar la 
Universitatea din Cluj (1938). 

Micescu, Istrate (1881-1951), avocat şi om politic. Profesor la 
Universitatea din Bucureşti (1930). 

Moisil, Grigore (1906-1973), matematician. Profesor la Universitatea 
din laşi (1936) şi la Universitatea din Bucureşti (1942). Membru al 
Academiei Republicii Populare Române (1948). 

Motăş, Constantin (1891-1980), biolog. Profesor la Universitatea din 
laşi (1932) şi la Universitatea din Bucureşti (1940). Membru al 
Academiei Române (1948). 

Munteanu, Basil (1897-1972), profesor de limba şi literatura franceză 
la Universitatea din Bucureşti (1940). 

Murgescu, Costin (1919-1989), economist. Profesor la Universitatea 
din Bucureşti (1956), directorul Institutului de Economie Mondială 
(1970). 

Nicolescu, Miron (1903-1974), matematician. Profesor la 
Universitatea din Cernăuţi (1933) şi la Universitatea din Bucureşti 
(1940). Membru al Academiei Republicii Populare Române (1955). 

Noica, Constantin (1909-1987), filozof şi eseist. 

Oţetea, Andrei (1894-1977), istoric. Conferenţiar (1927) şi profesor 
(1935) la Universitatea din laşi. Profesor la Universitatea din Bucureşti 
(1947). Membru al Academiei Republicii Populare Române (1955). 

Panaitescu, Petre P. (1900-1967), istoric. Conferenţiar (1927) şi 
profesor (1932) la Universitatea din Bucureşti. 

Pandrea, Petre, pseudonimul lui Petre Marcu (1904-1968), avocat şi 
publicist. 

Păraschivescu, Miron Radu (1911-1971), poet şi publicist. 



Parhon, Constantin I. (1874-1969), medic endocrinolog. Profesor la 
Universitatea din laşi (1913) şi la Universitatea din Bucureşti (1933). 
Membru al Academiei Române (1939). Membru al Academiei Republicii 
Populare Române (1948). 

Pas, Ion (18951964), scriitor şi ziarist. 

Pascu, Giorge (1882-1951), lingvist şi istoric literar. Profesor la 
Universitatea din laşi (1920). 

Petrescu, Camil (1894-1957), scriitor, membru al Academiei 
Republicii Populare Române (1948). 

Petrescu, Cezar (1892-1961), scriitor, membru al Academiei 
Republicii Populare Române (1955). 

Petrescu, Nicolae (1886-1954), sociolog, conferenţiar la 
Universitatea din Bucureşti (1932). 

Petrovici, Emil (1899-1968), lingvist. Profesor la Universitatea din 
Cluj (1936). Membru al Academiei Republicii Populare Române (1948). 

Petrovici, Ion (1882-1972), filozof. Conferenţiar (1906) şi profesor 
(1912) la Universitatea din laşi. Profesor la Universitatea din Bucureşti 
(1940). Membru al Academiei Române (1934). 

Popa, Grigore T. (1892-1948), medic şi anatomist. Profesor la 
Universitatea din laşi (1928) şi la Universitatea din Bucureşti (1942). 

Popescu, Stelian (1874-1954), ziarist şi om politic, patronul ziarului 
Universul. 

Protopopescu, Dragoş (1892-1948), profesor de limba şi literatura 
engleză la Universitatea din Cernăuţi (1924) şi la Universitatea din 
Bucureşti (1940). 

Puşcariu, Sextil (1877-1948), lingvist şi filolog. Profesor la 
Universitatea din Cernăuţi (1906) şi la Universitatea din Cluj (1919). 
Membru al Academiei Române (1914). 

Racoviţă, Emil (1868-1947), biolog. Profesor la Universitatea din Cluj 
(1920). Membru al Academiei Române (1925). 

Ralea, Mihai (1896-1964), estetician, critic literar, eseist. Profesor la 
Universitatea din laşi (1926) şi la Universitatea din Bucureşti (1938). 
Membru al Academiei Republicii Populare Române (1948). 

Rădulescu, Andrei (1880-1959), jurist. Profesor la Academia 
Comercială din Bucureşti (1913). Membru al Academiei Române (1920) 
şi al Academiei Republicii Populare Române (1948). 

Rădulescu-Motru, Constantin (1868-1957), filozof şi psiholog. 
Profesor la Universitatea din Bucureşti (1900). Membru al Academiei 
Române (1923). 

Rebreanu, Liviu (1885-1944), scriitor. Membru al Academiei Române 
(1939). 

Roller, Mihail (1908-1958), inginer de formaţie, devenit istoric. 
Membru al Academiei Republicii Populare Române (1948). 



Rosetti, Alexandru (1895-1990), lingvist. Profesor la Universitatea 
din Bucureşti (1932). Membru al Academiei Republicii Populare Române 
(1948). 

Rosetti, Radu R. (1877-1949), general şi istoric. Membru al 
Academiei Române (1934). 

Roşu, Nicolae (n.1903), medic şi eseist. 

Sadoveanu, Ion Marin (1893-1964), scriitor. 

Sadoveanu, Mihail (1880-1961), scriitor. Membru al Academiei 
Române (1922) şi al Academiei Republicii Populare Române (1948). 

Sabia, Alexandru, pseudonimul lui Alexandru Stănescu (1906-1937), 
scriitor şi publicist. 

Săvulescu, Traian (1889-1963), botanist. Profesor la Şcoala 
Superioară de Agricultură din Bucureşti (1920) şi la Universitatea din 
Bucureşti (1948). Membru al Academiei Române (1936) şi al Academiei 
Republicii Populare Române (1948). 

Sân-Giorgiu, Ion (1892-1950), germanist şi publicist. Conferenţiar la 
Universitatea din Bucureşti (1922). 

Sebastian, Mihail, pseudonimul lui losef Hechter (1907-1945), scriitor 

I. Ofensiva tinerilor 



Se petrece în România dintre cele două războaie mondiale o 
extindere considerabilă a elitei intelectuale: consecinţă a progresivei 
democratizări. Fenomenul se propagă începând cu generaţia cea mai 
tânără, aşa că ponderea tinerilor intelectuali creşte, cu toate 
consecinţele, bune şi mai puţin bune, care decurg de aici: mai mult 
idealism, mai multă îndrăzneală, o mai mare înclinare spre extreme... 

într-un articol publicat în primele zile ale anului 1929, G. Călinescu 
lua în derâdere "invazia adolescenţilor". "Trecem printr-o fază de 
neseriozitate culturală umoristică. Suntem terorizaţi de tipul 
«mucosus». Acesta te întreabă de vârstă şi-ţi dă un respect invers 
proporţional cu numărul de ani." Agresivitate nesusţinută în nici un fel 
pe vreo înfăptuire de ordin intelectual, pentru simplul motiv că "la 20 
de ani nu se pot face opere durabile"; abia "la 50 de ani un intelectual 
poate da cele mai legitime nădejdi". Erau ironizaţi cu deosebire Petru 
Comarnescu, animatorul "generaţiei", văzut ca "organizator al celei mai 
detestabile insurecţii de colegieni", şi Constantin Noica, "elev de liceu 
mi se pare, sau absolvent de curând", ale cărui "aere" nu puteau stârni 
decât ilaritate şi îndoială cu privire la viitorul lui. 1 

Mărturii despre insolenţa acestor nu chiar adolescenţi, dar abia ieşiţi 
din adolescenţă, sunt nenumărate. Câteva decenii mai târziu, Emil 
Cioran confirma genul de frondă impertinentă care îl iritase pe 
Călinescu. "îi dispreţuiam pe «bătrâni» - scrie el -, pe «ramoliţi», adică 
pe toţi cei care depăşiseră treizeci de ani" (G. Călinescu avea în 1929 
exact 30 de ani; pe punctul, aşadar, de a depăşi limita impusă). "Lupta 
dintre generaţii - continuă Cioran - ne apărea drept cheia tuturor 
conflictelor şi principiul explicativ al tuturor evenimentelor. A fi tânăr 
însemna pentru noi a avea în mod automat şi geniu. Se va spune că 
această infatuare e din toate timpurile. Se prea poate. Cred însă că n-a 
fost niciodată împinsă atât de departe cum am făcut-o noi. Se exprima 
prin ea voinţa de a forţa istoria, apetitul de a ne insera în istorie, de a 
provoca cu orice preţ ceva nou. Frenezia era la ordinea zilei." 2 

Petru Comarnescu se născuse în 1905, Mircea Eliade în 1907, Eugen 
lonescu în 1909, Constantin Noica, tot în 1909, Emil Cioran, încă şi mai 
tânăr, în 1911... Câteva nume şi câteva repere cronologice ale unei 
generaţii venită pe lume între 1905 şi 1910 ori cu puţin înainte sau 



1 G. Călinescu, "Invazia adolescenţilor", în Viaţa literară, 12 ianuarie 1929, 
articol reprodus în Opere, Publicistică, 1 (1920-1932), Editura Fundaţiei 
Naţionale pentru Ştiinţă şi Artă, Bucureşti, 2006, pp. 430-432. 

2 E.M. Cioran, "Les debuts d'une amitie", în Cahier de l'Herne, Mircea Eliade, 
Editions de l'Herne, Paris, 1978. 



după acest interval, tineri care în 1930 aveau (nu încă toţi) puţin peste 
20 de ani. 

Nu toleranţa îi caracterizează pe cei mai mulţi dintre ei. Negarea e 
adesea radicală, fără nuanţe, fără concesii. Predecesorii sunt sau 
anulaţi, sau, în cel mai bun caz, menţionaţi ca ilustrând etape 
pregătitoare, în aşteptarea apariţiei celor chemaţi să împlinească 
cultura românească. 

Mai trec trei-patru ani şi, deja, din punctul lor de vedere, ceea ce 
putea fi considerat iniţial o simplă promisiune, devenise, incontestabil, 
o certitudine. "Generaţia tânără şi ritmul mondial", se intitulează un 
articol publicat în ianuarie 1933 de Mihail Polihroniade, evident, el 
însuşi membru al generaţiei (născut în 1906). Partida i se părea deja 
încheiată, în sensul că "«generaţia tânără» a triumfat practic pe toată 
linia, «bătrânii» aproape că nu mai există". Noua generaţie "este 
stăpâna vieţii culturale româneşti". Presa îi aparţine aproape în 
întregime. "în afară de Universul, care ţine să păstreze privilegiul 
platitudinii îmbătrânite, toate celelalte gazete sunt - în ceea ce priveşte 
partea culturală - în mâna tinerilor." La fel şi revistele, cu singura 
excepţie a Adevărului literar şi artistic. Mai rezistă, e drept, editurile, 
care publică în bună măsură o literatură lamentabilă, după cum se 
exprimă dispreţuitor autorul, mai precis "diverşi Topîrceni, Minuleşti, 
Petreşti, Teodoreni, Stănoi perimaţi şi de proastă calitate" (se poate 
presupune că genericul Petreşti îi acoperă atât pe Cezar Petrescu, cât 
şi pe Cârmii Petrescu, după cum Teodorenii pot fi ambii fraţi Ionel 
Teodoreanu şi Al. O. Teodoreanu). Dar, slavă Domnului, şi editurile 
încep să cedeze, tipărind, în anii din urmă, romane ale lui Anton 
Holban, Mircea Eliade şi altor câţiva. 

Până la urmă ce-i deosebeşte pe tineri de generaţiile precedente şi 
de contemporanii lor mai vârstnici, unii dintre ei mai vârstnici doar cu 
câţiva ani? Este - o spune Polihroniade chiar din titlu - integrarea lor 
în"ritmul mondial". Până la ei s-au făcut eforturi - începând cu 
generaţia de la 1848, apoi cu Junimea -, doar parţial reuşite, de 
occidentalizare a culturii româneşti, contracarate de mişcări adverse, 
de readucere în prim-plan a fondului arhaic tradiţional (şi iată în acest 
sens caracterizarea curentului "sămănătorist": "Sub imboldul unei 
personalităţi năvalnice, dar confuze, haotice, sterpe e vorba de dl. lorga 
o generaţie mediocră şi ca posibilităţi creatoare, şi ca nivel intelectual 
se înrolează sub flamura Sămănătorului. Trăim o epocă de jalnic 
ruralism cultural în care suprema ţintă creatoare este reproducerea 
credincioasă a balegii străbune...). " 3 Rezultă, în viziunea lui 
Polihroniade, că tinerii s-au săturat să imite Occidentul - pentru simplul 
motiv că sunt perfect încadraţi în civilizaţia modernă şi nu mai au ce şi 



3 Mihail Polihroniade, "Generaţia tânără şi ritmul mondial", în Azi, ianuarie 1933, pp. 467- 
483 . 



de ce să imite; după cum s-au săturat să reactualizeze tradiţia 
românească: ei privesc înainte, nu înapoi. 

Apreciat în contextul unor asemenea verdicte fără apel, volumul Nu, 
publicat de Eugen lonescu în 1934 (singurul volum românesc, alături de 
numeroase articole risipite prin reviste, al viitorului ilustru dramaturg 
francez), culegere considerată teribilistă şi iconoclastă, nu mai are de 
ce să şocheze. Nu-u\ nu era doar al lui, ci al "generaţiei", lonescu îi 
rezolvă repede pe scriitorii de început de secol, scoţându-i definitiv din 
joc printr-o singură frază care începe cu cuvântul "ruşine": "Ruşinea 
timpurilor literare care au dat naştere unui Vlahuţă, unui Coşbuc, unui 
Cerna, unui Şt. O. losif, «Sămănătorismului» etc. a fost desigur o aspră 
pedeapsă celestă." Expresie a unei culturi "caracterizată printr-o 
uimitoare confuzie de planuri, printr-o unică lipsă de simţ critic", 
lonescu merge încă mai departe, coborându-i de pe piedestal şi pe 
autorii consideraţi în genere ilustrativi pentru modernitatea literară 
românească. începând cu Arghezi: retoric, melodramatic, superficial, 
fals. Doar aparenţa unei mari poezii. Urmează demolarea unui poet 
încă şi mai modem, Ion Barbu. Ca şi a romancierului Cârmii Petrescu, 
cu remarca abruptă potrivit căreia "Patul lui Procust este cea mai 
proastă carte apărută de zece ani încoace". O biată imitaţie de Proust, 
un "Proust deficient". în ce-l priveşte, lonescu nu mai suportă starea de 
subordonare mediocră a culturii româneşti: "Să nu acceptăm 
compromisuri. Prefer să refuz întreaga poezie românească decât să 
accept aceste valori debile. Acceptarea unui etalon literar românesc 
inferior înseamnă - de la început un compromis: o acceptare clară a 
mediocrităţii culturii noastre şi o ruşinoasă situare pe un plan de jos." 4 

Nu doar literatura era în discuţie, nu doar ansamblul culturii 
româneşti, ci destinul însuşi al românilor. România trebuia să devină 
alta. Este teza din Schimbarea la faţă a României, carte publicată de 
Emil Cioran în 1936, text care, prin "extremismul" său, poate să pară 
singular, ca şi volumul lui lonescu, însă nu face decât să exacerbeze o 
stare de spirit caracteristică "tinerilor". înşiruirea câtorva scurte pasaje 
este mai grăitoare decât orice comentariu: "Discontinuitatea faţă de 
propria lor soartă este condiţia afirmării culturilor mici. Singura obsesie 
trebuie să fie: saltul istoric... Doamne! ce vom fi făcut o mie de ani?! 
Toată viaţa noastră de un secol încoace nu este decât procesul prin 
care am ajuns să ne dăm seama că n-am făcut nimic... România are 
nevoie de o exaltare până la fanatism. O Românie fanatică este o 
Românie schimbată la faţă... Va trebui să vedem care este specificul 
naţional al României, care a ţinut-o o mie de ani în nemişcare, pentru a- 
I putea lichida împreună cu mândria ridiculă care ne ataşează de el... 
Distanţa minoră de toate aspectele lumii a creat acel blestem poetic şi 



4 Eugen lonescu, Nu, Editura Vremea, Bucureşti, 1934, în principal pp. 58-59 (v. şi ediţia 
Humanitas, 2011). 



naţional, care se cheamă Mioriţa şi care alături de înţelepciunea 
cronicarilor constituie rana neînchisă a sufletului românesc... Românii 
au trăit o mie de ani ca plantele. Unui popor de ţărani i-a făcut mare 
plăcere să nu intervină în cursul lumii... Nu pot iubi decât o Românie în 
delir... România trebuie să se degajeze de toate lanţurile eredităţii sud- 
est europene." într-o Românie în care tradiţia istorică, ţăranul şi satul 
erau repere şi simboluri la ordinea zilei, Cioran pretinde o ruptură 
totală: "Satul este suspendare istorică; inactualitate substanţială. Vai 
de ţara împânzită numai de sate !" Şi propoziţia celebră: "Aş vrea o 
Românie cu populaţia Chinei şi cu destinul Franţei." 5 

Am ales înadins câteva puncte de vedere extreme, ale celor care 
anunţau fără menajamente îngroparea generaţiilor anterioare şi 
sfârşitul vechii Românii. Sunt şi aprecieri mai nuanţate. Astfel, Mihail 
Sebastian nu crede că tinerii ar fi devenit stăpânii situaţiei, mai au până 
acolo o cale lungă de parcurs; deocamdată, tot cei dinainte se află în 
prim-plan. 6 Constatare de bun simţ. Liderii de opinie, în presa 
românească, aparţineau mai toţi unor generaţii mai vârstnice: Pamfil 
Şeicaru, la Curentul, Nae lonescu, la Cuvântul, sau, în presa de şi mai 
mare tiraj, Stelian Popescu, patronul Universului, ca şi numele 
reprezentative de la grupul Adevărul-Dimineaţa: Emil Socor, B. 
Brănişteanu, Tudor Teodorescu-Branişte... La fel şi cei mai reputaţi 
scriitori: Sadoveanu, Rebreanu, Arghezi sau, mai tânărul, dar nu chiar 
atât de tânărul, Camil Petrescu, fără a-i uita pe răsfăţaţii publicului larg 
Cezar Petrescu şi Ionel Teodoreanu. Nici unul dintre autorii generaţiei 
"tinere" nu se putea compara, în epocă, cu notorietatea acestora. Erau 
desigur mulţi, erau deja vizibili, şi începuseră să fie apreciaţi... dar în 
linia a doua. 

Nici contestarea predecesorilor nu e unanimă. Mircea Vulcănescu, în 
dezacord cu Polihroniade, nu admite "tabula rasa" şi e gata să 
recunoască factura universală a mai multor reprezentanţi ai culturii 
române. Iar în ce priveşte satul, Cioran e cel care se află în minoritate. 
Pentru Vulcănescu, dar şi pentru mulţi alţii, satul românesc este sfânt, 
nu poţi concepe o Românie adevărată fără sat. Indiferent de diagnostic 
şi de soluţii, ceea ce-i reuneşte pe aceşti tineri este convingerea de 
nestrămutat că au de îndeplinit o misiune. Misiunea ar fi, tot după 
Vulcănescu, aceea "de a închega laolaltă întreg sufletul românesc", 
pentru a ajunge (puţin importă dacă "în afara sau înăuntrul ritmului 
mondial") "la rezolvarea cu metode adecvate şi nu prin imitaţie, ca 
până acum, a problemelor noastre specifice". 7 Până la urmă, atât 

5 Emil Cioran, Schimbarea la faţă a României, Editura Vremea, Bucureşti [1936], pp. 26, 
39, 46, 61, 65-66, 85, 88, 96, 107, 109. 

6 Mihail Sebastian, "O generaţie încă tânără", în Cuvântul, 6 ianuarie 1933. 

7 Mircea Vulcănescu, "Farfuridi şi ritmul mondial", în Opere, voi. II, Editura 
Fundaţiei Naţionale pentru Ştiinţă şi Artă şi Univers Enciclopedic, Bucureşti, 
2005, pp. 427-437. Mai multe articole ale lui Vulcănescu pe aceeaşi temă, 



"universalismul" exprimat de Polihroniade, cât şi "specificitatea" dragă 
lui Vulcănescu se îndreptau spre o ţintă similară: depăşirea condiţiei de 
cultură secundară şi imitatoare şi ridicarea spiritului românesc în sfera 
cea mai înaltă a universalului. 

Definitoriu pentru noua "generaţie" este conceptul de experiment. 
Tocmai fiindcă se caută ceva nou, ceva încă insuficient definit. Pentru a 
se lămuri, tinerii înţeleg să "experimenteze". Aşa vor ajunge şi la 
legionarism, şi la comunism. Sunt în căutarea unei noi morale. în viaţa 
socială, ca şi în cea individuală. O stare de spirit, pe care Mircea Eliade 
- schimbând oarecum curios sensul cuvântului - a numit-o "huliganism", 
în accepţia propusă de el care nu mai are nimic peiorativ, dimpotrivă 
Huliganii (e şi titlul romanului său publicat în 1935) sunt cei care nu se 
mai mulţumesc cu ideile primite şi cu morala curentă şi, în consecinţă, 
sparg cadrele existente. 

Ce e adevărat şi ce e mitologie în aventura acestei generaţii? Mai 
întâi, "generaţie" e un fel de a spune. Nu există generaţii în sens 
biologic sau demografic, adică tranşe de vârstă delimitate: oamenii se 
nasc continuu, în fiecare clipă. "Generaţia" e un construct socio- 
cultural. Nu toţi intelectualii români născuţi în intervalul respectiv au 
făcut parte din grup. Dacă îi numărăm pe cei notabili, nu depăşim 
câteva zeci de persoane. G Călinescu, după vârstă, nu era departe de 
ei, se afla însă foarte departe prin atitudine, prin negarea însăşi a 
conceptului "generaţional". Alt critic, Şerban Cioculescu (născut în 
1902) se regăseşte chiar printre membrii generaţiei, în înşiruirea lui 
Polihroniade; simplă iluzie cronologică: intelectual raţionalist şi sceptic, 
nu are nimic de-a face cu ea. Născut în 1906 şi devenit prieten cu 
Eliade, N. I. Herescu n-are nici el vreo afinitate: e un om care se 
descurcă de minune în mediul universitar şi cultural, fără să fie 
frământat de măreţe idei şi proiecte (şi tocmai fiindcă nu e). în schimb, 
mult mai vârstnicul Nicolae Davidescu (născut în 1885), scriitor cu 
multiple preocupări, se apropie de cei tineri prin combativitate şi 
virulenţă demolatoare; avea să se remarce prin atacurile la adresa lui 
Arghezi şi Caragiale. O dedicaţie a lui Eugen lonescu, pusă pe un 
exemplar din Nu, recunoştea în el un spirit apropiat: "Dlui Nic. 
Davidescu, cel mai mare critic virtual al României, admiraţia foarte 
adevărată a lui Eugen lonescu l/VI/934". 8 Nici Felix Aderca (născut în 
1891) nu se simte "bătrân" printre tinerii săi confraţi, alături de care 
semnează frecvent. Şi aşa mai departe... 

Modelele acestor tineri nu sunt nici ele "tinere". Un mare îndrumător 
fusese Nicolae lorga, mai ales în sensul mesianismului naţional, dar 
influenţa lui scăzuse considerabil. Vasile Pârvan strânsese şi el 



reunite în secţiunea "Tânăra generaţie", tot în Opere, voi. I, pp. 613 -766. 
8 Rânduri scrise de Eugen lonescu pe un exemplar aflat în posesia autorului. 



numeroşi adepţi, şi nu numai ca fondator al şcolii româneşti de 
arheologie; ştiuse să insufle tinerilor conştiinţa unei datorii, a unui 
"eroism intelectual". Nu mai era însă prezent decât în amintire, murise 
în 1927. Persoana cea mai influentă în rândul tinerilor era acum 
profesorul de filozofie Nae lonescu (născut în 1890). Nu e deloc sigur că 
în lipsa lui generaţia aceasta şi-ar fi aflat vocaţia. Un caz paradoxal în 
cel mai înalt grad, intrat de pe atunci în mitologie. Potrivit obişnuitelor 
norme academice, valoarea lui Nae lonescu ar fi în cel mai bun caz 
îndoielnică. Un filozof fără operă sau rară operă semnificativă: autor de 
cursuri palide şi de articole risipite în ziarul pe care l-a condus, 
Cuvântul (între 1926 şi 1934), adunate nici măcar de el, ci de Mircea 
Eliade, în volumul Roza vânturilor, de asemenea fără prea mare relief. 
Pentru discipolii săi a fost însă un idol, un zeu. Ei ajung să gândească 
cu mintea lui Nae lonescu. Ce le spunea? în esenţă, într-un fel sau altul, 
ceea ce relatează Arşavir Acterian în Jurnalul său, după ce a asistat la o 
prelegere, în ziua de 18 noiembrie 1932. "Mergem la Nae lonescu. îşi 
începe cursul. îşi bate joc de sisteme şi filozofii. Filozofia concretului. 
Fiecare începe cu el filozofia. Posibilă doar o comuniune, nu o 
colaborare. Nu facem de plăcere şi nici ca meserie filozofia, ci de 
groază, ca să ne situăm în univers, să ne răfuim cu existenţa, cu noi 
înşine. Filozofii au aflat puncte de vedere, nu de ajungere. Soluţii nu 
sunt. Toată filozofia nu ne serveşte la nimic, nu ne înaintează şi nu ne 
ajută cu nimic. Noi, în noi, proces de creaţie. Filozoful ştiinţific - băcan 
care vinde brânza altuia. Unul care continuă filozofia lui Descartes n-a 
adus nimic nou. Trebuie o pornire de la tine, nu de la altul." 9 

Aşadar, filozofia reîncepe la nesfârşit cu fiecare individ. Nae lonescu 
predica libertatea, autenticitatea şi îndrăzneala creatoare. Fără să ofere 
soluţii, dând însă un nemaipomenit impuls. Soluţiile n-avea decât să le 
descopere fiecare, în raport cu propria chemare. O desprindere de 
"autorităţi", de valorile aparent aşezate odată pentru totdeauna. 
"Experimentul" tinerei generaţii porneşte în bună măsură de la lecţia lui 
Nae lonescu. Ceea ce tinerii simţeau confuz, el închegase într-o teorie. 
Continuă Acterian: "Dacă ar fi să cred într-un om, aş crede în el. 
Constat că mestecă exact ce mestec şi eu. Şi apoi, cine mai e în 
această Românie, în afară de Nae, în care poţi crede? Era Pârvan. E 
lorga (în care au crezut şi cred unii, dar eu nu pot crede). Altul nu 
găsesc." 10 Idealul naţional pe care-l predicase lorga fusese împlinit. 
Tinerii voiau acum să experimenteze ceva nou, să se simtă liberi, să 
spargă vechile cadre. Şi nimeni nu le predica libertatea mai convingător 
decât o făcea Nae lonescu. 

Cazul lui Mihail Sebastian ilustrează uluitoarea forţă de seducţie a 
acestui om. Tânărul scriitor avea toate motivele să se detaşeze de el. 



9 Arşavir Acterian, Jurnal, Humanitas, Bucureşti, 2008, p. 113. 

10 Ibidem. 



Profesorul îl lezase în demnitatea lui de evreu atunci când îi prefaţase, 
în 1934, volumul De două mii de ani, procedând, fără menajamente, la 
condamnarea istorică a "poporului ales". Alunecarea lui Nae lonescu 
spre Garda de Fier ar fi fost de natură să pună un punct final relaţiei lor 
spirituale. în ciuda amărăciunii resimţite, seducţia rămâne totuşi 
intactă. Pagina de jurnal scrisă în ziua imediat următoare morţii lui Nae 
lonescu (la 16 martie 1940) se înfăţişează ca un sfâşietor necrolog 
închinat unui om excepţional, singurul, pare a sugera scriitorul, într-o 
ţară de oameni de duzină care ocupă cu insolenţă poziţiile cele mai 
înalte. 

"Plâns nervos, imposibil de stăpânit, ieri dimineaţă, intrând în casa 
lui Nae lonescu, două ore după ce a murit. [...] Ce soartă stranie a avut 
omul ăsta extraordinar, care moare neîmplinit, nerealizat, învins şi - 
dacă nu mi-ar fi greu s-o spun - ratat. Mi-e atât de drag tocmai pentru 
că a avut aşa de puţin noroc. Ce insolent, ce jignitor mi se pare 
succesul altora! Şeicaru e sănătos, bogat şi triumfător. Manoilescu va fi 
ministru. Tătărescu e prim-ministru. Herescu este profesor definitiv şi 
preşedinte la S.S.R. Corneliu Moldovanu are premiul naţional de 
literatură şi dă şuete la cafenea. Victor Eftimiu dă recepţii... Dar Nae 
lonescu moare la 49 de ani, neluat în serios, înfrânt." 11 

Un an mai târziu, la 31 mai 1941 - povesteşte tot Sebastian - 
reuniune la Tudor Vianu. "Lungă discuţie despre Nae lonescu, care 
pentru Ralea şi Vianu nu era decât un stâlp de cafenea, un bărbier, un 
farsor, un «şef». M-am amuzat să le spun că pentru mine Nae lonescu 
era diavolul." 12 Ce nevoie are diavolul de "operă"? Rolul lui e de a 
descuia porţi interzise, şi în această calitate puterea lui de convingere 
depăşeşte cu mult pe cea a unui biet erudit universitar. 

Un impact notabil are şi Nichifor Crainic (născut în 1889), poet şi 
teolog, profesor la Facultatea de Teologie şi promotor al 
ortodoxismului, în principal prin revista Gândirea, pe care o conduce 
începând din 1928. Ceea ce preconizează el este împletirea ideii 
creştine cu ideea naţională. într-un sens mai larg, vrea să ofere tinerilor 
o lecţie de "spiritualitate", de înălţare spre un ideal, românesc şi 
universalist în acelaşi timp. 13 

Un al treilea mare "adunător" de tineri este sociologul Dimitrie Guşti 
(născut în 1880). Deloc ideolog, el are în schimb simţul organizării, al 
echipei şi al acţiunii. Adună în jurul său tineri de toate orientările - de la 
legionari la comunişti -, seduşi de proiectul unei sociologii militante, 
ştiinţă şi acţiune socială totodată, cu cercetări de teren în satul 

românesc, dar şi cu o implicare efectivă în viaţa comunităţilor, 
urmărind un ţel modernizator. 

Raportându-i la Nae lonescu, la Nichifor Crainic, la Dimitrie Guşti, 
originalitatea tinerilor se arată a fi destul de relativă. Ei au impresia că 
le aparţine ceea ce în bună măsură au preluat de la magiştrii lor. 
Dincolo de orice limită este şi acuza lipsei de ideal adresată unor 
generaţii care, totuşi, au făcut România. Nu înseamnă însă că nu e 
nimic autentic în pretenţiile pe care le exprimă. Mai presus de orice, nu 
au complexe. De nici un fel. Românii, în genere, au fost şi rămân 
complexaţi. S-au aflat mereu la margine şi într-o stare de subordonare 
faţă de modelele străine (de modelul occidental, începând din secolul al 
XlX-lea), pe care încearcă să le contrabalanseze prin supralicitarea 
valorilor autohtone. Generaţia de la 1930 vine la capătul unui proces 
deja împlinit (la nivelul elitelor) de integrare în civilizaţia de tip 
occidental (o stare de scurtă durată, care avea să fie grav dereglată 
prin comunism). Nu se mai văd în postura de "învăţăcei", se simt egali 
cu oricine. Sunt cât se poate de cosmopoliţi, precum "americanul" 
Petru Comarnescu sau "indianul" Mircea Eliade. Dar sunt la fel de 
ataşaţi unei idei româneşti. Au încetat - cel puţin asta e convingerea lor 
- să mai fie imitatori. Prin ei, România intra, în sfârşit, în corul universal. 

Când un tânăr de 20 de ani, care n-a dat încă aproape nimic, îşi 
clamează astfel superioritatea, şi nu numai superioritatea, dar şi 
condescendenţa sau chiar dispreţul faţă de ceilalţi, reacţia firească este 
de a-l socoti pur şi simplu obraznic. Şi totuşi... Tinerii aceştia şi-au 
exagerat desigur geniul şi misiunea. Dar cine ar putea nega astăzi - 
când bilanţul fiecărui destin e încheiat - excelenţa generaţiei lor? în 
ciuda unei istorii care i-a copleşit, le-a sfărâmat vieţile, le-a rărit 
rândurile, i-a risipit în cele patru vânturi, în ciuda, fireşte, a multe ratări, 
unii dintre ei au atins culmile reuşitei. Cei trei autori români mai 
cunoscuţi în lumea largă - incomparabil mai cunoscuţi decât Eminescu 
sau Caragiale - se numesc lonescu (lonesco), Eliade şi Cioran, toţi 
exponenţi ai aceleiaşi generaţii. Iar Noica, adolescentul pus la colţ de 
Călinescu în 1929, şi-a împlinit şi el destinul, devenind, în ciuda 
adversităţilor, un reper incontumabil al culturii româneşti. în rândul 
următor, sunt destule alte reuşite onorabile. Şi destine sfărâmate, se 
înţelege. Şi ratări de tot felul. Precum splendida ratare a lui Petre 
Pandrea, care, după atâtea promisiuni şi tot atâtea neîmpliniri, şi-a 
propus, ca ultim ţel, să devină "un soi de Saint-Simon, ducele, un 
cardinal de Retz, valah", cu alte cuvinte, marele memorialist al 
României. 14 Citindu-i memoriile, constaţi că a eşuat încă o dată! Dar 
omul rămâne foarte interesant. Mai toţi sunt foarte interesanţi. Sabotaţi 

sau sprijiniţi de istorie, i-a ajutat, fireşte, talentul, dar i-a împins mai cu 
seamă o formidabilă ambiţie de a înfăptui. 

Dorinţa lor de a schimba România are, pe lângă determinarea 
ideală, şi motive mai terestre. Se simt nedreptăţiţi, marginalizaţi. Cei 
mai mulţi au slujbe modeste, prost retribuite şi prea puţin asortate cu 
nemărginitele lor proiecte; sunt funcţionari, redactori la ziare sau 
colaboratori plătiţi la "bucată", secretari în birouri de avocatură, în cel 
mai bun caz profesori de liceu sau câte un asistent universitar. Trec şi 
prin perioade de "şomaj intelectual". Aşteaptă cu înfrigurare să le pice 
câte un ban (din jurnalul lui Petru Comarnescu, sfârşitul anului 1932: 
"... tot fără serviciu am rămas. [...] Am continuat să trăiesc greu, din 
micile, nesigurele şi neregulatele venituri de la ziare şi reviste"). 15 E 
urmarea sporirii numărului de intelectuali, în condiţiile în care "piaţa 
muncii" nu-i mai poate absorbi pe toţi, oricum nu le mai poate oferi 
poziţiile visate. Trecute sunt vremurile când Titu Maiorescu sau N. lorga 
ajungeau profesori universitari la 23 de ani (în 1863, respectiv 1894), 
iar Vasile Pârvan la 27 (în 1909). Chiar în anii '20 se mai întâlnesc 
asemenea performanţe: G. I. Brătianu, la 26 de ani (în 1924), 
Constantin C. Giurescu, la 25 (în 1926). în anii '30, chiar tineri foarte 
înzestraţi şi deja cu "operă" mai greu îşi pot deschide o carieră 
universitară. Latinistul N. I. Herescu, fără mari contribuţii în domeniu, 
dar persoană agreabilă şi cu geniul relaţiilor publice, face figură de 
excepţie: conferenţiar la 25 de ani, şi profesor la 29 (în 1935). Ca şi 
matematicianul Grigore Moisil, născut tot în 1906, conferenţiar (1932) 
şi apoi profesor (1936) la Universitatea din laşi. Mircea Eliade a 
prezentat - în 1936 - un "tabel", însoţit de un comentariu, privitor la 
"«Diurnele» generaţiei tinere". 16 "în afară de Grigore Moisil, care e 
profesor de matematici la Universitatea din laşi, restul tinerilor de 
excepţională valoare ştiinţifică trăiesc - în cel mai bun caz - dintr-o 
leafă mai mică decât a unui sublocotenent"; nici unul nu adună într-o 
lună mai mult de 6000 de lei (spre comparaţie, tot în 1936, un profesor 
universitar câştiga, în funcţie de gradaţii, între 10.000 şi 25.000 de lei 
pe lună; un asistent universitar, 6 -7000; un profesor de liceu începea 
cu 5000 şi putea ajunge la 12.000). Eliade îi înşiră: Noica, Cioran, 
Alexandru Elian, Ernest Bernea n-au post, n-au leafă. Filozoful Vasile 
Băncilă e profesor secundar, alt tânăr filozof, Dumitru Amzăr, 
bibliotecar, slujbă care-i permite să câştige 2.000 de lei lunar. 
Sociologul Traian Herseni stă ceva mai bine: este asistent pe lângă D. 
Guşti (va deveni conferenţiar în 1939). Dintre scriitori, Anton Holban e 
profesor secundar, Ion Călugăru, redactor la Vremea, Mihail Sebastian, 
publicist şi secretar de avocat, Radu Gyr, asistent universitar... "Dacă 

Alexandru Elian sau Constantin Noica ar fi trăit la 1900 - observă Eliade 
-, ar fi fost chemaţi direct la catedră." Se gândea, desigur, nu în ultimul 
rând, şi la el. Era cel mai "vizibil" dintre membrii generaţiei. Viitorul 
mare profesor - la Chicago - de istoria religiilor a lăsat să se înţeleagă în 
Occident că ar fi avut deja o semnificativă carieră universitară la 
Bucureşti. Nici vorbă de aşa ceva. A fost, şi nu pentru multă vreme, 
asistent onorific pe lângă Nae lonescu. Asistent onorific însemna pur şi 
simplu... onorific, solicitat personal de profesorul respectiv şi fără 
salariu. în această calitate, e drept, l-a suplinit pe Nae lonescu, ţinând 
şi cursuri, foarte frecventate şi apreciate. Cu atât mai mult situaţia lui 
"oficială" apare derizorie. Asistenţi onorifici au fost, la Guşti, şi Henri H. 
Stahl, şi Mircea Vulcănescu. Nu primeau salariu, dar ei aveau mai puţin 
grija banilor. Stahl s-a descurcat practicând stenografia (pe care o 
deprinsese de la tatăl său, Henri Stahl, creatorul sistemului românesc 
de stenografie), iar Vulcănescu a făcut o importantă carieră în 
Ministerul Finanţelor, mai remuneratorie decât sociologia sau filozofia. 

Textul fondator al "noii generaţii" poate fi socotit seria de articole 
publicată de Mircea Eliade în 1927 (la numai 20 de ani!) în ziarul 
Cuvântul, sub titlul "Itinerariu spiritual". Accentul e pus - se vede marca 
lui Nae lonescu - pe căutarea spirituală şi multiplicarea "experienţelor". 
O cale conducând, destul de contradictoriu, spre ortodoxie, dar şi spre 
un individualism marcat de amoralitate. 17 Un an mai târziu, "Manifestul 
«Crinului Alb»", publicat în Gândirea (aşadar, sub patronajul lui Nichifor 
Crainic), apare ca un ecou la seria lui Eliade. Autorii sunt un tânăr 
filozof, Sorin Pavel (născut în 1903), un tânăr arheolog, Ion Nestor 
(născut în 1905), şi un tânăr jurist, Petre Marcu-Balş (născut în 1905), 
cel din urmă cunoscut ulterior sub pseudonimul Petre Pandrea. Titlu 
cam preţios, text grandilocvent, cuprinzând multe şi amestecate. 
"Bătrânii" sunt desfiinţaţi: "o generaţie în care nimeni n-a gândit cu 
adevărat"; "în capul lor domneşte golul". N-au credinţă, n-au idealuri, n- 
au întrebări, n-au nelinişti, n-au nimic. Tinerii vor încredere, pasiune şi 
entuziasm; ceea ce-i defineşte este căutarea şi aspiraţia. Se fac referiri 
la Dumnezeu, la tradiţie, la continuitatea istorică. Nu este prea clar, 
dincolo de vorbe, ce vor autorii, concret, neîndoielnic însă că vor 
altceva. 18 

"Românismul" şi "ortodoxia", orientări prezente de la bun început 
care, singure, ar fi dat mişcării un sens ideologic precis şi îngust, sunt 
totuşi acoperite şi nuanţate prin ceea ce se doreşte a fi un proces de 
"spiritualizare" în înţelesul cel mai larg şi o autentică şi liberă căutare 

individuală. Desigur, "spiritualitatea" şi individualismul, ca să nu mai 
vorbim de ortodoxie şi românism, ne sugerează predispoziţii mai 
curând de dreapta; în timp ce justiţia socială sau democraţia strălucesc 
prin absenţă. Nu e de mirare că majoritatea membrilor "generaţiei", 
atunci când s-au hotărât să intre în arena politică, au ales dreapta, şi 
chiar o dreaptă extremă. Pentru început însă distincţiile acestea 
contează mai puţin, diversitatea e acceptată şi chiar promovată, şi încă 
ostentativ. Tinerii înţeleg să nu amestece "spiritul" cu politica 
pragmatică. între ei e discuţie, nu e conflict, iar solidaritatea de 
generaţie se manifestă mai puternic ca orice divergenţă. Mai toţi vor o 
schimbare, însă destui dintre ei încă nu s-au decis dacă să o facă la 
dreapta sau la stânga. Sunt şi treceri dintr-o direcţie în alta. 

Asociaţia Criterion ilustrează în mod strălucit această comuniune 
peste ideologii. Animată de Petru Comarnescu şi cu participarea mai 
multor membri ai tinerei generaţii, a lansat în octombrie 1932 un ciclu 
de conferinţe despre "idolii" lumii contemporane. Semnificativ, s-a 
început cu Len/'n! Au urmat Freud, Chaplin, Gide, Mussolini, Bergson, 
Krishnamurti, Greta Garbo, Gandhi, Valery. Comunişti, fascişti, evrei... 
şi aşa mai departe, fără nici un fel de exclusivism. Mai mult decât atât, 
fiecare conferinţă a avut câţiva raportori, de toate tendinţele, pentru a 
se evita interpretări unilaterale. Pentru un plus de responsabilitate, au 
fost solicitaţi să prezideze personalităţi universitare din vechea 
generaţie (oarecum în dezacord cu luările de poziţie împotriva 
"bătrânilor" !). La simpozionul "Lenin", prezidat de Rădulescu-Motru, 
Mircea Vulcănescu a înfăţişat teza leninistă, Polihroniade, teza dreptei 
şi H.H. Stahl, teza social-democrată; au putut interveni şi comuniştii 
Belu Zilber şi Lucreţiu Pătrăşcanu. Afluenţa a fost enormă, şi totul a 
căpătat aerul unui soi de manifestare comunistă, şi nu oriunde, ci la 
Fundaţia Universitară "Carol I", peste drum de palatul regal. S-a speriat 
guvernul - notează Comarnescu - "văzând în noi nişte comunişti 
primejdioşi". Inspectoratul General al Poliţiei l-a admonestat pe 
"animator" cu cuvintele: "domnule Comarnescu, nu vom uita niciodată 
că dumneata ai adunat pe comuniştii din Bucureşti în faţa palatului 
regal". 19 Ironic deznodământ pentru o grupare unde majoritatea era 
mai curând de dreapta, dar cu atât mai mult se considera că echilibrul 
şi onestitatea intelectuală pretindeau ca opiniile să fie reprezentate 
fără discriminare. 

lată şi comentariul lui Mircea Eliade: "în urma acestui simpozion, se 
răspândise zvonul, mai ales în cercurile Siguranţei, că gruparea 
Criterion e cripto-comunistă. Adevărul este că singurul comunist dintre 
noi era Belu Zilber. [...] Noi încercasem să fim obiectivi: audiatur et 
altera pars. Ne spuneam că într-o cultură majoră toate curentele de 
gândire pot fi prezentate. Ne simţeam destul de tari ca să nu ne mai fie 

frică de confruntări cu ideologii şi sisteme potrivnice credinţelor 
noastre. Simţeam de asemenea că nu vom putea depăşi 
provincialismul cultural decât anulând complexele de inferioritate şi 
mecanismele infantile de apărare inerente oricărei culturi minore." 20 

La început, într-adevăr, un număr de ani, tinerii sunt foarte 
amestecaţi. Mihail Polihroniade tocmai aderase la Garda de Fier când a 
scris articolul despre "generaţia tânără". Lista de nume reprezentative 
pe care o propune n-are însă nici un criteriu ideologic; singurul criteriu 
e "tinereţea". Se întâlnesc persoane pe cale de a se angaja la dreapta, 
ca Mircea Eliade, Mircea Vulcănescu, sau Nicolae Roşu, la stânga, 
precum Zaharia Stancu sau Alexandru Sania, ori rămase, să spunem, la 
centru, ca Petru Comarnescu sau Octav Şuluţiu. 21 La Azi, revistă editată 
de Zaharia Stancu, începând din martie 1932, se adună destule nume 
de dreapta şi interpretări de dreapta, care mai târziu vor fi contrazise 
de orientarea de stânga a publicaţiei. Mihail Sebastian încearcă să vadă 
ce e comun în ideologiile (extreme) adverse, constatând (cam repede) 
că "istoria a încheiat şi semnat actul de deces al individului... La stânga 
sau la dreapta, ideologii politici sunt mai mult sau mai puţin 
colectivişti" 22 (curios cum individualismul tinerei generaţii conducea sub 
o formă sau alta spre un regim colectivist). Nicolae Roşu anunţă 
sfârşitul apropiat al democraţiei, care n-ar fi decât un echilibru 
provizoriu între dictatură şi comunism; atrage atenţia că "orice 
democraţie netezeşte drumul socialismului şi comunismului, prin 
cultivarea ideilor egalitare" 23 Petru Comarnescu, în ce-l priveşte, 
remarcă "stăruinţa d-lui Sandu Tudor ca prin publicaţia sa Floarea de 
foc să lege punţi de înţelegere între tinerii comunişti, dornici de rai pe 
pământ, şi tinerii ortodoxi, dornici de raiul de dincolo". 24 în Floarea de 
foc pe care o editează câteva luni începând din ianuarie 1932, Sandu 
Tudor (născut în 1899) încuraja tineretul, diversitatea, spiritul şi 
"pasiunile puternice". 25 De la Alexandru Sahia, deja comunist, la cei de 
dreapta precum Mircea Eliade şi Mircea Vulcănescu, întreg spectrul 
ideologic era reprezentat, în toate nuanţele lui (Comarnescu, se 
înţelege, Haig Acterian, încă simpatizant comunist, dar pe drumul spre 
legionarism, fratele lui, Arşavir Acterian, deocamdată nedecis, dar care 
se va angaja tot cu legionarii, H. H. Stahl, oarecum social-democrat, 
Eugen lonescu, nici de dreapta, nici de stânga, şi aşa mai departe). Tot 

Sandu Tudor va edita Credinţa, din decembrie 1933; conotaţia 
religioasă, prezentă aparent în titlu, nu se regăseşte de fapt în paginile 
publicaţiei. Orientarea anunţată e "nici dreapta, nici stânga", socotindu- 
se că fiecare direcţie îşi are partea de îndreptăţire. 26 Colaborează 
printre alţii Mircea Eliade (sub pseudonimul Ion Plăeşu), C. Noica, Eugen 
lonescu, H. H. Stahl, Zaharia Stancu, cel din urmă cu vehemente 
atacuri la persoană şi antiguvernamentale, la capătul cărora ajunge la 
concluzia că "ziua de mâine cere un crez nou şi oameni noi" 
(mărturisind însă că nu ştie care va fi acel crez) 27 Să pomenim şi Axa, 
revistă declarat de dreapta; apare din octombrie 1932 până în 
decembrie 1933, iar articolul inaugural este semnat de Nichifor Crainic, 
care afirmă răspicat că "România, ca să poată trăi, are nevoie de o 
revoluţie antidemocratică". Nu însă comunism, sistem care contrazice 
spiritul de proprietate şi monarhismul, caracteristice românilor. "O 
revoluţie comunistă în România n-ar avea un soroc mai lung de o lună - 
până când poporul ar băga de seamă despre ce e vorba" 28 (că până la 
urmă avea să dureze ceva mai mult de o lună, a putut simţi Nichifor 
Crainic pe pielea lui). M. Polihroniade este redactor al revistei, iar 
printre colaboratori apar mai mulţi exponenţi ai dreptei radicale (în 
ultimul număr, îşi înşiră numele, într-un protest împotriva dizolvării 
Gărzii de Fier, Mircea Eliade, Nichifor Crainic, N. Crevedia, Ovidiu 
Papadima, Dragoş Protopopescu şi Nicolae Roşu) 29 ; se întâlneşte însă şi 
semnătura lui Octav Şuluţiu, ezitant uneori, dar fără a fi atras de 
dreapta (într-un articol combate comunismul, nu însă şi stânga), ca şi a 
lui Eugen lonescu. 

Fapt este că dacă unii se fixaseră deja (dar nu deveniseră încă 
îndârjiţi), alţii mai căutau. Chiar Mircea Eliade, structural de dreapta, e 
în căutarea unei căi specifice (care avea să-l conducă totuşi la 
legionarism). "Contra Dreptei şi contra Stângii", se intitulează un articol 
al său din Credinţa, sub amintitul pseudonim Ion Plăeşu. Condamnă 
laolaltă hitlerismul şi comunismul: "Este aceeaşi barbarie în amândouă 
părţile. Aceeaşi dictatură a brutei, a imbecilului şi a incompetentului - şi 
în Rusia, şi în Germania." 30 Cu câtva timp înainte, nu se arătase totuşi 
insensibil la partea de ideal a doctrinei comuniste. îl intriga tocmai lipsa 
suflului revoluţionar în revista de orientare comunistă Bluze albastre. 
Aştepta mai mult de la colegii comunişti de generaţie. "Socoteam 
ignoranţa, diletantismul, invidia, mediocritatea, intoleranţa şi 
dogmatismul - viciile generaţiilor trecute." "Eu ştiam odată că revoluţia 

26 "Cuvânt", în Credinţa, 2 decembrie 1933. 

27 Zaharia Stancu, "Oameni politici de ieri, de azi, de mâine", în Credinţa, 21 
decembrie 1934. 

28 Nichifor Crainic, "Spre stânga sau spre dreapta?", în Axa, 20 octombrie 1932. 

29 "Dizolvarea Gărzii de Fier", în Axa, 23 decembrie 1933. 

30 Ion Plăeşu [Mircea Eliade], "Contra Dreptei şi contra Stângii", în Credinţa, 14 
februarie 1934. 



comunistă nu tinde numai la o reformă economică, ci la o premenire în 
masă a întregii psihologii, la un nou profetism, la o instaurare a vieţii 
libere." Va trebui să vină şi "literatura adevăraţilor comunişti" care, 
"oricât de discutabilă ar fi doctrina lor", ar însemna un câştig pentru 
cultura românească. 31 

Interesant de urmărit colaborările la Stânga, revistă care apare din 
noiembrie 1932 până în martie 1933, cu următoarele principii:"Formăm 
un front contra dreptei" şi "La stânga n-avem adversari". 32 îl întâlnim pe 
Petru Comarnescu, care, nefiind prea de stânga şi nici prea de dreapta, 
e capabil să colaboreze cam peste tot; are un articol în care deplânge 
"şomajul tinerei generaţii" şi un altul critic la adresa "falsei poziţii a 
celor de dreapta" (mai precis, a fatalismului istoric profesat de Nae 
lonescu, Vulcănescu şi Noica). 33 Dar iată-l şi pe Petre Pandrea, care 
începuse la dreapta cu "Manifestul «Crinului Alb»", iar acum e bine 
aşezat pe poziţii de stânga, unde va şi rămâne, apropiat de mişcarea 
comunistă; el cere "democraţie integrală şi activistă" şi nu ezită să 
remarce (vai !) progresele impresionante ale agriculturii sovietice. 34 
Revista publică de altfel multe articole favorabile URSS-ului. Frecvent 
apare semnătura P. Boteanu, pseudonimul lui Petre Ţuţea; se afirmă ca 
marxist convins care îşi exprimă "încrederea în devenirea socială, aşa 
cum a fost formulată de părintele socialismului modem" şi denunţă 
statul burghez, definit ca "minoritatea posedanţilor conştienţi şi 
organizaţi în scopul exploatării muncitorilor de toate categoriile şi 
ţăranilor, adică a majorităţii". Are cuvinte de laudă la adresa 
bolşevismului, "o nouă sinteză în care scopurile statului se identifică 
pentru prima dată în istorie cu aspiraţiile maselor". 35 Aşa arată primii 
paşi ai lui Ţuţea spre devenirea lui de om... de dreapta. Altă semnătură 
de natură să intrige (mai multe articole pe teme sociologice) aparţine 
lui Traian Herseni, legionar notoriu doar câţiva ani mai târziu. 

Un legionar notoriu avea să devină şi Haig Acterian; pentru început 
însă, cochetează şi el cu comunismul. De reţinut un entuziast articol 
despre cinematografia sovietică pe care îl publică în Floarea de foc. 36 
Fratele lui, Arşavir Acterian, ar fi vrut să fie lăsat în pace, din păcate 



31 Mircea Eliade, "«Bluze albastre». Adevăraţilor comunişti", în Cuvântul, 4 iulie 
1932. 

32 "Ce suntem noi", în Stânga, 18 decembrie 1932. 

33 Petru Comarnescu, "Şomajul tinerei generaţii", în Stânga, 25 decembrie 
1932; "Falsa poziţie a celor de dreapta", în Stânga, 22 ianuarie 1933. 

34 Petre Pandrea, "Argetoianu", în Stânga, 21 noiembrie 1932; Brazdă nouă, în 
Stânga, 5 februarie 1933. 

35 P. Boteanu [Petre Ţuţea], "Lupta împotriva marxismului", în Stânga, 19 
martie 1933; "Regulile jocului democratic", în Stânga, 13 noiembrie 1932; 
"Bolşevism economic", în Stânga, 15 ianuarie 1933. 

36 Haig Acterian, "Spectacolul şi vremea noastră", în Floarea de foc, 30 ianuarie 
1933. 



toţi trag de el: "Om de dreapta? Om de stânga? Etichete care nu-mi 
spun nimic. Oroare politică. E atât de uşor să te încadrezi, îţi uiţi sau îţi 
ignori complexitatea şi sinceritatea, îţi retezi tendinţele divergente şi 
activezi afişându-te la dreapta sau la stânga. Hotărât, nu sunt un om de 
acţiune. Ba sunt şi apolitic ... M. P. [Mihail Polihroniade]. încearcă să 
mă corupă şi Sahia, de pe poziţii diferite, mă întreabă de ce refuz să 
mă-nrolez... Mişu [Polihroniade] m-a invitat la o reuniune unde va veni 
şi C. [probabil Corneliu Zelea Codreanu]. M-am eschivat." 37 Asta era în 
1932. Până la urmă, şi Arşavir Acterian a aderat la legionarism, ce era 
să facă? 

Situat incontestabil pe poziţii naţionaliste de dreapta, Emil Cioran nu 
dispreţuieşte experimentul bolşevic, căruia îi dă parţial dreptate, cel 
puţin, în ce priveşte proiectul de egalizare socială. Tocmai de aceea, 
"comunismul nu se combate prin naţionalism, ci prin soluţionarea 
problemelor sociale". Cu alte cuvinte, revoluţia naţională va trebui să 
fie şi o revoluţie socială, altfel riscă să rămână goală de sens. 38 

Toţi aceşti autori, cu puţine excepţii, de dreapta, de stânga, fără 
angajament sau încă nedumeriţi, tineri cei mai mulţi, dar şi "vârstnici" 
apropiaţi de mentalitatea tinerilor, îşi găsesc locul într-o revistă care se 
prezintă aproape ca o "instituţie culturală" a deceniului. Este Vremea, 
al cărei prim număr apare la 23 februarie 1928, fondată de fraţii 
Vladimir şi Constantin Donescu, primul fiind şi directorul publicaţiei: 
sunt fiii lui Alexandru Donescu, om politic liberal şi primar al Capitalei la 
mijlocul anilor '30. Tinerii patroni se arată a fi cu totul disponibili (sau 
nehotărâţi) ideologic, ceea ce se reflectă în nota perfect eclectică a 
revistei. Sunt tineri, mai întâi, şi îşi arată fără rezerve solidaritatea de 
generaţie, peste orice fel de distincţii ideologice. Sunt liberali, cum s-ar 
zice, "din tată în fiu". Dar se arată critici şi uneori de-a dreptul revoltaţi 
de cursul lucrurilor, aşa cum stătea bine unor exponenţi ai tinerei 
generaţii. Pledează pentru limitarea prezenţei statului în viaţa 
cetăţenilor 39 , pentru un "regim parlamentar integral şi pur" 40 şi 
consideră că "democraţia prezintă superiorităţi pe care nici un alt 
sistem nu le atinge". 41 Anunţând "ora tineretului" 42 , nu sunt totuşi 
insensibili nici la seducţia mişcării legionare. Când se deschide 
conflictul dintre I.G Duca şi Garda de Fier, combat măsurile 
antilegionare ale guvernului, disociindu-se însă şi de violenţele Gărzii, 
pentru a deplânge apoi asasinarea prim-ministrului, evocat într-un 



37 Arşavir Acterian, Jurnal, op. cit., pp. 122-123 (însemnarea din 29 noiembrie 
1932). 

38 Emil Cioran, Schimbarea la faţă a României, op. cit., p. 139. 

39 "După patru ani", în Vremea, 28 februarie 1932. 

40 "Reforma electorală şi utilitatea partidelor", în Vremea, 20 martie 1932. 

41 CA. Donescu, "Restaurarea democraţiei", în Vremea, 12 iunie 1932. 

42 CA. Donescu, "Ora tineretului", în Vremea, 1 ianuarie 1934. 



amplu panegiric. 43 Un gen de echilibristică practicabilă un timp, dar 
care, evident, nu putea merge la nesfârşit. Vremea, mai întâi de toate, 
arată seducător, scoasă în format mare, cuprinzând o varietate de 
articole, şi ca problematică (politice, sociale, literare), şi ca orientare, 
cu accent pe originalitate, totul asezonat cu inimitabilele desene şi 
caricaturi ale lui Ion Anestin (unul dintre reprezentanţii de marcă ai 
genului în publicistica românească). Puţine sunt numele reprezentative 
ale culturii româneşti interbelice care să nu figureze în coloanele 
revistei. Aici şi-au publicat o bună parte din eseurile lor înnoitoare 
Eliade, Cioran şi Noica, pentru a-i pomeni pe cei de dreapta. Dar sunt şi 
autori fără angajament politic sau care încearcă să navigheze la 
"centru": Petru Comarnescu, Pompiliu Constantinescu (titularul cronicii 
literare), Octav Şuluţiu, Eugen lonescu, Pericle Martinescu... Apare şi 
câte un comunist, precum Alexandru Sahia, care în primele luni ale 
anului 1932 este redactorul paginii literare, pentru ca în lunile 
următoare să înfiinţeze efemerele reviste de orientare comunistă Veac 
nou şi Bluze albastre; "cunoscutul comunist", aşa cum e caracterizat în 
rapoartele poliţieneşti, rămâne încă un timp în legătură cu vechii colegi 
de redacţie, după cum rezultă şi dintr-o notă a Siguranţei din 2 
februarie 1933: "Din informaţiile culese de la ziarul Vremea, am stabilit 
că Stănescu Alex. [numele real al lui Sahia] vine din când în când de 
mai scrie câte un articol în ziarul Vremea." 44 Ion Călugăru, definit tot în 
notele Siguranţei drept "simpatizant comunist", este şi el redactor la 
Vremea, unde semnează destul de frecvent. Alt colaborator de stânga, 
cu simpatii comuniste, este Geo Bogza... Deschidere demnă de 
remarcat, întrucât dinamica revistei e totuşi spre dreapta, şi Vladimir 
Donescu îşi arătase clar poziţia încă din 1930, într-un articol în care 
denunţa comunismul şi cerea "stârpirea agitaţiilor comuniste din ţară", 
cu precizarea "Reclamăm pentru mişcarea comunistă un regim 
excepţional. Comunismul să fie pedepsit cu rigoare de legile noastre şi 
orice manifestaţiuni cu acest caracter complet interzise". 45 Erau, pare- 
se, exceptaţi de la represalii, comuniştii de la Vremea ! 

în 1934, Pericle Martinescu îşi făcea încă iluzia că "revoluţia 
mondială a tineretului... nu este nici de dreapta, nici de stânga; nici 
parlamentară, nici antiparlamentară; nici democrată, nici dictatorială". 
Tineretul e negator şi vrea ceva, fără să ştie prea bine ce; anticipează 
"o renaştere". 46 Renaşterea aceasta avea totuşi culori tot mai bine 
definite şi opuse. Apele începuseră să se separe. Evoluţie inevitabilă, 



43 CA. Donescu, "La mormântul lui Ion Duca", în Vremea, 7 ianuarie 1934. 

44 ANR-ANIC, F 95, microfilme, rola 517, dosar Stănescu Alexandru [Alexandru 
Sahia], cadrele 166-167. 

45 Vladimir Donescu, "Atenţiune la Răsărit!", în Vremea, 27 februarie 1930. 

46 Pericle Martinescu, "Revoluţia tineretului", în Vremea, 6 mai 1934. 



odată ce, după faza "spiritualizată" a începuturilor, se trece tot mai 
accentuat, începând de prin 1932, la o fază de angaj ament politic. 

Eşuarea grupării Criterion, după un început spectaculos şi plin de 
promisiuni, este simptomatică pentru conturarea unei noi stări de spirit. 
A fost "sperietura", atât a autorităţilor, cât şi a organizatorilor, în faţa 
tumultului stârnit de ceea ce s-ar fi dorit să fie o dezbatere 
contradictorie, însă fără patimă. Depăşind scopul pur intelectual 
urmărit, conferinţele au revelat, dimpotrivă, o sensibilă polarizare 
politică în opinia românească. Cu timpul, fisurile s-au adâncit şi între 
tineri, pe motive politice, dar nu numai. Credinţa, de pildă, care 
începuse prin a fi deschisă tuturor, devine sectară şi capătă aspectul 
unei foi de scandal. Episodul cel mai spectaculos s-a petrecut spre 
sfârşitul anului 1934, când între Zaharia Stancu şi Sandu Tudor, pe de o 
parte, şi Comarnescu, Vulcănescu şi Tell, pe de alta, s-a ajuns nu numai 
la injurii prin gazete, ci chiar la bătaie, în sensul propriu al termenului. 
Comarnescu şi apropiaţii lui fuseseră ţintuiţi la stâlpul infamiei ca 
homosexuali, pe fondul şi al unor şantaje politice, prin campanii de 
presă, puse la cale de Zaharia Stancu (specialist în materie de şantaj, 
potrivit mărturiilor unor contemporani). Sandu Tudor, directorul 
Credinţei, îi vâră pe toţi cei de la Criterion într-o singură oală, 
constatând, în frumoase cuvinte, "nemernicia scârnavă din inima lor de 
neîmpliniţi, de masturbaţi, de invertiţi" 47 (să amintim, pentru a nu mai 
reveni, că Sandu Tudor e autor de poezii de factură religioasă şi avea 
mai târziu să se călugărească). Comarnescu are o cădere nervoasă. 
"Nu mai pot continua - notează el spre sfârşitul anului 1934. Sunt 
asudat, ameţit, slăbit, nedormit..." 48 în aceste condiţii apare totuşi 
revista Criterion (octombrie 1934-februarie 1935), tentativă, doar 
parţial reuşită, de a relansa aventura intelectuală de dinainte cu doi 
ani. Se regăsesc numai câţiva din larga grupare iniţială: Ion 
Cantacuzino, Petru Comarnescu, Mircea Eliade, Constantin Noica, Henri 
H. Stahl, Alexandru Cristian Tell, Mircea Vulcănescu. Vulcănescu pune 
degetul pe rană. Vechiul Criterion, scrie el, "reunea tineretul de orice 
opinii". între timp însă, s-a petrecut accentuarea conflictelor ideologice 
şi politice între diferitele fragmente ale tinerimii româneşti. Cei de 
dreapta şi cei de stânga, au început să refuze "să stea de vorbă între 
dânşii". Aşa încât "ceea ce era posibil în 1932 nu mai e posibil în 1934". 
Au aderat la revistă cei care, fără a avea o ideologie comună, continuă 
să creadă în virtuţile schimbului de idei. 49 La al şaptelea număr, revista 
şi-a încetat apariţia. 



47 Sandu Tudor, "Generaţia «Criteriom»", în Credinţa, 16 decembrie 1934. 

48 Petru Comarnescu, Pagini de jurnal, op. cit., voi. I, p. 132 (însemnarea din 25 
decembrie 1934). 

49 Mircea Vulcănescu, "Grupul «Criteriom»", în Criterion, 1 noiembrie 1934 
(reprodus în Opere, voi. I, pp. 746-748). 



Câte un gest de solidarizare apare chiar peste ani. Antifascistul şi 
procomunistul Petre Pandrea îi sare în sprijin legionarului Radu Gyr în 
momente grele pentru acesta din urmă (după rebeliunea legionară din 
ianuarie 1941). Explică de ce: "Radu Gyr şi cu mine suntem 
mandarini... clasă aparte, unică şi dominantă prin graţie, jertfă, duh şi 
creaţie." 50 Manifestare a mai vechii comuniuni de generaţie şi de 
condiţie culturală. Dar asemenea atitudini devin tot mai rare. 



Petre Pandrea, op. cit., p. 103. 



II. Naţionalişti şi democraţi, evrei şi antisemiţi 



Democraţia şi naţionalismul sunt axele principale ale dezbaterii 
politice româneşti din anii '30. Ele nu prea reuşesc să se armonizeze. 
Pentru unii, România nu era destul de democratică, pentru alţii, nu era 
destul de românească. Aveau cu toţii dreptate: fie din punctul de 
vedere al filozofiei democratice, fie în raport cu filozofia statului 
naţional. 

Regimul comunist a făcut ca, prin contrast, România interbelică să 
pară mai democratică decât a fost în realitate. Fireşte, democraţia de 
atunci arăta cu totul convenabil faţă de ce a oferit apoi comunismul. 
Explicabilă în consecinţă tendinţa de după 1989 de raportare la vechiul 
model democratic românesc, sen sibil idealizat. în fapt, e greu de 
caracterizat România dintre cele două războaie ca fiind democratică 
sau nedemocratică. Era o îmbinare de democraţie şi autoritarism. 
Democratic, desigur, votul universal (masculin), dar nu tocmai 
democratică aplicarea lui: până în 1937, toate guvernele chemate la 
putere au câştigat alegerile cu scoruri zdrobitoare, ceea ce spune mult 
despre presiuni de sus, ca şi despre educaţia politică precară a celor de 
jos. Democratică, la fel, libertatea presei, însă numai până la linia unde 
intervenea - şi intervenea frecvent - cenzura. Nici de supraveghere 
poliţienească nu se ducea lipsă, îndreptată împotriva persoanelor, 
organizaţiilor şi publicaţiilor, de stânga sau de dreapta, considerate 
primejdioase pentru siguranţa statului; nu rareori se ajungea la 
percheziţii, arestări sau confiscări de gazete ori broşuri (primejdia, în 
bună măsură, exista, atât în ce priveşte ordinea de stat, cât şi 
integritatea teritorială a ţării; dar, indiferent de justificări, cota 
democraţiei mai înregistra o scădere). Democraţia socială era şi mai 
puţin avansată ca democraţia politică. Pe scurt, drumul era încă lung 
pentru ca democraţia românească să semene ceva mai bine cu o 
democraţie autentică. Ar fi însemnat însă, inevitabil, o mişcare spre 
stânga. Iar elita românească, politică şi intelectuală, era orientată într-o 
măsură apreciabilă spre dreapta. Societatea românească, predominant 
rurală, nu era încă suficient angajată în modernitate, şi se arăta 
dependentă de un model patemalist. Oraşele reprezentau doar 20% din 
populaţie, iar ponderea proletariatului urban era modestă. Ceea ce 
explică slăbiciunea stângii socialiste şi comuniste, şi în general a unei 
stângi moderne. Democraţia era însă ţinută în frâu şi de orientarea 
naţionalistă, puternic înrădăcinată în conştiinţa românească. 
Consolidarea elementului românesc şi limitarea influenţei minorităţilor 
presupuneau mai curând politici dirijate decât deschideri democratice. 
Şi invers, proporţional vorbind, minorităţile erau mai tentate decât 
românii de ceea ce le-ar fi putut oferi stânga. în cazul comuniştilor, cel 



puţin, lucrurile se înfăţişează fără echivoc: fuseseră scoşi în afara legii 
tocmai fiindcă preconizau autonomia ţinuturilor considerate minoritare, 
inclusiv până la despărţirea de stat. Fapt este că, privind componenţa 
etnică a elitelor politice şi intelectuale, cu cât avansăm spre stânga, cu 
atât ponderea românilor etnici scade şi creşte numărul minoritarilor. O 
reconstituire statistică propune următoarea compoziţie etnică a 
Partidului Comunist din România în anul 1930: unguri - 26,6%, români - 
22,7%, evrei - 18,1 %. 51 Aşadar, românii nu erau nici un sfert. Ajunge 
de altfel să privim numele cuprinse în miile de dosare întocmite de 
autoritatea poliţienească celor consideraţi susceptibili de a afecta 
siguranţa statului. Sunt printre ei mulţi comunişti, dar şi alţi exponenţi 
ai unei stângi radicale. Majoritatea nu au nume româneşti; sunt evrei, 
mai cu seamă, de asemenea numeroşi unguri, apoi ucraineni, ruşi, 
bulgari... Cu greu un român naţionalist şi-ar fi găsit locul într-un curent 
democratic atât de "pestriţ". 

Despre naţionalism, să spunem de la bun început că nu vom rezolva 
problema istorică a fenomenului, denunţându-l potrivit criteriilor 
ideologice actuale. N-am face decât să exprimăm opinia socotită azi 
"politic corectă", fără a lămuri opinia celor din generaţiile trecute. 
Astăzi, democraţia este bună,, iar naţionalismul a încetat de a mai fi. 
Pentru mulţi intelectuali români ai anilor '30, naţionalismul trecea însă 
înaintea democraţiei. Atitudine cu rădăcini istorice. Sentimentul 
românilor, odată cu cristalizarea ideologiei naţionale, a fost acela că 
sunt împresuraţi şi dominaţi de străini. Transilvania era sub unguri, 
Bucovina sub austrieci, Basarabia sub ruşi. în principatele autonome - 
Ţara Românească şi Moldova - multă vreme guvernaseră grecii, şi o 
bună parte a aristocraţiei şi a burgheziei era de origine greacă sau 
amestecată cu elemente greceşti. în drumul spre modernitate, 
ponderea străinilor a fost subtanţială. Spre deosebire de sate, esenţial 
româneşti, oraşele erau cosmopolite, cuprinzând un număr apreciabil 
de "neromâni". Situaţia aceasta a fost de natură să creeze frustrări, un 
adevărat complex naţional. Prea mulţi străini, prea mulţi dintre ei în 
poziţii "privilegiate". Numai aşa se pot înţelege faimoasele versuri ale 
lui Eminescu, care altminteri ar părea cu totul deplasate: "De la Nistru 
pân'la Tisa/ Tot românul plânsu-mi-s-a/ Că nu mai poate străbate/ De- 
atâta străinătate/... Cine-a îndrăgit străinii/ Mânca-i-ar inima cânii ... " 
Din acest punct de vedere, crearea României Mari a complicat şi mai 
tare lucrurile. Slavici stârnise indignare susţinând că România nu avea 
vocaţie de stat multinaţional: mai bine ar fi rămas România "mică". 
Desigur, România Mare a rezolvat formal problema proclamându-se 
"stat naţional". în fapt, fără să fie întru totul multinaţional (măcar 
pentru faptul că în toate provinciile românii formau o majoritate), nu 

era nici pur şi simplu naţional, să zicem mai curând la mijloc de drum 
între naţional şi multinaţional. Minorităţile reprezentau (potrivit 
recensământului din 1930) 28,1% din populaţia totală, cu o pondere 
mai mare, până destul de aproape de jumătate, în provinciile alipite în 
1918: 42,4% în Transilvania propriu-zisă, 45,7% în Banat, 39,3% în 
Crişana-Maramureş, 43,8% în Basarabia, şi peste jumătate, 55,5% în 
Bucovina. 52 în oraşele acestor provincii, românii continuau să fie 
minoritari în raport cu "ceilalţi". în acest context trebuie înţeles visul 
unei Românii româneşti: în fond pentru asta se făcuse România. Ce rost 
avea - în accepţia vremii - o Românie care să nu fie decât parţial 
românească? Multiculturalismul nu era încă la ordinea zilei. Naţiunea 
presupunea un proces unificator. Până şi Franţa, model de naţiune 
"politică", şi nu "etnică", a acţionat în acest scop, reuşind o 
omogenizare lingvistică şi culturală aproape perfectă. "Vina" 
dificultăţilor în Europa Centrală şi sud-estică o poartă amestecul etnic 
foarte pronunţat, care a creat mari dificultăţi procesului de integrare 
naţională. Cum să faci din unguri, români? Cum să faci din greci, turci, 
şi din turci, greci? (De unde, în acest ultim caz, "purificările" etnice 
reciproce, prin expulzare.) Mulţi români nutreau speranţa că în urma 
Marii Uniri, naţiunea română va reuşi în sfârşit să intre în marea Istorie. 

"Piloţii orbi" se intitulează un articol publicat de Mircea Eliade în 
1937. Oamenii care ne conduc - spune el - "nu mai văd": "luntrea 
statului nostru e condusă de nişte piloţi orbi". Sârbii se consolidează în 
Banat, ungurii în Transilvania, ucrainenii în Bucovina şi Basarabia, 
bulgarii în Dobrogea, evreii într-o bună parte a ţării. Românii pierd 
teren, iar vina este a democraţiei de după război care, spre deosebire 
de democraţia naţionalistă de la începuturile statului român, ar fi 
zdrobit cu totul "instinctul statal". 53 L-am putea lini şti pe Eliade: până 
la urmă, nu românii au pierdut partida istorică, ci minorităţile, România 
fiind astăzi mult mai românească decât era acum trei sferturi de veac. 
Important nu este însă dacă Eliade avea dreptate, ci faptul că el era 
convins că are dreptate. 

Cu privire la raportul români-străini ("străinii" din interior, se 
înţelege), Mircea Vulcănescu constata lucruri uluitoare: "Cât umbli prin 
oraşele româneşti, prin toate straturile sociale, abia auzi două, trei 
vorbe româneşti. în Muntenia, auzi mai mult franţuzeşte, apoi nemţeşte 
şi ungureşte, mai mult ori mai puţin stricat. în Moldova, mai ales 
nemţeşte. în Ardeal, nemţeşte şi ungureşte. în Basarabia şi Bucovina, 
ruseşte şi nemţeşte, tot stricat. Trei milioane de oameni trăiesc între 
zidurile caselor închise străzii, în oraşe. Cincisprezece milioane trăiesc 
în casele din mijlocul curţilor la ţară. Nici un milion din cei dintâi nu 

sunt români. Din cei din urmă sunt români peste paisprezece milioane." 
Sătenii aceştia alcătuiesc "România românească" şi în ei stă "viitorul 
nostru ca neam". 54 

Pentru un specialist în finanţe, Vulcănescu îşi permite cam multe 
libertăţi cu cifrele. Socoteala globală e corectă: 18 milioane de cetăţeni 
ai României. Cifra oraşelor, ceva mai mare decât cea menţionată de 
Vulcănescu: 3,6 milioane. însă români etnici la oraşe nu erau mai puţin 
de un milion, aşadar sub o treime, ci peste două milioane, în procente 
58,6%. în Muntenia, procentul orăşenilor români atingea chiar 82, 3% 55 : 
cum or fi vorbit aproape toţi franţuzeşte, nemţeşte şi ungureşte? 

Şi Eliade, şi Vulcănescu văd situaţia românilor şi mai ales dinamica 
lor demografică mai defavorabile decât erau în realitate. E un simptom 
de psihoză. Dar o psihoză care n-a izbucnit din senin, avându-şi 
explicaţia, dacă nu şi justificările ei. în România trăiau efectiv mulţi 
minoritari, majoritatea lor cetăţeni români de dată recentă, prea puţin 
integraţi, şi care n-aveau în fond motive să iubească România. 
Primejdiile veneau şi din exterior, de la conaţionalii unora dintre 
minoritari: dinspre Ungaria pentru Transilvania, dinspre Rusia pentru 
Basarabia şi Bucovina, dinspre Bulgaria pentru Dobrogea. Iar asta nu 
mai era psihoză, ci ceea ce s-a întâmplat cu adevărat în 1940. 

Satul românesc era la ordinea zilei, şi aceasta în primul rând din 
motive de ordin naţional: acolo erau românii "curaţi". Se întreţinea un 
soi de "ţărănism", care nu conducea obligatoriu spre soluţii de dreapta, 
putea însă uşor aluneca în acest sens, şi oricum se potrivea mai greu 
cu căile moderne de evoluţie. Dimitrie Guşti n-a fost un om de dreapta, 
nici de stânga de altfel; oportunist şi abil, a încercat tot timpul să se 
menţină la suprafaţă. Sociologia lui, oricum, s-a concentrat aproape 
exclusiv asupra satului. Ar fi fost oraşul mai puţin interesant pentru o 
anchetă sociologică? O asemenea alegere ilustrează de la bun început 
un dezechilibru ideologic. 

Şi mai ales, să nu-i uităm pe evrei. Nu se poate vorbi despre 
democraţie şi naţionalism în România acelor ani, ignorând problema 
evreiască. Reprezentau 4% din populaţia ţării, nici puţin, s-ar zice, dar 
nici foarte mult. Se aşezaseră însă aproape exclusiv la oraşe (la sate nu 
li se îngăduise să cumpere pământ), în consecinţă ponderea lor în 
populaţia citadină se ridica la un nivel considerabil: 13,6%. Foarte 
numeroşi erau în oraşele din Basarabia: 26,8% şi din Moldova: 23 ,1% 56 ; 
în unele localităţi moldoveneşti alcătuiau aproximativ jumătate din 
populaţie, inclusiv la laşi. Suprareprezentare citadină, aşadar. Pe 
deasupra, indiferent de condiţia lor socială, pentru cei mai mulţi deloc 

strălucită, stăteau mai bine decât românii etnici în ce priveşte ştiinţa de 
carte; proporţional, aveau mai mulţi intelectuali. Ca intelectuali, de la 
un sector la altul, erau subreprezentaţi sau suprareprezentaţi. Dat fiind 
că până la Primul Război Mondial, prea puţini dintre ei beneficiaseră de 
cetăţenia română, cariera le fusese închisă în instituţiile statului; sub 
acest aspect, lucrurile nu avansaseră prea mult nici în anii '30; aşa se 
face că elevi şi studenţi evrei, de pildă, erau foarte mulţi, însă profesorii 
evrei se numărau pe degete. Evident, nici armata, nici magistratura, 
nici administraţia publică nu erau mai primitoare. în aceste condiţii, 
evreii s-au concentrat în sistemul economico-financiar şi în profesiunile 
liberale: medici, avocaţi, jurnalişti. în aceste domenii erau, fără nici un 
dubiu, suprareprezentaţi. Potrivit unei statistici din ajunul celui de-al 
Doilea Război Mondial, din cei 8810 medici care practicau în România, 
3147 erau evrei, adică 35,7%, peste o treime. 57 ? Suprareprezentarea în 
unele direcţii era la fel de accentuată ca subreprezentarea în altele; 
doar că era mai vizibilă şi denunţată de naţionalişti ca un pericol, mai 
ales atunci când intra în discuţie "acapararea" economiei ţării şi 
influenţa evreilor ca formatori de opinie. 

Lucrurile stăteau diferit faţă de poziţia altor minorităţi, care nu prea 
se amestecaseră cu românii. Ungurii - pentru a-i pomeni pe cei care 
stârneau mai multă îngrijorare - trăiau între ei, nici prin gând nu le 
trecea să se românizeze; rămâneau unguri, pur şi simplu. Erau 
"adversari" uşor identificabili, aşezaţi în afara perimetrului românesc. 
Evreii însă se mişcau printre români, deveniseră vorbitori de limbă 
română, scriitorii şi gazetarii lor se exprimau în româneşte şi se 
adresau publicului românesc, o bună parte dintre ei, ca semn al voinţei 
de integrare, îşi românizaseră numele. Evreii nu mai erau doar evrei, 
aveau dublă identitate de evrei şi de români. Acţiunea lor, considerau 
naţionaliştii, deghizată, insidioasă, pornind chiar din inima cetăţii, se 
arăta cu atât mai primejdioasă. 

Nu gândeau, nu simţeau, nu se comportau ca românii: un punct de 
vedere larg răspândit, şi nu doar printre antisemiţi. A identifica o 
diferenţă culturală şi psihologică, reală sau imaginară, nu e de altfel în 
mod obligatoriu un semn de ostilitate; e totuşi o perspectivă care poate 
constitui o premisă şi un ingredient al ostilităţii, lată cazul lui E. 
Lovinescu. Nu e deloc un antisemit. La cenaclul lui şi cu susţinerea lui 
s-au lansat numeroşi autori evrei. N-a amestecat niciodată critica 
literară cu vreo distincţie de ordin rasial. Şi totuşi Lovinescu este 
fundamental rasist, în sens strict intelectual, nu ideologic, politic sau 
xenofob. Consideră pur şi simplu că grupurile umane se disting prin 
trăsături "rasiale". Vede o deosebire sensibilă de "rasă" chiar între 
munteni şi moldoveni, ce să-i mai pretindem atunci când vine vorba de 

evrei? "Pot scriitorii noştri evrei - spune el - întrebuinţa cea mai 
autentică limbă cronicărească, adevăratul spirit semitic se manifestă 
însă prin revoluţionarism, prin avangardism, indisciplină şi egalitarism. 
Lipsa principiului de autoritate şi, ca o urmare, spiritul de negaţie sunt 
trăsăturile cele mai evidente ale psihologiei evreieşti, devenite apoi 
trăsături esenţiale ale publicisticii noastre de structură, în bună parte, 
iudaică." 58 Orientarea evreiască a presei, spiritul dizolvant... nu e prea 
departe de ceea ce susţineau antisemiţii, numai că Lovinescu face doar 
o constatare, care i se pare evidentă, fără nici un fel de intenţie 
polemică sau denigratoare. într-un fel, evreii chiar îi convin, ca ferment 
al unei modernităţi culturale pe care o susţine. 

Avea sau nu avea dreptate? în ciuda tabloului cam sumar şi 
inevitabil simplificator, avea, în bună măsură. Cu precizarea care se 
impune că nu poate fi vorba de un "spirit semitic" esenţial şi imuabil, ci 
strict de consecinţele unei situaţii istorice. Evreii se angajau firesc în 
procesul de schimbare a unui tip de societate care pentru ei însemnase 
excludere sau discriminare. Susţineau, în propriul interes, un grad cât 
mai înalt de democratizare şi de egalizare. Se situau, aşadar, la stânga, 
mergând adesea până la extrema stângii. Au fost suprareprezentaţi, nu 
doar în România, ci peste tot în lume, în mişcarea socialistă, apoi în 
acţiunea comunistă. Se întâlneau, desigur, şi intelectuali evrei de 
dreapta, dar mai rar. La dreapta se vedeau confruntaţi cu naţionalismul 
şi adesea cu manifestări antisemite. Dimpotrivă, li se potrivea întru 
totul umanismul internaţionalist proclamat de stânga. Popor răspândit 
în întreaga lume, aveau chiar prin condiţia lor de oameni fără patrie 
sau cu mai multe patrii o orientare universalistă, cosmopolită, iar 
funcţia lor a fost considerabilă în circulaţia internaţională a ideilor. 
Savanţii lor (Einstein, Freud), ca şi scriitorii şi artiştii, n-au încetat să 
exploreze ţinuturi noi, neconvenţionale; e uşor de constatat masiva 
prezenţă evreiască în literatura de avangardă şi în toate inovaţiile 
culturale. încă o dată, nu e în discuţie condiţia "spirituală" a 
"semitului", ci condiţia socio-culturală a evreului într-o situaţie istorică 
dată, care îi impunea căutarea, îară încetare, a unor soluţii de ieşire din 
cadrele tradiţionale. Se înţelege, tipologia schiţată e foarte generală, şi 
nu lipsesc cazurile individuale care să o nuanţeze. Mihail Sebastian, de 
pildă. Sensibilitatea lui e de dreapta, şi de dreapta mediul unde se 
mişcă cu predilecţie (Nae lonescu, profesorul atât de admirat, prietenul 
Mircea Eliade...). Iniţial, idealul lui pare să fi fost un regim de tipul 
fascismului italian, cum s-ar zice un totalitarism îngăduitor cu libertatea 
intelectuală (Sebastian e impresionat, de pildă, de performanţa editării 
imensei Enciclopedii italiene, într-adevăr prea puţin ideologizată), şi, 
fireşte, nu antisemit (antisemitismul lui Mussolini e de dată târzie, sub 

înrâurirea nazismului german). Ca intelectual evreu, Sebastian are însă 
şi reflexe de stânga, mai ales atunci când apropiaţii lui români încep să 
manifeste deschis şi combativ opinii antisemite. Până la urmă, omul nu- 
şi mai găseşte locul între o stângă cu care nu are prea multe afinităţi şi 
o dreaptă care pare a-i reproşa necontenit condiţia de evreu. 59 

Un document emis de Biroul Presei din Direcţiunea generală a 
Poliţiei, databil 1933, înfăţişează un "Tablou de publicaţiunile româneşti 
şi minoritare cu caracter extremist". Admiţând gradul de aproximaţie al 
unei asemenea sistematizări, se pot trage totuşi concluzii cu privire la 
intensitatea orientărilor şi, în mod cert, la percepţia autorităţilor. 
Publicaţii româneşti de extremă dreaptă sunt identificate a fi 27, din 
care 13 ale Gărzii de Fier şi 10 ale Ligii Apărării Naţional Creştine, 
partidul antisemit al profesorului A.C. Cuza. Se adăugau 8 titluri 
germane şi două ruseşti. La extrema stângă, doar 4 publicaţii 
româneşti, în schimb 9 maghiare şi 5 germane. 60 Extrema dreaptă, cum 
se vede, e mai puternic reprezentată, iar disproporţia dreapta-stânga 
devine covârşitoare atunci când luăm spre comparaţie doar titlurile 
româneşti. La extrema stângă, caracterul "neromânesc" e predominant 
(şi asta, chiar făcând abstracţie de evrei, care sunt integraţi în presa de 
limbă română). 

De prin 1932, alunecarea spre extreme, mai ales a tinerilor, se 
accentuează an de an. Un document revelator apare în 1935. Este 
Manifestul revoluţiei naţionale, semnat de Sorin Pavel (coautor, cu mai 
mulţi ani înainte, al "Manifestului «Crinului Alb»"), de Petre Ţuţea, 
trecut destul de repede de la extrema stângă la extrema dreaptă, şi de 
alţi câţiva tineri mai puţin cunoscuţi (loan Crăciunel, Gheorghe Tite, 
Nicolae Tatu şi Petre Ercuţă). Se vede că e o treabă făcută de 
intelectuali: manifest, dar totodată un veritabil studiu politologic, întins 
pe aproape 100 de pagini. Autorii merg direct la ţintă. Sunt împotriva 
Occidentului, care a subordonat România atât politic, cât şi economic. 
Sunt împotriva democraţiei: "Democraţia n-a găsit nici o formulă. E 
haosul." Sunt împotriva liberalismului, împotriva conservatorismului, 
împotriva social-democraţiei, împotriva bolşevismului... Ce mai 
rămâne? Rămâne doar "noua formulă de organizare a omenirii: 
naţionalismul". Nu naţionalismul tradiţional, ci "noul naţionalism", care 
"va avea datoria să readucă în viaţa naţională păturile exilate până 
acum de economia liberală" şi, în acelaşi timp, "să refacă unitatea 
spirituală a naţiunii" şi să "restabilească autoritatea statului, depunând 
toată puterea politică în mâinile românilor, pentru că nici o minoritate 
etnică nu poate avea pretenţia să decidă asupra destinelor unei ţări, 

care nu le aparţine". Repudiind programele şi acţiunea marilor partide 
guvernamentale, liberalii şi naţional-ţărăniştii, Manifestul susţine 
grupările de dreapta care toate ar duce la acelaşi rezultat: "dărâmarea 
statului democratic capitalist". Şi le înşiră, într-o panoramă 
semnificativă, pentru alegerea care se oferea mai ales tinerilor decişi 
să meargă spre o dreaptă "revoluţionară". Este Frontul Românesc al lui 
Alexandru Vaida-Voevod, vechiul luptător naţional, plecat din Partidul 
Naţional-Ţărănesc. Sunt naţional-creştinii, sub cei doi lideri reuniţi, 
antisemitul A.C. Cuza şi naţionalistul dintotdeauna Octavian Goga. 
Apoi, Garda de Fier, despre care se spun cele mai frumoase vorbe: "Un 
mănunchi de tineri hotărâţi, plini de conştiinţa misiunii lor sacre şi de 
sentimentul eroic al vieţii", care "au reuşit să zdruncine din temelii 
statul capitaliştilor democraţi şi prevaricatori... Corneliu Zelea 
Codreanu este cel mai mare educator revoluţionar al României 
postbelice". Urmează mişcarea corporatistă a lui Mihail Manoilescu, 
inspirată din fascismul italian şi vizând îndeosebi accentuarea rolului 
statului în plan social şi economic. Şi, în stărşit, Nicolae lorga şi gazeta 
lui, Neamul Românesc, un partid concentrat într-un singur om, cu 
capriciile lui, dar, mai presus de orice, "un focar de lumină". între 
aceste cinci curente, autorii "Manifestului" nu propun o discriminare. Ei 
sunt convinşi că "grupările de dreapta, urmărind acelaşi scop, vor lupta 
alături. Dintre acestea, una va deveni dominantă în viaţa publică, 
formând baza partidului unic sau de stat. Aceasta va absorbi pe 
celelalte". într-o soluţie de compromis cam confuză, în fruntea ţării va fi 
regele, cu un prestigiu sporit, dar şi un "Conducător", în acelaşi timp 
desemnat de naţiune şi ales al regelui: un soi de combinaţie, între ceea 
ce vor fi, dar separat, şi în duşmănie, dictatura regală şi dictatura 
legionară. Să mai spunem că revoluţia naţională va înfăptui nu 
etatizarea, ci dirijarea economiei, şi se va ocupa până şi de morala 
familială (aflată în suferinţă), de rolul Bisericii în societate şi aşa mai 
departe. Adversari sunt mulţi, dar cel dintâi este evreul: "acest popor 
învins de Dumnezeu nu se pocăieşte: îl găseşti peste tot - oriunde se 
conspiră împotriva ordinii creaturale [sic! ... " 61 

Să mai spunem că tinerii semnatari ai Manifestului îşi făceau iluzii cu 
privire la "frontul comun" al dreptei? lorga se despărţise de mult de 
A.C. Cuza, deşi păstrase cu acesta relaţii cordiale. Şi Corneliu Zelea 
Codreanu se rupsese de mişcarea lui Cuza. Distanţa cea mai mare era 
între lorga şi Garda de Fier. "Profetismul" naţional şi antisemitismul 
(mai nuanţat însă la lorga) i-ar fi putut apropia; spre deosebire însă de 
legionari, istoricul era monarhist şi legalist şi, deşi susţinător al Italiei 
fasciste, adversar hotărât al Germaniei şi mai ales al Germaniei lui 

Hitler, în care vedea o primejdie de moarte pentru integritatea şi 
neatârnarea României. 

1936 este anul când conflictul care ardea mocnit izbucneşte brusc şi 
atinge forme violente, inclusiv în zona intelectuală. Punţile, câte mai 
erau, se rup. Să răsfoim din nou Vremea, un bun barometru al 
oscilaţiilor ideologice. Aici, până în prima parte a anului 1936, 
semnaseră alături autori, tineri cei mai mulţi, de dreapta, de stânga, şi 
de "centru", ca şi numeroşi evrei. Dintre evrei, încă îi întâlnim pe Mihail 
Sebastian, Ion Călugăru, Camil Baltazar, Felix Aderca, Traian Şelmaru... 
(Aderca şi Călugăru publică şi în numărul de Paşte). Apoi, brusc, la 
mijlocul anului, o întorsătură: evreii dispar (exceptându-l pe Şelmaru, 
prezent până în 1937). Şi nu dispar doar evreii, ci şi luările de poziţie 
democratice, în timp ce se- înmulţesc articolele naţionaliste şi 
antisemite. Deja în februarie-martie, o polemică între Vasile Lovinescu 
(scriitor înrudit cu E. Lovinescu, dar de cu totul altă factură intelectuală 
şi ideologică) şi Mihail Sebastian se arată ca un preludiu la ce va urma. 
Totul a pornit de la un articol al celui dintâi, foarte critic la adresa 
omului politic francez Pierre-Etienne Flandin, acuzat de a face concesii 
nejustificate stângii radicale. Acestui articol din Vremea îi dă replica, în 
gazeta Rampa, M. Sebastian, ironizând aerele lui Lovinescu de mare 
cunoscător în ale politicii externe. Sebastian putea desigur să se 
abţină: s-a năpustit fără rost şi în chip jignitor asupra confratelui de la 
Vremea. Dar e rândul lui Lovinescu să depăşească limita, învinuindu-l 
pe Sebastian de reacţie pur evreiască, prin ostilitate faţă de dreapta 
naţionalistă. "Hefterul [Hechter fiind numele adevărat al lui Sebastian] - 
scrie el - a simţit duşmanul, şi pe bună dreptate." Şi continuă: "Dacă 
reuşim să lichidăm un trecut ignominios şi să creăm un organism viu, 
compact unitar, Sebastianii sunt automat eliminaţi din el prin simpla 
bună funcţionare a aparatului excreţional." Sau: "atunci când eşti un 
venetic, un vagabond... " Până unde s-a putut ajunge! Şi chiar în 
Vremea, revista solidarităţii între generaţii. Ce l-a durut mai rău pe 
Sebastian (scrie în Jurnalul său) este că s-a trezit izolat. Nici Mircea 
Eliade, prietenul apropiat, nu i-a luat apărarea: "Mi se spune că Mircea 
a fost «revoltat» cetind, în faţa lui Donescu, articolul meu din Rampa. 
Nu-mi găsea nici o scuză şi îl aproba în totul pe «adversarul» meu." 
Explicabil, până la un punct, prin faptul că Sebastian avea vina de a fi 
deschis ostilităţile, dar unde e reacţia faţă de vulgarele insulte 
antisemite ale lui Lovinescu? 62 

Mai trec câteva luni şi dominanta revistei ajunge net naţionalistă şi 
antisemită. "Vioara întâi" a concertului este acum Nicolae Davidescu, 

devenit antisemit sistematic şi militant. El denunţă pericolul iudaic în 
presă şi identifică "Fenomene de judaizare a literaturii româneşti". 
Primul incriminat e Arghezi: nu e evreu, dar e ca şi cum ar fi, "o apariţie 
judaică de origină românească în scrisul nostru". Este firesc, deci, să fie 
privit cu rezervă de cercurile "curat româneşti". Urmează Gala 
Galaction. Atât de ortodoxul Galaction, cu formaţie teologică şi în cele 
din urmă preoţit, ar fi, după Davidescu, "prin tendinţă, prin ideologia 
mărturisită, prin acţiunea lui, un rabin evreu, apologist al crezului lui 
evreiesc". 63 C.A. Donescu preia argumentele lui Davidescu şi scrie şi el 
despre "ludaizarea ţării" 64 Nicolae Roşu îşi face şi el apariţia la Vremea, 
lăudându-l pe Hitler, care "a dat junimii germane o încredere puternică 
în regimul politic şi un mit fascinant naţiunii totalitare". 65 Mircea Eliade 
asigura că Eminescu "ar fi fost astăzi considerat «hitlerist» şi «fascist»", 
prin "antisemitismul şi naţionalismul lui feroce"; în fapt, a fost un mare 
"huligan", reia Eliade vorba - cu semnificaţie schimbată - care-i place 
atât de mult. 66 

Ce fac ceilalţi? Cei de stânga, plus evreii de tot felul s-au dus. Cei de 
la "centru", intrigaţi, continuă totuşi să colaboreze, cu articole cât mai 
neutre. Cazul lui Comarnescu, Pompiliu Constantinescu, Pericle 
Martinescu, Octav Şuluţiu. Uneori, ca o minimă concesie, câte un articol 
echivoc, precum "Huliganii", în care Martinescu, reluând faimosul 
termen, vorbeşte despre o anume "fervoare sufletească" şi despre "un 
nou umanism", având totuşi grijă să nu indice vreo adresă politică sau 
ideologică. 67 Tot Martinescu, în Jurnalul lui: "... printre colaboratori se 
îngroaşă numărul celor de dreapta. Vremea nu mai e revista de 
altădată. Pompiliu [Constantinescu] o recunoaşte cu tot regretul. Ea ar 
fi putut să însemne - şi la un moment dat a însemnat - ceva în cultura 
românească, dar acum, de multe ori, seamănă cu o ediţie săptămânală 
a Poruncii vremii [ziar de extremă dreaptă]. E păcat de entuziasmul, de 
admirabila onestitate scriitoricească a unor colaboratori care îşi bat pur 
şi simplu joc de hârtie şi cerneală... Nicăieri n-am găsit libertatea de a 
scrie ceea ce gândesc, care mi s-a acordat aici total. Am scris cu 
plăcere, cu sinceritate, cu patos, despre orice. Acum revista decade 
într-un fel de «spiritualitate» grosolană. Pompiliu e de aceeaşi părere, 
în conducere se observă chiar unele semne de neînţelegere între fraţii 
Donescu. Titi [C.A. Donescu] bate în struna neofiţilor, Vladimir pare a se 

resemna şi a se retrage într-o rezervă plină de regrete faţă de nivelul 
publicaţiei în fruntea căreia se află numele său." 68 

Premiul cel mare pentru o neutralitate fără cusur i se cuvine cu 
certitudine lui Pompiliu Constantinescu, criticul care, de-a lungul 
aproape întregii existenţe a Vremii, a ţinut cronica literară cu o minuţie 
şi o detaşare critică exemplare, egal cu sine însuşi şi indiferent la 
freamătul ideologic care îl împresura. Pe biroul lui Vladimir Donescu, 
Pericle Martinescu a văzut o scrisoare căreia i-a citit doar primele 
rânduri: "Se începea: «Stimate domnule director, de opt ani situaţia 
mea la Vremea a fost dintre cele mai curioase ... » Atât mi-a fost de 
ajuns ca să înţeleg despre ce este vorba în această scrisoare de cinci 
pagini, semnată: Pompiliu Constantinescu. E o scrisoare de demisie." 
Cauza: "trăia momente penibile în redacţia invadată de neofiţi" 69 
(neofiţi însemnând mai mult sau mai puţin "legionari"). Până la urmă, 
n-a plecat! A continuat să meargă înainte pe drumul lui, într-o revistă 
care nu mai era a lui. 

La capătul celălalt al opiniilor, revista Azi, condusă de Zaharia 
Stancu, iniţial deschisă tuturor, ca şi Vremea (şi unde încă, în noiembrie 
1934, putea să apară un articol al lui Nicolae Roşu care lovea în 
Sebastian, dar şi într-un sens mai general, în incapacitatea de integrare 
românească a evreilor), se "curăţă" de colaboratorii de dreapta şi se 
afirmă fără înconjur ca publicaţie de stânga; colaboratorii sunt în număr 
apreciabil scriitori evrei (M. Blecher, Oscar Lemnaru, H. Bonciu, V. 
Monda, Camil Baltazar) sau tineri apropiaţi de partidul comunist, 
precum Mihai Beniuc, Miron Radu Paraschivescu, Geo Bogza, cel din 
urmă incriminat, alături de H. Bonciu, şi pentru literatură 
"pornografică". Revista recenzează pe larg, şi favorabil, cartea URS5 
azi a lui Alexandru Sahia şi găzduieşte un articol entuziast despre 
stările culturale din URSS (pentru a ne opri la câteva exemplificări din 
anii 1936-1937). O prezenţă frecventă în paginile ei este şi filozoful 
Anton Dumitriu, cu poziţii de stânga mai puţin accentuate. 

Radicalizarea din 1936, pe lângă dinamica ei pur românească, are ca 
ingrediente situaţia europeană şi impactul potenţial al evoluţiilor 
europene asupra României. Germania lui Hitler oferea, încă din 1933, o 
încuraj are pentru extremismul naţionalist şi antisemit, dar orientarea 
ei spre revizuirea tratatului de la Versailles reprezenta o primejdie, tot 
de ordin naţional, pentru integritatea României. Revenirea Uniunii 
Sovietice, după o lungă retragere, în arena politică europeană ar fi 
putut contribui, prin cooperarea cu Franţa şi Marea Britanie, la 
păstrarea statu-guo-ului european, evident şi în avantajul României, 
dar pe de altă parte marele vecin de la răsărit ameninţa de două ori 

România: prin pretenţiile asupra Basarabiei şi prin agitaţia comunistă; 
de aceea politica de securitate europeană a lui Titulescu, incluzând şi 
Rusia în sistem, n-a stârnit doar adeziuni, ci şi vehemente contestări 
(iar anul 1936 înseamnă şi îndepărtarea lui Titulescu din guvern). Se 
întrevedea deja neplăcuta alegere impusă României - chiar prin 
aşezarea sa geografică - între Germania şi Rusia. Invazia italiană în 
Etiopia (1935-1936) a mai adus un element în dispută, de regulă 
naţionaliştii luând partea Italiei, iar democraţii combătând-o. 1936 e 
însă mai cu seamă anul Fronturilor Populare. Succesul Frontului Popular 
în Franţa aduce la putere un guvern de stânga (socialişti şi radicali, 
susţinuţi de comunişti), ceea ce nu era de natură să-i încânte pe 
naţionalişti, deranjaţi şi de prezenţa mai multor personalităţi evreieşti, 
începând chiar cu prim-ministrul Leon Blum. Dar uleiul peste foc l-au 
turnat evenimentele din Spania, unde ajungerea la putere a Frontului 
Popular a determinat revolta naţionalistă condusă de generalul Franco, 
cu urmarea unui lung şi violent război civil, care a învrăjbit, dincolo de 
hotarele Spaniei, întreaga Europă. Până în 1936 motivele de dispută 
erau predominant româneşti; acum ele se înmulţesc, şi în toate 
cazurile, fie că e vorba de Rusia sau de Germania, de Italia sau de 
Spania, opiniile sunt net antagonice şi exprimate vehement. Evident, 
nu era doar interesul pentru Europa, ci şi presentimentul că ceea ce se 
întâmplă azi într-o parte sau alta a continentului se va răsfrânge mâine, 
într-un fel sau altul, şi asupra României. 

Disputa cuprinde câteva teme care se împletesc şi se aţâţă reciproc: 
naţionalism versus democraţie, evreii, se înţelege, şi, neaşteptat, o 
virulentă controversă în jurul moralităţii actului literar şi artistic. Evreii 
fiind - se putea altfel? - pentru naţionalişti, factorul de legătură al 
tuturor fenomenelor negative. Ei sunt cei care vor tot mai multă 
democraţie pentru a se înstăpâni în România şi procedează la disoluţia 
sufletului românesc prin promovarea unei literaturi cosmopolite, 
negatoare a tradiţiei şi încălcând regulile curente ale moralei. 

Bătălia se dă cu actori mai mari sau mai mici, dar în prim-plan se 
înfruntă cei doi "coloşi" ai presei româneşti, care sunt Universul şi 
tandemul Adevărul-Dimineaţa. Universul, cu un tiraj apreciat (în 1934) 
la 200.000 de exemplare, Adevărul, respectiv Dimineaţa, cu 50.000 
plus 100.000. Pe lângă principalele gazete, grupurile respective editau 
şi alte periodice, precum şi cărţi, având fiecare propria editură. în 
această privinţă, Adevărul îşi depăşea concurentul: publica, printre 
altele, Adevărul literar şi artistic (în timp ce Universul literar îşi încetase 
apariţia în 1931), combativa revistă de stânga Cuvântul liber (între 
1933 şi 1936), precum şi, pentru publicul mai larg, Realitatea ilustrată. 
Editura Adevărul pusese în circulaţie cărţi de valoare şi de succes, 
foarte diferite, şi literar, şi ideologic, de la în preajma revoluţiei a lui C. 
Stere până la Povestea vieţii mele, amintirile reginei Măria; la aceeaşi 



editură apăreau şi o varietate de manuale şcolare. Poziţia grupului de 
la Adevărul era până la urmă echivocă: o orientare de stânga împletită 
cu o ţinută eclectică, de natură să atragă şi colaboratori care nu 
împărtăşeau neapărat opiniile politice ale nucleului redacţional. 

Un mic eveniment simbolic se petrece spre mijlocul anului 1936: N. 
Batzaria trece dintr-o tabără în alta. Un personaj special, aproape 
exotic: român macedonean, supus otoman în tinereţe, participant la 
revoluţia Junilor Turci şi ajuns ministru în guvernul acestora, Batzaria se 
stabileşte în cele din urmă în România, unde devine (sub pseudonimul 
Moş Nae) cel mai prolific autor, şi animator totodată, de literatură 
pentru copii şi adolescenţi. A condus ani de zile Dimineaţa copiilor, 
editată, cum îi arată şi titlul, de grupul Adevărul-Dimineaţa. Era - 
aproape inevitabil pentru un român macedonean - cât se poate de 
naţionalist. Ceea ce arată încă o dată, că până la răfuiala declanşată în 
1936, frontierele intelectuale nu erau încă închise. Plecarea lui Batzaria 
arăta că nu-şi mai putea găsi locul acolo. Angajat la Universul, începe 
să scrie articole precum "Sub steagul naţionalismului": "Mişcarea 
naţionalistă de la noi nu urmăreşte o fundamentală schimbare de regim 
politic şi nici o nouă alcătuire socială. Ţinta ei de căpetenie, am putea 
spune unica ţintă, este întărirea ţării prin întărirea elementului 
românesc." 70 Despre "întărirea elementului românesc" ar fi fost de-a 
dreptul deplasat să scrie la Dimineaţa, fie şi la Dimineaţa copiilor. 
Ciocnirea e acum în legătură cu toate subiectele. Războiul din Etiopia: 
B. Brănişteanu, în Adevărul:"Lumea civilizată ar fi pierdută dacă s-ar 
mai repeta cu altă ţară ceea ce s-a întâmplat în Abisinia. Căci lumea 
civilizată n-a ajuns încă la convingerea că există un drept alb şi un 
drept negru." 71 ; N. Batzaria, în Universul: "Italia va introduce acolo 
ordinea şi dreptatea de care va beneficia în primul rând masa poporului 
abisinian. Şi pe lângă o înviorare economică a ţării, va mai introduce 
spiritul latin, senina şi creatoarea civilizaţie latină. E un nou şi întins 
teritoriu câştigat pentru latinitate." 72 Războiul civil din Spania: din nou 
B. Brănişteanu, în Adevărul: "Neconstestat că guvernul spaniol al 
frontului popular, al democraţiei, al forţelor de stânga, guvernul legal al 
împroprietăririi ţăranilor, ieşit din alegeri libere, cari au dat indicaţiuni 
clare, are cei mai mulţi sorţi de izbândă. [...] Sforţările reacţiunii de a 
opri progresul în loc sau de a întoarce roata lumii sunt zadarnice" 73 ; 
pentru Universul, dimpotrivă, tragedia din Spania ilustra un fenomen 
primejdios: "întinderea comunismului şi a anarhismului". 74 

"Nu suntem comunişti !": mesajul acesta e insistent transmis de 
Adevărul şi Dimineaţa. Suntem "ziare democratice". Cu precizarea: "Nu 
însă ziare democratice în sensul vag, mai mult conservator, pe care îl 
are ideea democratică la noi, ci în sensul care i se dă în apus de 
partidele de stânga." Contra prigonirii ideilor, a raselor sau a 
minorităţilor. 75 Iar Tudor Teodorescu Branişte precizează: "Singura 
atitudine cuminte şi patriotică este susţinerea democraţiei, susţinerea 
regimului monarhie constituţional şi combaterea curentelor extremiste, 
fie de dreapta, fie de stânga." 76 

în fapt, Adevărul şi Dimineaţa combat extremismul de dreapta şi 
mult mai puţin sau deloc extremismul de stânga. Patronii şi jurnaliştii 
care dau tonul nu sunt desigur comunişti. Sunt doar de stânga, dar o 
stângă care nu mai vede adversari la extrema stângă. Se adaugă şi 
faptul că progeniturile sunt mai radicale decât părinţii: e până la urmă 
şi o chestiune de familie. Fiul lui Emil Socor, care a condus Adevărul 
până în 1935, este Matei Socor, un tânăr înrolat la comunişti. Fiul, 
respectiv nepotul, acţionarilor majoritari este vestitul Marcel Pauker, 
soţul şi mai vestitei Ana Pauker. Iar despre Ana Pauker, judecată şi pe 
cale de a fi condamnată, scrie rânduri patetice Petre Pandrea, el însuşi 
simpatizant comunist (şi cumnat al lui Lucreţiu Pătrăşcanu): "în fruntea 
celor 19 antifascişti se află Ana Pauker, [...] intelectuală admirabilă, 
visătoare şi patetică însetată de idealuri, cu o viaţă eroică dedicată 
exclusiv revendicărilor celor umili ."" Sigur, ziarul nu era comunist! 

Confuzia se întreţinea şi prin faptul că strategia partidelor comuniste 
devenise aceea a "fronturilor populare", cu alte cuvinte lăsarea pe 
moment la o parte a obiectivelor comuniste specifice şi finale şi 
aducerea în prim-plan a unor revendicări cu caracter general 
democratic, în jurul cărora se putea forma o coaliţie a forţelor de 
stânga. Aici apare şi echivocul unui regim precum cel republican din 
Spania: însemna un pas spre democraţie sau un pas spre comunizarea 
ţării? Franco a sugrumat democraţia spaniolă sau a salvat Spania de 
comunism? Fiecare poate da răspunsul pe care-1 crede. S-ar presupune 
că, prin însăşi aşezarea ei în spaţiul occidental, Spania ar fi ajuns mai 
greu comunistă, dar nu-i nici o îndoială că asta urmăreau comuniştii. 
Acelaşi gen de "largă coaliţie" a fost practicat şi în ţările Europei 
centrale şi răsăritene după al Doilea Război Mondial, cu consecinţele 
bine ştiute (geopolitica jucând de astă dată în favoarea comunismului). 

într-o Europă care se polarizează tot mai tare, dreapta devine fatal 
mai apropiată de extrema dreaptă, iar stânga de extrema stângă. între 
Germania nazistă şi Uniunea Sovietică, Adevărul se arată mult mai 

înţelegător cu Uniunea Sovietică. Până la a da vina tot pe germani 
pentru înscenarea judiciară de la Moscova, căreia i-au căzut victimă în 
1937 şefii armatei ruse, în frunte cu mareşalul Tuhacevski. "Suntem - 
asigură Teodorescu Branişte - în faţa unui complot german, în faţa unei 
noi intrigi a Berlinului." Tuhacevski ar fi reprezentat "curentul 
filogerman" în Uniunea Sovietică. "Combătând cu hotărâre comunismul 
la noi acasă" - ţine să sublinieze gazetarul -, trebuie examinat cu 
obiectivitate locul Rusiei în Europa. "Dacă, de pildă, conspiraţia 
generalului Tuhacevski ar fi reuşit", şi Rusia s-ar fi înţeles cu Germania, 
Cehoslovacia şi România ar fi fost grav primejduite. Ar fi putut câştiga 
troţkiştii, adică revoluţia permanentă, cu încercarea de a bolşeviza 
Europa. 78 Slavă Domnului (spunem noi, nu Teodorescu-Branişte), a 
câştigat până la urmă Stalin, şi în felul acesta a scăpat şi România de 
bolşevism! 

Alunecarea, în sensul opus, e la fel de evidentă la Universul. Ziarul 
recomandă într-un articol de fond "«Frontul unic» împotriva 
comunismului", singura cale "ce poate salva civilizaţia". în acelaşi 
număr, semnificativ, e prezentată cartea Pentru legionari a lui Corneliu 
Zelea Codreanu 79 (raporturile cu legionarii vor deveni însă în curând 
mai puţin cordiale). "Frontului antifascist", apreciat ca o "invenţiune 
sovietică", i se opune Liga antirevizionistă, organizaţie iniţiată de 
patronul ziarului, Stelian Popescu, care trăgea semnalul de alarmă în 
faţa proiectelor de ştirbire a integrităţii României. Aşadar, ofensiva 
antiminoritară, în spiritul naţionalismului românesc. Lui Stelian Popescu 
i se organizează şi o mare sărbătorire pe 11 octombrie 1936. Universul 
prezintă în cele mai mici detalii "Măreaţa manifestare naţională de la 
Arenele Romane", precizând: "Sub semnul crucii şi al solidarităţii 
naţionale". în prezenţa patriarhului Miron Cristea şi a altor ierarhi 
bisericeşti, au vorbit printre alţii Octavian Goga şi Nichifor Crainic. Ţinta 
lui Goga e precisă: "Călători de la Lemberg, năpârlindu-şi porecla 
jidovească în nume străvechi din cronica lui Neculce, s-au socotit în 
drept să dea reţete de orientare publică la noi." Stelian Popescu, 
invocând o "cruciadă", asigură că "a doua dezrobire a românismului s-a 
pornit acum"; "o ţară, compusă din 80% agricultori ţărani nu poate 
suporta la infinit o industrie condusă de 90% străini, «străini» care în 
mare măsură controlează şi presa". 80 

Pentru a dovedi că Adevărul promovează interese neromâneşti, 
Universul publică şi - reia în nenumărate rânduri -o listă cu câteva zeci 
de evrei implicaţi în grupul de presă concurent. Sunt mulţi, într-adevăr. 
Adevărul înţelege să echilibreze balanţa, oferind la rându-i o listă a 

colaboratorilor români (printre care, N. Batzaria - doar cu câteva zile 
înainte de plecarea lui la Universul, Mircea Grigorescu, E. Jebeleanu, G 
Macovescu, P. Pandrea, M. Sevastos, AL Sahia, T. 
TeodorescuBranişte ... ). 81 Să recunoaştem, comparând cele două liste, 
că românii "pursânge" sunt mai puţini decât evreii. "Ziarele din 
Sărindar" aveau o tentă evreiască incontestabilă, doar că nu erau evrei 
duşmani ai României, ci evrei români, care vedeau interesele româneşti 
(desigur, şi în funcţie de propriile proiecte de emancipare) altfel decât 
cercurile naţionaliste. Era în joc şi definirea naţiunii: omogen 
românească sau multietnică? Peste toate, se petrecea o înfruntare între 
dreapta şi stânga, caracteristica românească stând în faptul că o parte 
apreciabilă a elitei intelectuale de stânga era alcătuită din evrei, ceea 
ce încurca şi deturna într-un fel dezbaterea. Să mai spunem că un 
cititor de astăzi s-ar regăsi mai curând în Adevărul şi Dimineaţa decât 
în Universul, pentru simplul motiv că aşa a fost mersul lumii: spre 
democraţie şi multiculturalism (iar în ce priveşte condamnarea 
totalitarismelor, spre o judecare mai severă a fascismului şi nazismului 
decât a comunismului). Dar e recomandabil să-i situăm pe cei de atunci 
nu în raport cu noi, ci cu propria lor epocă. 

Tot în 1936, îşi publică şi Cioran (la editura Vremea) cartea dej a 
amintită Schimbarea la faţă a României. După el, schimbarea nu se 
putea face decât împotriva evreilor. Tocmai fiindcă "aceştia s-au opus 
la noi oricărei încercări de consolidare naţională şi politică". Cu 
următoarele precizări: "Regimul democratic al României n-a avut altă 
misiune decât să apere pe evrei şi capitalismul iudeo-român. Trebuie să 
ne intre tuturora în cap o dată şi pentru totdeauna: evreii n-au nici un 
interes să trăiască într-o Românie consolidată şi conştientă. Noi, ca 
români, n-avem decât un interes, o Românie puternică şi cu voinţă de 
putere. [...] Dacă nu ne vom concentra toate forţele, vom dispărea în 
mod sigur, ca o imagine efemeră, de la suprafaţa istoriei. România n- 
are încă substanţă. Evreii? Orice om cu cultură istorică trebuie să 
recunoască cu durere în suflet o axiomă, singura axiomă a istoriei: 
ultimul popor care va dispărea va fi poporul evreu. Că vom distruge 
evreimea română, ea va renaşte în evreime, eternă şi rătăcitoare ca o 
mustrare a istoriei sau a lui Dumnezeu." 82 Nu sunt lucruri noi, dar fac 
impresie spuse în maniera excesivă a lui Cioran. 

Se asociază ofensivei antisemite şi N. lorga, cu argumente 
asemănătoare privind spiritul de cucerire al evreilor. "Iudaica" este 
titlul unui foileton, pe care-l publică în gazeta sa Neamul românesc, 
între 12 şi 22 august 1937, apărut şi în broşură separată. După lorga, 
evreii s-au organizat în România ca un stat în stat, fără a se asimila în 
vreun fel, trăind ei între ei. "Păstrează ce-i osebeşte, lucrează pentru ca 

să aibă pentru ei, ca naţie năvălitoare, cât mai mult. Până şi în 
profesiunile libere, până şi în învăţământ, în ştiinţă, în literatură, ca 
avocaţi, ca medici, ca arhitecţi, ca profesori, tot mai mulţi, cu filologii, 
cu filozofii, cu ziariştii, cu poeţii, cu criticii lor, ei ne dau pur şi simplu 
afară din ţara noastră." 83 Scopul este însă pentru lorga - şi aici apare o 
distincţie faţă de antisemitismul extremist - nu să se lovească în evrei, 
ci să fie susţinut elementul românesc: "Faptele noastre hotărăsc 
eliberarea românilor din reţeaua de exploatare ebraică. Nici o ură 
pentru evrei. Numai sprijin şi numai iubire pentru negustorimea 
creştină." 84 în alte articole, istoricul denunţă "statul orb în faţa invaziei" 
şi anunţă: "Eu nu mă las făcut supusul statului iudaic." 85 

Tot acum îşi descoperă vocaţia antisemită şi scriitorul I. Al. Brătescu- 
Voineşti, ale cărui obsesii şi aberaţii îl aşază la nivelul unui N. 
Davidescu sau N. Roşu, dacă nu cumva chiar deasupra lor. O suită de 
articole publicate în Universul i-au apărut şi separat, sub titlul (cuvântul 
face carieră în epocă) Huliganism. Punerea în temă e elocventă: 
"Neamul evreiesc s-a angajat pe un drum care îl va duce în grea 
cumpănă. îmbătat de succesul ce l-a dobândit în Rusia, s-a crezut 
îndreptăţit să întreprindă cucerirea lumii prin violenţă." Problema e că, 
în contrast cu proiectul lor dominator, n-au avut nici o contribuţie 
notabilă la civilizaţia omenirii, n-au dat nici un mare cugetător. 
Demonstraţia e uşor de făcut. Oamenii mari se cunosc, şi Brătescu- 
Voineşti îi înşiră pe "toţi": Pitagora, Arhimede, Copernic, Galileu, 
Newton, Laplace, Lamarck şi Darwin. Nici un evreu printre ei! Apoi, să 
nu se laude evreii (nici n-au avut vreodată o asemenea pretenţie!) cu 
creştinismul, fiindcă iată: "Cu mult înaintea vremii în care Moise se da 
de ceasul morţii pentru a scoate neamul evreiesc din sălbăticie şi din 
ticăloşie, fiii neamului care trăia în cuprinsul României de azi practicau 
nu numai poruncile principale înscrise în tablele de legi ale lui Moise, 
dar chiar şi preceptele moralei creştine. Când, abia două mii de ani mai 
târziu, creştinismul a ajuns în aceste ţinuturi, propovăduitorii lui au 
găsit aici un neam de oameni cari, fără a şti ce era Crucea şi cine 
fusese Crist, se purtau creştineşte." 86 Mai puţin creştineşte decât dacii 
se comporta însă Brătescu-Voineşti, prin veninul revărsat asupra 
celorlalţi . 

Soluţia eliberării românilor de sub tirania minorităţilor o găseşte 
Nichifor Crainic, care lansează în 1937 programul "statului etnocratic" 
pe care, el neavând un partid, îl oferă întregii drepte naţionaliste ca 
potenţial proiect comun. E o adaptare etnicistă a "corporatismului" 
susţinut de Mihail Manoilescu. Un regim corporatist pur şi simplu - 

consideră Crainic - ar pecetlui dominaţia economică a evreilor. România 
are nevoie de un "corporatism rectificat sub imperiul necesităţilor de 
viaţă ale statului etnocratic", ceea ce presupune "asigurarea dominaţiei 
elementului autohton în toate ramurile de activitate şi de creaţie" 87 
Pretutindeni să se respecte proporţionalitatea, nici un element etnic să 
nu fie reprezentat deasupra proporţiei lui la nivelul ţării. în logica lui 
Crainic, medicii evrei, care erau peste o treime, ar fi trebuit să rămână 
doar 4%! Dar, pe de altă parte, s-ar fi cuvenit (spunem noi, nu Crainic) 
să şi sporească numărul minoritarilor acolo unde erau subreprezentaţi: 
în mediul universitar, în justiţie, în armată... Programul lui Crainic a fost 
straşnic lăudat în periodice ultranaţionaliste, precum Sfarmă-piatră, sub 
semnătura directorului Al. Gregorian, ca şi a poetului şi eseistului Pan 
Vizirescu, sau Porunca vremii, unde comentariul entuziast îi aparţine 
şefului publicaţiei, Mie Rădulescu. 

Să-i dăm cuvântul şi lui Camil Petrescu. Nu este un extremist. Este 
un intelectual, chiar excesiv de intelectual. Construieşte edificii de idei. 
Sunt intelectuali care în felul acesta demolează pentru a pune altceva 
în loc, alţii care, dimpotrivă, susţin cursul istoriei, oricare ar fi el şi 
oricât de contradictoriu. Pentru ei, istoria nu poate să aibă decât 
dreptate, iar rostul intelectualului este să desluşească de ce are 
dreptate. Camil Petrescu ştie să se adapteze, cu argumente şi fără a-şi 
neglija propria personalitate, la care ţine mai mult ca la orice. Chiar 
fără a se asocia corului antisemit, consideră - firesc! - că evreii sunt 
marii vinovaţi. Tot din Jurnalul lui Mihail Sebastian: 

"Ieşind de la «Capşa», am făcut câţiva paşi pe stradă şi mi-a explicat 
din nou atitudinea lui faţă de ultimele bătăi antisemite. 

— E regretabil, dragă, dar tot evreii poartă răspunderea. 

— De ce, Camil? 

— Pentru că sunt prea mulţi. 

— Dar ungurii nu sunt şi mai mulţi? 

— Poate, dar cel puţin sunt masaţi la un loc, în aceeaşi regiune. [...] 
în continuare mi-a spus : 

— Dragă, ovreii provoacă. Au o atitudine echivocă. Se amestecă în 
lucruri care nu-i privesc. Sunt prea naţionalişti. 

— Ar trebui să te decizi, Camil. Sunt naţionalişti sau sunt comunişti? 

— Ei, ştii că-mi placi? Suntem între noi, dragă, şi mă mir că mai pui 
astfel de întrebări. Comunismul ce altceva este decât imperialismul 
evreilor?" 88 

Până şi regina Măria, care, dată fiind condiţia ei regală, era deasupra 
unor asemenea controverse, începe să-şi pună întrebări. Din nou, 
mărturia lui Sebastian: 

"Aseară, Rosetti mi-a arătat o scrisoare a generalului Zwiedenek, 
scrisă în numele Reginei către Fundaţii şi prin care se interesează în ce 
condiţii ar putea fi publicată traducerea unui roman al ei. 

«Lucrările de până acum ale Majestăţii Sale au fost tipărite de 
Editura Adevărul, care a făcut ofertă şi pentru romanul de faţă. 

Având însă în vedere sentimentele naţionale nesigure româneşti ale 
acestei edituri, M.S. Regina Măria mă însărcinează să mă adresez 
dvs.»." 89 

Sunt destui scriitori şi critici care continuă să publice la Adevărul, 
fără a se lăsa intimidaţi de zgomotoasa campanie împotriva presei "din 
Sărindar". E. Lovinescu este unul dintre ei, cu frecvente colaborări pe 
teme literare. Departe de a fi un om de stânga. Dar nici de dreapta. 
Este un om care ţine la circulaţia liberă a ideilor şi consideră firească 
diversitatea lor. La "cronica literară", îl întâlnim pe criticul Şerban 
Cioculescu, iar dintre scriitorii mai cunoscuţi, pe Victor Eftimiu. Mai 
mulţi încă, dat fiind profilul publicaţiei, la Adevărul literar şi artistic, 
unde cronica literară e reprezentată, ani de-a rândul, de G Călinescu. 
Greu de spus în ce măsură fiecare dintre aceştia sunt sau nu de stânga; 
cert este că nu sunt de dreapta şi mai ales nu agreează dreapta 
naţionalistă şi autoritară. 

Este şi cazul profesorului Alexandru Rosetti, care se exprimă din 
când în când tot în presa de stânga. Om de stânga? Mai curând un 
aristocrat fără complexe şi cu uşurinţa întreţinerii relaţiilor într-o 
varietate de medii, fie ele de stânga sau "evreieşti"; este şi un om 
căruia îi place să aprecieze valoarea, ceea ce a dovedit ca editor. Când 
Romulus Seişanu îi reproşează în Universul că într-un manual de limba 
română l-a pus pe H. Sanielevici deasupra lui llarie Chendi şi pe 
Ronetti-Roman, ca dramaturg, deasupra lui Delavrancea (deci, doi evrei 
deasupra a doi români), Rosetti îi răspunde liniştit că ierarhiile 
acceptate cam aşa se prezintă 90 (la drept vorbind e mai mult ierarhia 
agreată de Rosetti decât vreo ierarhie incontestabilă a valorilor; 
opţiune însă demnă de reţinut, prin disocierea autorului de 
antisemitismul ambiant). 

Pentru a scăpa de acuzaţia de ziar evreiesc îndreptat împotriva 
intereselor româneşti, grupul de la Adevărul pune la cale o lovitură de 
imagine. începând din 21 noiembrie 1936, cele două ziare, Adevărul şi 
Dimineaţa trec sub conducerea unui "triumvirat", format din Mihail 
Sadoveanu, Tudor Teodorescu Branişte şi B. Brănişteanu. Sadoveanu, 
considerat, printr-un soi de consens, cel mai mare scriitor român în 
viaţă, şi nu numai cel mai mare, dar şi cel mai specific, cel mai departe 
de ceea ce ar fi putut fi o formulă literară "evreiască". Teodorescu- 

Branişte: şi el român, un reputat ziarist de stânga. Şi totuşi - pentru a 
nu se rupe tradiţia! -, şi un evreu, B. Brănişteanu, dar poate mai greu 
de contestat decât alţii, om cu mare experienţă în presă, cu o gândire 
echilibrată, şi cu numeroase legături în cele mai diverse cercuri politice. 
Director politic al ziarelor a devenit Sadoveanu. 

în toată această afacere, Sadoveanu a fost teribil de atacat dinspre 
partea naţionalistă şi acoperit cu laude de stânga democratică. Aş zice, 
recurgând la o expresie franceză', că nu merită ni cât exces d 'honneur, 
ni cette indignite. Ce o fi fost în mintea lui? Nu e uşor de spus, probabil 
fiindcă în mintea lui nu erau prea multe. Mare scriitor, se înţelege, dar 
deloc intelectual, înţelegând prin intelectual un om al cărui material de 
lucru îl constituie ideile. Sadoveanu este specialist în evocarea 
ritmurilor lente şi repetitive ale lumii naturale şi ale unei societăţi 
patriarhale, exact la antipodul unei literaturi de idei. în afara scrisului - 
şi scrie intens, probabil prea mult! -, Sadoveanu e preocupat de 
vânătoare şi de pescuit, şi de propria gospodărie. Are şi o droaie de 
copii. Şi are, una peste alta, nevoie de bani. Excesul de scris trebuie 
judecat şi din această perspectivă. Şi, cu siguranţă, acceptarea 
directoratului la Adevărul. Financiar vorbind, a fost pentru el o bună 
afacere. Poziţia lui ideologică nu e prea clară. Ca scriitor tradiţionalist, 
putea fi revendicat mai curând de dreapta. Un anume umanitarism 
indică poate o oarecare înclinare spre stânga, în spiritul Vieţii 
româneşti, de care a fost legat. Formula lui e prinsă între cele două 
curente înrudite dar distincte de la începutul veacului: 
"sămănătorismul" lui Nicolae lorga şi "poporanismul" lui Constantin 
Stere: "sămănătorismul" fiind un poporanism de dreapta şi 
"poporanismul" un sămănătorism de stânga! în general, Sadoveanu 
tace, nu se pronunţă. Se adaugă şi celebritatea, care îi dă posibilitatea 
să aştepte oferte, fără a oferi la rându-i prea mult. în timpul Primului 
Război Mondial, a oscilat între "germanofili" şi tabăra antantistă. 91 
lorga, socotindu-l de dreapta, l-a adus în fruntea Senatului în perioada 
guvernării sale din 1931-1932. A devenit, pe deasupra, şi mason, cu 
toate relaţiile subterane care decurg dintr-o asemenea afiliere. Şi iată-l 
justificându-şi în Adevărul apartenenţa la masonerie, în care ar fi găsit 
"o întărire a credinţei mele în Dumnezeu şi în nemurirea sufletului; mai 
mult: am găsit un temei nou pentru adâncirea ortodoxiei mele şi pentru 
tradiţionalismul meu". 92 Ortodoxia şi tradiţionalismul se vor fi potrivit cu 
masoneria, se potriveau la fel de bine şi cu Adevărul? Ce importanţă 
avea! lorga exclama, naiv: "Eu nu te-am ştiut decât de dreapta când te- 

am făcut, numai eu, preşedinte al Senatului"; acum istoricul constata, 
cu stupefacţie, că scriitorul e mason şi, "se pare, om de stânga". 93 

Articolele publicate de Sadoveanu în ziarele ale căror director 
devenise sunt lâncede, repetitive şi interpretabile după dispoziţia 
fiecăruia. Banalităţi de genul: "Sub raport moral, odată cu credinţa într- 
un Dumnezeu şi o dreptate, neamul acesta practică în chip firesc 
blândeţea şi omenia." Trebuiau, după el, găsite metode de îmbinare a 
civilizaţiei româneşti tradiţionale cu civilizaţia europeană. Fără violenţă, 
fără dictatură. "Cuminţenia poporului respinge asta." "Oroarea din 
extrema dreaptă" şi "ticăloşia din extrema stângă" explică ambele de 
ce "preocupările mele de atâtea ori s-au întors în trecut, ori au rămas în 
popor, care-i aşa cum l-a lăsat Dumnezeu". 94 "Dumnezeu" şi "poporul" 
par a fi ideile conducătoare! Bineînţeles că Adevărul şi-a continuat şi cu 
Sadoveanu linia de până la Sadoveanu. 

Dreapta s-a simţit trădată, văzându-l pe cel mai român dintre 
scriitori în fruntea celei mai puţin româneşti prese! S-a ajuns la acte 
detestabile, precum arderea publică a cărţilor sale. Un protest al 
intelectualilor faţă de asemenea manifestări de intoleranţă a fost 
publicat în Dimineaţa din 1 aprilie 1937. Lista celor care se 
solidarizează cu Sadoveanu nu este uşor de comentat, fiindcă 
motivaţiile probabil se amestecă sau sunt distincte: apărare a libertăţii 
de expresie, admiraţie pentru scriitor, spirit de breaslă... sau poate 
chiar dificultatea de a refuza o semnătură solicitată (e condiţia, nu prea 
convingătoare, a semnăturilor pe liste). Oricum, primul nume este al lui 
Liviu Rebreanu, al doilea al profesorului Constantin Rădulescu-Motru. E 
prezent masiv grupul ieşean, din raza Vieţii româneşti: Mihai Ralea, 
Petre Andrei, Octav Botez, Andrei Oţetea, Constantin Balmuş, Paul 
Bujor, Grigore T. Popa, toţi universitari, precum şi scriitorii Demostene 
Botez, G. Topîrceanu, Al. Philippide, Otilia Cazimir... Semnează şi Victor 
Eftimiu, E. Lovinescu, G. Călinescu... Se adaugă mai multe nume şi în 
zilele următoare: Şerban Cioculescu, lorgu Iordan, S. Stoilov, C. Motăş... 
Evident, cei care nu semnează sunt şi mai numeroşi, dar în ce-i priveşte 
e şi mai greu de spus de ce nu s-au asociat; unii, desigur, n-au fost 
solicitaţi, alţii n-or fi obişnuit să intre de-a valma pe liste, alţii, desigur, 
n-au ţinut să-şi manifeste solidaritatea. Nu apar nici Arghezi, nici Blaga, 
nici Camil Petrescu, nici măcar fraţii Teodoreanu, ultimii totuşi apropiaţi 
ai scriitorului. Nu-I întâlnim nici pe Alexandru Rosetti, care are bune 
relaţii cu stânga, dar - poate - menajează şi alte relaţii! Mai clară e 
poziţia celor care sunt prezenţi pe pagina respectivă a Dimineţii, dar 

rămân în afara protestului colectiv. Brătescu-Voineşti dă un soi de 
comunicat, semnat şi de scriitorul I.A. Bassarabescu, în care îşi exprimă 
convingerea că Sadoveanu nu putea să ignore faptul că, apucând-o pe 
un anume drum, "se expunea la duşmănii şi neplăceri"; perfid, îl 
consolează: "în privinţa arderii cărţilor sale, în locul său nu m-aş simţi 
deloc îngrijorat, căci aş fi încredinţat că această ardere nu le consumă 
deloc valoarea." Cezar Petrescu trimite o lungă scrisoare în care 
protestează împotriva arderii cărţilor, îşi exprimă admiraţia fără rezerve 
faţă de scriitorul Sadoveanu, dar se disociază net de orientarea 
acestuia în presă: "Sunt departe de principiile democrate, umanitariste, 
pentru care militează zilnic gazetele conduse de Mihail Sadoveanu. 
Foarte departe. La capătul opus." în sfârşit, şi poetul Ion Pillat îşi 
exprimă admiraţia pentru operă, disociindu-se la rându-i de activitatea 
politică a celui în cauză. Şi încă o remarcă: colegii de Academie ai lui 
Sadoveanu nu s-au înghesuit să semneze protestul; singurul care a 
făcut-o a fost Rădulescu-Motru. 95 

în paralel, se declanşează şi ofensiva împotriva "literaturii noi". Şeful 
de orchestră e, în această privinţă, N. lorga, prin Neamul românesc şi 
îndeosebi prin Cuget clar, revista literară pe care o conduce, lată ce 
scrie în iulie 1936: "... anarhia s-a înstăpânit pe literele româneşti şi de 
pe urma ei s-a ivit curentul de flecăreală cu vorbe mari, de exhibiţii de 
monstruozităţi, de apeluri la apetiturile bestiale, care, sub o critică de 
lovinesciană neînţelegere şi interesată toleranţă, ne-a dat era care 
merită să fie pecetluită în frunte cu fierul roşu: «Arghezi»". După lorga, 
deriva e gravă, nu doar în sens pur literar, ci ţinând seama de 
consecinţe: "sănătatea morală a neamului meu e în joc". 96 Arghezi şi 
Lovinescu, poetul modernist şi criticul modernist, sunt cele două ţinte 
predilecte. Nu sunt uitate nici alte nume, îndeosebi evreieşti, precum 
"pornograful Felix Aderca". Preţuiţi, în schimb, Brătescu-Voineşti şi A.C. 
Cuza. Ultimul poate pentru a oferi o mostră de poezie de bună calitate 
pune în versuri acuzele lui N. lorga, denunţându-i pe "barbarii de azi, 
cei cu scris otrăvit", cu precizarea: "în cârd cu barbarii, priveşte să 
vezi / Că vin mercenari: Lovineşti şi Arghezi." 97 

lorga e un tradiţionalist, care nu agreează experimentele 
modernizatoare: nimic de zis, era gustul lui, era ideea lui despre 
literatură şi despre funcţia ei socială. Brătescu-Voineşti se dovedeşte 
însă penibil. Autor exclusiv de povestiri cu respiraţie scurtă şi vag 
melodramatice, avusese momentul lui de notorietate, care îl propulsase 
la Academie, precum şi în manualele şcolare. Acum era cu totul în afara 
jocului şi, evident, plin de resentimente. Aşa că ajunge să aţâţe, 
folosindu-se şi de poziţia sa academică, împotriva literaturii "imorale": 



95 "Un protest al intelectualilor", în Dimineaţa, 1 aprilie 1937. 

95 Cuget clar (articol fără titlu), 15 iulie 1936. 

97 A.C. Cuza, "Barbarii", în Cuget clar, 4 noiembrie 1936. 



adevărată delaţiune, cu nume de autori şi titluri de cărţi. Se ajunge la 
arestări şi la condamnări. Geo Bogza face cunoştinţă cu închisoarea 
(din fericire, doar pentru câteva zile) pentru Poemul invectivă, volum 
de versuri presărat, ce e drept, cu imagini sexuale frapante, iar H. 
Bonciu, specializat la rându-i într-o proză erotică îndrăzneaţă, se alege 
şi el cu o scurtă condamnare. 

La iniţiativa lui Pompiliu Constantinescu, criticul de la Vremea (dar 
deja în dezacord cu noua tendinţă a acestei reviste), se constituie, în 
octombrie 1936, o "grupare a criticilor literari", prezidată de 
Perpessicius, şi din care, pe lângă cei doi, mai fac parte Şerban 
Cioculescu, Vladimir Streinu, Octav Şuluţiu, Mihail Sebastian şi Ion 
Biberi. Scopul este: "Libertate literaturii !" în legătură cu această 
asociaţie, deşi oarecum contrariat că nu fusese contactat de mai tinerii 
lui confraţi, Lovinescu declară răspicat: "Fac critică de peste treizeci de 
ani, dar niciodată nu mi s-a părut că trăim sub o teroare artistică mai 
apăsătoare; sub pretextul moralităţii sau al naţionalismului, scriitorii 
mari sau numai de talent sunt prigoniţi în existenţa lor morală sau 
numai materială. Psihoză de război." 98 

Caracteristică pentru echivocul omului este reacţia lui Sadoveanu, 
răspunzând la "provocarea" lui lorga. Publicat în Neamul românesc, 
răspunsul lui ar fi şi pentru libertate, în spiritul Adevărului, şi pentru 
moralitate, în spiritul lui lorga. lată textul: "Cred ca şi profesorul lorga. 
în lupta pe care o duce împotriva rătăcirii şi trivialului sunt categoric 
lângă dânsul. Nu înţeleg cenzurarea literaturii şi împotriva ei aş 
protesta oricând. Nu pot admite însă rătăcirea unora, dispreţul altora 
pentru tot ce e frumos, nobil şi înălţător în inspiraţia scriitorului. în tot 
ce am scris nu se va găsi o pagină indecentă sau scabroasă." 99 

Nu scapă însă Sadoveanu chiar atât de ieftin. îi scrie lorga: "La 
Academie mi-ai spus că ai venit la Adevărul ca să faci rânduială 
românească. Am crezut. Au urmat toate interviurile arghezienilor şi 
moderniştilor, ceea ce nu înseamnă această rânduială. A urmat 
reclama tuturor celor cari au legături care nu sunt deloc româneşti..." 100 
Cam greu pentru Sadoveanu să fie şi cu unii, şi cu alţii! 

O anchetă privitoare la libertatea creaţiei artistice a apărut în 
paginile revistei Azi. Răspunsurile fiind precedate de două eseuri - 
"mărturisiri" ale principalilor incriminaţi: Geo Bogza şi H. Bonciu. Sunt 
19 luări de poziţie, toate în favoarea libertăţii de creaţie, aparţinând 
altminteri unor persoane cu fond cultural şi orientări ideologice diferite: 
E. Lovinescu, Hortensia Papadat-Bengescu, Victor Eftimiu, C. 
Ardeleanu, Al. A. Philippide, Şerban Cioculescu, Tudor Teodorescu- 



98 "Libertate literaturii", în Adevărul, 9 ianuarie 1937. 

99 Neamul românesc (fără titlu), 1 ianuarie 1937. 

100 "O scrisoare a d-lui prof. N. lorga. Un răspuns al d-lui Mihail Sadoveanu", în 
Adevărul, 2 martie 1937. 



Branişte, Ghiţă lonescu, Th. Pallady, N.D. Cocea, D. Trost, Dan 
Petraşincu, Emil Gulian, M.H. Maxy, Ştefan Roii, Lucian Boz, Lascăr 
Sebastian, A. Munte, Matei Socor. Sunt printre ei unii care cochetează 
cu stânga, gen Victor Eftimiu, alţii autentic de stânga, precum 
Teodorescu Branişte sau N.D. Cocea, comunizanţi, ca viitorul politolog 
britanic Ghiţă lonescu, sau comunişti sadea, aşa cum e compozitorul 
Matei Socor. Democraţi, fără înclinări sensibile nici spre stânga, nici 
spre dreapta: E. Lovinescu, Şerban Cioculescu... La întrebarea: "Credeţi 
că adevărul creaţiei artistice poate fi limitat în cadrele unei concepţii 
etice prestabilite?", Cioculescu răspunde net: "în statul liberal de astăzi, 
nu. în statul totalitar, fascist sau comunist, da." E de presupus că nu 
tuturor celor prezenţi în rubrică le va fi plăcut aşezarea pe acelaşi plan 
a fascismului şi comunismului. Şase dintre respondenţi sunt evrei, 
aproape o treime, cărora li se adaugă şi H. Bonciu. 101 

Vrând-nevrând, revenim la evrei, odată ce acuza frecventă mai 
discretă la lorga, vehementă la Brătescu-Voineşti, la N. Davidescu, la N. 
Roşu - ajunsese aceea a "iudaizării" literaturii româneşti. Faţă de 
perioada dinaintea Primului Război Mondial, când răsărea ici şi colo 
câte un scriitor evreu, acum, în anii '30, numărul scriitorilor evrei 
devine semnificativ, chiar dacă ponderea lor nu o atinge pe aceea a 
jurnaliştilor, iar reputaţia celor mai bine plasaţi e încă departe de 
culmile recunoscute ale literaturii române. Sunt printre ei şi pictori şi 
graficieni tot mai prezenţi în viaţa artistică. Unii autori abordează teme 
specifice ale mahalalelor evreieşti, precum I. Peltz sau Ion Călugăru, 
însă rolul lor esenţial stă într-o mare disponibilitate în sensul tuturor 
tendinţelor novatoare. Se află printre animatorii avangardei literare şi 
artistice, începând cu faimosul Tristan Tzara, inventatorul dadaismului, 
apoi Saşa Pană, llarie Voronca, ca şi pictorii şi graficienii Victor Brauner, 
Marcel lancu, M.H. Maxy, Jules Perahim. Alţii explorează, într-o manieră 
care a putut să pară ostentativă sau scandaloasă, teritoriul erotic: F. 
Aderca, H. Bonciu, sau stările maladive: Marcel Blecher (acesta din 
urmă, puţin apreciat în timpul vieţii, e socotit astăzi de critică un mare 
romancier). în cazul celor mai mulţi, inovaţia literară şi artistică se 
asociază cu atitudini de stânga accentuate, inclusiv aderare la 
comunism. Destule argumente pentru ca tabăra naţionalistă şi 
tradiţionalistă să îi acuze de o acţiune dizolvantă asupra spiritului 
public. 

Ziarele şi revistele se polarizează, unele mai aproape de zona 
Universului, altele - totuşi, mai puţine - de Adevărul-Dimineaţa. După 
acestea, în poziţia următoare ca tiraj şi impact la public este Curentul, 
care beneficiază de reputaţia - cam sulfuroasă de jurnalist a 
directorului său Pamfil Şeicaru. Curentul e nu mai puţin la dreapta ca 
Universul. Ajunge să răsfoim câteva numere, să zicem din decembrie 



Azi, nr. 29, iunie-august 1937, "Arta şi pornografia". 



1936. Un articol apreciază expulzarea din Germania a câteva zeci de 
intelectuali (printre care şi Thomas Mann), cu argumentul - evident 
utilizabil şi în cazul României: "Domnul are talent şi înjură ţara?... 
Talentul domnului nu interesează." E reprodus şi un atac - la Cameră - 
al lui Şeicaru la adresa Rusiei, ţară cu care România n-ar avea cum să 
se alieze. Apoi, un articol al lui Nicolae Roşu; odată ce e scris de Roşu, 
ştim cam ce cuprinde şi fără a-l citi. Mai încolo, Şeicaru îl deplânge pe 
Sadoveanu, "victimă naivă" a francmasoneriei. Şi, în sfârşit, nu e uitat 
nici "Franco, salvatorul Spaniei". 102 Spania rămâne un revelator. Oricare 
ar fi distanţa dintre el şi mişcarea legionară, lorga îi omagiază în 
Neamul românesc pe cei "doi băieţi viteji", Moţa şi Marin, căzuţi pe 
pământ iberic: "Luptând pentru credinţa lor creştină şi pentru cinstea 
poporului lor, pentru ce este etern, scump şi curat în latinitatea 
nebolşevizată, doi tineri români, doi băieţi viteji, Moţa şi Marin, au căzut 
înaintea Madridului apărat de Roşii." 103 

în direcţia cealaltă, şi chiar mai la stânga decât Adevărul, se 
situează cotidianul Lumea românească, apărut în iunie 1937 (şi până în 
februarie 1939), sub conducerea lui Zaharia Stancu. Printre redactori: 
Anton Dumitriu, Mihai Pop, G. Bogza, G. Macovescu... Geo Bogza se 
remarcă prin corespondenţe privitoare la războiul din Spania; în 
această privinţă, atitudinea ziarului e net prorepublicană. în toamna 
anului 1937, dezlănţuie o violentă şi prelungită campanie de presă 
împotriva lui Stelian Popescu. Evantaiul colaborărilor merge spre centru 
până la Şerban Cioculescu şi spre stânga până la... partidul comunist. 
Siguranţa a întocmit un dosar consistent al raporturilor dintre redacţia 
ziarului şi conducerea comunistă; s-au manifestat neînţelegeri, în 
toamna anului 1937, când ziarul a preferat să susţină în alegeri Partidul 
Ţărănesc Radical al lui Grigore lunian, în locul unei alianţe mai largi, de 
tip "front popular", cu Partidul Naţional Ţărănesc, cum ar fi preferat 
comuniştii, însă chiar tensiunile dovedeau existenţa unei destul de 
strânse conlucrări; în disputa din interiorul partidului privind atitudinea 
de luat faţă de ziar, cei care i-au luat apărarea au subliniat că e 
"singurul ziar care publică articole ale comuniştilor" şi că, "în genere, 
directorii acestui ziar au acceptat sugestiile comuniştilor pentru o 
îndrumare antifascistă a ziarului". 104 

E interesant de constatat cum destui intelectuali, unii cu vederi de 
dreapta moderate, alţii de "centru", alţii de stânga, chiar până aproape 
de comunişti, se îndreaptă spre Partidul Naţional Ţărănesc. E şi 

102 Curentul, diverse articole din 6 decembrie, 10 decembrie, 23 decembrie şi 
25 decembrie 1936. 

103 N. lorga, "Doi băieţi viteji", în Neamul românesc, 19 ianuarie 1937. 

104 ANR-ANIC, F. 95, microfilme, rola 885, cadrul 861 şi următoarele. Pentru o 
incursiune în paginile ziarului, vezi şi culegerea: Mihai Pop, Vreau şi eu să fiu 
revizuit. Publicistica din anii 1937-1940, antologie de Zoltăn Rostăs, Paideia, 
Bucureşti, 2010. 



urmarea caracterului "eclectic" al acestui partid, care nu are o doctrină 
unitară, împărţit în tot felul de facţiuni, şi în principal cu distincţia care 
se menţine, între "naţionalii" transilvăneni, mai naţionalişti şi mai 
conservatori, şi ţărăniştii din vechiul Regat, orientaţi mai spre stânga, 
unii dintre ei înclinând spre o destul de nebuloasă democraţie şi 
economie ţărănească. La nivelul liderilor, Ion Mihalache practică un soi 
de populism ţărănesc, în timp ce Vaida-Voevod, insistând pe logica 
naţionalistă, ajunge să părăsească partidul. Cât despre luliu Maniu, el 
nu prea are preocupări ideologice, ci doar rafinamente tactice. Dată 
fiind imposibilitatea legală a Partidului Comunist de a activa la lumina 
zilei, precum şi slăbiciunea politică nu numai a comuniştilor, ci şi a 
social-democraţilor, naţional-ţărăniştii şi-au ataşat o întreagă zonă de 
stânga, care ar fi avut mai curând vocaţia - în alte condiţii - să se 
împartă între socialişti şi comunişti. în preajma alegerilor din 1937, 
comuniştii au curtat intens PNŢ-ul, însă acesta - încă o dovadă de 
inconsistenţă ideologică sau de prevalare a tacticii asupra ideologiei - a 
preferat un "pact de neagresiune" cu Garda de Fier. în contextul 
aceleiaşi campanii electorale, Adevărul şi Dimineaţa au susţinut activ 
partidul lui Maniu şi Mihalache; sensibilităţile ideologice nu erau chiar 
comune (linia de mij loc la grupul din Sărindar ar fi fost mai curând 
social-democraţia), însă un vot pentru PNŢ apărea ca singurul vot util 
pentru democraţie. 

Dacă ar fi să schiţăm o tipologie a orientărilor politice în rândul 
intelectualilor, am zice - fireşte, cu destulă aproximaţie - că cei ceva 
mai avansaţi în vârstă şi mai bine situaţi în ierarhia socială şi culturală 
au atitudini în genere mai moderate şi înclinând mai mult spre dreapta 
decât spre stânga. Cei tineri şi aşezaţi mai spre margine în spectrul 
socio-cultural sunt tentaţi de soluţii mai radicale, fie de extremă 
dreaptă, fie de extremă stângă. Chiar dacă n-are rost să procedăm la o 
numărătoare (fiindcă valoarea şi notorietatea, ca şi intensitatea 
convingerilor, diferă de la o persoană la alta), impresia de ansamblu 
rămâne că nu sunt mai puţini tineri intelectuali - dintre cei cu oarecare 
vizibilitate publică - tentaţi de comunism decât de legionarism. 

La extrema dreaptă, ce e drept, apar câteva nume cu mai multă 
greutate, în epocă, precum şi în posteritate, începând cu Mircea Eliade, 
Emil Cioran şi Constantin Noica, toţi trei aderând la un moment dat la 
legionarism; fără a fi legionari, nu sunt departe de convingerile lor nici 
Mircea Vulcănescu sau Petre Ţuţea. Să-i mai amintim, tot din grupul 
aderenţilor la Legiune, pe filozofii Dumitru Amzăr şi Vasile Băncilă, pe 
antropologul Emest Bernea, pe sociologul Traian Herseni, pe poeţii 
Radu Gyr, Dan Botta, Horia Stamatu, pe fraţii Haig şi Arşavir Acterian şi, 
desigur, pe Mihail Polihroniade şi pe Alexandru Cristian Te II... O 
incontestabilă concentrare de valori intelectuale. 



Când e vorba, la extrema cealaltă, de comunişti, lucrurile se 
complică oarecum prin faptul că, partidul aflându-se în clandestinitate, 
primirile în rândurile sale se consumau prin simple comunicări verbale, 
fără ceremonie, fără carnete de membru... 105 Aşa că e greu de spus cu 
exactitate cine a fost membru de partid cu adevărat şi cine a fost... mai 
puţin. Mai mult decât înscrierea formală, contează convingerile şi 
atitudinea, aşa că e mai util să-i punem la un loc pe comuniştii "cu acte 
în regulă" şi pe simpatizanţi. Aşa a procedat şi Siguranţa, deschizând 
numeroase dosare celor suspectaţi de agitaţie comunistă. Sunt printre 
ei puţini intelectuali de oarecare notorietate trecuţi de prima tinereţe, 
precum Petre Constantinescu-laşi, istoric, profesor la Universitatea din 
laşi (de fapt la sucursala acesteia, Facultatea de Teologie din Chişinău), 
exclus din învăţământ şi supus unui proces politic tocmai pe motive de 
comunism, sau Mie Cristea, profesor la liceuTAndrei Şaguna" din 
Braşov. Ceva mai tânăr, Lucreţiu Pătrăşcanu, unul dintre liderii 
partidului. Şi, apoi, lungul şir al tinerilor intelectuali, comunişti sau 
simpatizanţi: Alexandru Sahia, scriitor şi jurnalist, autorul cărţii URSS 
azi, cu destinul retezat de o moarte timpurie; Gheorghe Dinu (Ştefan 
Rol I), şi el scriitor şi jurnalist, ca şi simpatizanţii comunişti Geo Bogza, 
Miron Radu Paraschivescu, Eugen Jebeleanu; ziaristul George 
Macovescu; publicistul George Ivaşcu; Teodor Bugnariu, asistent la 
Litere la Cluj, apoi, eliminat din rândul universitarilor, profesor 
secundar; Mihai Beniuc, şi el asistent la Cluj, la Psihologie, mai 
cunoscut ca poet; Grigore Preoteasa, Miron Constantinescu, Gogu 
Rădulescu, intraţi din studenţie în mişcarea comunistă şi care în 
regimul comunist vor ocupa funcţii importante; să nu-i uităm nici pe 
Petre Pandrea, Ghiţă lonescu, Atanase Joja; şi, bineînţeles, intelectualii 
comunişti de origine evreiască: scriitorii Ion Călugăru şi Saşa Pană, apoi 
Herbert (Belu) Zilber, Matei Socor, Sorin Toma, Nicolae Moraru, Mihail 
Roller... 106 Mulţi dintre cei înşiraţi sunt prea puţin vizibili în anii '30, dar 
numai peste câţiva ani vor recupera cu prisosinţă cât nici ei n-ar fi 
visat! 

Lista aceasta - incompletă - oferă premise pentru o concluzie mai 
echilibrată decât sunt tezele opuse fie ale unui partid comunist 
omniprezent în mişcarea democratică şi antifascistă, fie ale unui partid 
cu totul marginal şi cu un număr infim de aderenţi. Nu sunt poate 
foarte mulţi şi nici aşezaţi foarte sus în ierarhia culturală, dar nici chiar 

105 Vezi, cu privire la această chestiune, şi consideraţiile lui Stelian Tănase, 
"Zece note despre avangardă", în Avangarda românească în arhivele 
Siguranţei, Polirom, laşi, 2008, p. 35. 

106 ANR-ANIC, F. 95, microfilme, câteva dosare întocmite de Siguranţă, cu titlu 
de exemplu: Tudor Bugnariu (rola 502), Alexandru Sahia (517), Atanase Joja 
(636), G. Bogza (640), M. Beniuc (682), Mihail Roller (851), Matei Socor (896), 
G. Ivaşcu (908), E. Jebeleanu (917), G. Macovescu (986), Grigore Preoteasa 
(1008), Herbert Zilber (1206), Sorin Toma (1212). 



atât de puţini şi de neglijabili tinerii intelectuali militanţi sau 
simpatizanţi seduşi de promisiunile unei ere noi, şi dacă partidul nu s-ar 
fi aflat în ilegalitate, e de presupus că numărul lor ar fi sporit, şi vocea li 
s-ar fi auzit mai distinct. Aşa, sunt limitaţi la o propagandă "acoperită", 
mai curând anticapitalistă şi antifascistă decât comunistă sadea. 
Siguranţa, oricum, lua lucrurile în serios. E semnificativă, astfel, 
îngrijorarea cu care urmăreşte succesul cărţii URSS azi, apărută în trei 
ediţii, în 1935-1936. Scrisă atrăgător - preciza un raport al poliţiei -, cu 
un preţ accesibil, "cartea se citeşte enorm, mai ales de tineret, şi 
produce în rândurile lui primul moment psihologic al apropierii de 
URSS". 107 Sunt nenumărate informările şi rapoartele care vorbesc, în 
cazul intelectualilor menţionaţi, de propagandă comunistă camuflată, 
sub pretext de apărare a drepturilor democratice sau de luptă 
împotriva fascismului. 

lată-l pe un anume Mihail R. Rollea, autor, în 1937, al unui mic volum 
intitulat Din istoria drepturilor omului. E un istoric al activităţii 
desfăşurate de "Liga drepturilor omului", între 1923 şi 1929, scris "în 
memoria luptătorului pentru libertate şi pace C.G. Costa-Foru", 
iniţiatorul acestei asociaţii. C. Rădulescu-Motru a acceptat ca o 
scrisoare a sa de adeziune, adresată în 1923 lui Costa-Foru, să fie 
publicată ca prefaţă a volumului. Textul se prezintă cât se poate de 
democratic, în sensul "liberal" al termenului: "apărarea libertăţii de 
conştiinţă"; "restabilirea dreptului de opinie... este o chestiune de 
civilizaţie pentru ţara noastră". Şi, totuşi, Siguranţa nu pare convinsă 
de democratismul pur al autorului, pe care îl ştie a fi comunist. 108 Se 
pare că nu greşea prea tare. Câţiva ani mai târziu, Mihail R. Rollea a 
devenit Mihail Roller, "micul dictator" al istoriografiei comuniste 
româneşti. Luându-se cu alte treburi, e poate scuzabil că a neglijat să 
mai apere "dreptul de opinie". 

O scurtă revenire acum la extrema dreaptă, pentru un caz care 
merită o încercare de lămurire, date fiind reverberaţiile recente şi 
dimensiunea internaţională căpătată: discuţia în jurul lui Mircea Eliade. 
învinuirea de legionarism şi, implicit, şi mai ales, de antisemitism, l-au 
pus pe Eliade într-o penibilă încurcătură în ultimii ani ai vieţii şi i-au 
umbrit posteritatea. Adeziunea lui la Legiune este incontestabilă, şi nici 
nu mai are importanţă dacă şi când a devenit formal membru sau dacă 
s-a mulţumit să fie un admirator fără rezerve. Entuziasmul lui cunoaşte 
un crescendo, culminând în răspunsul la ancheta "De ce cred în biruinţa 
mişcării legionare", apărut în Buna-Vestire din 17 decembrie 1937. 
Departe de a conduce la crimă şi totalitarism, în viziunea lui Eliade 
legionarismul însemna dragoste şi libertate, înălţare şi purificare 



107 ANR-ANIC, F 95, microfilme, rola 517, cadrele 192-193. 

108 ANR-ANIC, F 95, microfilme, rola 851 (dosarul M. Roller); Mihail R. Rollea, Din 
istoria drepturilor omului, Bucureşti, 1937. 



spirituală. Indiferent cum vedem lucrurile astăzi - şi ele sunt 
întotdeauna mai complexe decât par la prima vedere -, corect este să 
luăm în seamă nu numai istoria pe care o ştim, ci şi istoria în care 
credea, cu naivitate, Mircea Eliade (aceeaşi problemă, în extrema 
cealaltă, a intelectualilor comunişti: o teribilă naivitate istorică). 
Referirea la evrei e explicită, aşezată de altfel într-un ansamblu de 
factori consideraţi a avea o influenţă nefastă asupra destinului naţional: 
"Poate neamul românesc să-şi sfârşească viaţa în cea mai tristă 
descompunere pe care-ar cunoaşte-o istoria, surpat de mizerie şi sifilis, 
cotropit de evrei şi sfârtecat de străini, demoralizat, trădat, vândut 
pentru câteva sute de milioane de lei?" 109 A fost Eliade antisemit? După 
un asemenea pasaj - şi mai sunt câteva de factură asemănătoare în 
alte articole - greu de spus că nu. Lucrurile sunt totuşi mai complicate, 
în galeria antisemiţilor români, el se aşază probabil printre cei mai 
puţin antisemiţi. Şi - paradoxal - se manifestă şi ca filosemit. Ţinuse să 
precizeze nu cu mult timp înainte că nu trebuie confundat 
"naţionalismul cu fascismul şi românismul cu antisemitismul". 110 La mai 
puţin de doi ani după textul din Buna-Vestire, publică un eseu elogios la 
adresa lui Moses Gaster, eruditul evreu care tocmai încetase din viaţă, 
un patriot evreu şi un universalist totodată (modelul pe care îşi propune 
să-l urmeze însuşi Eliade, ca patriot român): "asemenea oricărui mare 
patriot, savantul acesta ajunsese să iubească foarte multe neamuri, 
tocmai pentru că învăţase de tânăr să-şi iubească neamul său". Aidoma 
altui savant, orientalistul Sylvain Levi, a cărui energie şi devotament 
puse în slujba conaţionalilor săi "pot sluji de exemplu oricărui cărturar 
conştient de destinul neamului său". 111 Despre calităţile evreilor, s-a 
pronunţat Eliade, admirativ, şi în alte rânduri. Astfel, în "Piloţii orbi", 
articol în care neliniştea în faţa "primatului" economic evreiesc se 
combina cu respectul acordat însuşirilor lor: "Evreii luptă din răsputeri 
să-şi menţină deocamdată poziţiile, în aşteptarea unor viitoare ofensive 
- şi, în ceea ce mă priveşte, eu le înţeleg lupta şi le admir vitalitatea, 
tenacitatea, geniul." 112 De-a lungul vieţii, Eliade a avut nenumărate şi 
strânse relaţii cu evrei, de la prietenii din tinereţe Ionel Jianu (viitorul 
critic de artă) şi Mihail Sebastian până la atâţia colaboratori şi discipoli 
pe care atunci, târziu, i-au uimit dezvăluirile privitoare la angajamentul 
legionar din anii '30. Nu acesta era Mircea Eliade pe care-l cunoşteau. 
Ar fi stupid să ne închipuim că prin apropierea de evrei căuta să-şi 
disimuleze pulsaţiile antisemite. A fost sincer în aceste legături, doar că 



109 "«D e ce crec | j n biruinţa mişcării legionare». Răspunsul domnului Mircea 
Eliade", în Buna-Vestire, 17 decembrie 1937. 

110 Mircea Eliade, "Românismul d-lui Rădulescu-Motru", în Vremea, 1 iulie 1935. 

111 Mircea Eliade, "Moartea doctorului Gaster", în Revista Fundaţiilor Regale, 
5/1939, pp. 395-399. 

112 Mircea Eliade, "Piloţii orbi", în Vremea, 19 septembrie 1937. 



spre sfârşitul anilor '30 convingerea lui (şi nu doar a lui) era că românii 
trebuie să se emanicipeze de sub străinii care-i împiedicau să-şi 
împlinească menirea în lume. în mod ciudat pentru o privire actuală, 
respectul pentru evrei se combină, din motive de românism, cu dorinţa 
ca evreii să-i lase pe români în pace! Dacă e antisemitism - şi e într-un 
sens -, se cade a fi precizat ce fel de antisemitism este. Nu e un 
antisemitism "primar", fundamental, ci derivat şi conjunctural. Mai 
târziu, în toiul scandalului, când loan Petru Culianu îl îndemna să se 
explice, Eliade i-a replicat că, după Auschwitz, o asemenea explicaţie 
nu mai poate fi înţeleasă. 113 A rămas cu sentimentul - parţial justificat - 
al unei neînţelegeri şi al unei nedreptăţi. 

Un alt caz nu mai puţin celebru este Eugen lonescu, omul care, spre 
deosebire de Eliade, nu s-a "molipsit". în Rinocerii, a înfăţişat procesul 
de "rinocerizare", adică mutaţia care a transformat într-un soi de 
monştri nişte oameni aparent normali. Doar că piesa aceasta nu e din 
1936 sau 1937, ci din 1960. Ar fi fost interesant ca lonescu să o scrie în 
România, la timpul potrivit, şi nu în Franţa, când totul devenise istorie. 
Or, atunci când confiuntarea pe scena românească se accentuează, 
lonescu nu spune mai nimic. Erau ziare şi reviste, erau jurnalişti, care îi 
atacau din răsputeri pe "rinoceri". Nu şi lonescu. îl întâlnim în anii 
încleştării la Facla (în 1935-1937), revistă de stânga, dar cu eseuri pe 
teme strict literare, fără ascuţiş ideologic. Dar îşi continuă şi 
colaborarea la Vremea, până în primele luni ale anului 1938; or, e 
momentul când Vremea devenise de-a dreptul legionară; evident, 
lonescu nu cântă în strună "rinocerilor" de la Vremea, dar ne gândim că 
dezgustul faţă de acest soi de jivine ar fi trebuit să-l împiedice de a mai 
scrie acolo. De ce nu publică articole de atitudine în Adevărul sau 
Dimineaţa? "Refugiat" la Paris, trimite din capitala Franţei, o serie de 
corespondenţe, apărute în Viaţa românească, între decembrie 1938 şi 
februarie 1940. E în ele şi ceva ideologie, dar destul de confuză, 
lonescu nu acceptă nici nazismul, nici comunismul, simpatizează 
evident cu Franţa în faţa Germaniei, dar condamnă şi capitalismul 
liberal (care, aşa criticabil cum era, rămânea totuşi soluţia 
salvatoare). 114 Evident, viitorul dramaturg este un democrat, cu 
înclinaţii spre stânga. Ce-I împiedică să o spună răspicat? Răspunsul stă 
într-un singur cuvânt: frica, lonescu e curajos când se războieşte cu 
oamenii de litere, dar deloc atunci când are în faţă curente sau 
structuri care - crede el - ar putea să-l zdrobească. După mamă, era 
evreu; asta îl complexa, îl neliniştea, şi a făcut tot ce-a ţinut de el ca să- 
şi încurce cât mai tare problema originilor. Mărturia lui Mihail 



113 Florin Ţurcanu, Mircea Eliade, prizonierul istoriei, op. cit., p. 628. 

114 Articolele lui Eugen lonescu, din perioada sa românească, sunt adunate sub 
titlul Război cu toată lumea, ediţie îngrijită de Mariana Vartic şi Aurel Sasu, 2 
voi., Humanitas, Bucureşti, 1992. 



Sebastian: "Eugen lonescu [...] se porneşte deodată să-mi vorbească 
despre mama lui. Că e evreică, ştiam de mult, din auzite - dar era, între 
noi doi, o chestiune închisă. Ameţit de băutură, băiatul se porneşte «să 
spună tot», cu nu ştiu ce răsuflare care îl uşurează, ca şi cum l-ar fi 
apăsat, ca şi cum s-ar fi înăbuşit. [...] Eugen lonescu, care vine uneori 
la mine, se zbate să plece cât mai repede din ţară, să fugă. Aceeaşi 
panică, aceeaşi alarmă, aceeaşi grabă de a fugi cât mai repede din 
ţară, ca să fie la adăpost, ca şi la Cioran. [...] Eugen lonescu, venit din 
nou ieri dimineaţa la mine, disperat, fugărit, obsedat, neputând suporta 
gândul că poate îl vor da afară din învăţământ..." 115 însemnările 
acestea sunt, ce e drept, dintr-o perioadă mai delicată, aceea a 
dictaturii legionare sau antonesciene şi a legislaţiei antisemite, însă 
reacţia lui lonescu rămâne caracteristică pentru o stare de permanentă 
fragilitate (şi cu atât mai mult ţinând seama de faptul că n-a fost deloc 
persecutat, s-ar zice, dimpotrivă!). în scrierile lui ulterioare, lonescu 
avea să se răzbune şi pentru propria laşitate. 



115 Mihail Sebastian, Jurnal, pp. 287, 303 şi 317 (însemnările din 8 ianuarie, 10 
februarie şi 26 martie 1941). 



III. Profesori şi academicieni 



Nivelul superior al elitei intelectuale - în sensul ierarhiei oficializate - 
îl reprezintă corpul profesorilor universitari şi, încă mai selectiv, 
Academia Română. 

Universităţile în perioada interbelică sunt în număr de patru: la 
Bucureşti, laşi, Cluj şi Cernăuţi. Li se adaugă şi alte instituţii cu rang 
universitar. Şcoli politehnice la Bucureşti şi Timişoara, precum şi - 
începând din 1937 - la laşi. Academii de înalte studii comerciale şi 
industriale, ca şi Academii de înalte studii agronomice, la Bucureşti şi la 
Cluj. O Academie de Arhitectură la Bucureşti, tot aici un Institut 
Superior de Educaţie Fizică, două Academii de Arte Frumoase la laşi şi 
la Bucureşti, de asemenea Academii de Muzică şi Artă Dramatică la 
Bucureşti, Cluj, laşi şi Cernăuţi. în ce priveşte personalul, statistica 
pentru anul universitar 1934-1935 dă un număr de 1770 universitari de 
toate gradele. Cei mai mulţi sunt în universităţile propriu-zise. Astfel, 
Universitatea din Bucureşti avea 173 de profesori şi 83 de conferenţiari 
(spre comparaţie, Politehnica din Bucureşti: 43 de profesori şi 30 de 
conferenţiari); Universitatea din laşi, 113 profesori şi 50 de 
conferenţiari; Universitatea din Cluj, 83 de profesori şi 18 conferenţiari; 
Universitatea din Cernăuţi, 61 de profesori şi 13 conferenţiari. 116 

Două trăsături ale corpului universitar sar în ochi: e foarte masculin 
şi foarte românesc (în accepţia etnică a termenului). 

Studente sunt destul de multe, deşi mai puţine decât băieţii (îi 
depăşesc pe aceştia la Litere, se află cam la egalitate la Ştiinţe, dar 
rămân în urma lor la Drept şi la Medicină şi îndeosebi la Teologie). în 
anul universitar 1939/1940 sunt înscrişi la Universitatea din Bucureşti 
8011 băieţi şi 3278 de fete; aşadar, numărul studentelor se apropie de 
30%. Categoria profesorilor e însă foarte departe de o asemenea 
proporţie. Asistente mai apar, deşi nu prea multe (în principal la 
Medicină şi la Ştiinţe, unde conduc lucrări de laborator). Profesoare sau 
conferenţiare sunt însă o raritate. Nici o profesoară, nici o conferenţiară 
la Universitatea din Bucureşti, potrivit Anuarului pe anul 1939/1940. La 
Cluj, nici o profesoară, şi o singură conferenţiară: chimista Raluca Ripan 
(va ajunge profesoară în 1942). Cel mai bine stă Universitatea din laşi 
(nici nu era greu să stea mai bine!); sunt aici două profesoare: Vera 
Myller, la Ştiinţe, şi Elena Puşcariu, la Medicină, precum şi o 
conferenţiară (Ruxandra Râşcanu, la Ştiinţe). 117 Vera Myller e o figură 



116 Date extrase din cartea lui I. Simionescu, Ţara noastră, ediţia a ll-a, 

simbolică pentru începuturile emancipării universitare a femeilor. 
Rusoaică de origine, matematiciană ca formaţie, s-a căsătorit cu 
matematicianul român Alexandru Myller, profesor de geometrie 
analitică la Universitatea din laşi (din 1910), devenind ea însăşi 
conferenţiară a aceleiaşi universităţi. în 1918, Facultatea de Ştiinţe a 
recomandat-o pentru a ocupa postul de profesor la Catedra de teoria 
funcţiilor. A urmat o vie controversă, cu argumente pro şi contra. Putea 
o femeie să fie profesor? O comisie numită de Simion Mehedinţi, pe 
atunci ministru al Instrucţiunii publice, a dat un verdict negativ, cu 
următoarea încheiere: "oricât ar fi de evidente meritele unei femei şi 
oricât ar poseda cunoştinţele necesare care să o arate aptă de a ocupa 
o catedră universitară, în starea actuală a legislaţiei române [...] nu 
poate fi numită şi nu poate funcţiona ca profesor universitar". Totul se 
lovea de faptul că femeile nu aveau drept de vot, iar profesorii 
universităţii alegeau un senator pentru Senatul României; însemna, pe 
cale de consecinţă, că un profesor trebuia să aibă şi drept de vot, să 
fie, aşadar, în mod obligatoriu bărbat! Până la urmă, s-a trecut şi peste 
această piedică, şi, la 16 noiembrie 1918, regele Ferdinand semnează 
decretul de numire a Verei Myller la Catedra de algebră superioară şi 
teoria funcţiilor. 118 Aşa a ajuns o rusoaică cea dintâi - şi, pentru ani de 
zile, singura - profesoară universitară din România. 

Profesoară este şi Zoe Gheţu, titulara catedrei de engleză la 
Academia Comercială din Bucureşti; la Politehnica din Bucureşti, tot la 
engleză, ocupă un post de conferenţiar Alice Bădescu. Se mai întâlnesc 
profesoare în învăţământul superior de artă. Astfel, la Bucureşti, la 
Academia de Arte Frumoase, pictoriţa Cecilia Cuţescu-Storck, iar la 
Conservatorul de Muzică şi Artă dramatică, Alice Voinescu, titulară (din 
1922) a Catedrei de estetică şi istorie a teatrului; la Conservator, sunt 
şi alte profesoare titulare, în funcţie de specializările artistice. 

Universităţile reprezintă şi instrumente de românizare. Înl919, cele 
două universităţi din Cluj şi din Cernăuţi, prima maghiară, cea de-a 
doua germană, au devenit ambele româneşti. Cu alţi profesori, evident, 
şi cu româna ca limbă exclusivă de studii. Studenţii rămân desigur de 
tot felul în ce priveşte originea etnică sau religia. La Cluj, în anii '30, 
studenţii maghiari oscilează în jur de 20%, iar germanii depăşesc în 
general 5%. Profesori maghiari sau germani sunt însă doar vreo doi, cei 
care predau limbile şi literaturile respective. De altfel, e de presupus că 
universitarii maghiari şi germani din vremea Austro-Ungariei nici nu 
prea ştiau româneşte. De remarcat că mulţi profesori de la Cluj sunt 
originari din Vechiul Regat, Transilvania, imediat după 1918, neputând 
să asigure din propriile resurse un personal românesc calificat în toate 
domeniile. 



Cluj. Anuarul 1936-1937, Cluj, 1938. 

Studenţi evrei sunt mulţi. Aproximând statisticile pe perioada 1936- 
1938, ei apar cam în proporţie de 8% la Universitatea din Bucureşti 
(aproape 15% la Medicină), circa 10% la Cluj, şi spre 15% la laşi peste 
tot un procent sensibil mai mare decât cel pe care-l aveau în populaţia 
ţării. însă universitari evrei sunt foarte puţini, şi cei care sunt ocupă în 
majoritate posturi inferioare, de asistenţi sau preparatori, îndeosebi la 
Medicină. 119 La Universitatea din Bucureşti, profesor titular este 
lingvistul loan Aurel Candrea, la Catedra de dialectologie şi folclor 
romanic, din 1927 şi până la pensionare, în octombrie 1938. Rămân 
câţiva conferenţiari: Tudor Vianu, la Catedra de estetică a Facultăţii de 
Litere, care, în ciuda prestigiului său profesional, a reuşit să devină 
profesor abia în 1944, şi alţii la Medicină (Max Popper, Anghel Radovici, 
Osias Kaufinann-Cosla şi Mauriciu Blumenthal). în total, socotind şi 
asistenţii şi preparatorii, vreo 20 de evrei la Universitatea din Bucureşti, 
dintre care 15 la Facultatea de Medicină. Nici un evreu în majoritatea 
celorlalte instituţii de învăţământ superior din Bucureşti, nici în 
Academia Comercială, nici la Agronomie, nici la Arhitectură, nici la Arte 
frumoase, nici la Muzică şi Artă dramatică, nici la Educaţie fizică. La 
Politehnică e însă un caz, în sfârşit chiar un profesor titular, şi foarte 
respectat: Ernest Abason, la Catedra de geometrie descriptivă şi 
cinematică. 

Din Cluj, se raportează: nici un evreu la Ştiinţe, nici un evreu la 
Litere, nici un evreu la Drept, doar doi preparatori evrei (şi o 
dactilografă) la Facultatea de Medicină. Nici la Agronomia clujeană, nici 
la Academia comercială, nu e picior de evreu. La Politehnica din 
Timişoara, un singur evreu printre asistenţi. La Universitatea din laşi, 
Dreptul şi Literele n-au evrei; sunt doar trei evrei la Medicină, doi 
asistenţi şi un preparator, şi un asistent la Ştiinţe (la Ştiinţe, fusese 
profesor matematicianul Simion Sanielevici, până la pensionarea sa în 
1938). 

Aşa se prezenta situaţia în universităţile României în vara anului 
1940, în ajunul intrării în vigoare a legislaţiei antisemite, care îi va 
înlătura practic pe toţi evreii. Cum se vede, erau puţini (mai mulţi la 
Bucureşti ca în celelalte centre), cu accesul aproape "interzis" la 
posturile superioare, oricum cu mult sub nivelul la care se aflau în viaţa 
intelectuală românească. 

Identificarea apartenenţei politice a universitarilor este uşurată prin 
faptul că, odată cu instaurarea dictaturii regale, s-a cerut tuturor 
funcţionarilor publici, în februarie 1938, să declare dacă şi în ce partid 
au fost înscrişi. 120 Pe baza răspunsurilor date, rezultă că aproximativ 
jumătate dintre membrii corpului profesoral făcuseră parte dintr-un 



119 Comunicările privitoare la universitarii evrei trimise în vara anului 1940 de 

partid politic; procentul e considerabil şi dovedeşte că dacă în 
universitate se putea intra şi promova şi fără conexiuni politice, nici 
acestea nu erau de dispreţuit, fie prin sprijinul direct pe care-l putea da 
puterea, fie prin afilierea la un grup constituit pe motive de afinităţi 
personale, dar şi politice. La laşi, de pildă, nu strica să fii membru sau 
apropiat al cercului Vieţii româneşti, de sensibilitate ţărănistă. La 
Bucureşti, era mai bine să fii liberal. Potrivit unei statistici, circa 50% 
dintre profesori şi conferenţiarii universităţilor din Bucureşti şi din laşi 
fuseseră înscrişi într-un partid politic; procentul se ridică la aproape 
60% la Universitatea din Cernăuţi şi la 63% la Universitatea din Cluj; 
este de doar 18% la Politehnica din Bucureşti, însă de 52% la 
Politehnica din Timişoara (se pare că instituţiile de învăţământ superior 
de peste munţi sunt mai politizate; poate deoarece, fiind recent 
înfiinţate sau reorganizate şi pornind de la zero, factorului politic i-a 
revenit un rol-cheie în numirile făcute - şi îndeosebi liberalilor, care au 
dominat guvernarea ţării în anii interbelici). Ca o trăsătură generală, 
extremele sunt puţin reprezentate la universitate, iar balanţa înclină 
spre dreapta. Liberalii - o dreaptă moderată - sunt de departe cei mai 
numeroşi, aproape de două ori mai mulţi decât ţărăniştii - pe care i-am 
situa la centru-stânga -, aflaţi pe locul al doilea (129 faţă de 71, la cele 
patru universităţi, plus cele două politehnici). O dreaptă mai accentuată 
e reprezentată, în diferite grade, de câteva formaţiuni: Partidul 
NaţionalCreştin (Goga-Cuza), cu 21 de universitari; Partidul Poporului al 
lui Alexandru Averescu, cu 14; Partidul Agrar al lui Constantin 
Argetoianu, cu 10; Partidul Naţionalist-Democrat al lui Nicolae lorga, cu 
12; Frontul Românesc al lui Alexandru VaidaVoevod, cu 10; şi, desigur, 
Totul pentru Ţară (Garda de Fier), cu 8 universitari declaraţi. La stânga 
ţărăniştilor, se află doar Partidul Ţărănesc Radical al lui Grigore lunian, 
cu 5 profesori în total. Nimeni, fireşte, nu se declară comunist, 
curiozitatea stă în faptul că nici măcar vreun social-democrat nu apare 
printre universitari. 

Contrastul cel mai caracteristic se manifestă între universităţile din 
Bucureşti şi din laşi. La Universitatea din Bucureşti, liberalii reprezintă 
25% din total (jumătate din numărul celor înscrişi în partide), în timp ce 
ţărănişti sunt doar 10%. La laşi, cele două orientări se află la egalitate: 
20% pentru fiecare (cu un vârf pentru ţărănişti la Facultatea de Ştiinţe, 
unde sunt 11 faţă de 6 liberali, şi cu cota mai scăzută la Medicină, unde 
liberalii îi întrec cu 9 la 5). La Litere, la Bucureşti, sunt doar doi 
ţărănişti: C. Rădulescu-Motru şi D. Guşti, aproape pierduţi printre 12 



120 Cele ce urmează se bazează în mare măsură pe lucrarea Măriei Someşan, 
Universitate şi politică. în deceniile 4-6 ale secolului XX: Episoade şi 
documente, Editura Universităţii din Bucureşti, 2004 (în special în ce priveşte 
tabelele statistice, pp. 62-63), dar şi pe consultarea respectivelor dosare de 
arhivă: ANR-ANIC, Ministerul Educaţiei Naţionale, 848/1938 şi 849/1938 



liberali, şi aceştia însă împărţiţi, fiindcă o parte, îndeosebi istorici, 
aparţin disidenţei conduse de istoricul Gheorghe Brătianu, fiul lui Ionel 
Brătianu şi profesor la laşi ("georgiştii"); CC. Giurescu, P.P. Panaitescu, 
Victor Papacostea, arheologul Scarlat Lambrino, un timp şi mai 
vârstnicul geograf Simion Mehedinţi (socrul lui Giurescu) aparţin 
acestui grup; sunt liberali şi lingvistul Al. Rosetti, şi geograful Vintilă 
Mihăilescu. La Literele din laşi, dintre liberali, Gheorghe Brătianu, în 
primul rând, şi istoricul Mie Minea, şi el "georgist"; alţi liberali sunt mai 
puţin activi sau chiar s-au rupt de partid. Compact e însă grupul 
ţărăniştilor: sociologul şi esteticianul Mihai Ralea (în toamna anului 
1938 va fi transferat la Bucureşti), sociologul Petre Andrei, lingvistul 
lorgu Iordan, clasicistul Ion M. Marinescu, criticul şi istoricul literar 
Octav Botez, ca şi germanistul Traian Bratu, acesta din urmă rector al 
Universităţii în 1921 -1922 şi între 1932 şi 1938. Mai sunt şi alţii în 
orbita lor, precum istoricul Andrei Oţetea, care declară că, deşi nu e 
înscris în nici o organizaţie politică, are "convingeri şi sentimente 
naţional-ţărăniste"; la fel, şi elenistul Constantin Balmuş. Nu numai că 
ieşenii sunt în număr mare ţărănişti, dar cei care sunt se situează în 
genere spre stânga partidului. E microclimatul specific laşului, prin 
tradiţia lui C. Stere, a poporanismului, a Vieţii româneşti, urmare de 
asemenea a unei polarizări mai accentuate ca la Bucureşti, dată fiind 
prezenţa curentului naţionalist şi virulent antisemit al lui A.C. Cuza, cu 
puţini exponenţi universitari, dar cu capacitatea dovedită de a 
înfierbânta atmosfera. 

Să remarcăm şi majoritatea liberală la Universitatea din Cluj, cu un 
număr de 30 de aderenţi, faţă de care Partidul Naţional Ţărănesc, 
continuator, prin prima sa componentă, a tradiţiei politice 
transilvănene, nu adună decât 17, iar Partidul Naţional Creştin, şi 
acesta, în bună măsură, prin Goga, de sorginte ardeleană, beneficiază 
de adeziunea a 8 universitari. La Cernăuţi, orientarea liberală e şi mai 
accentuată: 20 de membri PNL, faţă de 3 aparţinând PNŢ şi tot 3 
Partidului Naţional Creştin. Semn, în ambele cazuri, al impactului 
"regăţean". Florian ŞtefănescuGoangă, rector al Universităţii din Cluj 
între 1932 şi 1940, e un liberal de frunte; la fel, şi istoricul Alexandru 
Lapedatu, în mai multe rânduri ministru, ardelean de origine, dar cu 
studii şi cu prima parte a carierei în Vechiul Regat, înainte de a fi numit 
profesor la Cluj, în 1919. Alt liberal notoriu, istoricul bucovinean Ion 
Nistor, figura cea mai cunoscută a Universităţii din Cernăuţi, şi el 
ministru în repetate rânduri. 

în afara celor menţionaţi deja, numeroase nume cunoscute de 
liberali sunt la Facultatea de Drept din Bucureşti, printre care Mihail 
Rarincescu, Istrate Micescu (până în 1936) sau, în gruparea "georgistă", 
conferenţiarul de Drept internaţional Mihai Antonescu (mai târziu 
profesor, dar rămas în istorie ca "numărul doi" al regimului Antonescu). 



Tot în Bucureşti, la Litere, criticul Mihail Dragomirescu, la Ştiinţe, 
geologul Ion Simionescu. La Cluj, nu-l putem ocoli pe arheologul 
Constantin Daicoviciu, care începe la liberali slalomul său printre cele 
mai felurite partide. La Cernăuţi, liberali "georgişti" sunt slavistul 
Grigore Nandriş şi filologul Alexe Procopovici... 

Alţi ţărănişti proeminenţi: G.G. Mironescu şi G. Taşcă, de la 
Facultatea de Drept din Bucureşti (spre sfârşit va adera la acest partid 
şi Nicolae Titulescu); Constantin Parhon, la Medicină; Nicolae 
Ciorănescu, la Politehnică; Virgil Madgearu şi Ion Răducanu, la 
Academia Comercială din Bucureşti, cel din urmă şi rector al 
Academiei; Gheorghe Zâne şi Traian lonaşcu, la Facultatea de Drept din 
laşi; Teofil Sauciuc-Săveanu, la Facultatea de Litere din Cernăuţi; iar la 
Cluj, fraţii Emil şi luliu Haţieganu, cel dintâi profesor la Drept, al doilea 
la Medicină. 

Câţiva universitari bine-cunoscuţi se întâlnesc şi în Partidul Poporului 
al lui Averescu (printre ei, filozoful P.P. Negulescu şi latinistul N.l. 
Herescu, de la Facultatea de Litere din Bucureşti, sau slavistul Mie 
Bărbulescu, de la Facultatea de Litere din laşi), de asemenea în Partidul 
Naţionalist-Democrat al lui lorga (matematicianul Dimitrie Pompeiu, de 
la Facultatea de Ştiinţe din Bucureşti, sau Gheorghe lonescu-Siseşti, de 
la Agronomia bucureşteană, cel din urmă şi ministru în guvernul lorga 
din 1931 -1932). 

Exceptând cele două mari partide, cea mai reuşită pătrundere 
printre universitari o realizează Partidul Naţional Creştin (Goga-Cuza), 
fondat în 1935, de orientare naţionalistă şi antisemită, sortit unei 
guvernări efemere din decembrie 1937 până în februarie 1938. Aderă 
la acest partid Istrate Micescu, devenind, în lunile menţionate, ministru 
de Externe; filozoful Ion Petrovici, de la Facultatea de Litere din laşi, 
trecut anterior prin câteva partide, însărcinat acum cu Ministerul 
Economiei Naţionale; tot în guvernul Goga aveau să intre şi istoricii 
loan Lupaş şi Silviu Dragomir, de la Universitatea din Cluj, membri ai 
aceluiaşi partid. Guvernul acesta, eşuat şi discreditat de istorie, a fost, 
prin componenţa lui, cel mai intelectual guvern pe care l-a avut 
vreodată România (o echipă de universitari, prezidată de un poet!). Alţi 
universitari membri ai Partidului Naţional Creştin: germanistul Ion Sân- 
Giorgiu şi istoricul de artă Alexandru Busuioceanu, ambii conferenţiari 
la Facultatea de Litere din Bucureşti; pedagogul Onisifor Ghibu şi 
filozoful D.D. Roşea, profesori la Facultatea de Litere din Cluj; lingvistul 
şi istoricul literar Giorge Pascu, de la Facultatea de Litere din laşi (şi 
Tudor Vianu făcuse parte din Partidul Naţional Agrar al lui Goga, până 
la transformarea acestuia, în 1935, prin fuziune cu partidul lui Cuza, în 
Partid Naţional Creştin; o alegere curioasă, dată fiind originea sa 
evreiască, şi explicabilă probabil printr-o dorinţă de integrare; s-a 
retras, evident, atunci când orientarea antisemită a devenit flagrantă). 



Profesorii şi conferenţiarii legionari se numără pe degete; ceva mai 
mulţi asistenţi, dar nici ei prea numeroşi. P.P. Panaitescu se retrage în 
ianuarie 1938 din gruparea liberală a lui G.l. Brătianu şi se înscrie la 
Totul pentru Ţară, denumirea oficială a mişcării legionare; curioasă 
alegere pentru un slavist şi un istoric deloc naţionalist în interpretări, s- 
ar zice dimpotrivă! Un curios caz de dedublare. Pentru a explica mersul 
istoriei, Panaitescu n-a apelat nicicând la mistica naţională, ci, de 
preferinţă, la factorii socio-economici, într-o viziune care l-ar fi putut 
apropia de marxism (şi care îi va permite, mai târziu, în anii '50, să nu 
facă un prea mare efort de adaptare a propriului demers la rigidele 
norme comuniste). Monografia sa despre Mihai Viteazul (1935), i-a 
scandalizat pe naţionalişti şi i-a atras fulgerele lui lorga. Printre altele, 
Panaitescu îi contesta eroului naţional originea domnească şi făcea din 
el un simplu instrument politic al clasei boiereşti; cât despre un proiect 
naţional, atunci, la 1600, nici vorbă. Ceea ce nu i se potrivea istoricului 
Panaitescu, a reuşit însă politicianul Panaitescu: să devină legionar. 
Singură ambiţia - o ambiţie ascunsă, dar se vede, arzătoare - poate 
oferi o cheie. 

Legionari sunt şi lingvistul Dumitru Găzdaru, de la Universitatea din 
laşi, şi sociologul Traian Brăileanu, de la Universitatea din Cernăuţi. Li 
se adaugă la laşi profesorul de pedagogie Ion Găvănescul (ieşit la 
pensie) şi Corneliu Şumuleanu, profesor de chimie la Facultatea de 
Medicină, decedat spre sfârşitul anului 1937. La Politehnica din 
Bucureşti, profesorul de chimie Eugen Chirnoagă. De asemenea, 
conferenţiarul Radu Meitani, de la Facultatea de Drept din Bucureşti. E, 
desigur, şi Dragoş Protopopescu, profesor de literatură engleză la 
Universitatea din Cernăuţi (şi autor, cu bună reputaţie, de studii de 
specialitate, ca şi de poezie şi proză); formal, n-ar fi fost înscris la 
legionari, dar se afişează alături de aceştia. Nu e legionar "cu acte" nici 
reputatul lingvist Sextil Puşcariu, profesor la Universitatea din Cluj (şi 
primul său rector), dar se numără printre cei care au răspuns, şi chiar 
primul, în numărul din 7 decembrie 1937, la ancheta ziarului Buna- 
vestire, cu întrebarea "De ce cred în biruinţa mişcării legionare?". 
Mărturiseşte că urmăreşte mişcarea de când studenţimea clujeană a 
cerut "ca universităţile noastre să fie recucerite pentru românism şi 
scăpate mai ales de mişcarea evreiască". Simpatia i-a tot sporit, 
constatând "adânca şi sincera lor religiozitate", "cinstea fără tocmeală", 
"respectul adevărului", "optimismul robust". în consecinţă, ceea ce ţara 
întreagă aşteaptă, "va săvârşi virtutea legionară, cu credinţa-i nebiruită 
în viitorul neamului, cu disciplina-i de fier, cu curaju-i bărbătesc şi cu 
organizarea-i tare, sub conducerea energică, conştientă, înţeleaptă, 
dominatoare şi inspirată a Căpitanului". Cum se vede, nu neapărat 
calitatea de membru măsoară gradul de entuziasm. Un legionar 
convins şi activ este arheologul Vladimir Dumitrescu, docent la 



Facultatea de Litere din Bucureşti şi, din 1935, director al Muzeului 
Naţional de Antichităţi. Şi, nu mai puţin notorii, printre asistenţi, poetul 
Radu Gyr şi sociologul Traian Herseni, ambii la aceeaşi facultate de 
Litere. 

Singurul comunist printre profesorii titulari fusese istoricul Petre 
Constantinescu-laşi, la Universitatea din laşi, respectiv Facultatea de 
Teologie din Chişinău, condamnat şi scos din învăţământ în 1936: de 
altfel, o persoană cu totul mediocră. Mai erau câţiva asistenţi, desigur 
nu declaraţi, precum Teodor Bugnariu, la Litere, la Cluj, sau la Drept, la 
laşi, Alexandru Bârlădeanu. Acesta din urmă îşi va dovedi ataşamentul 
pentru ţară alegând să rămână în Basarabia, când provincia e cedată 
sovieticilor în iunie 1940; revenit în România după război, avea să 
ocupe funcţii importante atât în perioada stalinizării, cât şi a relativei 
liberalizări din anii '60 şi, în final, în România postcomunistă: o carieră 
completă, cum s-ar spune. 

Dacă vrem să întâlnim profesori cât de cât susceptibili de a se 
apropia de comunism, trebuie să privim spre stânga ţărănistă. 
Constantin Parhon a fost creditat cu o asemenea atitudine, dar asta 
atunci când devenise o importantă figură a statului comunist şi i se 
căutau "fapte de arme" anterioare; i se poate recunoaşte o sensibilitate 
de stânga, dar de aici până la "fapte" comuniste e o cale! Probabil că 
cel mai departe spre stânga merge, dintre profesori, lorgu Iordan. în 
1933-1934, e preşedintele Comitetului naţional antifascist; prezidează 
filiala ieşeană a asociaţiei Amicii URSS; şi se agită în 1936 în apărarea 
lui P. Constantinescu-laşi. Se află, pe bună dreptate, sub 
supravegherea Siguranţei. Dar însuşi Iordan mărturiseşte - şi asta 
târziu, în anii comunismului, când n-ar fi avut nici un interes să se 
dezică de un asemenea angajament - că atitudinile şi adeziunile 
menţionate nu avuseseră nimic specific comunist: nici contacte cu 
Partidul Comunist, nici cunoaşterea propriu-zisă a doctrinei 
comuniste. 121 Ca domnul Jourdan, care făcea proză fără să ştie, şi lorgu 
Iordan se întâlnise cu comunismul fără să ştie că s-a întâlnit! 

Dacă privim spre Academia Română în acelaşi moment cu cel al 
declarării apartenenţei politice a universitarilor (începutul anului 1938), 
observăm destule asemănări (în fond, majoritatea academicienilor sunt 
şi profesori), însă cu o tendinţă conservatoare mai accentuată. Dacă la 
Universitate sunt foarte puţine femei, la Academie - evident - nu e nici 
una. Dacă la Universitate abia de se întâlnesc evrei sau alţi minoritari, 
la Academie absolut toţi membri sunt de naţionalitate română. Ca şi la 



121 Dosarul întocmit de Siguranţă lui lorgu Iordan, la ANR-ANIC, F 95, microfilme, 
rola 1080, cadrele 822-920: "lorgu Iordan, cunoscut comunist", se specifică 
într-un raport de poliţie din 14 martie 1936; "este cunoscut ca instigatorul 
studenţilor comunişti din laşi". Vezi şi lorgu Iordan, Memorii, voi. II, Editura 
Eminescu, Bucureşti, 1977, pp. 263-275, şi voi. III, 1979, p. 18 



Universitate, din cei 40 de membri, cu aproximaţie, jumătate sunt 
angajaţi politic, într-o varietate de opţiuni, însă, în ansamblu, ceva mai 
la dreapta şi într-un sens mai tradiţionalist decât în mediul universitar. 

Cum punctul nostru de observaţie e începutul anului 1938, să-i 
identificăm pe cei care participă chiar atunci la guvernarea 
(naţionalistă şi făţiş antisemită) Goga-Cuza. Sunt în acest guvern nu 
mai puţin de şase membri ai Academiei: Octavian Goga şi A.C. Cuza, 
fireşte, apoi Ion Petrovici, loan Lupaş şi Silviu Dragomir, toţi trei 
miniştri, şi Lucian Blaga, subsecretar de stat (la Externe). Un guvern cu 
şase academicieni! Partidul Naţionalist-Democrat e şi el bine 
reprezentat, prin şeful său, Nicolae lorga, urmat de agronomul 
Gheorghe lonescu-Siseşti şi de matematicianul Dimitrie Pompeiu 
(primul, fost ministru în guvernarea lorga, al doilea, tot atunci, 
preşedinte al Camerei Deputaţilor). Liberali, într-o proporţie mai redusă 
ca la Universitate, sunt Alexandru Lapedatu, Ion Nistor, Ion Simionescu. 
P.P. Negulescu aminteşte de gloria trecută a Partidului Poporului. Sextil 
Puşcariu nu e înscris, dar i-am putut constata opiniile. în sfârşit, 
ţărănişti, dintre academicieni, sunt Constantin Rădulescu-Motru şi 
Dimitrie Guşti. 

Alegerile de noi membri ai Academiei în 1936 au ilustrat, oarecum 
simbolic, greutatea ceva mai mare a unui curent naţionalist şi 
tradiţionalist. A reuşit să fie ales faimosul A.C. Cuza, chiar dacă nu din 
primul tur. Despre poporaţie, cea mai cunoscută lucrare a fostului 
profesor de economie politică de la laşi, apăruse cam de mult, în 1899. 
Lucrările mai recente erau broşuri fără mare semnificaţie. Celebritatea, 
pe lângă antisemitismul său extrem, i-o aduceau cuvintele de spirit 
rostite în Parlament sau turnate în epigrame. Avea aproape 80 de ani. 
Vârsta prea mare, opera prea mică şi culoarea politică prea pronunţată 
n-ar fi fost cele mai potrivite recomandări. A devenit cu toate acestea 
academician. 

Concomitent, a căzut însă, deşi recomandat de secţia literară, Eugen 
Lovinescu. Era criticul literar cu cea mai mare reputaţie, dar vinovat în 
ochii multor academicieni de a fi susţinut cu prea multă convingere 
literatura modernă. De fapt, Lovinescu pleda pentru autonomia artei, în 
timp ce adversarii săi îi pretindeau acesteia să respecte morala 
"burgheză" curentă. Căderea lui la Academie se petrece chiar în 
momentul declanşării ofensivei împotriva "imoralităţii" în scrierile 
literare. Primul vizat era Arghezi, care, încă mai grav decât Lovinescu, 
nici n-avea cum să cadă la Academie, fiindcă nimeni n-ar fi îndrăznit să 
meargă atât de departe încât să vină cu o asemenea propunere. Deja 
se făcuse "prea mult" prin publicarea, la Fundaţia pentru Literatură şi 
Artă "Regele Carol II" (deci, formal, sub oblăduirea regelui), a volumului 
său de Versuri, în ediţie definitivă îngrijită de autor. Era o consacrare, 
chiar dacă în afara Academiei. La Academie, lorga ia cuvântul pentru a 



denunţa "scabrosul volum al lui Arghezi". Tot lorga menţionează 
intervenţia lui Brătescu-Voineşti, care "aduce înainte dovezi ale 
abjecţiei «marelui scriitor», care întrebuinţează în «Cimitirul Sfintei 
Vineri» cel mai ordinar limbaj". 

Şi continuă lorga: "Propun intervenirea la Regele, patron al 
Academiei, care, cu câteva zile înainte, a lăudat în şedinţă, opera ei. Ar 
trebui să meargă preşedintele. Dar Lapedatu obiectează că în această 
săptămână n-are audienţă. El crede că Goga, din comitetul de 
supraveghere al «Fundaţiilor», ar trebui s-o facă. Se ivesc şi discuţii cu 
privire la o protestare publică. Le închei, cerând să se comunice presei 
numai ce am prezentat eu. Oamenii sunt bucuroşi că, astfel, scapă de 
răspundere." 122 Ideea era, într-adevăr, ieşită din comun: să-l pârăşti pe 
Arghezi la rege! 

într-un articol publicat în Facla, gazetă de stânga, Nicolae Carandino 
consideră un scandal nealegerea lui Lovinescu. "Ruşine" pentru 
Academie. în schimb, preferându-l pe Cuza, academicienii au trecut un 
"examen de obscurantism". "Indelicateţe", "agramatism", "vinovată 
nepricepere", cam asta i-ar caracteriza, după Carandino, pe membrii 
înaltei instanţe culturale. 123 

înclinarea spre dreapta a Academiei e totuşi relativă; nu împiedică 
diversitatea şi, până la urmă, căutarea unor soluţii de compromis sau... 
renunţarea la soluţii (ca în cazul "reclamării" lui Arghezi). Şi Cuza a fost 
ales cu oarecare dificultate, iar Lovinescu a căzut "la paritate", cu alte 
cuvinte cei care l-au susţinut n-au fost mai puţin numeroşi decât cei 
care l-au respins. Şi profilul preşedinţilor ilustrează căutarea unui 
echilibru. între 1935 şi 1938, preşedinte e Alexandru Lapedatu. îi 
urmează Constantin Rădulescu-Motru, între 1938 şi 1941 (în timp ce 
Lapedatu devine, în 1939, secretar general), apoi Ion Simionescu, din 
1941 în 1944. De fiecare dată, persoane situate între extreme. 

lată-l, de pildă, pe Rădulescu-Motru, "flexibil" în opţiunile lui politice, 
raţionalist ca om de ştiinţă; şi naţionalist moderat. Cartea sa, 
Românismul. Catehismul unei noi spiritualităţi , apărută tot în 1936 (dar 
adunând texte publicate în 1934-1935), în toiul ofensivei naţionaliste, e 
mult mai "aşezată" decât ar părea după titlu. Filozoful pledează pentru 
ieşirea din formula socio-politică universalistă (liberalismul burghez, cu 
punct de plecare în Anglia), în favoarea unor alcătuiri adaptate 
specificului naţional. Pentru România, cel mai potrivit ar fi "statul 
ţărănesc", ceea ce n-ar însemna revenirea la trecut, nici neglij area 
oraşelor, ci pur şi simplu o prioritate acordată susţinerii economiei 
rurale şi ridicării satelor. Rădulescu-Motru nu-i idealizează pe români: 
calităţile lor sunt dublate de defecte, printre cele din urmă figurând 



122 N. lorga, Memorii, voi. VII, Bucureşti, 1939, pp. 341-342 (însemnarea din 30 
mai 1936). 

123 N. Carandino, "Academia fără Eugen Lovinescu", în Facla, 29 mai 1936. 



neaderarea la modernitate. E necesară o "şcoală a energiei româneşti", 
chemată "să dea încredere în viitorul neamului". Şi toate astea, nu 
împotriva celorlalţi, e de neacceptat "naţionalismul bazat pe privilegiile 
etnicului". O chemare la competiţie, nu la excludere (deşi, evident, prin 
proiectata "ascensiune" a lumii rurale, o consolidare a rezervorului 
etnic românesc). 124 Oricum, o "poziţie de centru", după cum constata şi 
Mircea Eliade, susceptibilă, după el, să adune pe foarte mulţi 
intelectuali, "pe un Camil Petrescu alături de Emil Cioran, pe un Lucian 
Blaga alături de un Şerban Cioculescu". 125 

Una peste alta, e totuşi de constatat în anii '30 o "pierdere de 
viteză" a Academiei în ce priveşte manifestarea funcţiei ei ştiinţifice şi 
culturale. Rămâne o instituţie de consacrare, cu aleşi, în cea mai mare 
parte, de incontestabilă valoare, dar nu mai e propriu-zis un ferment în 
viaţa intelectuală românească. Contribuise în epoca anterioară, în 
special prin filonul ei "junimist", la un plus de rigoare în ştiinţă şi un 
plus de libertate în literatură. Autonomia esteticului părea, prin 
Maiorescu, un bun câştigat. în preajma Primului Război Mondial, toţi 
marii istorici, inclusiv cei mai tineri, sunt membri ai Academiei şi au, 
inclusiv prin Academie, o influenţă decisivă asupra unei istoriografii 
detaşate în sfârşit de amatorism şi de retorica naţionalistă (A.D. 
Xenopol, Dimitrie Onciul, loan Bogdan, N. lorga, Constantin Giurescu, 
Vasile Pârvan, înşiraţi în ordinea vârstei, pleiada e completă). Două-trei 
decenii mai târziu, Academia apare defazată. Lui Lovinescu i se 
reproşează tocmai ceea ce se părea că Maiorescu lămurise odată 
pentru totdeauna. Faţă de marii scriitori, critica Academiei nu mai 
corespunde cu critica criticilor profesionişti. Cu scrisul său de factură 
tradiţională şi abordând subiecte tradiţionale, Sadoveanu, ca 
academician, rămâne deasupra oricărei contestări. îi stătea însă alături 
BrătescuVoineşti, un scriitor, totuşi, de mâna a doua. Blaga şi Rebreanu 
au intrat până la urmă la Academie, dar înfruntând destule obstacole. 
Iar Arghezi - repudiat, şi cu el întreaga modernitate literară. în istorie, 
dintre cei mari de dinainte de război, rămăsese numai lorga: istoric 
prodigios până în ultima clipă, dar şi el în dezacord nu numai cu 
modernitatea literară (aici dezacordul era flagrant), dar şi cu 
modernitatea istoriografică. Tinerii istorici care, mutatis mutandis, 
jucau acum rolul pe care-l avuseseră cândva Onciul şi Bogdan, lorga, 
Pârvan şi Constantin Giurescu, erau cei trei, reuniţi sub sigla "noii şcoli 
istorice": Gheorghe Brătianu, Petre P. Panaitescu şi Constantin C. 
Giurescu (fiul primului Giurescu). îl combăteau pe lorga, aducându-i 
aceleaşi critici pe care generaţia lui lorga o adusese propriilor 
predecesori: lipsa de metodă şi de rigoare ştiinţifică şi amestecul 



124 C. Rădulescu-Motru, Românismul. Catehismul unei noi spiritualităţi, Fundaţia 

ştiinţei cu naţionalismul, cu efecte păgubitoare pentru adevăr (deşi, de 
fapt, naţionalişti erau şi ei; culmea, mai puţin, în scrierile de 
specialitate, legionarul P.P. Panaitescu!). Gheorghe Brătianu a intrat la 
Academie abia după moartea lui lorga, în 1942. Giurescu n-a avut parte 
de Academia "burgheză"; l-au făcut academician, mai târziu, 
comuniştii, după ce-l trecuseră prin puşcărie! Iar P.P. Panaitescu a fost 
doar membru corespondent (ales în 1934). Academicienii istorici, 
alături de lorga, şi în umbra lui lorga, sunt Alexandru Lapedatu (de 
valoare medie), ardelenii loan Lupaş şi Silviu Dragomir, bucovineanul 
Ion Nistor, bizantinistul Nicolae Bănescu, precum şi generalul Radu R. 
Rosetti. Galerie onorabilă, dar (exceptându-l pe lorga) nu excepţională, 
fără comparaţie cu marea echipă de dinainte de război şi lipsită de 
numele cele mai interesante şi mai active ale anilor '30. 

Atacul cel mai vehement împotriva Academiei a venit din partea 
cuiva de felul lui puţin pus pe gâlceavă, lingvistul Alexandru Rosetti. 
Interviul pe care-l dă revistei Facla, pus sub titlul "Academia Română: o 
instituţie «reacţionară», învechită şi fără autoritate", e de-a dreptul 
nimicitor. Academia, spune Rosetti, "a pierdut mult din prestigiul ei de 
odinioară", devenind "străină de mersul general al culturii". Alegerile de 
noi academicieni ţin mai puţin seama de valoare, cât de interesele de 
grup, "cu rare excepţii, sunt opera unor coterii". în asemenea condiţii, 
"mă surprinde faptul că unele personalităţi excepţionale acceptă să 
facă act de candidatură, întrucât, în ceea ce mă priveşte, socotesc că e 
mai bine să nu faci parte din Academia Română". Prestigiul premiilor 
Academiei: "nici unul", al studiilor publicate, "unul foarte mic": "o 
colecţie de maculatură folclorică", în schimb nici măcar o ediţie critică a 
vreunui scriitor român. Şi, "cu toate că numără în sânul ei pe cei mai 
iluştri filologi ai noştri", Academia nu s-a dovedit capabilă să pună la 
punct un bun sistem ortografic. Ce e de făcut? Soluţia ar fi o nouă 
Academie, "indiferent de excluderile la care ar trebui să procedăm". 
Din păcate, aşa ceva nu este posibil, afirmă cu regret Rosetti. 126 Ar fi 
putut fi ceva mai "optimist". Nu peste mulţi ani, prin virtutea 
răsturnărilor istorice, Academia avea să fie schimbată din temelii. Va 
ajunge şi Rosetti academician. Doar că, dacă nu reuşise să fie coleg cu 
lorga, era acum coleg cu Roller. Dorinţa i se împlinise. Lăsând la o parte 
propria "promovare", îl va fi umplut de satisfacţie noua formulă? 



126 "Academia Română: o instituţie «reacţionară», învechită şi fără autoritate. 
Interviu cu d. prof. univ. Al. Rosetti", în Facla, 30 mai 1936. 



IV. Regele 



Regele Carol II a avut, aproape în egală măsură, mari calităţi şi mari 
defecte. Motive pentru a fi admirat şi hulit. Din păcate, domnia i s-a 
sfârşit prost, în condiţii tragice pentru ţară, aşa că imaginea lui în 
posteritate a rămas mai curând defavorabilă. E drept până la un punct, 
dar nu întru totul drept, l-a semănat foarte bine mamei sale, regina 
Măria, cu care de altfel nu s-a înţeles deloc. Ca şi ea, era inteligent şi 
avea darul unor raporturi fireşti cu oamenii; ca şi ea, avea o înclinare 
autoritară şi se lăsa uşor purtat de izbucniri pasionale. Doar că Măria nu 
a deţinut niciodată Puterea şi a beneficiat şi de şansa, oferită de război, 
de a pune pasiunea care clocotea în ea în slujba unui mare ideal 
naţional. Carol însă a avut Puterea şi a folosit-o aşa cum a crezut de 
cuviinţă, cu rezultate care în cele din urmă s-au dovedit dezastruoase. 

încurajarea culturii rămâne probabil singurul capitol fără umbre în 
cariera lui regală. A vrut să fie un rege al culturii. Şi, lăsând la o parte 
tot ce a însemnat propagandă sau adulaţie, se poate spune că a reuşit, 
l-a ajutat pe "creatori" şi material, într-o anumită măsură, dar mai ales 
dându-le sentimentul că reprezintă ceva în societatea românească. 
Toate acestea, fără a le cere alinierea la vreo formulă ideologică sau 
literară. 

Regele citea? Poate, după unele mărturii. Mircea Eliade 
consemnează în Memorii (şi el, după spusele generalului Condiescu) că 
regele "citise, pare-se, entuziasmat, Maitreyi". 127 Potrivit lui Alexandru 
Rosetti, suveranul ar fi făcut "aprecieri elogioase" pentru "cartea 
distractivă" a lui G. Călinescu 128 ; dacă e vorba, cum se pare, de Viaţa 
lui Mihai Eminescu, am prefera ca regele să n-o fi citit decât să se 
amuze copios, citind-o. Oricum, dacă citea, îşi ascundea bine această 
îndeletnicire. în Jurnalul lui, destul de detaliat, nu apare nici un titlu de 
carte. Apar însă filme, nenumărate filme. Mai în fiecare seară i se 
proiecta câte unul (uneori, chiar două) şi regele nu uită să-şi noteze 
impresiile, cu referire îndeosebi la jocul interpreţilor. Se mai relaxează 
cu colecţia lui de timbre şi, destul de des, jucând poker. Regele nu era 
totuşi un ignorant. Avea un fond de cultură şi se mişca fără dificultate 
pe teren intelectual. Avea şi intuiţia valorilor şi a tendinţelor (spre 
deosebire de mulţi academicieni, printre care şi fostul său profesor N. 
lorga). Mai presus însă de orice, îşi pusese în minte că domnia lui 
trebuie să fie şi o mare epocă culturală. 



127 Mircea Eliade, Memorii, op. cit., voi. I (cap. XIII), p. 330. 

Era şi bine sfătuit în acest domeniu. Cel mai aproape îl avea pe 
generalul Nicolae Condiescu, de care îl lega o puternică afecţiune. 
Condiescu îi fusese aghiotant, ghidase paşii tânărului prinţ, inclusiv 
într-o călătorie în jurul lumii. îi rămăsese partener de poker şi de pahar 
(uneori generalul afumându-se puţin). Condiescu era şi scriitor, fără 
anvergură, dar onorabil. Important e că îşi sprijinea - cu dăruire - 
confraţii, lată un exemplu al relaţiei scriitor-Condiescu-Rege, aşa cum îl 
relatează un cercetător al operei argheziene: "înglodat în datorii 
«ameninţătoare», din pricina lucrărilor la gospodăria de la Mărţişor, 
Tudor Arghezi apelează în toamna anului 1930 la bunăvoinţa lui N.M. 
Condiescu, de curând avansat preşedintele Consiliului de administraţie 
al Radiodifuziunii Române, ca să intervină la rege sau guvern pentru a-i 
oferi un ajutor bănesc. Regele Carol II aprobă ca din fondurile oferite de 
Parlament Casei Regale să i se repartizeze lui Tudor Arghezi suma 
corespunzătoare în vederea achitării datoriilor şi încheierea lucrărilor la 
Mărţişor." 129 Cazul e departe de a fi izolat. Mircea Eliade şi Mihail 
Sebastian au avut şi ei parte de protecţia generalului. Simţind că e 
omul care le trebuie, scriitorii l-au ales în 1936 preşedinte al Societăţii 
Scriitorilor Români. A fost şi secretar general al Fundaţiilor Regale, aşa 
că, pe lângă marea-i bunăvoinţă, avea şi mijloacele de a realiza câte 
ceva. Moartea lui neaşteptată, în iunie 1939, a produs consternare atât 
la Palat, cât şi în mediul cultural. 

Comentariul Regelui, datat 15 iunie 1939: "Zi foarte tristă pentru 
mine: a închis ochii pentru totdeauna, astă seară, vechiul şi 
credinciosul prieten, Nicu Condiescu, răpit în mod fulgerător, la 9, de o 
sincopă. [...] Se înţelege că această veste a răscolit atâtea şi atâtea 
amintiri, şi frumoase, şi dureroase. Prin toate nenorocirile soartei, el a 
rămas stâncă de neclintit în credinţa sa. Ironic, dar nicidecum cinic, era 
în foarte multe prilejuri un sfătuitor de nepreţuit. Ce tovarăş de 
neînlocuit, cu un haz minunat, şi adesea influenţat de Caragiale, pe 
care îl ştia pe de rost." 130 

Din Memoriile lui Mircea Eliade: "Pierdeam pe cel mai important 
«protector», de care, în pofida diferenţei de vârstă, mă ataşasem mult 
în ultimii ani. Scriitorii şi oamenii de cultură pierdeau un sprijinitor fără 
egal. Datorită lui, Societatea Scriitorilor Români dispunea acum de 
fonduri şi putea ajuta atâţia scriitori, tineri şi bătrâni, săraci sau 
bolnavi; el introdusese la «Fundaţiile Regale» pe Mihail Sebastian, pe 
Păstorel Teodoreanu şi mulţi alţi scriitori şi critici. Generalul Condiescu 
cunoştea bine precaritatea meseriei de scriitor în România şi nu-şi uita 
niciodată făgăduielile. [...] A doua zi, la slujba religioasă oficiată chiar în 

odaia lui, în faţa patului pe care zăcea, au asistat Regele Carol, Elena 
Lupescu şi Armând Călinescu, şi aşa i-am văzut şi eu, pentru întâia 
oară. Dintre prietenii lui scriitori se aflau N.l. Herescu, Al. Rosetti, Mihail 
Sebastian şi cu mine. Nimeni, nici chiar d-na Condiescu, nu ştiuse că va 
veni Regele Carol, însoţit de Lupeasca şi primul-ministru. 1,131 

Şi însemnarea lui Mihail Sebastian: "îi datorez destule lucruri 
generalului - între altele postul meu de la Fundaţie, care nu mă ajută 
poate să trăiesc, dar nu mă lasă să mor. Atâţia alţi oameni, bogaţi sau 
puternici, care pretind a-mi fi prieteni [...] n-au făcut pentru mine nimic, 
în timp ce «conu Nicu» - ştiu eu? - în amintirea anilor de la Cuvântul, 
sau din adevărată simpatie literară (cum mi-a spus adesea), m-a lăsat 
totdeauna să cred că pot conta pe el. Simt acum, când s-a dus, o mare 
tandreţe pentru omul ăsta de treabă, sentimental, puţin zăpăcit şi 
bun." 132 

Rege al culturii, Carol şi-a dorit să fie şi un "rege al ţăranilor" şi, în 
îmbinarea acestor două mari proiecte, şi-a găsit colaboratorul ideal 
(poate "prea" ideal, dat fiind excesul său de zel) în persoana lui Dimitrie 
Guşti. Guşti înfiinţase Institutul Social Român, orientat spre sociologia 
rurală. Carol, la rându-i, pe când era principe moştenitor, a pus bazele 
Fundaţiei culturale "Principele Carol", în scopul ridicării satelor în plan 
intelectual, economic, sanitar, religios şi moral. în anii '30, cele două 
instituţii au ajuns să meargă împreună, cu atât mai mult cu cât Guşti a 
devenit şi director al Fundaţiei "Principele Carol". Cercetările pe teren 
ale şcolii gustiene în vederea elaborării de monografii rurale s-au 
prelungit în implicarea efectivă a sociologilor în viaţa satelor. Spre 
mijlocul deceniului apar şi "echipele regale studenţeşti", răspândite, 
pentru o perioadă de trei luni, în sate din diversele regiuni ale ţării, în 
vederea asistării şi ajutorării locuitorilor în cele mai variate domenii 
(agricultură, sănătate, construcţii locale, activităţi culturale...). Punctul 
ultim este atins în 1938 când se adoptă legea "serviciului social" 
potrivit căreia toţi tinerii, de ambele sexe, care îşi încheiau studiile 
universitare, erau obligaţi ca timp de un an de zile să meargă la sate 
pentru a-şi pune competenţele în aplicare. Instituţia centrală a fiecărui 
sat urma să fie "căminul cultural", cu secţiuni distincte: sanitară, 
economică şi educaţională. Legea n-a funcţionat însă decât un an. 
Declanşarea războiului în septembrie 1939 şi, la scurt timp, asasinarea 
primului-ministru Armând Călinescu, urmată de reprimarea sângeroasă 
a mişcării legionare au schimbat priorităţile. Sumele cheltuite se arătau 
acum a fi mai potrivite pentru întărirea capacităţii militare; pe de altă 
parte, deşi Serviciul social avea şi menirea să canalizeze entuziasmul 
tinerilor în afara mişcării legionare, s-ar fi petrecut, dimpotrivă, 
infiltrarea acestuia de către legionari. Regele cu mare regret a trebuit 

să cedeze: Serviciul social a fost desfiinţat. Şi, bineînţeles, toate 
acuzele s-au spart în capul lui Guşti, devenit ţap ispăşitor. îşi plătea 
marea şi utopica ambiţie de a căpăta, prin sociologie, acces la putere şi 
posibilitatea de a "schimba la faţă" România. Deşi visul împărtăşit al 
regelui şi al sociologului s-a năruit, a rămas amintirea unei aventuri 
intelectuale care a marcat o generaţie şi a înrâurit puternic dezvoltarea 
şcolii sociologice româneşti; iar ca mărturie vizibilă stă şi astăzi Muzeul 
Satului din Bucureşti, inaugurat în 1936. 

în 1933, s-a întemeiat Fundaţia pentru Literatură şi Artă "Regele 
Carol M", care a funcţionat de fapt ca o casă de editură. Director a fost 
numit Alexandru Rosetti, remarcat deja ca editor la "Cultura naţională", 
l-a rămas reputaţia celui mai de seamă editor pe care l-a avut România, 
şi fapt este că ponderea cărţilor importante şi înnoitoare n-a fost la nici 
o editură atât de însemnată ca la fundaţia condusă de Rosetti. A 
publicat cărţi fundamentale, printre care Istoria românilor a lui CC. 
Giurescu, propria sa Istorie a limbii române, Cărţile populare româneşti 
şi Istoria literaturii române vechi de Nicolae Cartojan, precum şi Istoria 
literaturii române a lui G Călinescu; a scos ediţii definitive ale unor 
scriitori, începând cu faimosul volum Versuri al lui Tudor Arghezi, care a 
indignat în asemenea grad Academia; dar a editat foarte mulţi 
prozatori, poeţi şi critici, unii consacraţi, alţii abia la început de carieră 
şi care, tocmai prin tipărirea la Fundaţii, au căpătat un început de 
recunoaştere: printre ei, şi referindu-ne doar la poezie, Zaharia Stancu, 
cu versuri proprii, ca şi cu Antologia poeţilor tineri, Cicerone 
Theodorescu, Eugen Jebeleanu, Horia Stamatu sau Ştefan Baciu, cel din 
urmă cu Poemele poetului tânăr, la numai 17 ani! Trebuia curaj pentru 
un asemenea program şi, negreşit, intuiţie. Trebuia făcut abstracţie de 
afinităţi sau nepotriviri ideologice ori personale. Printre cei tineri 
îndeosebi, recunoaştem autori ale căror opţiuni mergeau de la extrema 
dreaptă la extrema stângă. Rosetti îi publică fără discriminare, lorga îi 
era adversar; asta nu-l împiedică să-i editeze două cărţi: Oameni cari 
au fost şi Sfaturi pe întuneric. Lui G. Călinescu, nemulţumit de 
includerea unora sau altora în proiectul editorial şi mai ales a lui E. 
Lovinescu (cu care se simţea în competiţie), îi dă următoarea replică: 
"Nume ce nu-ţi plac pot face un program de editură ridicol? Nu mă 
supără calificativul; izvorăşte dintr-un plus de temperament şi 
temperatură. Dar e vorba de un întreg program, fără simpatii şi 
antipatii." 133 Un lucru nu trebuie însă neglijat. Rosetti propunea, dar 
ultimul cuvânt îl avea regele, căruia i se supunea totul spre aprobare: 
era fundaţia lui\ Regele e, aşadar, parte la această politică editorială 
îndrăzneaţă, cu notabilă deschidere spre cei mai tineri şi fără 
exclusivisme literare sau ideologice (Broşura lui D. Guşti, The Royal 

Foundations of Rumania, publicată în 1939 - detaliată prezentare a 
activităţii Fundaţiilor - înregistrează aproximativ 170 de titluri editate 
de Fundaţia pentru Literatură şi Artă până în acel moment). Anual, 
Fundaţia pentru Literatură şi Artă, în numele Regelui, acorda un 
"premiu naţional de literatură" (în sumă de 100.000 de lei). Cei dintâi 
premiaţi au fost, în 1934, Tudor Arghezi şi George Bacovia; mai mult 
nici nu se putea, ca recunoaştere "oficială" a poeziei noi. 

Revista Fundaţiilor Regale a fost o altă realizare excepţională. Apare 
lunar, începând din ianuarie 1934, în volume de 250 de pagini, cu piese 
literare şi eseuri de bună calitate şi într-un tiraj de 6000 de exemplare 
(foarte ridicat, dat fiind nivelul publicaţiei). Comitetul de direcţie îi 
cuprinde iniţial pe I. Al. Brătescu-Voineşti, Octavian Goga, Dimitrie 
Guşti, Emil Racoviţă, C. Rădulescu-Motru, I. Simionescu, secretari de 
redacţie fiind Camil Petrescu şi Radu Cioculescu (cel din urmă doar 
până în 1935). 

în 1933, cele cinci fundaţii existente (Fundaţia Universitară "Carol I", 
Fundaţia Culturală Regală "Principele Carol", Fundaţia Regele 
"Ferdinand I" din laşi, Institutul de Cercetări Ştiinţifice "Regele Carol M" 
din Cluj şi Fundaţia pentru Literatură şi Artă "Regele Carol M") s-au 
federat în Uniunea Fundaţiilor Regale. Cu generalul Condiescu ca 
secretar general, Uniunea a jucat rolul unui fel de minister al culturii, cu 
atât mai eficient cu cât firele duceau direct la Rege. 

Despre cum se implica Regele în viaţa culturală şi în raporturile cu 
oamenii de cultură ne-a lăsat o mărturie pitorească sociologul Henri H. 
Stahl, elev şi colaborator apropiat al lui D. Guşti. "îmi aduc aminte - 
spune el - când lucram la Muzeul Satului, venea să vadă cum merg 
lucrurile. Şi îi spuneam atuncea: am vrea să ne întindem şi în locul 
cutare, însă este aici un gard şi Dombrovschi primarul, nu ne dă voie 
să-l dărâmăm. Vodă Carol a ridicat un picior, l-a pus pe gard şi l-a 
trântit pe pământ: «Să-i spui că eu l-am dărâmat!»" Ca orice anecdotă, 
chiar dacă n-ar fi întru totul autentică, defineşte un stil. Continuă Stahl: 
"Astea erau relaţiile pe care le aveai cu el. Foarte umane. Directe. Fără 
nici un fel de încercare de a face uz de prestigiul lui [...], erai 
colaborator cu el, aşa simţeai." 134 

în disputa anilor 1936-1937 privitoare la actul de creaţie literară, 
Regele s-a plasat fără echivoc de partea literaturii noi (pe care de altfel 
a şi promovat-o direct prin Fundaţia pentru Literatură şi Artă). 
Momentul culminant l-a reprezentat cuvântarea pe care a ţinut-o la 
Academie cu prilejul discursului de recepţie al lui Lucian Blaga (la 5 
iunie 1937). Pentru academicieni - pentru o parte a lor cel puţin - a fost 
ca un duş rece. Regele îl elogiază pe Blaga, însă ţinteşte mai departe, 
prin el susţinând răspicat tendinţele moderne din literatură. "Te felicit - 

îi spune lui Blaga - pentru că ai fost ales. Dar felicit mai cu seamă 
Academia, că te-a ales; căci şi-a făcut ea însăşi un bine, introducând 
sub cupolă literatura modernă şi vie a României de azi. Şi, salutându-te 
pe tine, Lucian Blaga, salut literaţii de astăzi ai ţării mele, care, chiar 
dacă îşi permit uneori licenţe în arta lor, sunt o generaţie de scriitori 
plini de avânt şi de talent." 135 Blaga avea în ochii Regelui două mari 
calităţi: îşi extrăgea seva din lumea rurală (în discursul său de recepţie 
a făcut Elogiul satului românesc), dar o turna într-o poezie de factură 
modernă. Aşa că, vorbind despre el, suveranul găsea prilejul să îmbine 
propriile teme favorite: satul şi cultura. 

Un interesant comentariu asupra intervenţiei Regelui a lăsat în 
Jurnalul său Victor Slăvescu, viitor academician, în acel moment 
membru corespondent al Academiei: "Regele citeşte un foarte frumos 
şi cald discurs în care face şi el elogiul lui Blaga şi al satului românesc 
şi are o frază în care spune că vede în alegerea lui Blaga recunoaşterea 
literaturii tinere de după război, care chiar când are unele licenţe, are 
merite mari care trebuiesc recunoscute. Această frază, care condamnă 
acţiunea lui lorga şi a Academiei Române împotriva literaturii 
pornografice, înfurie pe lorga, care nu se poate abţine de a critica 
această atitudine. "Din discursul Măriei Sale, am înţeles că din punct de 
vedere politic înseamnă ţărănism [evident, nu în sensul doctrinei 
ţărăniste, ci al interesului Regelui pentru sat, n.n.], iar din punct de 
vedere literar înseamnă arghezism. Personal, cred că Regele n-a făcut 
bine să ia poziţiune într-o chestie de polemică literară, el trebuind să 
planeze deasupra acestor frământări. Comentând întâmplarea cu 
lonescu-Siseşti, găsea şi el că Regele ar trebui să se sfătuiască cu 
oameni înţelepţi şi să se ferească de a lua atitudini de frondă sau să se 
amestece în polemici." 136 

Chiar când va sublinia trei ani mai târziu, într-o conferinţă la radio - 
contribuţia culturală a Regelui, lorga însoţea recunoaşterea de un 
reproş: "va veni o vreme când se va recunoaşte că atâtea cărţi de mare 
folos n-ar fi putut să apară fără mijloacele puse la îndemână de 
purtătorul Coroanei şi se vor înlătura din judecată acele opere care ar fi 
putut să se strecoare dincolo de un zid de apărare tot aşa de preţios 
pentru suflet cât sunt fortificaţiile noastre pentru asigurarea noastră 
materială". 137 Să mai spunem că - raportându-ne cel puţin la judecata 
literară actuală - Regele, fără a fi citit poate nici una dintre aceste cărţi, 
s-a dovedit a fi un "critic literar" mai avizat decât marele istoric? 

135 Cuvântările Majestătii Sale Regelui Carol II către Academia Română, 1930- 
1940, Bucureşti, [1940], p. 39. 

136 Victor Slăvescu, Note şi însemnări zilnice, ediţie îngrijită de Georgeta 
Pene l ea-F il it ti, Editura Enciclopedică, 1996, voi. I, p. 151 (însemnarea din 5 
iunie 1937). 

Relaţiile rămâneau cordiale între lorga, iritat de una sau de alta, dar 
înainte de orice regalist convins, şi un rege care continua să-l invite şi 
măcar formal să-i solicite părerea. însă şi în politică, şi în cultură, 
Regele prefera garda tânără, lorga începuse să-l agaseze. "Lipsit de 
tact", notează într-un loc, "sucit om", într-altul. Ba îl suspectează chiar, 
la inaugurarea Institutului de Istorie Universală, pe "dezinteresatul 
savant" că "şi-a clădit astfel, gratuit, o locuinţă nouă, unde stă cu toată 
familia şi este întreţinut astfel de stat". (E amuzant să-l vezi pe Carol, 
care numai dezinteresat financiar nu era, făcând morală pe această 
temă!) Pe lorga îl va fi deranjat şi atenţia acordată lui CC. Giurescu, 
adversarul lui istoriografie. La adresa acestuia, Carol are numai cuvinte 
de laudă ("îl găsesc cult şi agreabil") şi se pare că îl preferă chiar ca 
istoric. 138 Argetoianu notează următoarea relatare a ţărănistului 
Nicolae Lupu, privitoare la o audienţă la Rege: "Lupu a mai povestit că 
a cerut Regelui mai multă propagandă românească în străinătate. 
«Ştiţi, Sire, că în politică socotesc pe lorga ca un caraghios, dar de 
propagandă în străinătate ar fi bun... » Regele a întâmpinat: «De ce 
lorga, n-ar fi bun şi Giurescu?» — "Giurescu, Sire - a răspuns Lupu - are 
fiţuicile lui tată-său, pe când lorga le are pe ale lui... »" 139 (circula bârfa 
cum că Giurescu şi-ar fi clădit opera pe temeiul unei "moşteniri de 
familie"). 

"Protector" al Academiei, Regele avea un cuvânt decisiv de spus în 
selectarea candidaţilor pentru fotoliile de academician. Nu prea 
democratic... dar nici chiar atât de rău, ţinând cont de faptul că 
suveranul era mai puţin conservator decât "media" membrilor 
Academiei. îl vedem astfel întreţinându-se în mai 1938 cu Alexandru 
Lapedatu, preşedintele Academiei, în "chestiunea candidaturilor". De 
data aceasta, verdictul e negativ: "S-a găsit o soluţie convenabilă: 
amânarea alegerii membrilor activi în anul viitor. Cei propuşi fiind 
imposibili: Crainic, Rebreanu, general Antonescu." 140 A fost un singur 
ales atunci: D. Caracostea. Antonescu avea să ajungă mareşal, dar nu 
şi academician. Crainic era prea marcat la extrema dreaptă, făcuse şi 
închisoare câteva luni (de la sfârşitul lui decembrie 1933 până în aprilie 
1934), fiind considerat printre autorii morali ai uciderii lui I.G. Duca, pe 
deasupra îl mai şi defăimase pe rege într-un articol; şi, dacă n-ar fi fost 
destul, era şi o persoană care inspira prea puţină simpatie. Lui 
Rebreanu, nu-i contesta nimeni statutul literar; asupra lui plana însă 
acuzaţia de "germanofilie" în Primul Război Mondial şi suspiciunea unor 

138 Carol II, între datorie şi pasiune. însemnări zilnice, voi. I, p. 168 (9 aprilie 

incorectitudini de ordin financiar. In 1939, lucrurile s-au mai pus în 
mişcare: sunt aleşi în acest an Liviu Rebreanu (în sfârşit - dar abia la al 
treilea scrutin, cu 19 voturi contra 14), Victor Slăvescu, precum şi 
doctorul Constantin Parhon. Rândul lui Nichifor Crainic a venit în mai 
1940: în contextul în care orientarea lui ideologică părea pe punctul de 
a avea câştig de cauză. S-a păstrat scrisoarea către Rege a lui Liviu 
Rebreanu, în care scriitorul, mulţumind pentru alegerea sa, îşi exprimă 
"profundul devotament" şi "nemărginita admiraţie", neuitând să 
adauge că "niciodată şi nicăieri în lume, nici un suveran şi nimeni n-a 
făcut pentru literatură şi creatorii ei cât a împlinit Majestatea 
Voastră". 141 

Relaţia dintre suveran şi scriitori se înscrie pe o linie ascendentă, de- 
a lungul întregii domnii. Desigur, în tot ce zic oamenii de litere despre 
rege e şi o parte de flaterie, e şi o strategie de captare a bunăvoinţei. 
Dar e şi destulă sinceritate. Regele n-a încetat să le susţină importanţa, 
să le afirme locul de frunte în societate. Pe lângă aspectul moral, nici 
cel material n-a fost neglijat: editarea cărţilor, mai întâi, ajutoare 
băneşti, premii... şi până la legea Casei scriitorilor din 1939, care a 
stabilit un sistem de pensii pentru scriitori. Se anunţa şi ridicarea unui 
palat al scriitorilor (o idee lansată de generalul Condiescu). Dar a venit 
războiul, apoi a căzut şi regimul lui Carol II şi multe proiecte 
modernizatoare nu s-au mai putut împlini (printre ele, şi "cetatea 
universitară", care s-ar fi întins de la Facultatea de Drept, a cărei 
clădire a fost inaugurată în 1935, până la Facultatea de Medicină). 

Să încercăm o succintă antologie de opinii scriitoriceşti privitoare la 
Rege: 

Felix Aderca îl numeşte Regele culturii. îi descoperă sub acest aspect 
o prioritate de necontestat. Regele, scrie el, "face un lucru absolut nou 
pentru rangul pe care-l deţine, adică ce n-a mai fost făcut de nici un alt 
Suveran". E "primul care a ridicat glasul pentru apărarea sfântului 
mister al libertăţii de creaţie". Au mai fost înaintea lui Ludovic XIV şi 
Frederic cel Mare, însă cel dintâi îi folosea pe scriitori ca pe slujbaşii săi, 
iar al doilea se înconjura de un cerc de prieteni scriitori. Carol II însă are 
o adevărată politică culturală, şi prin aceasta se ridică deasupra tuturor 
celorlalţi suverani. 142 

G. Călinescu nu merge până acolo încât să-l pună pe Carol deasupra 
lui Ludovic XIV: îi aşază oarecum la egalitate. Paralela aceasta, ca şi 
referiri la principii Renaşterii şi la voievozii români, îi oferă prilejul de a 
teoretiza relaţia privilegiată dintre principe şi artist, anulând totodată 

orice rol al oamenilor de rând în elaborările culturale. "Pe ce se 
întemeiază legătura firească între principe şi artist? Pe un interes 
reciproc, care, în cele din urmă, reprezintă modul cel mai sigur de 
promovare a marilor şi eternelor valori. Arta e un produs de 
individualitate, care pentru a fi înţeles are nevoie de o minte receptivă 
tot atât de rară ca şi geniul. Dacă domnii români ar fi făcut bisericile 
prin mijlocirea eforiilor şi a comitetelor, azi n-aveam nici Curtea de 
Argeş, nici Trei Ierarhi, nici Golia, nici Sf. Sava. Dacă Ludovic al XlV-lea 
ar fi consultat opinia publică [...], Franţa n-ar avea azi nici opera lui 
Racine şi nici aceea a lui Moliere, precum n-ar avea Versailles-ul, Domul 
Invalizilor, Institutul şi atâtea altele [...]. Marele artist se refugiază acolo 
unde încetează domnia gloatei; acolo unde spre educarea mulţimii 
domneşte tradiţia princiară." Şi, în acest sens, Carol II "a făcut mai mult 
decât oricare altul." 143 Nu-I vom aştepta prea mult - doar câţiva ani - pe 
celălalt Călinescu, Călinescu cel democrat. 

Rebreanu abordează aceeaşi temă, Regele şi scriitorii: "... a 
recunoscut mai întâi autonomia artei care implică libertatea deplină de 
creaţie. Când ipocrizia vetustă a încercat să încătuşeze inspiraţia 
scriitorilor tineri în numele unei morale sub care se ascundeau confuzii 
retrograde, Regele a impus izbânda înţelepciunii şi a salvat drepturile 
artei." 144 

Sadoveanu e mai liric: "tot ce e durere, grijă şi speranţă în noi se 
află înmiit în fiinţa Sa. Destinul său a fost să ne cuprindă în întregime - 
trecut, prezent şi viitor -, să valorifice şi să apere o moştenire 
primejduită... Apariţia sa, din cer, pe aripi repezi, întăreşte şi întregeşte 
elementul mistic" 145 (neaşteptata revenire în ţară, în iunie 1930, cu 
avionul, devine astfel o mistică "coborâre din cer"). 

Arghezi, fireşte, se exprimă în versuri, brodând la rându-i pe 
metafora descinderii din văzduh: 

"De-a pururea de-aci 'nainte 

Au să ni-l ţie vremurile minte. 

O să-şi aducă-aminte vântul 

Cel ce-i ascultă gândul şi cuvântul, 

Vântul acela, care de la cer 

L-a pogorât pe un vultur de fier." 

Şi el pune accentul pe dimensiunea culturală a domniei: 
"Graiul gândit, atât cât va fi grai 

O să-şi aducă-aminte de frumosul Crai 
Şi mintea, cât va fi o minte, 
Smerită-şi va aduce-aminte. 
Or să-şi aducă, slova, pana, 
Cartea, vioara, dalta şi icoana, 
Că-nstrăinaţi, pribegi şi-n aşteptare, 
l-a adunat pe meşteri cu-o strigare, 
Şi cot la cot şi-unealtă pe unealtă, 
l-a hotărât să se-mplinească laolaltă." 1 



Greu să-l întreacă însă cineva pe Camil Petrescu, care, atunci când 
se înfierbântă (cu argumente intelectuale), se înfierbântă de-a binelea: 
" ... totul e regesc în această excepţională perso nalitate care 
întruneşte calităţile cele mai neaşteptate în aceeaşi structură. Un măreţ 
prestigiu fizic, o inteligenţă genială cu o putere de muncă fabuloasă, pe 
care o vădeşte din zori şi până la miezul nopţii ... Nervi tari, o răbdare 
fără margini, luciditate, calm, atenţie când supraveghează, dar şi o 
putere de hotărâre fulgerătoare şi sigură când e nevoie." 147 Aşa trebuie 
să fie, odată ce o spune Camil Petrescu, intelectual cu acces direct la 
Absolut şi care are întotdeauna dreptate! 

Se adaugă la corul lăudătorilor şi Ionel Teodoreanu (pe tema Casei 
scriitorilor), şi fratele său Păstorel (care nu uită să-i trimită Regelui, cu 
diverse ocazii, şi bombastice telegrame de felicitare) 148 , sau Ion Marin 
Sadoveanu, pentru scurt timp în septembrie-noiembrie 1939 
subsecretar de stat la Culte şi Arte (şi el cu texte avântate şi cu câte o 
urare exaltată, de genul: "dragoste şi neţărmurit devotament şi 
recunoştinţă Marelui Stăpân şi îndrumător al sufletului românesc"). 149 
Un admirator cu desăvârşire sincer este Victor Ion Popa: "un fanatic al 
lui Carol" 150 (după caracterizarea lui H.H. Stahl). Iar scriitorul poate cel 
mai angajat în politica regimului, Cezar Petrescu, directorul cotidianului 
oficios România (ianuarie 1938-septembrie 1940) şi al anexelor 
acestuia, România satelor şi România literară. 

Dintre membrii faimoasei generaţii tinere, înclinaţi, cei mai mulţi, 
spre una sau alta dintre extreme, sunt mai puţini cei care se simt în 
consonanţă cu Regele. Să-l menţionăm totuşi pe Petru Comarnescu - 
nici prea de dreapta, nici prea de stânga, tocmai potrivit, aşadar, să 
mizeze pe suveran. E autor al unui întins articol din Vremea, privitor la 
conceptele culturale ale lui Carol, de asemenea al unei detaliate 

expuneri privitoare la Fundaţiile Regale. 151 S-a trezit chiar, cu prilejul 
zilei de naştere, să-l felicite personal pe Rege ("devotatele mele urări 
de viaţă lungă şi domnie glorioasă") 152 , atenţie care nu ştim cât îl va fi 
impresionat pe suveran. 

în arhiva Casei Regale s-a păstrat lista celor propuşi pentru decorare 
în 1938 cu ordinul "Meritul cultural" pentru litere şi opere culturale. 153 
Cavaler clasa I, un singur nume: Tudor Arghezi (dacă adunăm toate 
semnele de recunoaştere, e notabilă insistenţa Regelui în cazul 
Arghezi... în dezacord flagrant cu Academia). Cavaleri clasa a ll-a apar 
mulţi, printre care N.M. Condiescu, N. Davidescu, N.l. Herescu, E. 
Lovinescu, M. Ralea, T. Vianu, Adrian Maniu, Camil Petrescu, Păstorel 
Teodoreanu, V. Voiculescu, G Bacovia, Ion Marin Sadoveanu. Ion Barbu 
şi Şerban Cioculescu sunt printre cei care primesc medalia clasa a ll-a. 

între timp, Carol îşi instituise propriul regim - dictatura regală -, 
prefaţându-l la stărşitul lui decembrie 1937 prin chemarea la guvernare 
a Partidului Naţional-Creştin (Goga-Cuza), care nu numai nu câştigase 
alegerile, dar le pierduse de-a binelea (cu puţin peste 9% din voturi). 
Au urmat (la 11 februarie 1938) instaurarea unui guvern deasupra 
partidelor, prezidat de patriarhul Miron Cristea, alcătuirea în grabă a 
unei noi Constituţii care sporea mult prerogativele regale, aprobată 
(masiv) prin plebiscit la 24 februarie 1938, desfiinţarea partidelor 
politice, la 30 martie 1938, şi, ceva mai târziu, în decembrie 1938, 
constituirea partidului unic, sub titulatura Frontul Renaşterii Naţionale. 

Dintre intelectualii de vază ai ţării, cel mai apropiat de Rege în 
momentele cruciale ale instaurării noului regim, se arată a fi N. lorga. 
Susţine, mai întâi, ceea ce nu era uşor de argumentat, soluţia 
guvernului Goga-Cuza. "Preşedintele de Consiliu [Goga], lângă care se 
află, fără portofoliu, din cauza vârstei sale, unul din cei mai respectaţi 
bătrâni ai naţiei [Cuza], este unul din fruntaşii literaturii noastre şi a 
rămas până astăzi cea mai înaltă valoare literară pe care a dat-o 
Ardealul. La Externe, pentru a se înlătura orice bănuială că poate fi 
vorba de o altă politică faţă de aliaţii noştri, oricât l-ar îngădui cele mai 
bune legături cu Italia, se aşază cel dintâi avocat al României [Istrate 
Micescu], instrucţia e încredinţată unui gânditor a cărui originalitate a 
fost nu odată preţuită şi aiurea [I. Petrovici]. O nuanţă de 
intelectualitate se substituie astfel spiritului nivelator al plebei 
electorale." 154 Prezenţa în guvern a unor transfugi din celelalte partide îi 

dovedeşte lui lorga "încă o dată că vremea partidelor închise a trecut". 
Cam confuz: cum ar arăta vremea "partidelor deschise"? 

E drept că lorga nu acceptă tot ce întreprinde acest guvern şi, oricât 
ar fi ţinut şi el la limitarea influenţei evreieşti, se arată neliniştit de 
suprimarea ziarelor "din Sărindar". "Seara, apare decretul de suprimare 
a gazetelor evreieşti. Din păcate e sprijinit pe o doctrină cu totul 
neacceptabilă. Nu se pot crea principii de drept prin singure deciziuni 
ministeriale. Sunt foarte hotărât s-o aduc la cunoştinţa Regelui. N-aş 
putea măcar să rămân într-o ţară condusă pe asemenea baze..." 155 

în februarie 1938, lorga intră, ca ministru de stat, în primul guvern 
Miron Cristea (până la sfârşitul lui martie). Contribuţia lui e directă în 
instaurarea cadrului constituţional al dictaturii regale. Sistemul pe care- 
I aprobă înseamnă, după el, "întărirea autorităţii regale, fără atingerea 
libertăţilor, şi acuma consacrate, şi fără înlăturarea continuei sfătuiri cu 
adevăraţii reprezentanţi ai naţiei". 156 întrebarea e, dacă nu prin partide, 
cum se verifică "adevăraţii reprezentanţi"? Văzut ca unul care a netezit 
drumul spre dictatura regală, lorga s-a apărat totuşi de acuza de a fi 
dorit un sistem fără partide. Când se discută despre partide, în 
momentul formării guvernului Miron Cristea, istoricul îndeamnă la o 
atitudine mai puţin agresivă faţă de acestea: "Spun că poate Coroana 
va avea nevoie de ele, că nu se guvernează cu oameni răzleţi. Adaug 
că nu putem merge la un regim totalitar." 157 Colegilor de la Academie 
istoricul ţine să le spună "că el a fost contra decretului-lege privind 
desfiinţarea partidelor politice; ar fi vrut o reglementare a alcătuirii şi 
funcţionării acestora". 158 lorga nu înţelegea că e greu să combini 
jumătate de democraţie cu jumătate de dictatură. 

Singurul intelectual notabil care a adoptat o atitudine tranşantă 
împotriva aprobării prin plebiscit a noii Constituţii a fost generalul Radu 
R. Rosetti, istoric (cu contribuţii îndeosebi în istoria militară), membru 
al Academiei (din 1934) şi director al Bibliotecii Academiei. Un om 
cultivat, cercetător aplicat şi cititor asiduu, ieşit din comun însă printr- 
un comportament nespus de rigid. Porecla nu prea măgulitoare de 
Rosetti-Closet (sau Closetti, cum îi zice mai rafinat Argetoianu) i se 
trăgea din mania lui pentru inspecţii sanitare la Biblioteca Academiei 
(însoţite, zice-se, şi de instrucţiuni privitoare la lenjeria intimă a 
angajaţilor şi angaj aţelor). Dacă rigiditatea poate conduce la situaţii 
ridicole, ea poate deveni şi eroică, în funcţie de context. La un plebiscit 
unde mai nimeni n-a votat nu cu atât mai mult cu cât votul era deschis, 
prin declaraţie verbală, şi cu tabele separate pentru "da" şi "nu" Rosetti 

a spus un nu răspicat, spre stupefacţia celor de faţă: "Când am spus nu 
şi la mirarea funcţionarului am repetat acest nu, sala întreagă s-a întors 
spre mine. Atât de nepregătiţi au fost ca cineva să spună nu, încât nu 
găseau lista pe care se înscriau cei ce votau nu... Mi s-a cerut a semna 
ceea ce am făcut." "De ce am votat nu? 1. Pentru că modificarea 
Constituţiei nu se face conform prescripţiilor Constituţiei ce se află în 
vigoare. 2. Pentru că, în trecut, bunicul meu, cu fraţii săi şi cu toţi acei 
din generaţia sa au luptat şi au suferit pentru a aduce o stabilitate în 
domnie şi în aşezăminte. 3. Pentru că noua Constituţie este, după 
părerea mea, rea şi primejdioasă... " 159 

Cei mai mulţi dintre adversarii noii Constituţii au preferat soluţia mai 
puţin bătătoare la ochi de a nu participa la vot. La naţional-ţărănişti, 
acesta a fost cuvântul de ordine, loan Hudiţă notează în jurnalul său: 
"Ziua plebiscitului. Nu mă duc la vot, deşi este obligatoriu. De altfel, 
nici nu mă simt bine." 160 S-ar fi dus, dacă se simţea puţin mai bine? Cu 
Hudiţă ne vom mai întâlni. A lăsat un nesfârşit jurnal, în care 
întâmplările unor zile sunt înşirate pe pagini întregi (lăsând impresia că- 
şi rezerva jumătatea a doua a zilei pentru a consemna ce făcuse în 
prima jumătate). Conferenţiar de istorie diplomatică la Universitatea 
din laşi, apoi (între 1935 şi 1938) la Academia Comercială din 
Bucureşti, profesor la Şcoala de Arhivistică, din 1939 până în 1941, 
iarăşi conferenţiar de istorie diplomatică, la Facultatea de Litere şi 
Filozofie din Bucureşti, din 1941, şi, în sîarşit, profesor în 1944, Hudiţă a 
activat mai întâi în Partidul Ţărănesc Democrat al doctorului Nicolae 
Lupu, apoi în Partidul Naţional Ţărănesc, în urma fuziunii cu acesta în 
1934. A ajuns unul dintre apropiaţii lui Maniu şi, în cele din urmă, 
secretar general adjunct al partidului. Printre universitarii naţional- 
ţărănişti, se arată cel mai intransigent şi consecvent în atitudinea sa de 
respingere a dictaturii regale. 

Partidele au cunoscut însă o îngrijorătoare hemoragie, începând cu 
guvernarea Goga-Cuza, a cărei principală "lovitură" (care a făcut 
posibilă însăşi constituirea guvernului) a fost atragerea unui grup 
reprezentativ de ţărănişti, în frunte cu Armând Călinescu, devenit 
ministru de Interne, funcţie pe care şi-o va păstra în guvernele 
ulterioare, cumulată din martie 1939 cu aceea de prim-ministru, până 
la asasinarea sa, pe 21 septembrie 1939. Dezertările se înmulţesc 
odată cu instaurarea noului regim la 10 februarie 1938 şi, cu atât mai 
mult, în urma desfiinţării partidelor politice (dizolvare legală, dar nu 
întru totul efectivă, întrucât conducerile respective şi cei rămaşi fideli 
au continuat să activeze). 

Printre trofeele intelectuale ale regimului regal se numără cei doi 
universitari ţărănişti ieşeni, Mihai Ralea şi Petre Andrei. Pe cel de-al 
doilea - ajuns în decembrie 1938 ministru al Educaţiei Naţionale - 
alegerea aceasta l-a condus direct spre un sfârşit tragic. Ralea însă - 
ministru al Muncii, din martie 1938 - şi-a inaugurat un parcurs politic 
fără greş, făcând punte între regimul lui Carol II şi regimul comunist. 
Traian lonaşcu, şi el ţărănist, profesor la Facultatea de Drept din laşi, 
trece la rându-i în tabăra puterii (va deveni rezident regal). Şi, în sfârşit, 
alt ţărănist, încă nu universitar (dar va fi în primii ani de comunism), 
Mihail Ghelmegeanu, intră în guvern, în martie 1938, ca ministru al 
Lucrărilor Publice, pentru a ocupa apoi importantul departament al 
Internelor (noiembrie 1939-iulie 1940) . 

Evoluţiile politice au spart şi grupul celor trei (încă) tineri istorici, G.l. 
Brătianu, P.P. Panaitescu şi CC. Giurescu. Ani de zile merseseră 
împreună, ca istorici ai "Şcolii noi" combătând "vechea şcoală" a lui 
lorga, iar în politică, înscrişi în gruparea liberală a lui G.l. Brătianu. 
Acum, în 1938, P.P. Panaitescu ajunge la legionari (şi rămâne în spirit 
alături de ei, chiar dacă, oficial, partidul e desfiinţat). Brătianu se 
păstrează într-o rezervă prudentă şi fiindcă o întreagă tradiţie de 
familie nu-i permite să accepte dispariţia partidului, şi fiindcă, în 
politica externă, miza, nu din motive ideologice, ci geopolitice, pe 
Germania (ca pavăză împotriva Rusiei), în timp ce România rămânea 
încă fidelă alianţelor tradiţionale; oricum, eschivele lui politice au darul 
să-l scoată din sărite pe Rege, care îl congratulează cu tot soiul de 
epitete: "un caraghios în politică", "imbecilul ăla, cu fu muri"... 161 
Giurescu, în ce-l priveşte, ştia prea bine ce are de făcut: trece, fără 
rezerve, de partea Regelui: va fi rezident regal al ţinutului Dunărea de 
Jos, cu sediul la Galaţi, ministru al Frontului Renaşterii Naţionale 
(septembrie 1939-mai 1940), ministru al Propagandei (mai-iulie 
1940)... Oportunismul său, uşor de observat (se va vedea şi 
continuarea...), e bine fundamentat teoretic: ca istoric, Giurescu pune 
statul deasupra oricăror altor valori; şi, atunci, datoria fiecăruia, 
indiferent de circumstanţe, este aceea de a servi statul. Toată viaţa 
Giurescu va rămâne credincios acestui precept. 

C. Rădulescu-Motru, încă ţărănist, nu se arată deloc încântat la 
instaurarea dictaturii regale. Cel puţin, după mărturia lui Hudiţă: 
"Rădulescu-Motru este şi el indignat de atitudinea regelui şi a 
«trădătorilor care-l sprijinesc în această politică necugetată şi plină de 
primejdii pentru ţară»" 162 . Hudiţă şi Rădulescu-Motru se întâlneau la 
şedinţele organizaţiei "Reunion internaţionale pour la paix", suspectată 
acum de autorităţi că ar face jocul sovieticilor (cum se ştie, "lupta 



161 Carol II, op. cit., voi. II, pp. 55 şi 100 (însemnările din 24 noiembrie 1939 şi 5 
februarie 1940). 

162 loan Hudiţă, op. cit., p. 180 (însemnarea din 31 martie 1938). 



pentru pace" a fost tema lor favorită de propagandă). In consecinţă, 
membrii comitetului au decis întreruperea activităţii. "La şedinţa 
noastră de azi - scrie Hudiţă - au mai participat Victor Eftimiu şi Titel 
Petrescu. Rădulescu-Motru s-a temut să vie." 163 O lună mai târziu, tot 
Hudiţă notează: "Până şi Rădulescu-Motru începe şi el să găsească 
bună politica regelui, mai ales de când a devenit preşedinte la 
Academie." 164 Filozoful avea antrenament la asemenea schimbări de 
direcţie. în decembrie 1938, îl întâlnim printre membrii fondatori ai 
Frontului Renaşterii Naţionale, iar în iunie 1939 - când se face un 
simulacru de alegeri, cu liste FRN unice - este ales deputat de Bucureşti 
şi ajunge să ocupe demnitatea de vicepreşedinte al Camerei. 

în Frontul Renaşterii Naţionale, unii se îmbulzesc să intre din primul 
moment, alţii... se lasă convinşi. Mitiţă Constantinescu, guvernator al 
Băncii Naţionale, îi propune lui Victor Slăvescu (ambii economişti şi cu 
carieră la liberali) să facă parte din cei 20 sau 25 de membri fondatori 
ai Frontului. Slăvescu încearcă să reziste: nu mai vrea politică militantă, 
îi ajunge, pe lângă activitatea de profesor la Academia Comercială, să 
fie director al Creditului Industrial şi preşedinte UGIR (Uniunea Generală 
a Industriaşilor din România). Cedează totuşi în cele din urmă la 
insistenţele guvernatorului. 165 în 1939-1940, Mitiţă Constantinescu va 
îndeplini şi funcţia de ministru de Finanţe, iar Victor Slăvescu va fi 
ministrul înzestrării armatei. 

Printre intelectualii de vază, membri fondatori ai Frontului Renaşterii 
Naţionale, îi întâlnim (în ordine alfabetică) pe Petre Andrei; Constantin 
Angelescu (fost ministru al Instrucţiunii Publice în mai multe guverne 
liberale); Lucian Blaga (în momentul respectiv, ministru plenipotenţiar 
la Lisabona); Silviu Dragomir; CC. Giurescu; D. Guşti; luliu Haţieganu 
(profesor la Facultatea de Medicină din Cluj); Nicolae Hortolomei 
(profesor la Facultatea de Medicină din Bucureşti); Gh. lonescuSiseşti; 
loan Lupaş; Ion Petrovici (nu putea lipsi, Petrovici e prezent în toate 
combinaţiile!); Mihai Ralea; C. Rădulescu Motru; Victor Slăvescu; Anibal 
Teodorescu (profesor la Facultatea de Drept din Bucureşti); Victor 
Vâlcovici (matematician, profesor la Universitatea din Bucureşti); N. 
Vasilescu-Karpen (profesor şi rector al Politehnicii din Bucureşti, 
academician). Alături de ei, şi politicieni de carieră precum Mircea 
Cancicov, Mitiţă Constantinescu, Armând Călinescu, Grigore Gafencu, 
Mihail Ghelmegeanu, Victor lamandi... Dominantă rămâne nota 
intelectuală, cu o încărcătură masivă de profesori universitari şi de 
academicieni. 

în Consiliul superior naţional al Frontului, pe lângă membrii fondatori 
prezenţi automat, apar numeroşi alţii în secţiunea "ocupaţiuni 

intelectuale", printre care Gheorghe Alexianu (profesor la Facultatea de 
Drept din Cernăuţi, viitor guvernator al Transnistriei); arhitectul G.M. 
Cantacuzino; A.C. Cuza; Nicolae Herescu; Traian lonaşcu; Istrate 
Micescu (renumitul avocat şi profesor e şi "autorul" Constituţiei din 
februarie 1938); Ion Nistor; Alexandru Rosetti; Ion Marin Sadoveanu... 166 
Nu întâlnim numele lui lorga. El însuşi, o instituţie naţională, nu avea 
cum să intre printre intelectualii adunaţi de-a valma. Unii dintre ei chiar 
nu-i plăceau... iar cel mai puţin îl suferea pe Giurescu. Victor Slăvescu 
notează: "La 12 1/2 mă cheamă la el lorga, pentru mici chestiuni 
personale. Indignat de numirea lui CC. Giurescu ca rezident regal. îmi 
cere să-i spun Regelui că vine la toate serbările de la Palat, dar numai 
în frac, nu în uniformă." 167 Până la urmă, a îmbrăcat şi uniforma 
Frontului iar imaginea, imortalizată în fotografie, e departe de a fi 
banală! 

La începutul lunii iunie 1939, când sunt alegeri şi se convoacă noul 
Parlament, o parte dintre senatori - potrivit Constituţiei - sunt numiţi 
direct de rege. Printre intelectualii de renume, intră astfel în Senat D. 
Guşti şi N. Vasilescu-Karpen, ca membri fondatori ai FRN; Lucian Blaga, 
luliu Haţieganu, Istrate Micescu, Anibal Teodorescu, membri ai 
Consiliului superior naţional al FRN; Grigore Antipa, Ion Agârbiceanu, 
LAI. Brătescu-Voineşti, Horia Hulubei, Dimitrie Pompeiu, Emil Racoviţă, 
Mihail Sadoveanu, la categoria "ştiinţă şi publicistică", iar la "muzică şi 
artă": Tiberiu Brediceanu, George Enescu, George Georgescu, 
sculptorul Ion Jalea şi pictorul Ştefan Popescu. Incontestabil, cultura era 
pusă la loc de cinste - dar cam totalitară această adunare de nume 
ilustre, pentru vitrină! 

între Carol II şi legionari s-a încins o partidă sângeroasă. Idealismul 
şi violenţa sunt două feţe inseparabile ale legionarismului, ceea ce pare 
derutant, unii continuând şi astăzi să vadă doar "puritatea" proiectului, 
iar alţii, dimpotrivă, strict dezlănţuirea criminală. Nu este însă un mare 
secret: legionarismul aparţine marii familii a milenarismelor, acele 
ideologii care îşi propun "tabula rasa" şi instaurarea unei lumi noi (cum 
a fost, în felul lui, şi comunismul). Cum au putut atâtea spirite alese să 
fie atrase de o mişcare criminală e o întrebare nelalocul ei. "Spiritele 
alese" au fost atrase de idealismul mişcării, idealism care, în exces, a 
condus pe de altă parte la o barbarie fără margini. "Schimbarea la faţă 
a României", "curăţirea" ei, nu se puteau face cu blândeţe. Având un 
straniu cult al morţii, legionarii ucideau, dar erau gata totodată să-şi 
sacrifice propria viaţă: nici chiar criminalii lor nu au fost nişte criminali 
obişnuiţi. în mod curios, se iartă mai uşor regimului lui Carol II ceea ce 
nu li se iartă legionarilor. A fost totuşi o derivă de neiertat: în 

confruntarea cu legionarii, statul însuşi a devenit criminal. Arestat în 
1938 şi condamnat la zece ani de închisoare, Corneliu Zelea Codreanu, 
carismaticul "Căpitan" al mişcării legionare, este asasinat, împreună cu 
alţi 13 camarazi, pe motivul clasic al "fugii de sub escortă" (30 
noiembrie 1938). Replica legionarilor va întârzia puţin, dar va lovi direct 
la ţintă: asasinarea prim-ministrului Armând Călinescu, la 21 
septembrie 1939. Represiunea care a urmat a fost fără precedent în 
istoria României: prin proporţii, ca şi prin absenţa oricărui fundament 
legal: au fost executaţi sumar 252 de legionari, unii deţinuţi în lagăre, 
alţii adunaţi de pe la casele lor. O adevărată noapte a Sfântului 
Bartolomeu! Regimul a crezut că dă o lecţie definitivă; în fapt însă a 
stârnit oroare, chiar în ochii celor care nu simpatizau mişcarea 
legionară. 

Liviu Rebreanu a mers în noaptea aceea să vadă teribila expunere a 
cadavrelor celor care-l lichidaseră pe Armând Călinescu, executaţi la 
locul faptei şi lăsaţi acolo, în plin drum, ca un cumplit avertisment. "în 
mijlocul bulevardului, un cerc împrejmuit cu o funie ţinută de soldaţi. în 
centrul cercului, claie peste grămadă, nouă cadavre oribile, în bălţi de 
sânge, cu craniile sfârtecate... Spectacol înspăimântător. De o barbarie 
medievală." "Am impresia - continuă Rebreanu -, din convorbirile cu 
diverşi oameni, că efectul este tocmai contrariul celui scontat de 
guvern. Lumea, în imensa-i majoritate, după prima revoltă pentru 
uciderea lui Călinescu, văzând sălbăticia represiunii, începe să 
considere victime şi martiri pe asasini." 168 Sunt sentimente care-l 
frământă desigur şi pe Rebreanu, de altfel destul de ezitant în 
orientările lui politice. într-un pasaj din Jurnal notase calităţile mişcării 
legionare (conducând spre "educarea românului de mâine"), dar nu mai 
părea atât de sigur de ele, în schimb, pe lângă destule critici la adresa 
noului curs al ţării, era dispus să-i accepte şi şansele de reuşită: 
"Democraţia noastră zănatică a pregătit foarte bine calea unui regim 
autoritar, cinstit, constructiv. Regele e bine intenţionat - se vede de 
departe. S-au făcut lucruri bune, care nu s-ar fi putut realiza cu vechiul 
sistem." 169 E de presupus că ceea ce s-a întâmplat în septembrie 1939 
nu-i va fi consolidat scriitorului încrederea şi aşa limitată - în regimul lui 
Carol II. 

A pierit atunci floarea tinerei intelectualităţi legionare. Mai târziu, s-a 
putut afirma - greu de spus cu câtă îndreptăţire - că altul ar fi fost 
mersul lucrurilor în lunile de dictatură legionară dacă n-ar fi dispărut 
între timp tocmai elita mişcării, în frunte cu "Căpitanul". Printre 
intelectualii legionari executaţi în teribila noapte s-au numărat şi Mihail 
Polihroniade şi Alexandru Cristian Tell. După Căpitan, Polihroniade era 

probabil figura cea mai carismatică a mişcării. Noica avea să sublinieze 
rolul lui în convertirea atâtor tineri intelectuali: "Vom face într-o zi 
apelul: toţi câţi am sfârşit prin a sluji Legiunea datorită lui Mihail 
Polihroniade. Suntem mulţi. Şi nu semănăm unul cu altul. Dar credem 
în Legiune, iar începutul credinţei noastre îl datorăm lui Mihail 
Polihroniade." 170 Admiraţia transpare şi în Memoriile lui Mircea Eliade, 
atunci când îl caracterizează pe Polihroniade drept unul dintre rarii şefi 
legionari "preocupaţi de victoria politică, iar nu de mântuirea 
sufletelor": "... avea să fie executat şi el, care nici măcar nu avea 
mângâierea slujbelor şi parastaselor. Dar n-a murit mai puţin senin ca 
ceilalţi, cei credincioşi. A cerut o ţigară, a aprins-o şi s-a apropiat 
zâmbind de zidul unde-l aşteptau mitralierele." 171 

Mircea Eliade fusese arestat, ca legionar, în iulie 1938; deţinut mai 
întâi la prefectura Poliţiei şi refuzând să semneze o declaraţie de 
desolidarizare, e transferat în august în lagărul de la Miercurea Ciuc, de 
unde e trimis, din motive de sănătate, la sanatoriul de la Moroieni, spre 
sfârşitul lui octombrie; în noiembrie, liber, se afla la Bucureşti. Eliade 
beneficia însă de "îngeri păzitori", primul dintre aceştia fiind generalul 
Condiescu, apropiatul regelui. Şi Nae lonescu avea să fie arestat, chiar 
înaintea lui Eliade; scos şi de la Universitate, a fost deţinut tot la 
Miercurea Ciuc. Eliberat, în sfârşit, moare în urma unei crize cardiace, 
la 15 martie 1940; a circulat şi zvonul otrăvirii sale din ordinul lui Carol 
II. Alt legionar, Emil Cioran, se află în aceste vremuri tulburi departe de 
primejdie, la Paris. C. Noica, tot la Paris, şi iniţial doar simpatizant 
legionar, are o reacţie promptă şi radicală când află de uciderea 
Căpitanului: îşi declară aderarea la mişcare şi, pe de altă parte, îi scrie 
lui Petre Comarnescu, rugându-l să-i comunice lui Alexandru Rosetti că 
încetează orice legătură cu Fundaţia Culturală "Regele Carol II". 
Comarnescu îi răspunde, pledând pentru interesul ţării, în sensul 
politicii lui Carol II: "... politiceşte, mergi contra interesului Ţării, care, o 
cred sincer, pare a intra într-o eră de solidaritate şi creaţie pe care 
intelectualii şi înţelepţii nu o pot decât saluta cu îmbucurare" - în timp 
ce ceilalţi "minau existenţa statului", "duceau la război civil" şi 
"ascultau de străini", "chiar dacă uneori erau cinstiţi sufleteşte şi bine 
intenţionaţi". 172 E uşor să constatăm astăzi - prea uşor! - că nici Noica, 
nici Comarnescu nu aveau dreptate, în lumina evoluţiilor istorice 
ulterioare. 

Printre intelectualii legionari care au necazuri în vremea dictaturii 
regale, apare şi Constantin Gane, un istoric "amator", dar aproape 
profesionist prin amploarea documentării şi siguranţa naraţiunii, 
autorul renumitei evocări Trecute vieţi de doamne şi domniţe (3 
volume între 1933 şi 1941) şi al unei apreciate biografii a lui P.P. Carp. 
Din Jurnalul lui Victor Slăvescu: 

"16 mai 1938. Vine C. Gane, care-mi cere să-l ajut materialmente, 
căci nu are cu ce trăi. Bietul om, ce păcat că frumoasa lui activitate 
literară suferă din cauza greşitei păreri politice ce a adoptat." 

"19 mai 1938. Vine C. Gane. îi spun că nu-i pot găsi creditul dorit, 
din cauză că toate băncile îl refuză. îi dau 10.000 lei în împrumut. Jenat, 
gata să refuze, acceptă. Este păcat ca un astfel de talent să fie 
condamnat la sterilitate pentru credinţele sale politice." 

"16 iunie 1938. Vine la bureau C. Gane, scriitorul istoric bine 
cunoscut, spre a mă ruga să-l ajut din nou, căci unde bate spre a obţine 
colaborare găseşte numai uşi închise, l-am dat zece mii lei, aşa încât cu 
totul îmi datoreşte 20.000 lei. Dacă nu găseşte editor până în toamnă, 
mă va achita «în natură», dându-mi cărţi din biblioteca lui." 173 

Raporturile între cei doi continuă pe aceeaşi notă. După asasinarea 
lui Călinescu, Gane e arestat. P.P. Panaitescu intervine la generalul 
Rosetti, pentru ca acesta să-l roage pe Victor Slăvescu (cu care era în 
relaţii apropiate) "să se intereseze ce a devenit vărul său C. Gane". 
Peste două zile, răspunsul lui Slăvescu e liniştitor: "C. Gane a fost în 
adevăr arestat, dar va fi liberat în curând." 174 

Sunt şi legionari care şi-au plătit libertatea (eventual şi viaţa) cu 
preţul desolidarizării de mişcare. Printre intelectuali, e cazul lui Dragoş 
Protopopescu, în iunie 1938. Dar era nevoie, câteva luni mai târziu, să-l 
şi felicite pe Carol de ziua lui de naştere? Şi, în termeni apăsaţi: "cele 
mai profunde urări de viaţă şi prosperitate"; "trăiască Regele Carol II, 
trăiască dinastia română"; "sunt şi rămân, Sire, cu cel mai profund 
respect, al Majestăţii voastre prea supus şi plecat". 175 Era, oricum, în 
joc, pe lângă libertate, şi o catedră universitară. 

E interesant de observat cum îşi fac iluzii unii intelectuali de stânga, 
în fond, Regele acţiona împotriva legionarilor şi îşi propusese să 
lichideze vechiul politicianism, pe care şi ei îl repudiau; regimul se 
proclama social şi reformator, lată-l, aşadar, pe Constantin Parhon 
(stânga ţărănistă!), trimiţând un lung memoriu Ministerului Educaţiei 
Naţionale, precum şi lui Ernest Urdăreanu, ministrul Casei Regale, cu 
rugămintea de a-l aduce la cunoştinţa Regelui. A sosit - spune doctorul 

- "momentul refacerii atmosferei intelectuale şi în special morale" (în 
mediul universitar şi, mai cu seamă, la Facultatea de Medicină). Criza 
morală "se datoreşte în întregime sau aproape politicianismului", 
"vechilor partide istorice de altădată". 176 Ce propune Parhon e mai puţin 
interesant, de remarcat doar cum îi cântă în strună Regelui, prin 
denunţarea sistemului partidelor. Ceva mai târziu, într-un text plin de 
încredere în viitor, Parhon - asigură cu câteva luni înainte de dictatura 
legionară şi când războiul mondial deja începuse - că "timpurile ce vor 
veni vor fi din ce în ce mai fericite", pentru simplul motiv că"Maiestatea 
Sa Regele stă de strajă". 177 Poate că Parhon avea motive de mulţumire: 
oricum, devenise academician în 1939. Nu e lipsit de ironie să-l vezi 
atât de convins monarhist pe viitorul preşedinte al unei Republici 
comuniste. 

Dintre demnitarii dictaturii regale, cel mai la stânga poate fi socotit 
Mihai Ralea. I s-a şi dat pe mână Ministerul Muncii. S-a inspirat, în bună 
măsură, din modelele german şi italian. N-a trecut, în acest sens, 
neobservată vizita lui în Germania, în iunie 1938, când s-a întreţinut cu 
Robert Ley, conducătorul "Frontului muncii". Atunci, nu stânga, ci 
extrema dreaptă? Chestiune, mai mult, de terminologie. Şi fascismul, şi 
nazismul, etichetate convenţional de extremă dreaptă, au o 
componentă socială pe care, tot convenţional, putem s-o etichetăm "de 
stânga". Aceasta se traduce printr-o valorizare simbolică a muncii şi a 
muncitorului, ca şi prin proiecte concrete de mai strânsă integrare 
socială şi culturală a muncitorimii. Ceea ce se obţine este 
înregimentarea "clasei muncitoare", dar nu cam tot aşa s-au petrecut 
lucrurile şi "la stânga", în comunism? Cert este că, prin Ralea, dictatura 
regală a pus în şantier un întreg program social şi cultural, care a atras 
şi oameni de stânga, inclusiv socialişti. Gheorghe Grigorovici este 
primul socialist care intră într-un guvern al României, ca subsecretar de 
stat în ministerul condus de Ralea, din noiembrie 1939 până în iulie 
1940 (ca "răsplată", va muri într-o închisoare comunistă). Intelectualii 
puteau să-şi dea acum mâna cu muncitorii prin organizaţia Muncă şi 
voie bună (imitată după "Dopolavoro" din Italia şi"Kraft durch Freude" 
din Germania), menită să ocupe, cu folos, timpul liber al muncitorilor. 
Victor Ion Popa, cu multiplele-i talente - prozator, dramaturg şi regizor 
-, şi mai ales admirator al Regelui, a luat conducerea unui teatru pentru 
muncitori, numit tot Muncă şi voie bună. Şi, încă o dată Muncă şi voie 
bună, aşa se intitulează şi revista culturală bilunară, editată de 
Ministerul Muncii, începând din 15 aprilie 1939. Directorul ei, nimeni 
altul decât Mihail Sadoveanu (cu experienţa în gazetărie deja căpătată 
la Adevărul şi Dimineaţa); secretar de redacţie, Octav Livezeanu, alt 

ţărănist "transfug". Şi scriitorii fac figură de"muncitori" în paginile 
revistei, e la ordinea zilei înfrăţirea dintre muncitorii intelectuali şi cei 
manuali. Iar deasupra tuturor, stă Regele, "marele muncitor" ("muncind 
mereu, în atâtea domenii de activitate";"zi şi noapte, ne veghează şi ne 
supraveghează"). 178 Scriu, printre alţii, Ion Simionescu, Eugen Herovanu 
(profesor la Facultatea de Drept şi scriitor), Gala Galaction, Emanoil 
Bucuţa, Tudor Vianu, Ionel Teodoreanu... C. Rădulescu-Motru e şi el 
prezent, printr-un articol despre "Muncă şi voie bună ca Instituţie 
naţională", în care spune pe şleau că aceasta s-a introdus la noi "din 
aceleaşi consideraţii din care au fost introduse instituţiile similare în 
Italia şi Germania". 179 Apar frecvent şi semnăturile socialiştilor Ion Pas 
şi Lothar Rădăceanu. Prezenţa mai multor colaboratori evrei: Mihail 
Sebastian, Camil Baltazar, Barbu Lăzăreanu, loan Massoff, A. Munte... 
arată că se ieşise pentru moment din logica antisemită a guvernării 
Goga-Cuza. La o şezătoare ţinută la 15 mai 1940 la Teatrul Muncă şi 
voie bună, citesc din operele lor M. Sadoveanu, V. Eftimiu, Ionel 
Teodoreanu, Al. Philippide... Se înregistrează şi o "descoperire" literară: 
apare aproape din neant, evocat în două articole, "poetul-cizmar" (de la 
sfârşitul secolului al XlX-lea) Dumitru Theodor Neculuţă, care ar fi 
plâns, ca nimeni altul, "soarta muncitorului citadin" 180 (comuniştii aveau 
să valorizeze această descoperire, introducându-l, un deceniu mai 
târziu, în panteonul literar românesc). De remarcat că revista nu se 
sfieşte să denunţe, pe un ton de "stânga", soarta tristă a muncitorului 
manual de pe vremea lui Neculuţă (o epocă de "sclavaj") şi soarta nu 
mai demnă de invidiat a muncitorului intelectual: "Scriitorul de acum 
două-trei decenii - o spune chiar M. Ralea - avea un trist şi solitar 
destin. I se acordau fireşte toate libertăţile, inclusiv aceea de a muri de 
foame. Dar rămânea străin de viaţa socială, hulit adesea, dispreţuit şi 
ţinut departe de ea." 181 Un bun antrenament, s-ar zice, pentru 
discursurile de peste un deceniu. Fireşte, toate mizeriile, scriitoriceşti 
sau muncitoreşti, luau sfârşit odată cu epoca regelui Carol II. 

O presă de stânga în anii dictaturii regale continuă să existe în 
măsura în care nu-şi permite să depăşească prea tare orientările de 
stânga ale regimului. Stânga putea foarte bine să înfiereze Garda de 
Fier: era şi atitudinea lui Carol II. Putea la fel de bine să pledeze pentru 
alianţele tradiţionale, cu Franţa şi Marea Britanie, era şi politica 
Regelui, de la care nu s-a abătut decât obligat de noul raport de forţe, 
în urma victoriilor germane. Adevărul şi Dimineaţa n-au mai reînviat 

după căderea guvernului Goga-Cuza. A supravieţuit, până în mai 1939, 
Adevărul literar şi artistic, fără nimic care să deranjeze regimul; 
continuă să ţină cronică literară G. Călinescu, apar şi Victor Eftimiu, şi 
T. Teodorescu-Branişte, şi apropiaţi ai lui Ralea, ca D.l. Suchianu sau 
poetul Demostene Botez (ultimul, devenit, prin graţia lui Ralea, 
personaj oficial, în calitate de preşedinte al Casei centrale de asigurări 
sociale). în fond, prin Ralea şi cei din jurul lui, guvernarea căpătase şi o 
infuzie de Viaţă românească, iar Adevărul literar şi artistic era apropiat 
de revista ieşeană. Colaborează mai departe şi destui evrei: Lucian Boz, 
Camil Baltazar, loan Massoff, Barbu Lăzăreanu... 

Zaharia Stancu continuă cu Lumea românească (până în februarie 
1939) şi cu revista Azi. în Azi e de consemnat un drastic articol al său 
antilegionar, acuzator şi la adresa mai multor confraţi: "Am văzut 
gânditori înghesuindu-se la uşile caselor verzi şi oferindu-se să 
făurească o doctrină a crimei, o artă cu miros de sânge şi cadavre. în 
fruntea lor se afla profesorul universitar Nae lonescu. Poeţi gingaşi ca 
Radu Gyr şi Horia Stamatu au început să cânte, cu slove macabre, 
legiunile asasine. Eseişti preţuiţi ca Mircea Eliade şi Traian Herseni şi-au 
pus condeiele în slujba mişcării legionare condusă de asasinul lui 
Manciu. [...] Ziarişti ca Haig Acterian (armean) şi Mihail Polihroniade 
(grec) deveniseră doctrinarii statului «naţional» legionar, ce trebuia să 
ia fiinţă pe o piramidă de cranii." Cât curaj îi va fi trebuit lui Zaharia 
Stancu să scrie aceste fraze, chiar în momentul când regele declanşase 
vânătoarea de legionari! Slavă Domnului, "în urma evenimentelor 
recente atmosfera s-a limpezit. Coşmarul Gărzii de Fier a fost alungat. 
[...] Este vremea întoarcerii spre literatură şi artă. " 182 

Lumea românească se află în atenţia Siguranţei, nu atât prin ce 
publică, ci prin colaboratorii săi, în special din pricina raporturilor oculte 
pe care le-ar fi avut cu Partidul Comunist. Aproape în fiecare seară se 
semnala în redacţie prezenţa unor ziarişti comunişti: Alex. Mihăileanu, 
Matei Socor, Ştefan Voicu, llie Zaharia, mai rar Ştefan Foriş şi Atanase 
Joja. Căutau să-i îndrume îndeosebi pe redactorii rubricilor de politică 
externă şi de probleme muncitoreşti. De altfel, orientarea de politică 
externă a ziarului nu era deocamdată opusă în nici un fel orientării 
generale a României. Folcloristul Mihai Pop, asistent la Facultatea de 
Litere, asigura, sub pseudonimul Petre Buga, rubrica respectivă, 
pronunţându-se fără echivoc împotriva expansionismului nazist. 
Siguranţa se interesează însă de altceva cu privire la Mihai Pop: faptul 
că acesta ar informa conducerea Partidului Comunist de ceea ce se 
petrece la naţional-ţărănişti, în tabăra "manistă", el fiind nepot al lui llie 
Lazăr, unul dintre liderii acestui partid. Până la urmă, ziarul şi-a încetat 

apariţia din lipsă de fonduri (suplinit într-un fel prin Azi, transformat în 
gazetă săptămânală). 183 

Indiscretă, Siguranţa se arată preocupată şi de Jurnalul literar, pe 
care G. Călinescu îl editează la laşi de la 1 ianuarie 1939 şi până la 
sfârşitul anului. în cauză era George Ivaşcu, secretarul de redacţie, cu 
antecedentele lui comuniste. Prin Ivaşcu, grupul scriitorilor şi 
publiciştilor comunişti din Bucureşti ar fi încercat o apropiere, urmărind 
să colaboreze cu o revistă apreciată "pentru caracterul său 
independent şi progresist". Li s-a răspuns însă că G Călinescu "nu 
acceptă pentru moment nici o colaborare de stânga, pentru a feri 
revista de atacurile criticilor literari de nuanţă naţionalistă". Oricât ar fi 
întors revista pe toate feţele, Siguranţa n-a reuşit să descopere nici un 
articol cu carac ter comunist sau, în genere, politic. 184 Pe lângă 
contribuţia esenţială a lui Călinescu, scriu la revistă foarte tinerii G. 
Ivaşcu, Alexandru Piru, Adrian Marino, precum şi Victor Eftimiu, lorgu 
Iordan, Constantin Balmuş... 

Tudor Teodorescu-Branişte scoate un cotidian intitulat Jurnalul, 
începând din 13 octombrie 1939. Ceea ce ar fi fost în vremuri normale 
un ziar de stânga - prin personalitatea directorului său - se înfăţişează 
în condiţiile date, la scurt timp după declanşarea războiului şi 
masacrarea legionarilor, ca o tribună a solidarităţii naţionale. "Vom 
combate tot ce poate duce la dezbinare: ura de clasă, ca şi ura de 
rasă", scrie Branişte în articolul-program. Cere "unirea tuturor", 
"înfrăţirea obştească în jurul Regelui şi întru apărarea hotarelor". 
"Dezbaterile de nuanţe ideologice" nu mai sunt de actualitate; vor fi din 
nou când lucrurile se vor linişti şi se vor impune "pacea, dreptatea şi 
libertatea". 185 Este interesant de constatat cum, în faţa unor ameninţări 
mai grave (legionarii, Germania, revizionismul vizând frontierele 
României), nu puţini sunt oamenii de stânga care se adună în jurul lui 
Carol II. Fie şi "provizoriu", până când istoria va binevoi să ia un alt 
curs. Jurnalul reuneşte destui colaboratori din zona unei stângi mai 
mult sau mai puţin accentuate, pe unii dintre ei i-am întâlnit şi la 
Muncă şi voie bună. Printre alţii, Demostene Botez, Octav Livezeanu, 
I.D. Suchianu, Victor Eftimiu, Gala Galaction, Şerban Voinea, Ion Pas, 
George Macovescu, Vlădescu-Răcoasa, Şerban Cioculescu... în fond, 
dacă era consens... Numeroase fotografii cu personalităţi politice, 
purtând uniforma Frontului Renaşterii Naţionale. C. Argetoianu, 
momentan prim-ministru, şi CC. Giurescu, ministru al Frontului 
Renaşterii Naţionale, în uniformă. Noul guvern Tătărescu depune 
jurământul, toţi miniştrii în uniformă. Ralea, în uniformă, îl instalează pe 
Demostene Botez (în civil !) ca preşedinte al Casei centrale de asigurări 

sociale. Sunt şi timide tentative de revendicare a dreptului de critică: 
"dreptul de a critica obiectiv şi, fireşte, într-un stil decent anumite stări 
de lucruri" şi de "a publica plângerile diferitelor categorii de cetăţeni"; 
"e o greşeală să se impună presei o atitudine de permanentă 
admiraţiune". 186 Vorbe, fără prea mari consecinţe; în fapt, stânga risca 
să devină prizoniera regimului, din teama că fără Carol II ar putea fi 
mai rău. în iunie 1940, când Frontul se preface în Partidul Naţiunii, 
Branişte supralicitează (evident, nu din dragoste faţă de unii, ci din 
ostilitate şi din teamă faţă de ceilalţi): "un singur zid, o singură voinţă a 
întregii obşti româneşti, în jurul MS Regelui şi pentru apărarea ţării"; 
"nimeni nu va putea şovăi". 187 

Ziarişti de stânga îşi găsesc un refugiu şi la Timpul, ziarul fondat de 
Grigore Gafencu, rămânând de stânga în fundul sufletului lor, dar ceva 
mai puţin în coloanele gazetei. Gafencu e de altfel unul dintre 
principalii exponenţi ai regimului, ca ministru de Externe, din 
decembrie 1938 până în iunie 1940. Redactor la Timpul, Miron Radu 
Paraschivescu se arată indignat de "corupţia, venalitatea, murdăria de 
care suferă România". Vrea "o libertate a dictaturii populare". Oricum, 
numai să vină: "Puţin îmi pasă pe ce cale şi cu concursul cui o vom 
realiza." Departe totuşi de a aplauda "întru totul şi fără rezerve 
comunismul rusesc". "Nu cred că tot ce e în Rusia lui Stalin e «cel mai 
bun»; dar este neapărat cel mai bun din punct de vedere social, în 
comparaţie cu restul lumii." Să nu ne emoţionăm: nu e un extras dintr- 
un articol din Timpul, ci din jurnalul intim al scriitorului. 188 

în competiţia dintre dreapta şi stânga, atenuată prin constrângerile 
dictaturii regale, Universul (ca şi Curentul) adună în principal 
colaborările de dreapta. în timp ce Adevărul literar şi artistic îşi trăieşte 
ultimul an, Universul literar, întrerupt în 1931, îşi reia apariţia, într-o 
serie nouă, din februarie 1938. Stelian Popescu, patronul, pune câteva 
jaloane precise: contra subiectelor "subversive" şi unei concepţii de 
artă "străină de rânduiala şi destoinicia neamului nostru". Şi anunţă 
unele îndrumări: "ce trebuie să fie romanul românesc, cum trebuie să 
fie poezia şi nuvela românească, ce condiţiuni trebuiesc îndeplinite 
pentru ca un produs literar să fie acceptat cu plăcere şi interes de 
public". 189 Se întâlnesc frecvent nume ferm situate la dreapta, unele 
chiar de legionari sau de apropiaţi ai legionarilor: N. Crevedia, N. Roşu, 
N. Crainic, Dan Botta, Radu Gyr, Haig Acterian, M. Polihroniade, N. 
Davidescu, Mircea Eliade, C. Noica, V. Băncilă, Ion Frunzetti, Mircea 

Vulcănescu... (nici unul dintre aceştia nu ar putea fi întâlnit în Jurnalul, 
dar nici măcar în Muncă şi voie bună). N. Crevedia, de pildă, cere o artă 
naţionalistă, şi denunţă "curentele nesănătoase, importate". 190 Cam la 
fel judecă şi N. Roşu, care deplorează faptul că, odată cu modernismul, 
critica "a alunecat pe povârnişul sofisticării estetice, mistificând 
noţiunea de frumos artistic, înglobându-i valoarea într-o excesivă 
libertate de exprimare". 191 Sunt însă şi autori de încadrat într-o dreaptă 
moderată, precum Ion Pillat, N.l. Herescu sau Em. Bucuţa, sau alţii care 
nu-s deloc de dreapta, printre ei Eugen lonescu (ce-o fi căutând aici?), 
Cicerone Theodorescu, Gala Galaction, Dan Petraşincu, Tudor Vianu, 
Şerban Cioculescu, Vladimir Streinu, Pericle Martinescu... Cum se vede, 
exista o îngăduinţă reciprocă, de apreciat favorabil sau defavorabil, 
după judecata fiecăruia. Oricum, exceptându-l pe Vianu, nici un scriitor 
evreu. Ionel Teodoreanu îl atacă în termeni cât se poate de vulgari pe 
G. Călinescu, care publicase în Jurnalul literar răspunsul la o anchetă 
literară al unui elev - evreu, ţine să precizeze scriitorul - care îl defăima 
pe Brătescu-Voineşti. Tot Ionel Teodoreanu exclamă: "Slavă!", slavă 
ministrului Ralea şi "slavă Regelui tuturor românilor", pentru legea 
Casei Scriitorilor. 192 De notat pentru "mica istorie literară" e şi faptul că, 
în fruntea Universului literar, Stelian Popescu l-a pus pe fiul său Victor 
Popescu, un adolescent de 18 ani, care debutează un an mai târziu cu 
un volum de povestiri. Până atunci publică un lung serial despre 
"romanul românesc", în care dă sfaturi utile scriitorilor despre modul 
cum trebuie să scrie un roman (fără exces de analiză psihologică şi să 
cuprindă fapte "mai interesante, mai demne de relevat". Subiectele 
banale se acceptă doar când talentul e foarte mare). 193 

Cât despre Vremea, revista iese din circulaţie pentru aproape doi 
ani. E suprimată de autorităţi spre sfârşitul lunii decembrie 1938. Ce e 
drept, cam depăşise măsura, punând tot mai mult în prim-plan modelul 
italo-german şi ducând la paroxism campania antievreiască (CA. 
Donescu, "Evreii împing la război", 11 septembrie 1938; din nou, "Evreii 
împing la război", sub semnătura lui N. Davidescu, 25 septembrie; 
Barbu Theodorescu, "Rusia e dominată de evrei", 2 octombrie...). 
Devenise, fără să mărturisească, o publicaţie aproape legionară, aşa că 
"prigoana" împotriva mişcării n-avea cum s-o lase neatinsă. 

La 8 iunie 1940, s-a sărbătorit cu fast şi într-un aparent entuziasm 
ziua Restauraţiei: cei zece ani de domnie ai lui Carol II. Numele cele 
mai mari ale elitei intelectuale şi-au dat întâlnire într-un număr special 
al Revistei Fundaţiilor Regale pentru a-l omagia pe suveran şi a oferi un 



190 N. Crevedia, "Scriitorii şi Patria", în Universul literar, 8 aprilie 1938. 

191 N. Roşu, "Spiritul de echipă", în Universul literar, 9 septembrie 1938. 

192 Ionel Teodoreanu, "Jim Fecundatorul şi noul junimism", în Universul literar, 4 
februarie 1939; "Slavă!", ibidem, 27 mai 1939. 

193 Victor Popescu, "Romanul românesc. VIN", în Universul literar, 25 iunie 1938. 



bilanţ al înfăptuirilor din cele mai variate domenii. Apar, la rând, Tudor 
Arghezi, Camil Petrescu, C. Rădulescu-Motru, Mihail Sadoveanu, Lucian 
Blaga, N.l. Herescu, Cezar Petrescu, G. Călinescu, Ion Marin Sadoveanu, 
Perpessicius, Al. O. Teodoreanu, Ionel Teodoreanu, Nichifor Crainic, 
Andrei Rădulescu, Anton Golopenţia, Grigore Nandriş, Victor Vâlcovici, 
Emanoil Bucuţa, Scarlat Lambrino, Constantin Daicoviciu, Andrei 
Oţetea, Tudor Vianu, GM. Cantacuzino, Francisc Şirato, Mihail 
Sebastian, Vladimir Streinu, Pompiliu Constantinescu, Şerban 
Cioculescu, Petru Comarnescu... şi încă nu i-am numit pe toţi. Zece ani 
glorioşi şi, în perspectivă, alţi şi alţi ani. Cine şi-ar fi închipuit că regimul 
mai avea exact trei luni de existenţă? 

Se întrezărea dej a un viraj, sub presiunea războiului, a extinderii 
ameninţătoare atât a Germaniei, cât şi a Uniunii Sovietice, şi dată fiind 
incapacitatea vechilor aliaţi, Franţa şi Marea Britanie, de a susţine cât 
de cât România. Scriitorul Cezar Petrescu, directorul oficiosului 
România, se află, între 14 februarie şi 30 martie 1940, într-o misiune de 
informare în Franţa, Anglia şi Scoţia. Se întoarce cu concluzii privind 
necesitatea unor metode diferite de propagandă, în funcţie de 
specificul naţional; astfel, "în cercurile franceze, emotive şi discursive, 
elementul informaţiei pure, precise şi obiective, nu joacă rolul principal. 
Cauza noastră rămâne a fi pledată, de la zi la zi, ţinând seama de o 
nervozitate mereu inconsecventă. Loialitatea noastră nu e pusă la 
îndoială în linii generale". 194 Dar nu propaganda decidea acum, 
decideau armele. Prin campania-fulger pe frontul de vest din mai-iunie 
1940 şi victoria împotriva Franţei, Germania îşi afirma hegemonia în 
cea mai mare parte a Europei. Manifestându-se şi teama (deloc 
nejustificată) de intenţiile sovieticilor, România se vedea aproape 
obligată să joace cartea germană. Nici regele - anglofil şi francofil - n-a 
făcut-o cu plăcere, iar neplăcerea i-a fost cu atât mai mare cu cât noua 
politică însemna o reconciliere, fie şi formală, cu duşmanii săi de 
moarte, legionarii. Oricum, Anglia şi Franţa dispărând dincolo de linia 
orizontului, căutarea unui sprijin la ruşi nu tenta pe nimeni, în afara 
comuniştilor convinşi. De altfel, Uniunea Sovietică se afla deocamdată 
alături de Germania, în urma încheierii pactului de neagresiune din 23 
august 1939, care îi dezorientase pe mulţi dintre simpatizanţii 
Moscovei; anexarea de către sovietici, în acord cu Reichul, a unei 
jumătăţi din Polonia şi agresiunea împotriva Finlandei arătaseră o faţă 
a comunismului ascunsă cu grij ă până atunci. în Azi, Zaharia Stancu 
scrie despre'Tinlanda eroică". Un autentic om de stânga, Ion Vinea, 
poet avangardist şi director al democraticei Facla, s-ar fi exprimat, 
potrivit lui Miron Radu Paraschivescu, în felul următor:"Prefer să fiu 



194 Biblioteca Academiei Române, manuscrise, Arhiva Cezar Petrescu, II mss. 
44: "Observaţii şi concluzii rezultate din călătoria de informaţii în Franţa, Anglia 
şi Scoţia întreprinsă între 14 februarie şi 30 martie 1940" (text incomplet). 



lacheu într-o casă mare, decât sluga unor ţoape ca Molotov şi Stalin." 
"încercarea mea - spune Paraschivescu - de a pleda pentru un 
comunism românesc nu convinge pe nimeni" , 195 

încă din martie-aprilie 1940 începuse un proces de "normalizare" 
între Carol şi Garda de Fier, prin eliberarea din închisoare a legionarilor 
încă deţinuţi. Noul climat explică poate, pe lângă susţinerea lui Al. 
Rosetti şi a lui CC. Giurescu, ministru al Propagandei, şi numirea 
"legionarului" Mircea Eliade, pe data de 1 aprilie 1940, ca secretar 
cultural al legaţiei României din Marea Britanie. 196 Poate şi telegrama 
de felicitare a lui Radu Gyr, cu ocazia lui 8 iunie 1940: "Să trăiţi 
Majestate pentru gloria neamului şi strălucirea culturii române" 197 (îşi 
uitase Gyr camarazii ucişi doar cu câteva luni înainte?). Şi Nichifor 
Crainic se adaugă atunci corului promonarhic. Hotărât, o "normalizare" 
spre extrema dreaptă. Şi tot atunci, în toiul serbărilor Restauraţiei, 
începe să apară gazeta Chemarea vremii, sub direcţia lui Ion Sân- 
Giorgiu, conferenţiar de literatură germană la Facultatea de Litere din 
Bucureşti şi partizan fără condiţii al Germaniei naziste. Pentru moment, 
desigur, şi partizan al regelui, pe care îl apreciază pentru "instaurarea 
principiului de autoritate" faţă de "bunul plac al liberalismului şi al 
pseudodemocraţiei". 198 Când cade Franţa, Sân-Giorgiu jubilează:"Parisul 
a fost de fapt eliberat de comunism, iudaism şi masonerie"; ar fi 
punctul de plecare ideal pentru "o înţelegere deplină între cele două 
naţiuni" 199 Se trezeşte a fi germanofil şi cunoscutul teoretician literar 
Mihail Dragomirescu, profesor (acum pensionat) la Facultatea de Litere 
din Bucureşti, şi cu câţiva ani în urmă afiliat la liberali. Acum îşi declară 
admiraţia pentru Hitler („Bonaparte al vremurilor noastre"), 
considerând că marea lui realizare a fost o Germanie unită, în contrast 
cu Franţa dezbinată. O lecţie pentru români: "trebuie să ne bucurăm 
din toată inima când vedem că, în ritmul hitlerian, se produc astfel de 
sforţări şi în ţară la noi, unde până mai acum câţiva ani erau atâtea 
dezbinări într-o puzderie de partide politice". Regele "a înţeles de mult 
în ce trebuie să stea tăria ţării": "în identitatea de păreri, în unitatea de 
simţire şi în ordinea în acţiune". 200 Frumos discurs pentru un fost 
liberal! 

Nici C. Rădulescu-Motru nu se lasă mai prejos. Fostul ţărănist alege 
să vadă partea bună - chiar foarte bună! - a victoriilor germane, a căror 
semnificaţie caută să o desluşească în câteva articole din Timpul. 
"Pacea germană", crede el - în iulie 1940 -, va fi mai durabilă decât 

195 Miron Radu Paraschivescu, op. cit., p. 49 (însemnarea din 8 aprilie 1940). 

196 Florin Ţurcanu, op. cit., p. 382. 

197 ANR-ANIC, Casa Regală, 84/1940, voi. I, f. 23. 

198 Ion Sân-Giorgiu, [fără titlu], în Chemarea vremii, 8 iunie 1940. 

199 Ion Sân-Giorgiu, "Germanii la Paris", în Chemarea vremii, 20 iunie 1940. 

200 Mihail Dragomirescu, "Germania, Franţa şi România", în Chemarea vremii, 
18 iulie 1940. 



"pacea romană". "O pace care va da linişte Europei timp de veacuri". 
"Pentru prima oară, în istoria omenirii, învingătorul impune învinsului 
nu o pace de răzbunare şi de calcule ascunse, ci o pace de colaborare". 
Pentru români, nici o primejdie: "poporul român nu are să se teamă de 
eventualitatea păcii germane"; în fond, se reia firul colaborării din 
vremea lui Carol I. 201 Lucidă analiză politică! 

Dar cine l-ar putea întrece pe Camil Petrescu, cel care ştie, ca 
nimeni altul, să-şi toarne stările de spirit în argumentaţii 
convingătoare? Acum este convins de genialitatea lui Hitler (cum se 
convinsese şi de a lui Carol II şi era convins, dintotdeauna, de a sa). 
Războiul, de altfel, îi mai revelase - în propriii ochi - o aptitudine: aceea 
de strateg. Aşa că se exprima în cunoştinţă de cauză, lată cum explică, 
după capitularea Franţei, întârzierea germană în atacul împotriva 
Angliei: "Nouă ni se pare că vedem aici una din caracteristicile 
esenţiale ale strategiei hitleriene, nota care o deosebeşte şi de cea 
napoleoniană şi de toate cele anterioare: grija de a cruţa cât mai mult 
viaţa soldaţilor săi, sângele german. Toată această strategie bazată pe 
dislocarea psihologică, pe diplomaţie, pe o zdrobitoare superioritate de 
armament, pe viteză şi hotărâre în ultimă instanţă (după îndelungi 
pregătiri), care a tăcut ca armata germană să realizeze cele mai mari 
fapte de arme ale istoriei, cu pierderi neverosimil de mici, nu putea ieşi 
decât din acea sinteză rară, dintre experienţa îndelungată a unui 
simplu caporal în războiul cel mare şi o intuiţie genială. [...] E probabil 
că Adolf Hitler a rezolvat pentru întâia dată metodic în istoria militară 
problema moralului, mai metodic probabil chiar decât Napoleon, care a 
procedat temperamental, nu ştiinţific." 202 

Până una-alta, prin crearea Partidului Naţiunii, care ia locul Frontului 
Renaşterii Naţionale, se mai face un pas spre modelul totalitar. 
Obligata apropiere de Germania explică şi "normalizarea" raporturilor 
dintre Carol II şi Gheorghe Brătianu. Primit în audienţă la 1 iulie 1940, 
liberalul, "deşi nu vrea să se înscrie în P.N. [Partidul Naţiunii], se pune 
la dispoziţie, dacă va fi nevoie de el". O lună mai târziu, cei doi au o 
lungă conversaţie. Brătianu "se pune complet la dispoziţie pentru orice 
misiune în Germania". Regele, care nu demult îl taxase de "imbecil", 
are impresia "de a fi devenit mai matur". 203 

Oricum, dictatura regală în versiunea ei originară îşi trăise traiul. în 
guvernul instalat la 4 iulie 1940 - care se doreşte a fi cât mai agreabil 
puterilor Axei - nu mai rămâne aproape nimeni din personalul politic 



201 C. Rădulescu-Motru, "Pacea germană", în Timpul, 29 iulie 1940; vezi şi 
Constantin Schifimeţ, C. Rădulescu-Motru. Viaţa şi faptele sale, voi. III, Editura 

202 CP. [Camil Petrescu], "August", în Revista Fundaţiilor Regale, 1 septembrie 
1940, pp. 704-705. 

203 Carol II, op. cit., voi. II, p. 208 (1 iulie 1940) şi 232 (5 august 1940). 



utilizat până atunci. Prim-ministru este industriaşul Ion Gigurtu, 
ministru de Externe M i hai I Manoilescu, teoreticianul "corporatismului" 
de inspiraţie fascistă, iar la Educaţia Naţională ajunge Dumitru 
Caracostea. îşi face intrarea şi şeful legionarilor, Horia Sima, numit 
ministru al Cultelor şi Artelor (funcţie din care a demisionat peste 
câteva zile). 

Noul curs al României este ilustrat fără echivoc de legislaţia 
antisemită adoptată prin decret-lege la 9 august 1940. Evreii erau 
împărţiţi în trei categorii: în prima, intrau cei veniţi în România după 30 
decembrie 1918, în a treia aproape toţi ceilalţi, mai puţin excepţiile 
incluse în categoria doua, şi anume cei naturalizaţi prin lege, individual 
sau colectiv înainte de 1918 (unii, ca urmare a participării lor la războiul 
de independenţă), sau cei care au luptat "în linia de foc" în 1916-1919, 
răniţi şi decoraţi, sau urmaşii celor căzuţi în luptă. Evreii din categoriile 
întâi şi a treia (adică marea majoritate a populaţiei evreieşti) nu puteau 
fi funcţionari publici, membri ai profesiunilor care, prin natura lor, au 
legătură cu activităţile publice, precum notari şi avocaţi, membri în 
consilii de administraţie, comercianţi în comune rurale, militari, editori, 
membri sau jucători în organizaţii sportive... şi nici măcar oameni de 
serviciu în instituţiile publice. Doar cei din categoria a doua îşi 
menţineau drepturile legalmente dobândite; cu alte cuvinte rămâneau 
funcţionari publici dacă deja erau, dar, dacă nu erau, nu mai puteau 
dobândi în viitor vreo funcţie publică. Se mai specifica faptul că evreii 
din toate cele trei categorii nu pot dobândi proprietăţi rurale şi nici n-au 
voie să poarte nume româneşt 204 (se considerau evrei: persoanele de 
religie mozaică; cei care - mozaici sau creştini - erau născuţi din părinţi 
de religie mozaică; cei născuţi din mamă creştină şi tată de religie 
mozaică, sau din mamă evreică, în afara căsătoriei; evreii "de sânge", 
în cazul ateilor. Interesant că nu apar ca evrei cei născuţi din tată 
român şi mamă evreică, invers faţă de interpretarea evreiască, unde 
determinantă e descendenţa prin mamă). 

încă înainte de adoptarea legii, spre sfârşitul lunii iulie, toate 
instituţiile de învăţământ superior au trebuit să raporteze dacă au sau 
nu evrei în personalul lor şi, acolo unde era cazul, să trimită liste cu 
datele de rigoare. "Din fericire", cum am mai arătat, evreii din 
universităţi aproape că se numărau pe degete, aşa că n-a fost prea 
mult de lucru. La 3 septembrie 1940, Ministerul Educaţiei Naţionale, 
sub semnătura ministrului D. Caracostea, decidea îndepărtarea din 
funcţie, cu data de 1 septembrie 1940, a unui număr de zece evrei de 
la diferite facultăţi, cei mai mulţi asistenţi sau preparatori, printre ei 
însă şi conferenţiarul Max Popper, de la Facultatea de Medicină din 



204 "Decret-lege privitor la starea juridică a locuitorilor evrei din România", 
reprodus în Evreii din România între anii 1940-1944, voi. I, Legislaţia 

Bucureşti. Alţi vreo 20 scăpau deocamdată, intrând în categoria a doua 
(s-a păstrat şi un memoriu al lui Max Popper care, menţionând că 
ocupă postul de 21 de ani, arăta că e "născut în ţară din părinţi născuţi 
în ţară", tatăl său a obţinut cetăţenia în 1906, iar el însuşi a participat 
ca medic la campaniile din 1916-1918 şi 1919; solicita în consecinţă să 
fie trecut la categoria a doua !). 205 

De remarcat ezitarea în cazul lui Tudor Vianu, care în adresa 
Universităţii din Bucureşti e trecut român, ortodox; tatăl şi mama - 
evrei; originea etnică - iniţial apare "evreu", cuvântul e însă barat, şi 
trecut alături "română". 206 

Interesantă e şi situaţia universitarilor - români - care decid să se 
căsătorească în momentul intrării în vigoare a noii legislaţii. Cazul lui 
Grigore Moisil şi al lui Gheorghe Zâne, profesori la laşi, primul la 
Facultatea de Ştiinţe, al doilea la Facultatea de Drept. Ambii se văd 
nevoiţi să se adreseze Ministerului Educaţiei Naţionale pentru a li se 
autoriza căsătoria, făcând şi dovada originii româneşti a viitoarei soţii 
(Moisil "uitând" să declare că aleasa lui, Viorica Constante, era pe 
jumătate evreică, după mamă!). 207 

Ţara o lua într-o direcţie necunoscută. Mai grav, risca 
dezmembrarea. La stărşitul lunii iunie 1940, în urma unui ultimatum, 
Basarabia şi nordul Bucovinei erau cedate Uniunii Sovietice. Se apropia 
şi cedarea unei jumătăţi din Transilvania, în favoarea Ungariei (la 30 
august 1940) şi a Cadrilaterului către Bulgaria (la 7 septembrie). în 
ultimele două cazuri, Germania şi Italia au "arbitrat" defavorabil 
României care, spre deosebire de Ungaria şi Bulgaria, aflate, ca şi ele, 
în tabăra "revizionistă", fusese, până mai ieri, aliată cu adversarele lor. 
Regimul lui Carol II se năruia într-un dezastru naţional. 

Sunt însă intelectuali care până la capăt au văzut în Carol II soluţia 
cea mai convenabilă pentru România (şi, trecând în revistă regimurile 
ce au urmat, li se poate recunoaşte şi o parte de dreptate). Printre 
aceştia, îl observăm pe N.l. Herescu, tăcând imperturbabil tot felul de 
planuri. Latinistului îi priise dictatura regală. La moartea lui Condiescu 
fusese ales preşedinte al Societăţii Scriitorilor Români şi, puţin mai 
târziu, Carol îi oferă şi cealaltă funcţie a generalului, aceea de secretar 
general al Uniunii Fundaţiilor Regale (de presupus că şi-ar fi dorit-o şi 
Rosetti; în corespondenţa Rosetti-Călinescu se întâlnesc formulări ostile 
şi ironice la adresa lui Herescu, care, pentru Călinescu "nu e scriitor, nu 
e nimic", iar pentru Rosetti, se rezumă în formula latinească "ex ni hi Io- 
ni hi I", cu referire la iniţialele sale NIH!). 208 Herescu se pune oricum pe 

treabă şi la 18 iulie 1940, îi adresează Regelui un raport cu privire la 
starea Fundaţiilor şi la proiectele sale de reformă. 209 Ar trebui, după el, 
accentuată nota clasică şi latină a culturii româneşti, spre a provoca un 
curent de "renaştere". Trebuie schimbată şi politica editorială (săgeată 
spre Rosetti); scriitori importanţi n-ar fi fost publicaţi sau ar fi apărut cu 
greu, "în schimb, tineri condamnaţi de justiţie şi de unanimitatea criticii 
pentru pornografie au fost tipăriţi cu uşurinţă (cazul Geo Bogza)". Apoi, 
de la clasicist la clasicist, Herescu se războieşte cu E. Lovinescu, ale 
cărui traduceri din Odiseea şi Eneida ar fi "execrabile". Toate ca toate, 
dar expresia "gloaba preacurviei" care apare în versiunea lovinesciană 
e de netolerat; "expresie crudă", care ar fi putut fi evitată! Ce să mai 
spunem atunci de poezia lui Bogza. Prin Herescu, se conturează deja la 
Fundaţii o reacţie conservatoare, în contrast cu marea deschidere a lui 
Rosetti... şi a lui Carol II. 

Mici mizerii culturale, în mijlocul marelui dezastru al ţării. La 6 
septembrie 1940, Carol II e nevoit să renunţe la tron, în favoarea fiului 
său Mihai, lăsând conducerea efectivă a statului generalului Ion 
Antonescu. Se pot spune multe despre cei zece ani ai lui Carol, şi bune, 
şi rele. A fost o istorie toată în contraste. A fost însă, incontestabil, în 
ciuda intervalului scurt, o mare epocă culturală, probabil cea mai 
efervescentă şi cea mai densă pe care a cunoscut-o România. Nu 
regele a creat-o, fireşte, însă a susţinut-o cât a putut şi, lucru demn de 
remarcat, într-un spirit eclectic, fără să se lase subjugat - cum se 
întâmplă cu destui intelectuali - de prejudecăţi artistice sau ideologice. 



august 1940); Corespondenţa lui Al. Rosetti cu G. Călinescu, p. 52 (scrisoarea 

V. Legionarii 



Ajuns la putere, Antonescu s-a aliat cu legionarii; nici nu avea altă 
soluţie, dată fiind propria evaluare a situaţiei (necesitatea unui regim 
de mână forte şi apropierea de Germania), ca şi refuzul celor două mari 
partide -liberalii şi ţărăniştii, de a se asocia la guvernare. La 14 
septembrie 1940, se proclamă "statul naţional-legionar", cu Antonescu 
în calitate de conducător al statului, şi cu Horia Sima, conducător al 
mişcării legionare. Legionarii rămâneau singura mişcare recunoscută, 
"având ca ţel ridicarea morală şi materială a poporului român şi 
dezvoltarea puteri lor lui creatoare". 

Se contura "schimbarea la faţă a României", o nouă epocă. în fapt, 
"epoca" aşteptată a durat doar patru luni, iar primenirea morală s-a 
ilustrat mai ales printr-o suită de ceremonii funebre consacrate 
legionarilor ucişi şi prin teribile asasinate cărora le-au căzut victime cei 
consideraţi responsabili pentru represiunea antilegionară. Asta nu 
înseamnă că idealul unei purificări morale obiectivul care i-a atras în 
tabăra legionară pe aţâţi intelectuali - ar fi fost doar un pretext sau o 
minciună. Pentru credincioşii legionarismului, idealul era autentic, şi 
chiar trăit cu intensitate, doar că era un ideal exclusivist (numai pentru 
români) şi totalitar (exclusiv prin legionari). Peste toate, s-a petrecut 
deriva clasică a oricărei utopii: o ordine utopică n-are cum fi decât 
impusă, ceea ce înseamnă violenţă şi teroare. 

Unii dintre intelectualii de vază ai mişcării - printre cei mai fideli - 
sunt numiţi în posturi de conducere, îndeosebi în cadrul Ministerului 
Educaţiei Naţionale, al Cultelor şi Artelor. Titularul acestui departament 
extins devine Traian Brăileanu, profesorul de sociologie de la Cernăuţi 
(transferat la Universitatea din Bucureşti după cedarea Bucovinei). 
Secretar general, tot un sociolog, conferenţiarul Traian Herseni, de la 
Facultatea de Litere şi Filozofie din Bucureşti. Director al 
învăţământului superior este Eugen Chirnoagă, profesor de chimie la 
Şcoala Politehnică din Bucureşti, în timp ce direcţia învăţământului 
secundar îi revine filozofului Vasile Băncilă, profesor de liceu. în 
octombrie 1940, E. Chirnoagă este numit rector al Şcolii Politehnice; îi 
ia locul, ca director al învăţământului superior, lordache Făcăoaru, 
asistent la Institutul de Igienă şi Igienă Socială al Facultăţii de Medicină 
din Cluj; cu o formaţie filozofică, se specializase în Germania în 
antropologie, eugenie şi ereditate, era membru fondator al Societăţii 
române de antropologie din Cluj şi membru activ al Societăţii germane 
de eugenie, autor al multor lucrări în jurul acestei problematici. 
Apropiat de viziunea rasială a eugeniei naziste (se putea mândri şi cu 



faptul că se căsătorise cu o nemţoaică), se afirmase ca un promotor al 
purităţii etnice româneşti. 210 

La acelaşi minister, arheologul Vladimir Dumitrescu a ocupat funcţia 
de secretar general pentru Arte şi Culte, iar poetul Dan Botta pe aceea 
de director la Direcţia Artelor. Altă figură intelectuală a legionarismului, 
lingvistul Dumitru Găzdaru, de la Universitatea din laşi, este transferat 
la Facultatea de Litere din Bucureşti, pentru a fi numit, în scurt timp, 
director al Şcolii Române din Roma. Poetul Radu Gyr a fost răsplătit cu 
poziţia de director general al Teatrelor şi Operelor. Haig Acterian a 
ajuns director al Teatrului Naţional din Bucureşti (relaţia lui cu teatrul 
fiind pecetluită şi prin căsătoria cu reputata actriţă Marietta Sadova, şi 
ea legionară înfocată). 

în octombrie 1940, se schimbă toţi rectorii şi decanii. 211 Nu mai sunt 
aleşi, ci numiţi prin decret, pentru un an de zile. Rector al Universităţii 
din Bucureşti devine P.P. Panaitescu (cu începere de la 8 octombrie). în 
sfârşit, în fruntea ierarhiei universitare: locul potrivit, pentru a cădea de 
sus! 

Nu toţi nou-numiţii sunt legionari, dar fiecare dintre ei are anume 
afinităţi cu mişcarea. La Facultatea de Litere şi Filozofie din Bucureşti 
este numit decan profesorul de literatură italiană Alexandru Marcu. 
"Extremismul" său se manifesta prin iubirea la extrem a Italiei. Aproape 
nu mai vedea altceva în lume: pentru el, toate drumurile duceau la 
Roma sau, întrucât îl atrăgea mai cu seamă Renaşterea, la Florenţa. A 
preluat Italia cu totul, cu Mussolini şi cu fascismul. Iar când România a 
ajuns în situaţia de a se apropia de Axă, s-a apelat în mod firesc la 
Marcu, persoana cea mai potrivită pentru a exprima unitatea de destin 
româno-italiană. Dacă vanitatea l-a costat scump pe P.P. Panaitescu, pe 
Alexandru Marcu avea să-l coste - încă şi mai scump - pasiunea pentru 
sora latină. 

La Literele din laşi, ajunge decan foarte ciudatul domn Giorge Pascu. 
Filolog şi lingvist de certă erudiţie, dar cu viziune îngustă, Pascu era 
mai presus de orice bântuit de mania persecuţiei. Vedea peste tot 
comploturi împotriva sa şi ajunsese să nu se mai înţeleagă aproape cu 
nici un coleg. Pornit, ca aţâţi ieşeni, din preajma Vieţii româneşti, se 
alăturase apoi lui A.C. Cuza, devenind membru al Partidului Naţional 
Creştin. în toamna anului 1940, se declară susţinător al noului regim şi, 

210 Autobiografia şi memoriul de lucrări ale lui lordache Făcăoam, în dosarul 
comisiei de revizie din toamna anului 1940: ANR-ANIC, Ministerul Educaţiei 
Naţionale, 1043/1940, ff. 236-254; despre ideile sale antropologice şi eugenice, 
pe larg la Măria Bucur, Eugenics and Modernization in Interwar România, 
University of Pittsburgh Press, 2002, în principal pp. 37-40. Informaţii diverse: 
ACNSAS, lordache Făcăoam, I 193670, 6 volume. 

211 Ordinele de numire ale noilor rectori şi decani (şi alte documente conexe), la 
ANR-ANIC, Ministerul Educaţiei Naţionale, 890/1940 (Bucureşti), 894/1940 
(laşi ), 901/1940 (Cluj-Sibiu). 



după ce e numit decan, scoate revista Cetatea Moldovei, al cărei 
program e sintetizat în următoarele puncte: "libertatea scrisului în 
cadrul disciplinei naţionale" (cu alte cuvinte, mai curând, lipsa de 
libertate a scrisului) şi "evacuarea organizată a jidanilor". Revista avea 
să se manifeste ca un organ de delaţiune împotriva multor colegi 
universitari, etichetaţi aproape invariabil drept francmasoni. 

La Universitatea clujeană, transferată acum la Sibiu, este numit 
rector Sextil Puşcariu, lingvist şi filolog de prim rang, dar şi simpatizant 
legionar, care socoteşte potrivit ca, atunci când se adresează 
ministrului, să încheie cu formula "Trăiască Legiunea şi Căpitanul". Cum 
urma să plece la Berlin, în calitate de preşedinte al Institutului Român 
din capitala Germaniei, i se dă ca înlocuitor un prorector în persoana 
colaboratorului său apropiat Alexe Procopovici, şi el filolog şi lingvist. 

La aceeaşi universitate, legionarii îl pun decan la Litere pe 
Constantin Daicoviciu, fost liberal, fost membru al Frontului Renaşterii 
Naţionale. S-a jurat mai târziu că n-ar fi îmbrăcat cămaşa verde. Dar 
sunt mai mulţi cei care s-au jurat că l-au văzut cu ea. Oricum, pentru 
Daicoviciu n-a fost decât un episod. A avut, ca nimeni altul, abilitatea 
de a trece dintr-un regim în altul. Aşa că nu e de mirare că a rămas 
decan şi după căderea legionarilor, până la sfârşitul anului 1941. 

între timp, Mircea Eliade se află la Londra (până în februarie 1941 ), 
ca secretar cultural al legaţiei României. Cum, mai recent, a ajuns 
monedă curentă denunţarea lui Eliade ca legionar, se invocă, poate cu 
prea mare uşurinţă, raportul cutărui agent britanic, care îl 
caracterizează drept "cel mai nazist dintre membrii legaţiei", sau 
Jurnalul lui D.G Danielopol, şi el angaj at al legaţiei, unde Eliade apare 
ca un legionar fanatic şi autor al unor depeşe compromiţătoare trimise 
autorităţilor din Bucureşti; ar fi solicitat printre altele să fie numit în 
fruntea serviciului de presă şi propagandă al misiunii, ceea ce pare 
curios, fiindcă ceea ce se ştie este că cerea insistent să plece de la 
Londra la legaţia românească din Lisabona. Nici unul dintre aceste 
mesaje n-a fost găsit în vreo arhivă: nu e o dovadă a inexistenţei lor, 
dar nici, invers, dovada că ar fi existat! 212 Impresia, lăsând la o parte ce 
spun unii sau alţii despre el, este a unui Mircea Eliade destul de 
rezervat faţă de evenimentele din ţară. Se va fi bucurat, fireşte, când 
legionarii au ajuns la putere (suferise doar alături de ei). Dar nu se 
manifestă public, nu scrie nici un singur articol, nu însemnează nimic în 
jurnal (iar când Eliade nu scrie, e deja un spectacol curios!). 

în schimb, scrie din plin Constantin Noica. Filozoful se lansează într-o 
publicistică prolegionară frenetică, devenind, imediat după abdicarea 



212 Perioada londoneză a lui Mircea Eliade, la Alexandra Laignel-Lavastine, 
Cioran, Eliade, lonesco: L 'oubli du fascisme, Presses Universitaires de France, 
Paris, 2002, pp. 279-286, şi la Florin Ţurcanu, Mircea Eliade, prizonierul istoriei, 
op. cit., pp. 383-395. 



lui Carol, prim-redactor al gazetei legionare Buna-Vestire, condusă de 
Grigore Manoilescu, fratele lui M i hai I Manoilescu. începând chiar din 8 
septembrie 1940 şi până la 6 octombrie, publică aici nu mai puţin de 19 
articole - nesfârşită şi exaltată pledoarie pentru legionarism şi 
transfigurarea legionară a României. 213 Li se adaugă un articol în 
Vremea şi altul în Universul literar. Cel din urmă - pentru a ne opri la un 
singur exemplu, fiindcă cele mai multe sunt în fond "interşanjabile" - se 
intitulează "Elogiul vieţii" şi vrea să spună că legionarismul înseamnă 
mai presus de orice "viaţă", viaţă adevărată, autentică. Este "prilejul 
cel mare al istoriei noastre". "Dacă ar fi o nebunie, încă ar trebui să ne 
predăm ei: e cea mai frumoasă nebunie crescută din pământ 
românesc. Dar câteva mii de morţi şi alţi câţiva mii de tineri cari nu 
glumesc cu viaţa au pornit să vă arate că nu e o nebunie." Totul, sub 
semnul lui Codreanu, "omul chinuitor de viu al României de azi". 214 
Ofensiva jurnalistică a lui Noica ia sfârşit în urma unor neînţelegeri care 
au dus la schimbarea redacţiei Bunei-Vestiri; Grigore Manoilescu pleacă 
la Berlin, ca ataşat cultural, iar Noica îl însoţeşte în calitate de referent 
la Institutul Român din capitala Germaniei (din noiembrie 1940 până în 
mai 1941 ); locul lui la Buna-Vestire îl va lua poetul Horia Stamatu, alt 
nume de referinţă al literelor legionare. 

Emil Cioran, aflat la Paris încă din 1937, se întoarce în România în 
toamna anului 1940, atras, se vede, de "biruinţa" mişcării legionare. Nu 
se manifestă frecvent, dar atunci când o face, îşi exprimă fără înconjur 
convingerile legionare. S-a reţinut în special conferinţa rostită la radio 
la sfârşitul lunii noiembrie 1940, intitulată "Profilul interior al 
Căpitanului": "într-o ţară de slugi, el a introdus onoarea, şi într-o turmă 
fără vertebre, orgoliul." Numit ataşat cultural la Vichy de regimul 
legionar, Cioran se vede confirmat în acest post şi după căderea 
legionarilor, aşa încât pleacă spre Franţa în februarie 1941. 

Răsfoind presa acelor luni, ne întâmpină numele intelectualilor care 
înţeleg să facă - în mod public - profesiune de credinţă legionară. 

La 14 octombrie 1940, reapare Cuvântul, tribuna, mai înainte, a lui 
Nae lonescu, acum cu subtitlul explicit "ziar al mişcării legionare". 
Director şi autor a multe editoriale este P.P. Panaitescu, încă o probă că 
ambiţiile istoricului nu se limitau la sfera universitară. Alte articole sunt 
semnate de G. Racoveanu, teolog şi publicist, ca şi de inevitabilul 
Nicolae Roşu. Printre intelectualii mai de seamă se întâlnesc numele lui 
Vladimir Dumitrescu şi al matematicianului Octav Onicescu, profesor la 
Universitatea din Bucureşti. 



213 Cu privire la această perioadă din viaţa lui Noica, vezi Sorin Lavric, Noica şi 
mişcarea legionară, ediţia a ll-a, Humanitas, Bucureşti, 2008, în principal 
capitolul "Condeiul legionarului", pp. 237-289. 

214 C. Noica, "Elogiul vieţii", în Universul literar, 21 septembrie 1940. 



Mai repede, a reapărut Vremea, pe 15 septembrie. Trecuse deja prin 
mai multe faze; este acum o publicaţie legionară, de la primul la ultimul 
cuvânt. Cel dintâi număr se deschide cu articolul lui Noica, "Ce 
înseamnă biruinţa": "Legiunea luptă, suferă şi învie." Arşavir Acterian 
scrie şi el despre "Biruinţă în Dumnezeu". Sub titlul "Prezent!", pe o 
pagină întreagă, se înşiră numele celor căzuţi, începând cu Moţa şi 
Marin. în alte numere, scriu Haig Acterian (despre Mihail Polihroniade), 
din nou Arşavir Acterian (despre Nae lonescu), Horia Stamatu, ca şi 
Vladimir Donescu, directorul revistei, care anunţă că "s-a sunat lupta 
cea nouă, pentru o Românie nouă". Tot pe poziţii legionare, stă poetul 
şi eseistul Ion Frunzetti, preocupat să urmărească înnoirile aşteptate în 
creaţia artistică. Cu colaborări nelegionare, Pericle Martinescu: un lung 
eseu despre Camoes, poetul portughez, urmat de o nuvelă. Rămâne 
curioasă imperturbabila colaborare a lui Barbu Theodorescu, specialist 
în bibliologie, asistent la Litere, fost secretar al lui lorga şi admirator 
necondiţionat al istoricului, căruia i-a consacrat cele mai multe dintre 
scrierile sale. Şirul articolelor lui Theodorescu, foarte naţionaliste, într- 
un spirit, s-ar zice legionar, dar care poate fi pur şi simplu iorghist, 
continuă, pe un ton egal, şi după asasinarea lui lorga, cu mesajul "unirii 
românilor", "pe deasupra generaţiilor". Nimic despre lorga, nimic 
despre ucigaşii lui: evident, nici nu s-ar fi putut scrie, se putea însă 
tăcea. 

Şi Universul literar se aliniază la legionarism, în frunte cu tânărul său 
director Victor Popescu. O înclinare care devenise vizibilă încă înainte 
de septembrie 1940. E. Bernea scria la 13 iulie 1940 despre "Virtuţile 
omului nou", C. Noica, la 20 iulie, despre "Lumea nouă şi cei care o 
gândesc", iar Costin I. Murgescu broda pe aceeaşi temă în articolele 
intitulate "Revoluţia totalitară şi statul autoritar" (3 august), "«Omul» şi 
statul totalitar" (10 august) "Alesul" (cu privire la "conducător", 24 
august) sau, pur şi simplu, "Omul nou" (31 august); vor apărea şi în 
broşură, sub titlul Note pentru statul totalitar. La 14 septembrie - ziua 
instituirii statului naţional-legionar - articolul aceluiaşi Costin Murgescu 
suna explicit: "Morţii noştri - legea noastră". "Pentru cei care - pe noi, 
ca indivizi - ne-au hulit şi prigonit, nu avem decât arma pe care ne-a 
dat-o Căpitanul: iertarea şi dragostea noastră. Pentru cei care ne-au 
prigonit pentru lupta noastră românească, pentru călăii Neamului - nu 
există însă îndurare. Pentru aceia, dreptate cu pedeapsa cumplită. 
Este, dincolo de mormânt, ordinul Căpitanului!" Urmează numeroase 
alte articole, cam exaltate, scuza fiind că autorul lor avea doar 21 de 
ani; sub regimul comunist, avea să devină unul dintre cei mai reputaţi 
economişti români, profesor universitar şi membru corespondent al 
Academiei. Foarte prezenţi sunt în paginile revistei, tot legionari 
convinşi, Ernest Bernea şi Ion Frunzetti. Radu Gyr publică poezii 
legionare, iar Mircea Streinul, proză legionară. Până şi Constantin 



Fântâneru, cronicarul literar al revistei, se simte dator să-şi declare 
crezul legionar, după care se lansează în "Analiza cuvântului «lumină» 
în cărţile Căpitanului". Iar Alexandru Marcu, ca întotdeauna nedezlipit 
de Italia, îşi invită cititorii "în pelerinaj la casa natală a Ducelui 
Mussolini". 

Şi Gândirea lui Nichifor Crainic consacră un număr (octombrie 1940) 
"revoluţiei legionare". Sub acest titlu, Crainic se referă la "mântuirea 
României" prin Garda de Fier; cu câteva luni înainte, în aceeaşi revistă, 
îl lăudase pe Carol. Tot el publică, în decembrie, textul unei conferinţe 
ţinute la câteva universităţi germane; în esenţă, spune că influenţa 
franceză a însemnat superficialitate şi înstrăinare, în timp ce influenţa 
germană defineşte o căutare în sensul "specific şi autentic". Ca mai 
vechi germanofil (din vremea Primului Război Mondial), Gala Galaction 
remarcă ironic o reorientare radicală: "importantul meu amic Nichifor 
Crainic, insultătorul germanilor şi al filogennanilor de acum 20 de ani, 
se bucură de amnezia, de amnistia şi de onorurile de azi". 215 

Unele personalităţi culturale, aflate departe până acum de 
legionarism, se arată în primele momente dispuse să ia în considerare 
şi partea bună a lucrurilor, ipoteza unei regenerări naţionale. în Jurnalul 
său, Rebreanu face procesul lui Carol II. într-o primă variantă, "om 
foarte capabil, cu scăpărări de geniu", dar care s-a lăsat înconjurat de 
"linguşitori abjecţi". O lună mai târziu, tonul e mai aspru: "Şi-a luat 
pedeapsa prea mică faţă de relele ce s-au săvârşit sub oblăduirea lui şi 
care au culminat în asasinatele cele mai oribile ce s-au pomenit în 
istoria unui popor civilizat. Ocrotitorul asasinilor şi al jefuitorilor ţării, 
jefuitor el însuşi... " Şi Rebreanu continuă: "Acuma avem România 
legionară. Să dea Dumnezeu să fie trainică. Dar trainică va fi numai 
dacă legionarii vor fi, într-adevăr, cum i-a dorit Codreanu: cinstiţi, 
harnici, gata de jertfă. [...] E prima mişcare generoasă şi eroică 
românească. Dacă va persevera şi mai ales dacă va rămâne curată, 
poate să însemne cea mai mare întorsătură în istoria neamului, să 
creeze pe românul nou, care să refacă unitatea cea mare, atât de 
ruşinos pierdută." 216 

Pus în evidenţă de regimul lui Carol II, Rădulescu-Motru nu are nici 
un motiv să creadă că va fi foarte stimat de legionari. Poate de aceea 
scrie, în articole publicate în Timpul, vorbe frumoase la adresa lor (le va 
fi şi crezut, prin autosugestie). Deplorează "starea de plâns" a ţării sub 
Carol II (ca şi cum n-ar fi fost şi el implicat în regimul respectiv) şi îl 



215 Nichifor Crainic, "Revoluţia legionară", în Gândirea, octombrie 1940; "Viaţa 
spirituală în România de azi", în Gândirea, decembrie 1940; Gala Galaction, 
Jurnal, voi. IV, Editura Albatros, Bucureşti, 2000, p. 53 (24 octombrie 1940). 

216 Liviu Rebreanu, Jurnal, Opere, voi. 17, p. 346 (9 septembrie 1940) şi 347-348 
(7 octombrie 1940). 



elogiază pe Codreanu, "a cărui luptă este pe cale să izbutească într-un 
viitor apropiat". 217 

Gala Galaction este un om de stânga. De asemenea, îi era 
recunoscător fostului suveran, cu al cărui sprijin reuşise să editeze - în 
1938 - propria traducere a Bibliei (Biblia Carol II). în plus, acest teolog, 
ajuns preot ortodox, nu numai că nu era adversar al evreilor, dar se 
înfăţişa ca filosemit. Cu toate acestea, în primele zile ale regimului 
legionar, notează în jurnalul intim: "Avem un stat legionar. Vie cu 
noroc! îi doresc să îndeplinească întocmai marile devize, proclamaţii şi 
solemne jurăminte pe cari le răspândeşte cu profunziune. Cinste, 
muncă, stăruinţă în toate câte sunt bune, drepte, cinstite, dreptate 
pentru toţi, altă conştiinţă şi altă atitudine în faţa vieţii... le voiesc şi eu, 
de când simt şi de când cuget. [...] Vreau să-i văd la lucru. Poate nu-i 
cunosc bine. Poate că n-am avut prilejul să-i cântăresc, lată, prilejul a 
venit. îi aştept la lucru, cu inima slobodă, dornic să văd premenindu-se 
sufletul mulţimii româneşti." 218 Gala Galaction vede partea bună şi în 
intrarea soldaţilor germani (în octombrie 1940) pe teritoriul României: 
"Nu este un eveniment fericit, dar este, faţă de cumplita ocupaţie 
rusească, un noroc, pentru care trebuie să mulţumim lui Dumnezeu. 
Germanii au luat-o înaintea ruşilor. Este tocmai ceea ce doream." 219 
Interesant comentariu pentru un om de stânga, şi ironic pe deasupra, 
dat fiind modul cum scriitorul a reuşit să se adapteze câţiva ani mai 
târziu la "cumplita ocupaţie". 

De la Ionel Teodoreanu, şi el lăudător din când în când al lui Carol II, 
s-a păstrat următoarea dedicaţie cu înţeles legionar: "Domnului 
Vladimir Dumitrescu, pe care l-am văzut bărbat în adversitate şi pe 
care-l văd acum om întreg în biruinţă, calda mea preţuire şi spontana 
mea prietenie. Ionel Teodoreanu. 23 oct. 940". 220 

Până şi Pericle Martinescu are o zvâcnire, scurtă, de încredere. Totul 
e însă spus la condiţional, şi cu destule rezerve. Lupta legionară "s-ar fi 
putut bucura de adeziunea tuturor, dacă n-ar fi folosit metodele pe care 
le-a folosit". Şi peste câteva zile: "Am început să nu mai am încredere 
în M.L. [Mişcarea legionară]. Am privit victoria ei cu multe speranţe, dar 
şi cu o anumită tristeţe. [...] E un haos nemaipomenit şi sunt convins, 
dacă vor continua astfel, M.L. va fi cel mai penibil faliment politic din 
ţara noastră, mai penibil chiar decât toate cele de până acum. [...] în 
cultură cel puţin, au început să facă numai prostii. [...] Literatura, arta, 

idelologia de o esenţă mai elevată sunt puse la index." 221 Martinescu 
priveşte cu interes la tot ce se întâmplă, dar priveşte din afară. Vede 
bune şi rele şi la unii, şi la alţii. E totuşi un prooccidental şi se bucură 
atunci când Roosevelt este reales preşedinte al Statelor Unite, ştiind că 
asta nu-i va face plăcere lui Hitler. Iar în zilele rebeliunii legionare, 
optează pentru Antonescu. 

Pe Rebreanu, avea să-l scârbească vărsarea de sânge: uciderea 
bestială la Jilava a 64 de deţinuţi, responsabili sau executanţi ai 
lichidării lui Codreanu şi a camarazilor săi, urmată de asasinarea lui 
lorga şi Madgearu. "Crimele nu se mai isprăvesc - notează romancierul. 
Legionarii au săvârşit exact aceeaşi ticăloşie de-a omorî oameni fără 
judecată." Şi, câteva zile mai târziu: "De la asasinarea lui lorga, regimul 
legionar m-a dezgustat de toate. Dacă o asemenea crimă monstruoasă 
e posibilă şi tolerată într-un regim de regenerare naţională, atunci 
viitorul României e catastrofal." 222 Rebreanu, şi el, răsuflă uşurat când 
Antonescu câştigă partida. 

Şi Gala Galaction este revoltat. Uciderea lui lorga - cu care n- 
avusese deloc relaţii bune - îi apare ca "o culme a crimei şi 
monstruozităţii". 223 Peste toate însă, are şi un diferend personal cu 
regimul legionar. Era profesor la Facultatea de Teologie din Chişinău şi, 
cum aceasta dispăruse în urma pierderii Basarabiei, sperase să fie 
transferat la facultatea similară din Bucureşti. Avea promisiunea lui D. 
Caracostea, ministru al Educaţiei Naţionale în vara anului 1940. Doar că 
locul lui Caracostea l-a luat legionarul Traian Brăileanu, care a blocat 
totul; a rămas două luni suspendat, cu un semn de interogare ca fiind 
eventual mason (ceea ce nu era), şi în cele din urmă transferat nu la 
Bucureşti, ci la laşi. Aşa că şi Gala Galaction s-a bucurat când regimul 
legionar a luat sfârşit (avea să rămână însă profesor tot la laşi). 

Dintre scriitori, Cezar Petrescu a petrecut momentele cele mai 
neplăcute. Fusese şi cel mai angajat cu regimul lui Carol II. A avut parte 
de percheziţii, confiscări (mobila de la redacţia ziarului România, pe 
care ar fi cumpărat-o pe banii lui de la Cuvântul, o camionetă...), 
distrugeri de manuscrise, ameninţări de domiciliu obligatoriu... Aude la 
radio că ar fi fost inclus printre demnitarii fostului regim şi ţine să 
protesteze într-un memoriu adresat Ministrului Afacerilor Interne: n-a 
fost demnitar şi n-are "nici o altă veleitate decât aceea de scriitor 
tradus în şapte limbi străine şi de gazetar onest". I se adresează şi 
generalului Antonescu pe care încearcă să-l convingă de o poziţie 
aparte pe care ar fi avut-o sub Carol II: "eram scriitorul indezirabil 

camarilei, tocmai fiindcă aveam cuvânt răspicat la fostul suveran şi 
fiindcă rosteam ţării adevărul". 224 Cam mult spus! A circulat şi zvonul 
că ar fi fost ucis de legionari (consemnat atât de Liviu Rebreanu, cât şi 
de Gala Galaction în jurnalele lor). 

Cea mai amplă acţiune "intelectuală" a legionarilor a avut ca ţintă 
universitatea, atât corpul profesoral, cât şi cel studenţesc. Trebuia 
românizat învăţământul şi trebuiau îndepărtate persoanele indezirabile. 
Cel mai simplu a fost să se pună în aplicare o lege care stabilea la 65 
de ani vârsta obligatorie de pensionare. Dintr-o lovitură, universitatea 
românească s-a "eliberat" de cei mai celebri reprezentanţi ai săi. Au 
fost pensionaţi, cu începere de la 1 noiembrie 1940, istoricul Nicolae 
lorga, filozofii C. Rădulescu-Motru şi P.P. Negulescu, matematicianul 
Dimitrie Pompeiu, geologul Ion Simionescu şi endocrinologul Constantin 
Parhon, toţi de la Universitatea din Bucureşti; inginerul N. Vasilescu- 
Karpen, profesor şi rector al Şcolii Politehnice din Bucureşti; biologul 
Emil Racoviţă, creatorul biospeologiei, profesor la Universitatea din 
Cluj; şi chimistul Petre Bogdan, profesor şi fost rector al Universităţii din 
laşi. Toţi erau şi academicieni, iar Rădulescu-Motru chiar preşedinte al 
Academiei (totodată şi decan al Facultăţii de Litere). Regimul scăpa 
astfel de câţiva oameni incomozi şi cu influenţă printre studenţi (de 
lorga aveau să scape chiar într-o manieră mai radicală). Oricum, cu 
greu s-ar fi putut alcătui o listă mai reprezentativă, de profesori care ar 
fi trebuit mai curând să fie menţinuţi fără limită de vârstă decât să fie 
pensionaţi. 

Să-I cităm şi pe Giorge Pascu, încântat de înlăturarea tuturor, pe 
care-i socoteşte francmasoni, mai puţin lorga, şi el însă "instrument 
inconştient al francmasoneriei". Asupra lui lorga îşi revarsă tot veninul: 
"Istoricii noştri şi toată lumea intelectuală scapă astfel de un om care 
timp de patruzeci de ani a terorizat România. [...] Omul strâmbătăţii 
fizice, intelectuale şi morale s-a prăbuşit! Coşmarul de patru decenii al 
României s-a stărşit!" 225 Căderea lui lorga, ridicarea lui Pascu - totul 
mergea bine! 

La 11 octombrie 1940 e dat, sub semnăturile generalului Antonescu 
şi ministrului Brăileanu, "decretul-lege pentru reglementarea situaţiei 
evreilor în învăţământ". Era o înăsprire faţă de decretul din 9 august. 
De acum înainte, evreii de orice fel (aşadar, şi cei din "categoria a 
doua", neafectaţi de măsurile anterioare) nu mai puteau funcţiona ca 
personal didactic şi administrativ, nici ca elevi sau studenţi. Excepţiile, 
puţine, îi priveau pe urmaşii direcţi ai voluntarilor, invalizilor şi morţilor 
din războiul din 1877-1878, cu condiţia de a fi creştini şi, sub aceeaşi 

condiţie, exclusiv pe invalizi şi pe cei decoraţi în Primul Război Mondial, 
sau pe urmaşii direcţi ai acestora. 

în consecinţă, au dispărut şi puţinii universitari evrei care nu 
fuseseră încă eliminaţi. Au rămas doar câţiva, care răspundeau 
strictelor exigenţe. La Universitatea din Bucureşti, conferenţiarul Tudor 
Vianu, un asistent de la Medicină (Max Marbe), decorat de război, şi o 
asistentă de la Ştiinţe (Margareta Valeriu), evreică doar după tată, şi 
acesta creştin ortodox şi împământenit înainte de Primul Război 
Mondial (şi încă vreo două cazuri, neclarificate, de asistenţi la 
Medicină). Ceilalţi au fost excluşi, inclusiv studenţii. (în martie 1943, 
Facultatea de Medicină raporta originea etnică a salariaţilor săi, 
socotindu-i şi pe cei din clinici şi laboratoare: din 493 erau români 482; 
7 germani; 2 evrei; un polonez şi un francez). 226 

Cu pensionarii şi cu evreii nu se rezolvau decât o mică parte a 
problemelor Universităţii. Pentru a le rezolva până la capăt, ministerul 
condus de Traian Brăileanu a recurs la soluţia unor "comisii de revizie", 
menite să investigheze activitatea fiecărui universitar, de la profesor la 
asistent, şi să propună deciziile de rigoare: menţinerea pe post, 
pensionarea, trecerea în învăţământul secundar sau în altă instituţie de 
stat, iar în cazurile cele mai grave, destituirea. La universităţi, comisia 
a fost prezidată de P.P. Panaitescu, cuprinzându-i, printre alţii, pe 
legionarii Traian Herseni, I. Făcăoaru, D. Găzdaru (dar şi profesori 
neangajaţi direct în mişcare). E. Chirnoagă a prezidat comisia care a 
verificat corpul profesoral de la alte institute de învăţământ superior: 
Politehnica, Arhitectura, Academia Comercială, Academia de Arte 
Frumoase; printre ceilalţi membri ai comisiei, îi remarcăm pe Mihail 
Manoilescu (profesor de economie politică la Politehnică), arhitectul 
Constantin lotzu (devenit decan al Facultăţii de Arhitectură), sculptorul 
Cornel Medrea... Criteriile avute în vedere au fost diverse şi inevitabil 
amestecate: competenţa profesională, în principiu, dar nu mai puţin 
atitudinea politică (în raport cu regimul lui Carol II, în raport cu 
mişcarea legionară), precum şi"moralitatea" (criteriu cu totul elastic, 
ducând la tot felul de aprecieri şi dezvăluiri, unele neverificabile, 
privitoare inclusiv la viaţa particulară a oamenilor). Dincolo de 
orientarea lor politică, membrii comisiilor erau universitari autentici, 
capabili să cântărească latura profesională a dosarelor; nu le-a fost 
greu să identifice profesori sau asistenţi cu activitate redusă sau ajunşi 
la Catedră prin diverse aranjamente. Doar că argumentul care a 
dominat a fost cel ideologic: în cazul celor agreaţi de legionari, s-a 
trecut uşor peste carenţele profesionale; cei neagreaţi s-au trezit că nu 

sunt chiar atât de buni nici în meserie, şi nici cu moralitatea nu stăteau 
prea bine... 

Cazul lui Tudor Vianu, un om de carte a cărui valoare depăşea 
evident poziţia universitară "mijlocie", de conferenţiar. Trecuse, ca 
evreu, prin toate filtrele legii. Ceea ce nu împiedică însă "grupul 
universitar", cu alte cuvinte grupul studenţilor legionari, să atragă 
atenţia "că fiind jidan nu poate fi profesor al studenţimii legionare". 
Comisia preia acest punct de vedere, dar nu mai puţin şi consideraţiile 
(anonime) potrivit cărora calitatea lucrărilor lui Vianu ar fi fost 
mediocră: un compilator, nimic mai mult, lipsit de originalitate. Nu 
cercetează el însuşi, ci preia ceea ce au lucrat alţii. Comisia se 
mulţumeşte totuşi să conchidă - uitând de "lipsurile" profesionale - că, 
pur şi simplu, "un evreu nu poate fi educator al tineretului românesc". 
După care, lasă totuşi lucrurile în suspensie şi "roagă forurile 
superioare să hotărască asupra acestui caz". 227 

Tânărul George Emil Palade, asistent la Facultatea de Medicină din 
Bucureşti, are reputaţia unui antilegionar. "Este ostil structurii Statului 
Naţional Legionar, aducând insulte în orice ocazii". Aşa că n-are cum să 
stea bine nici la celelalte capitole. întreţine "legături cu evreii", 
atitudine antinaţională. Moralitatea detestabilă: "Ca intern al spitalelor 
Eforiei a avut o purtare imorală, compromiţând pe toţi colegii săi interni 
prin aceea că a întreţinut legături intime cu surorile de spital, din care a 
rezultat şi un copil." în aceste condiţii, activitatea ştiinţifică este 
"inexistentă" (publicase totuşi o carte - teza de doctorat - şi câteva 
articole în colaborare, rezultat al cercetărilor de laborator). Propunerea 
e să fie trecut la altă instituţie. Semnează Panaitescu, Herseni şi toţi 
ceilalţi. 228 N-aveau cum să ştie că îl "încondeiază" atât de frumos pe 
singurul român care va lua premiul Nobel. 

In schimb, Nicolae Roşu, colegul de la Medicină al lui Palade, şi el 
asistent (medic legist), se bucură de aprecieri favorabile, din partea 
"grupului universitar", şi până la urmă şi din partea Comisiei, în ciuda 
faptului că se ceruse un referat de specialitate pentru a se lămuri cum 
stau lucrurile cu activitatea lui ştiinţifică. Roşu înşirase vreo 15 titluri, 
care se dovedesc a fi aproape toate articole de popularizare prin 
gazete. Numărate cum se cade, lucrările ştiinţifice ale lui Palade erau 
mai multe şi mai autentice decât ale lui Roşu. Roşu însă nu avea 
legături cu evreii şi nici copii făcuţi cu surorile medicale. Peste toate, el 
era un notoriu publicist naţionalist şi antisemit, autor al mai multor 
lucrări de atitudine ideologică decât medicale. Cum referatul solicitat n- 
a mai venit, comisia - ce era să facă? - a decis menţinerea pe post. 229 

Alt asistent, Minai Beniuc, la Institutul de Psihologie al Universităţii 
din Cluj (Sibiu). Mai cunoscut multora ca poet, a făcut, ca psiholog, 
carieră universitară, specializat în psihologia animală. Avea doctoratul 
şi diverse lucrări, întru totul suficient pentru poziţia ocupată. Păcatul lui 
era altul: "Comisiunea este încunoştinţată că revizuitul este un convins 
comunist, propagă idei de stânga." Se propune, aşadar, să fie scos din 
Universitate pentru a fi trecut la un institut psihotehnic. 230 

Tot poet, şi tot asistent - la Bucureşti, la Litere -, dar fără doctorat: 
Radu Demetrescu-Gyr. Figură literară emblematică a legionarismului. 
Ce decizie s-ar fi putut lua? Rămâne unde este, şi i se mai acordă doi 
ani pentru doctorat. 231 

încă un asistent, cam vârstnic, e drept: sociologul Gheorghe 
Vlădescu-Răcoasa (45 de ani). Nu era o lumină în ştiinţă, totuşi, un 
apropiat al lui D. Guşti, care l-a împins în diverse activităţi 
internaţionale, ca delegat la congrese de sociologie şi, mai ales, 
reprezentant al României în Biroul Internaţional al Muncii de la Geneva. 
Activase în Partidul Social Democrat şi era antilegionar. în procesul- 
verbal al comisiei nu sunt invocate motive politice, dar ele trebuie să fi 
cântărit. Dată fiind vârsta, faptul că n-are doctorat şi nici lucrări 
ştiinţifice serioase, se propune "trecerea la altă instituţie". 232 

Filozoful şi logicianul Anton Dumitriu, şi el asistent la Litere, la 
Bucureşti, are parte, la rându-i, de o judecată cam strâmbă. Referatele 
îi fuseseră favorabile, şi pe drept cuvânt: îşi făcuse deja un nume. 
Comisia trage însă concluzia unei "activităţi ştiinţifice foarte reduse şi 
de slabă valoare"! Nepotrivire explicabilă prin pasajul următor: 
"Comisiunea este încunoştinţată că revizuitul are păreri politice ostile 
Statului Naţional Legionar". Se precizează chiar: "comunist" (ceea ce nu 
corespundea adevărului; era de stânga, însă nu comunist şi asta se va 
vedea foarte bine când va fi scos din facultate de comunişti). Măsura 
propusă: să fie utilizat în învăţământul secundar. 233 

Care a fost în ansamblu amploarea măsurilor propuse? Minuţiosul 
studiu statistic realizat de Măria Someşan indică un procent de 23% 
dintre universitari "eliminaţi", dintre care tot 23%, ceea ce înseamnă 
5% din total, pe motive politice 234 (distincţie care nu e chiar atât de 
netă, fiindcă motivele politice, fie şi nepronunţate, au putut juca, după 
cum am văzut, în favoarea sau în defavoarea celor examinaţi). 
Autoarea nu ia însă în calcul şi Politehnica sau institutele de artă, mult 
mai puţin afectate (profesorii lor fiind mai rar angajaţi în politica 

militantă), aşa încât procentul global trebuie să fi fost ceva mai scăzut, 
în fapt, eliminări totale, adică destituiri, apar doar în câteva cazuri. 
Marea majoritate a celor găsiţi "necorespunzători" sunt propuşi fie 
pentru pensionare, fie pentru trecerea la altă instituţie sau (mai ales în 
cazul asistenţilor) în învăţământul secundar. Singura comparaţie 
posibilă este cu măsurile luate la instalarea regimului comunist. în 
raport cu acestea, eliminările propuse de legionari au fost ceva mai 
limitate şi mai puţin radicale, în sensul că priveau mai ales transferuri 
tot în instituţii ale statului. Diferenţa esenţială e însă alta: propunerile 
legionare au rămas literă moartă, nu s-au aplicat nicicând, în timp ce 
destituirile comuniste au fost cât se poate de reale şi combinate 
adesea cu întemniţarea celor destituiţi. 

Dintre puţinele destituiri (propuse), cazurile cele mai speciale sunt 
ale lui Mihai Ralea şi Istrate Micescu. în ce-l priveşte pe Ralea, procesul- 
verbal al comisiei menţionează că a fost ministru în toate guvernele în 
timpul prigoanei antilegionare şi a avut el însuşi activitate 
antilegionară. în plus, transferarea lui de la laşi la Bucureşti s-a făcut în 
condiţii ilegale (ilegale sau nu, evident că a fost o transferare politică - 
de altfel, nu singura!). Iar activitatea ştiinţifică îi este apreciată de 
"valoare nulă" (am zice, sub nivelul ratificat totuşi de posteritate). 
Concluzia, în faţa atâtor semne negative, nu poate fi decât una singură: 
destituirea. 235 

Istrate Micescu nu este nici el tratat mai blând. Autor al Constituţiei 
din 1938 şi "figură proeminentă a regimului politic trecut, care a 
contribuit direct la prigoana sângeroasă contra legionarilor, participând 
activ în toate conciliabulele care au dus la omorârea Căpitanului şi 
masacrele din închisori". Nu are nici prea multe lucrări ştiinţifice 
"serioase", iar activitatea didactică e "foarte slabă, nu vine la cursuri, 
care sunt ţinute de asistenţii D-Sale". Ce mai conta faptul că era totuşi 
cel mai mare avocat pe care l-a avut vreodată România, intrat aproape 
în legendă. Evident, destituirea. 236 

în situaţia de destituit e şi Florian Ştefănescu-Goangă, fostul rector 
al Universităţii din Cluj, care nici nu mai apare în procesele-verbale ale 
Comisiei. E suspendat pur şi simplu. Fusese subsecretar de stat în 
guvernul Tătărescu (în 1936-1937), şi susţinuse apoi dictatura regală. 
Cu studenţii legionari a avut o relaţie extrem de tensionată. La 28 
noiembrie 1938 s-a tras asupra lui; a fost doar rănit. Poliţia a descoperit 
un presupus complot legionar. Mai mulţi studenţi au fost condamnaţi, 
doi dintre ei la moarte, şi executaţi (există şi versiunea potrivit căreia 
motivul n-ar fi fost legionar, ci "sentimental", rectorul având o înclinare 
specială către studente, ceea ce ar fi aprins gelozia atentatorului, 
logodnic al uneia dintre ele; totul s-ar fi înscenat apoi într-un proces 

antilegionar). 237 Ştefănescu-Goangă trebuia să plătească acum pentru 
sângele legionar vărsat în urma atentatului. Zadarnic cere audienţă 
ministrului, vrând să-i arate realizările lui la Cluj şi faptul că n-a urmărit 
decât menţinerea "lini ştei şi ordinei". Zadarnic explică într-un memoriu 
că nu e vinovat cu nimic pentru faptul că doi dintre atacatorii lui "au 
fost asasinaţi mişeleşte"; să nu se uite că prima victimă a fost chiar el, 
rănit şi cu sănătatea zdruncinată. 238 Porţile Ministerului îi rămân închise. 

La categoria următoare: detaşarea la o altă instituţie (fără să se 
precizeze despre ce instituţii ar fi vorba), figurează mai multe zeci de 
universitari; printre ei, nu puţine nume de prim rang. 

Constantin C. Giurescu, profesor la Facultatea de Litere şi Filozofie 
din Bucureşti. Opera nu îi este pusă în discuţie: cel puţin atât! Dar 
activitatea politică, cu prisosinţă: ocupase cele mai înalte demnităţi sub 
dictatura regală. "Fervent admirator al lui Armând Călinescu", părtaş la 
"prigoana antilegionară". Comisia îi pune o serie de întrebări, la care 
Giurescu răspunde, cu intenţia vădită de a se prezenta ca un 
simpatizant al mişcării legionare! Nu un prigonitor, ci un susţinător. 
Strânsele lui relaţii cu mişcarea legionară (!) ar fi fost "determinate de 
ideea naţionalistă ce a stat, de la început, la temelia activităţii mele 
publice". Ca şi antisemitismul: "Ca deputat am ridicat problema 
acaparării pământurilor din Basarabia şi Bucovina de către evrei, 
problema oraşelor cotropite de aceiaşi evrei... " Ca "luptător pentru 
ideea naţionalistă", a reprezentat aripa dreaptă în Partidul Liberal al lui 
Gheorghe Brătianu, întreţinând legături cu A.C. Cuza, cu Goga, cu 
Codreanu. A urmărit cu simpatie manifestările Gărzii de Fier, a făcut 
multe gesturi în favoarea legionarilor: numirea lui Mircea Eliade 
consilier cultural la Londra, a lui Vladimir Dumitrescu şi Ernest Bernea 
în Ministerul Propagandei... Nemăsuratul lui orgoliu nu-l părăseşte nici 
acum (chiar cu riscul de a irita): "Nu eu sunt dator legiunii, ci legiunea 
îmi rămâne mie obligată. " 239 

Acelaşi verdict în cazul lui Alexandru Rosetti, coleg la Litere cu 
Giurescu. A fost unul dintre "marii profitori ai vechiului regim", aşa suna 
raportul trimis de la laşi de G. Pascu. Putea zdrobi orice carieră. Ce a 
scris, sunt compilaţii. Mason. "Filosemit şi legat puternic de evrei", 
colaborator cu "jidovii" Al. Graur şi J. Byck. La facultate (ştie Pascu de la 
laşi, fiindcă i-a spus Ion Sân-Giorgiu) îşi făcea cursurile din când în 
când, şi atunci doar un sfert de ceas. Comisia preia o bună parte din 
aprecierile lui Pascu. Nu chiar toate, întrucât consideră activitatea 
ştiinţifică "relativ bună", însă cea didactică "neregulată, chiar ştearsă". 



237 Măria Someşan, op. cit., "Atentatul de la Cluj", pp. 164-172; Lucian Nastasă, 
Intimitatea amfiteatrelor. Ipostaze din viaţa privată a universitarilor "literari" 
(1864-1948), Editura Limes, Cluj, 2010, p. 265. 

238 ANR-ANIC, Ministerul Educaţiei Naţionale, 955/1940, ff. 113-122. 

239 Loc. cit., 1025/1940, ff. 343-362. 



Iar "ţinuta morală" e "neconformă cu demnitatea unui profesor 
universitar" (nu se specifică în ce sens). Se spune chiar că "a copilărit 
cu ex-regele Carol II", pe lângă faptul că "este filosemit şi are în genere 
o atitudine antinaţionalistă". I se cer şi lui explicaţii. Şi le dă. A 
colaborat cu Byck şi cu Graur, nu fiindcă sunt evrei, ci fiindcă sunt 
lingvişti de valoare; dacă e însă pe aşa, are mult mai mulţi colaboratori 
români, germani, polonezi, americani şi unguri. Are şi colaboratori 
legionari. în timpul "prigoanei", a salvat viaţa sau a contribuit la 
îmbunătăţirea soartei "următorilor prieteni": Petre P. Panaitescu, 
ameninţat cu internarea; Nae lonescu, pentru care a obţinut îndulcirea 
regimului în lagărul de la Miercurea-Ciuc, apoi mutarea într-un 
sanatoriu; Mircea Eliade, pentru care de asemenea a obţinut internarea 
la sanatoriu, apoi l-a ajutat constant; Dumitru Şandru, propriul său 
asistent; şi arheologul Dinu Adameşteanu, anchetat. Nu exagera: era 
omul care întreţinea relaţii cordiale, fără discriminări ideologice. Nu uita 
să precizeze că, în calitate de editor, i-a publicat pe Nae lonescu, pe 
P.P. Panaitescu însuşi, pe Mircea Eliade, pe Horia Stamatu ... având în 
vedere exclusiv "creşterea patrimoniului nostru cultural". în Comisie, 
P.P. Panaitescu are bunul-simţ să se recuze. Decizia: utilizarea la altă 
instituţie ştiinţifică, "fără drept de a mai funcţiona în învăţământ". 240 

Asta i se întâmplă şi lui George Antonescu, profesor - ceva mai 
vârstnic - de pedagogie. Primul raport al Comisiei a fost cât se poate de 
favorabil: "şi-a îndeplinit obligaţiunile cu o râvnă, punctualitate şi avânt 
ce pot servi de exemplu". Activitatea: "unanim cunoscută şi apreciată". 
Ţinuta morală: "ireproşabilă". Intervine însă un memoriu al studenţilor, 
în care se spune că ţine mereu acelaşi curs, repetând cartea tipărită, şi 
"e lipsit de ideal naţional". Şi atunci, se schimbă şi încadrarea: să 
treacă la altă instituţie ! 241 

La altă instituţie, şi Nicolae Petrescu, conferenţiar la sociologie. O 
figură mai specială: singurul sociolog aflat în afara şcolii lui Guşti şi 
având raporturi nu tocmai bune cu acesta. Trăise mulţi ani în Statele 
Unite şi se afla sub înrâurirea antropologiei americane. Subiectele lui 
nu erau româneşti: o carte despre Anglia, alta despre filozoful englez 
Hobbes, va urma un masiv volum despre "primitivi". Cam cosmopolit 
pentru legionari, şi prea democrat. Concluzia e că "nu are nici o calitate 
didactică" şi nu e "un creator sau deschizător de drumuri" 242 

O numire controversată fusese cea a lui Basil Munteanu, la catedra 
de franceză, rămasă vacantă în urma morţii lui Charles Drouhet. Venea 
de la Paris, unde o secondase ani de zile pe Elena Văcărescu. îi apăruse 
în Franţa o Panorama de la litterature roumaine contemporaine (carte 
care a cunoscut o anume apreciere şi s-a tradus şi în alte limbi), dar în 

domeniul literaturii franceze se afirmase prea puţin. Susţinut de unii 
prieteni universitari - de CC. Giurescu, în primul rând - a fost numit, 
contrar uzanţelor, prin decret regal, în august 1940 (discret, în plină 
vacanţă), spre indignarea lui Nicolae Şerban, titularul catedrei similare 
de la laşi, autor a zeci de lucrări, care viza transferul în Capitală. 
Comisia ia act de o activitate ştiinţifică extrem de redusă, îl califică 
drept "interesat, arivist, oportunist", şi propune anularea numirii şi 
utilizarea în altă instituţie de stat, cu dreptul de a se prezenta la 
concurs. 243 

Unii au trecut prin emoţii, dar s-au descurcat. Nicolae Herescu avea 
destule "pete", înşirate în raportul comisiei: activitate ştiinţifică slabă, 
deţinerea unor funcţii care i-au luat timpul necesar, îndeosebi "fost 
mare fruntaş al FRN". Se recomandă totuşi menţinerea, condiţionată de 
adaptarea în termen de doi ani "la exigenţele de muncă ştiinţifică 
preconizate de noul stat legionar". 244 

Alt adaptabil, Ion Petrovici. Ar fi fost francmason, l-a elogiat pe 
Armând Călinescu. Se contestă şi transferul lui la Bucureşti, tot prin 
decret, în august 1940. Filozoful precizează: cu Armând Călinescu n-a 
avut relaţii bune, ci rele. Se menţine în funcţie. 245 

Constantin Andrieşescu, iniţiatorul cercetărilor româneşti de 
preistorie, are parte de două referate, unul al lui Radu Vulpe, elogios, 
altul al lui Vladimir Dumitrescu, în care se precizează că a dat lucrări de 
valoare până a obţinut catedra în 1927, apoi s-a mărginit la unele 
articole, iar între 1930 şi 1938 n-a mai publicat nimic. Comisia constată 
o activitate ştiinţifică valoroasă, dar "foarte redusă" şi, cu generozitate, 
îi oferă şi preistoricianului termen de doi ani pentru adaptarea la 
exigenţele ştiinţifice ale statului naţional-legionar. 246 

Cel mai greu de descurcat - şi în consecinţă lăsat nedescurcat - a 
fost cazul lui Dimitrie Guşti. Legat intim de regimul lui Carol II, căsătorit 
cu vara Elenei Lupescul Nu era însă un ideolog; avea nevoie de sprijinul 
puterii politice pentru a-şi pune în aplicare proiectele sociologice. 
Credea, entuziast şi cam naiv, că prin sociologie poate schimba 
societatea. Tinerii roiau în jurul lui, iar el îi trata pe toţi cu bunăvoinţă 
egală, de la legionari la comunişti. Asupra valorii contribuţiilor sale 
proprii, părerile sunt împărţite, rămâne stabilit însă că a fost unul dintre 
marii şefi de şcoală pe care i-a dat cultura românească. Peste tot erau 
elevi ai lui Guşti, inclusiv în comisia pusă să decidă asupra soartei sale. 
Traian Herseni se recuză, cu motivaţia că-i datorează profesorului 
"mare parte din cariera ştiinţifică şi universitară"; nu uită să adauge că 
l-a ocrotit în timpul "prigoanei", l-a salvat de la arestare. Se recuză şi 

lordache Făcăoaru: şi el a fost elev al lui Guşti şi a beneficiat de 
sprijinul lui personal. Decizia, sau lipsa deciziei: "ţinut în rezervă, 
pentru discuţii ulterioare". 247 

E şi câte un caz de trecere peste criteriile ideologice, din pur respect 
pentru calităţile profesionale. Astfel, Nicolae Cartojan, renumitul 
specialist în literatura română veche. Se constată "ostilitatea 
revizuitului faţă de Legiune". Decizia: să fie menţinut. 248 

Gheorghe Brătianu, tocmai transferat de la laşi la Bucureşti (la 
catedra lui lorga) culege cele mai multe laude, ceea ce arată poziţia 
echivocă în care se plasase, cu voie sau fără voie, acest liberal "din 
tată-n fiu" (apropierea de Germania, în primul rând). Are un "renume ce 
face cinste ţării atât pe teren politic-social, cât şi în domeniul ştiinţei". 
Ţinuta morală: "ireproşabilă. Pentru atitudinea demnă şi consecventă 
din ultimii ani şi-a atras simpatia generaţiei legionare". 249 

La laşi, spiritele sunt încă mai înfierbântate ca la Bucureşti, dată 
fiind tradiţionala confruntare dintre o dreaptă extremă şi o stângă, 
dacă nu extremă, în orice caz destul de accentuată, adăugându-se şi 
acţiunea unui grup numeros şi combativ de studenţi legionari. Iar 
prezenţa lui Giorge Pascu, la Litere, ca decan, nu era de natură să 
instaureze calmul! 

George Călinescu prezenta un caz (a fost un caz toată viaţa!). 
Studenţii din "grupul universitar" "îl arată ca un om ce are o linie 
sinuoasă": "Implicat în polemici răsunătoare; glorifică regimul trecut 
sub raportul cultural, punându-l alături de era lui Ludovic al XlV-lea; 
atacă în public unele personalităţi ale mişcării legionare. Cu studenţii 
nu se poartă bine, se întâmplă chiar să-i bruscheze". Decanul G. Pascu 
propune să i se anuleze doctoratul, pe motiv că ar fi fost susţinut în 
faţa unei comisii ilegal constituite, cu membri străini de materie (astfel, 
latinistul I.M. Marinescu şi M. Ralea, şi nu cum crede Pascu că s-ar fi 
cuvenit: el însuşi şi Găzdaru; ceilalţi membri fiind decanul O. Tafrali, 
istoric; lingvistul lorgu Iordan şi istoricul literar Octav Botez). Este de 
altfel adevărat că teza lui Călinescu (Avatarii faraonului Tlă) a fost cam 
improvizată şi susţinerea oarecum "aranjată"; de aici până la 
"ilegalitate" e totuşi o distanţă. "Nimicitor" apare însă referatul înaintat 
comisiei de către Dan Botta, poet, legionar şi director al Artelor. Cu o 
primă frază care promite: "Printre canaliile pe cari nici o sancţiune 
umană sau divină nu le-a lovit până azi, se află cunoscutul profesor G. 
Călinescu, de la Universitatea din laşi, titularul catedrei de estetică 
literară." "Nu insist continuă «referentul» asupra crimei de fiecare ceas 
pe care o constituie prezenţa acestui om la Universitatea lui Alexandru 
loan I. [...] Dar insist asupra faptului că un om extras din subsolurile 

Adevărului, pensionar al spitalelor de boli nervoase şi mintale din 
Bucureşti (fostă Mărcuţa) şi Sibiu, a putut ajunge odată, ca autor al 
celor mai cumplite abjecţiuni cari s-au putut imagina despre Eminescu, 
profesorul unei discipline esenţiale în cultura românească şi titularul 
premiului cel mare al Academiei." Ceva mai îngăduitoare, Comisia 
reţine că cel în cauză "are cultură generală şi lucrări de specialitate cu 
mare răsunet, totuşi criticate, fiind confuze. La catedră ţine cursuri 
atractive, dar se poartă rău cu studenţii." Rămâne consemnată şi 
ilegalitatea susţinerii doctoratului, şi faptul că teza, prezentată în 
manuscris, n-a fost tipărită. E considerat şi francmason, filosemit, cu 
atitudine antilegionară, de unde concluzia că "o adaptare sinceră la 
statul legionar este foarte grea". Se propune, aşadar, trecerea la altă 
instituţie de stat. 250 

Şi istoricul Andrei Oţetea, are parte de referate nu tocmai amabile. 
Francmason şi cu cariera făcută prin masoni, iarăşi stereotipa acuzaţie 
a lui G. Pascu. I. Plăcinţeanu - decanul de la Ştiinţe - îl caracterizează 
drept "un verificat oportunist, capabil de platitudini faţă de cei mai mari 
şi obraznic faţă de cei mici". Asociat cu grupul Petre Andrei-Ralea- 
lordan-Bădărău, e "ţărănist de stânga, francmason şi democrat", poate 
doar din oportunism. Comisia îşi însuşeşte referinţele date de Găzdaru, 
din care rezultă că Oţetea a fost numit la o catedră pentru care n-avea 
"pregătirea şi nici titlul cerut de lege". "Ca profesor s-a afiliat grupului 
de stânga şi a manifestat în mod consecvent contra grupului 
naţionalist"; "vânător de legionari", a sprij init elementul "jidovesc". Să 
fie trecut la altă instituţie. 251 

"Altă instituţie" şi pentru filozoful Dan Bădărău (mason, cursuri 
confuze şi mediocre). "Pensionare" pentru Octav Botez (activitate 
ştiinţifică "foarte redusă şi fără nici o valoare"), ca şi pentru I.M. 
Marinescu (activitate redusă, "idei de stânga"; "îi obosit şi plictisit", 
conchide G. Pascu). 252 Chiar dacă nu întotdeauna revizuiţii aveau o 
activitate ştiinţifică exemplară, cert este că loviturile se îndreptau 
invariabil spre stânga şi spre "democraţi". 

La Facultatea de Medicină, profesorul de anatomie Grigore T. Popa 
era considerat o somitate. Se implicase şi dincolo de domeniul său, în 
viaţa culturală şi în dezbaterea ideologică în fruntea revistei însemnări 
ieşene, alături de M. Sadoveanu -, de pe poziţii moderate de stânga şi 
consecvent în apărarea democraţiei. Fusese decan al Facultăţii de 
Medicină, până la venirea legionarilor. Pentru "idei de stânga", 
propunerea e, în ce-l priveşte, "utilizarea în altă instituţie ştiinţifică". 253 

Dar cel mai "vânat" universitar ieşean a fost lorgu Iordan. Studenţii 
legionari îi voiau capul cu orice preţ. Din telegrama trimisă de 
preşedintele Centrului studenţesc laşi ministrului Traian Brăileanu, la 
25 octombrie 1940: "întreaga studenţime ieşeană cere destituirea din 
corpul profesoral universitar a lui lorgu Iordan sau cel puţin 
suspendarea lui până la clarificarea situaţiei. E cunoscută tuturor 
simpatia lui pentru comunism a cărui apologie a înţeles s-o facă şi în 
universitate, mai ales ca preşedinte al societăţii Amicii URSS-ului." G. 
Pascu îl etichetează ca francmason (se înţelege!), antifascist-comunist 
şi în strânse relaţii cu evreii. Cei mai buni prieteni ai lui ar fi Al. Rosetti, 
francmason şi el, şi evreii Graur şi Byck. La 4 octombrie, i se făcuse o 
percheziţie la domiciliu. S-au găsit printre altele mai multe scrisori ale 
lui Al. Rosetti, care-i propunea să-şi ceară transferarea la Catedra de 
filologie romanică din Bucureşti, asigurându-l de susţinerea sa. Cum se 
vede, grupul incriminat prindea contur! După percheziţie, a fost dus la 
sediul central al poliţiei la Bucureşti, unde a stat arestat o săptămână, 
în apărarea lui, Iordan a trimis un memoriu generalului Antonescu, în 
care nega acuzaţia de a fi francmason (pură obsesie a lui Pascu) şi 
arăta limitele şi legalitatea angajamentului lui la stânga, excluzând 
orice conotaţie comunistă. La 30 octombrie, ministrul Brăileanu îl pune 
în concediu din oficiu, "până la clarificarea situaţiei sale în învăţământ". 
Concluzia comisiei prezidate de P.P. Panaitescu: "a fost preşedintele 
Ligii antifasciste-comuniste"; "legături foarte apropiate cu evreii"; 
agresiv faţă de cei cu "sentimente naţionaliste"; "cunoscută şi susţinută 
activitate clandestină de politică comunistă. A luat parte la consfătuiri 
cu caracter comunist. Are sentimente cu totul ostile faţă de structura 
noului stat legionar". Ca atare, se propune pensionarea, dar şi un plus 
de anchetă pentru activitatea comunistă şi legăturile cu evreii. 254 

în aceeaşi zi cu percheziţia făcută lui Iordan, a fost percheziţionată şi 
casa lui Petre Andrei, profesor de sociologie, fost ministru şi colaborator 
apropiat al lui Armând Călinescu. Andrei n-a rezistat încercării şi s-a 
sinucis, luând otravă. 

La Universitatea din Cluj (Sibiu), măsurile propuse sunt în general 
mai puţin severe. La Litere, lui Silviu Dragomir i se reproşează 
participarea la guvernele dictaturii regale, ca ministru al minorităţilor, 
ca şi "ideile ostile structurii statului naţional legionar"; scapă însă ieftin, 
permiţându-i-se doi ani pentru "adaptare". Liviu Rusu, profesor de 
estetică şi critică literară, e caracterizat ca având "idei de stânga" şi 
"convingeri ostile statului naţional-legionar". Şi el, doi ani de adaptare. 



254 Loc. cit., 1051/1940, ff. 224-241. Vezi şi dosarul de poliţie al lui lorgu Iordan: 
ANR-ANIC, F 95, microfilme, rola 1080 (822-920), precum şi lorgu Iordan, 
Memorii, voi. II, pp. 303-320. 



Acelaşi verdict şi pentru Nicolae Mărgineanu, conferenţiar în 
specialitatea psihologie, tot pentru "idei de stânga". 255 

La Academia Comercială din Bucureşti sunt propuşi spre pensionare, 
pe motive politice, fostul rector Ion Răducanu, cândva ministru ţărănist, 
şi mai recent deputat al Frontului Renaşterii Naţionale, ostil mişcării 
legionare; Andrei Rădulescu, profesor de Drept civil, membru al 
Academiei, care fusese preşedinte al Curţii de Casaţie în vremea 
"prigoanei"; şi economistul Victor Slăvescu, fost ministru în guvernele 
dictaturii regale. 256 Greu de spus cum ar fi fost tratat Virgil Madgearu; 
fusese adversar al legionarilor, dar şi al regimului de dictatură regală, 
fiind sancţionat în martie 1940 cu domiciliu obligatoriu la mănăstirea 
Bistriţa şi suspendat din învăţământ. Nu figura, oricum, printre 
"prigonitorii" mişcării. A fost totuşi asasinat - concomitent cu lorga - de 
un comando legionar. N-a mai apucat să fie judecat de Comisie. 

Situaţii de acest fel scot în evidenţă trăsături de caracter, bune sau 
rele. Unii sar, cu referate favorabile, în apărarea colegilor. Alţii, 
dimpotrivă, găsesc momentul ideal pentru a-şi revărsa veninul şi 
pentru a se instala eventual în locurile rămase vacante. Sunt câţiva 
delatori care merită pomeniţi. Onisifor Ghibu, profesorul de pedagogie 
de la Universitatea din Cluj, se adresează în două rânduri, la 28 
septembrie şi la 1 O octombrie, prima dată ministrului, apoi decanului, 
insistând pentru scoaterea din învăţământ a lui Ştefănescu-Goangă şi a 
lui Silviu Dragomir: "doi inşi cari au ajuns în anii din urmă în aşa de 
grav conflict cu idealurile morale ale tineretului şi cu destinele de peste 
veacuri ale neamului, încât continuarea funcţiunii lor la Universitate 
constituie o imposibilitate morală şi ar însemna o sfidare care ar putea 
avea urmări dezastruoase şi pentru înaltul aşezământ ştiinţific, şi 
pentru ţară". Ghibu făcuse politică naţională, apoi naţionalistă, 
urmându-l pe O. Goga. Era o persoană cam înfierbântată, ceea ce se 
vede şi din stilul grandilocvent al denunţului menţionat ("destinele de 
peste veacuri ale neamului"!). Contribuţiile lui pedagogice nu erau întru 
totul evidente, aşa încât comisia solicită referate suplimentare, 
ajungând în cele din urmă la concluzia că "are o activitate ştiinţifică 
mulţumitoare", cu precizarea că e, peste toate, o "personalitate 
culturală dintre cele mai răscolitoare". 257 Nu se precizează ce înseamnă 
exact termenul "răscolitor". 

Cu delatorul principal de la laşi ne-am întâlnit deja: este Giorge 
Pascu, care profită acum şi de poziţia privilegiată de decan, lată ce e 
capabil să comunice la minister despre colegul său, istoricul Mie Minea. 
"Trăieşte în concubinaj cu Ana Vertan, care se pretinde studentă la 

Conservator"; mai înainte, "trăise în concubinaj cu o servitoare, care 
era şi prostituată, şi de care s-a despărţit după ce a fost bătut de 
dânsa"; "mai frecventa şi unele case de prostituţie din localitate". 
Obişnuieşte de altfel să cheme studente acasă. îşi petrece timpul prin 
"crâşme ordinare". De altfel, asigură Pascu, "isprăvile d-lui Minea sunt 
cunoscute în tot oraşul". Istoricului îi sare în apărare I. Plăcinţeanu, 
decanul de la Ştiinţe (numit tot de legionari). După el, viaţa morală a lui 
Minea este explicabilă prin faptul că nu are familie şi nici aptitudini de 
sociabilitate; e vorba însă de o legătură discretă, care nu ofensează 
morala publică. Trebuie însă reţinută în cazul lui "pasionata şi 
productiva activitate ştiinţifică". între Pascu şi Plăcinţeanu, comisia 
înţelege să facă abstracţie de chestiunile de moralitate, ia act de 
erudiţia istoricului (incontestabilă) şi de productivitatea sa, dar şi (ceea 
ce în parte e adevărat) de factura indigestă a operei ("206 lucrări 
ştiinţifice neînţelese şi confuze"; "cursuri greoaie şi monotone"). Cum ar 
fi fost şi francmason, decizia e pensionarea. 258 

Dan Barbilian a fost un matematician de prim ordin. Sub 
pseudonimul Ion Barbu, este şi unul dintre marii poeţi ai literaturii 
române. Nu s-ar putea spune însă că a fost şi un mare caracter: 
dimpotrivă. Dacă există o oarecare scuză pentru atitudinea lui în 
toamna anului 1940, ea stă în frustrarea resimţită din pricina stagnării 
carierei lui universitare la gradul de conferenţiar (în condiţiile în care 
împlinise deja 45 de ani şi avea numeroase contribuţii ştiinţifice). 
Venind legionarii la putere, poate fi văzut la diverse manifestări; va fi 
fost şi o exaltare, dar în primul rând speranţa - mărturisită de altfel - că 
noul regim îl va ajuta în carieră. Adresează un lung memoriu Comisiei 
de revizuire în care, fără exces de modestie, afirmă că a reuşit să ridice 
matematica românească "la oarecare treaptă de demnitate 
europeană", însă "nefiind încadrat în nici un partid politic şi fără 
legături de rudenie cu puternicii zilei, ridicând o massă de duşmănii 
prin atitudinea mea dârză faţă de ilegalităţi sau numai lipse de 
delicateţă, mă găsesc astăzi la aproape 46 de ani tot conferenţiar, cu 
toate că s-au ivit între timp numeroase ocazii în care mi s-ar fi putut da 
satisfacţie". Identifică trei motive ale persecuţiei: "1) legăturile mele cu 
Germania, 2) un antisemitism hotărât, 3) simpatia faţă de mişcarea 
legionară, exprimată imprudent într-o conversaţie cu d. Ralea, înainte 
de prigoană". încerca să se "înverzească" retrospectiv, cât mai tare, şi 
astfel se simţea îndreptăţit să spună că "e în spiritul noii Ere Legionare 
repararea nedreptăţilor vechi", ceea ce, mai precis, s-ar fi tradus 
pentru el prin ocuparea catedrei vacante de "teoria funcţiunilor". 
Neajungându-i să se susţină pe el, se gândeşte că nu strică să lovească 
concomitent în ceilalţi. S-au păstrat două declaraţii, făcute "în interesul 
moralităţii şi prestigiului ştiinţific ale corpului didactic universitar" şi 



258 Loc. cit, 1052/1940, ff. 15-29. 



incriminând profesori aflaţi în "grav conflict cu etica noului stat legionar 
sau reprezentând un nivel ştiinţific foarte coborât". Lui Victor Vâlcovici, 
care fusese secretar general al Frontului Renaşterii Naţionale, îi găseşte 
o slabă activitate ştiinţifică şi didactică, dar şi păcate politice; ar fi avut 
relaţii cu legaţia engleză, iar acum încearcă cu legaţia germană! 
Supărat e Barbilian mai ales pe cei doi matematicieni veniţi de la 
Cernăuţi după cedarea Bucovinei şi instalaţi pe posturi echivalente de 
profesori (în timp ce el...). Primul dintre ei, Dan Hulubei, este, pe lângă 
mediocritatea lui profesională, un "element de stânga" ("probabil 
datorită influenţei fratelui său, fizicianul Horia Hulubei, ale cărui 
legături cu Frontul Popular din Franţa sunt notorii"); ar fi fost, nu e clar 
cum, o "unealtă a operei de reprimare a mişcării legionare". Cu al 
doilea, Miron Nicolescu, Barbilian fusese ani de zile bun prieten. Se 
petrecuse însă o ruptură, iar acum îi vedea toate defectele, pe care 
înainte nu le văzuse, şi nu numai pe ale lui, ci şi pe ale întregii familii. 
"Fiu şi ginere de institutori, agenţi electorali şi oameni de casă ai 
politicianului Dr. Angelescu" [Constantin Angelescu, ministrul liberal al 
învăţământului]; a ocupat catedra de geometrie analitică din Cernăuţi, 
"fără să aibă o singură lucrare de geometrie". în treacăt, Barbilian îl 
atinge şi pe conferenţiarul Alexandru Ghika (numit tot prin protecţie 
politică şi de familie), ca şi pe Simion Stoilov, profesor de analiză 
matematică la Politehnică dar, cine ştie, dacă va veni la Universitate? 
(Ceea ce şi avea să se întâmple în 1941, şi chiar la catedra de teoria 
funcţiilor revendicată de Barbilian.) Lui Stoilov îi recunoaşte 
competenţele profesionale, dar ţine să atragă atenţia asupra "situaţiei 
morale" a profesorului, chiar dacă - şi trebuie să-l credem - "o fac cu 
destulă tristeţe, fiind vorba, de astă dată, de un om de ştiinţă". Sigur, 
adevărul trebuia spus, dar n-ar fi stricat să-l şi detalieze puţin, fiindcă 
nu prea se înţelege cum stăteau lucrurile cu "situaţia morală". 

Rezultatul n-a meritat atâta efort. Comisia îl menţine pe Barbilian în 
postul de conferenţiar, şi se mulţumeşte să "ia act" de solicitarea de a 
fi numit la Catedra de teoria funcţiilor. 259 

Cele mai "documentate" acuze - sau bârfe -, de sorginte 
studenţească, se întâlnesc la Academia de Arte Frumoase din 
Bucureşti, unde întreg corpul profesoral e făcut praf, pe motive atât 
didactice, cât şi morale. Sunt nume bine-cunoscute, printre cei mai de 
seamă artişti din epocă. Rectorul Academiei, pictorul Camil Ressu, nu 
se ocupă de institut, care a ajuns "o paragină". "Adept al democraţiei, 
filofrancez, antilegionar, atacând în faţa studenţilor memoria 
Căpitanului şi insultând mişcarea legionară." "Când s-a anunţat 
asasinarea Căpitanului, a exprimat: "de mult trebuia împuşcat". 
Pictoriţa Cecilia Cuţescu-Storck: numită ilegal - mai precis, "datorită 
graţiilor ei feminine, fostă amantă a actualului Rector" - îi avantajează 

pe studenţii evrei şi minoritari, antilegionară, nervoasă, "iraţională", se 
ceartă cu toată lumea: să fie înlăturată imediat. Pictorul Jean Al. 
Steriade: "proteguitor al elementului evreiesc", le favorizează pe fete, 
în special pe evreice, "antilegionar, filofrancez şi englez". Sculptorul 
Oscar Han: a făcut politică ţărănistă, nedrept cu studenţii. Pictorul 
Nicolae Dărăscu: democrat şi iudeofil, antilegionar. Pictorul Eustaţiu 
Stoenescu: boier de viţă veche, democrat, filofrancez; "trăieşte departe 
de familie cu alte legături amoroase". Sculptorul Cornel Medrea: şi el şi- 
a părăsit soţia şi copilul; trăieşte în concubinaj cu o fostă elevă. 260 O 
serioasă muncă de investigaţie, care n-a servit la nimic: Comisia de 
revizie, prezidată de E. Chirnoagă (avându-l ca membru şi pe "imoralul" 
C. Medrea) a ajuns la concluzia că totul se prezintă fără cusur, şi în 
sens artistic, şi politic, şi moral, cu propunerea ca toţi să fie menţinuţi 
pe posturile lor! 261 

Când miza este un post universitar, se mai lasă la o parte 
nepotrivirile ideologice, loan Hudiţă figurează printre ţărăniştii de 
marcă, tocmai instalat în funcţia de secretar general adjunct al 
partidului. Eşuase la laşi, în favoarea lui Andrei Oţetea, în încercarea de 
a ocupa Catedra de istorie modernă şi contemporană. Deocamdată, 
trebuia să se mulţumească la Bucureşti cu situaţia de profesor la 
Şcoala de Arhivistică. Hudiţă voia o Românie democratică, dar nu mai 
puţin voia şi pentru el o catedră la Universitate. Aşa că, în toată 
perioada legionară, îl întâlnim una-două în birourile ministerului, la 
discuţii cu Chirnoagă, Găzdaru sau Panaitescu. "O întâmplare fericită că 
atât Chirnoagă, cât şi Găzdaru îmi sunt prieteni vechi, care cunosc 
lupta mea grea de la laşi cu francmasonii de acolo şi apoi acţiunea 
mea politică alături de Maniu, faţă de care ei au o mare stimă. 
Chirnoagă şi Găzdaru mă asigură de tot concursul lor pentru a fi repus 
în drepturile mele, ca victimă a francmasonilor ieşeni şi a ticălosului de 
Carol, care, prin slugoii lui, a mers până la suprimarea conferinţei mele 
de la Academia de Comerţ. Ei mă roagă să le fac un memoriu în 
vederea numirii mele la catedra lui lorga, pe care ei sunt decişi să-l 
pensioneze imediat." Şi, câteva săptămâni mai târziu: "Chirnoagă şi 
Găzdaru m-au asigurat că fosta catedră a lui lorga va fi scindată, în 
sensul că epoca medievală va rămâne lui Gh. Brătianu, iar cea 
modernă şi contemporană va fi transformată în catedră de istorie 
diplomatică, aşa cum cer eu." 262 Refuzul împărtăşit de a se supune 
politicii autoritare a lui Carol II crease, pe alocuri, curioase solidarităţi 
între legionari şi ţărănişti. Peste toate, raporturile personale din mediul 



260 Loc. cit, 1011/1940, ff. 109-112 şi 113. 

261 Loc. cit., 1035/1940. 

262 loan Hudiţă, Jurnal politic (7 septembrie 1940-8februarie 1941), Institutul 
European, laşi, 2000, pp. 68-69 (30 septembrie 1940) şi p. 88 (21 octombrie 
1940). 



universitar nu ţineau seama automat de clivajele ideologice. Aşa se 
face că Hudiţă nu-i suferea pe Oţetea sau pe Iordan, dar se arată 
mereu plin de înţelegere faţă de Pascu, atât de departe de el în 
privinţa opţiunilor politice. Până la urmă, n-a obţinut nimic: s-a ales 
doar cu vizitele la Minister. 

Tot Hudiţă încearcă să-i dea o mână de ajutor lui Nicolae Şerban. 
Acesta e o figură inclasabilă. Profesor de franceză la Universitatea din 
laşi, publicase o mulţime de cărţi (începând cu Leopardi et la France, 
1913, apoi prima lucrare despre viaţa şi opera lui Pierre Loti şi aşa mai 
departe). Pe unii îi convinsese cu prisosinţă, pe alţii câtuşi de puţin. 
Colegii din laşi se împărţeau, în raport cu el, în două tabere sensibil 
egale şi complet opuse. Se ţinea şi de tot felul de combinaţii financiare, 
cu vădită preocupare de a scoate bani din orice. Adversarii îl vedeau 
cam aşa: "Avea un doctorat ieftin de la Paris, era nepregătit şi mai mult 
om de afaceri decât profesor. Tip acultural deplin, fără scrupule, 
chiulangiu şi în totul amoral." 263 E poate prea mult spus. Dar nici modul 
cum se caracterizează el însuşi nu-l avantajează. La ancheta oficială 
din 1938 privind angajamentul politic al profesorilor, acolo unde fiecare 
a declarat simplu că a făcut sau nu parte din vreun partid, Şerban 
găseşte de cuviinţă să se lanseze într-o tiradă linguşitoare: "Din iunie 
1930 n-am făcut decât o singură politică: aceea de dragoste şi de 
devotament faţă de M.S. Regele Carol II. [...] Nu ştiu ce va fi în viitor cu 
partidele politice. Ţin însă să declar că nu voi activa decât în acele 
organizaţiuni care vor avea la baza activităţii lor dragoste şi 
devotament neţărmurit pentru M.S. Regele Carol II, căruia înţeleg să 
închin întreaga mea putere de muncă pentru mântuirea şi propăşirea 
ţării mele." 264 A spus-o Buffon: le style c 'est I 'homme. Acum, Hudiţă 
intervine - insistent - în sprijinul lui. Era în discuţie anularea numirii lui 
Basil Munteanu şi transferul lui Şerban la Catedra de franceză de la 
Universitatea din Bucureşti. Din nefericire pentru el, în arhiva Elenei 
Lupescu tocmai se găsiseră apeluri pe care le adresase acesteia, 
cerându-i protecţie. N-ar fi trebuit nici membrii comisiei să facă atâta 
caz: Şerban cerea protecţie oricui. în locul visatului transfer, s-a trezit 
cu o caracterizare severă: "revizuitul este socotit oportunist, nu se 
poate adapta structurii statului legionar, a dat o dedicaţie Elenei 
Lupescu"; se recomanda trecerea la altă instituţie. 265 

Evenimentul care a şocat lumea intelectuală a fost uciderea lui lorga 
(la 28 noiembrie 1940). Istoricul avea puţine şanse să scape: fusese, 
prin denunţul său, la originea arestării lui Codreanu, şi devenise astfel, 
în ochii legionarilor, răspunzător pentru moartea acestuia. Admiratori 

fără rezerve nu mai avea lorga prea mulţi. Dar chiar şi cei care-l 
combăteau - cu arme intelectuale - ştiau prea bine că se află în faţa 
unui fenomen de excepţie. Dispariţia lui lăsa, brusc, un mare gol în 
cultura română. în vremuri normale, lorga ar fi avut funeralii naţionale. 
Acum, teama a împiedicat manifestările omagiale. Singura excepţie a 
făcut-o Academia Română, unde a vorbit - evident, fără vreo conotaţie 
politică - C. Rădulescu-Motru. La Universitate - nimic: abia de s-a 
arborat - cu întârziere - doliul, se opusese iniţial rectorul P.P. 
Panaitescu. Se adună lume, în schimb, la înmormântare, chiar dacă 
unele persoane din categoria celor mai "vizibile" - au preferat să nu 
vină. Rebreanu notează: "Ne ducem la înmormântare abia vreo zece 
academicieni, deşi sunt automobile suficiente: Motru, Petrovici, Antipa, 
Nistor, Nae Popescu, Bănescu, Caracostea, Capidan, Rosetti, Karpen... 
Lume foarte multă şi bună; intelectuali de toate neamurile. Flori multe, 
mai ales modeste. Slujba simplă în capela de la Bellu, apoi ducerea la 
groapă. Solemnitatea impresionează în modestia ei şi mai ales 
gândindu-te ce-ar fi fost în alte împrejurări înmormântarea lui lorga." 266 
Câteva zile mai târziu - pe 3 decembrie - se petrece un incident la 
laşi. Octav Botez, titularul catedrei de istorie a literaturii române 
moderne, a socotit de cuviinţă să le vorbească studenţilor despre lorga. 
Un act de curaj, cu atât mai mult cu cât studenţii legionari făceau legea 
în facultate. Fusese, ideologic, un adversar al lui lorga; acum îl anima, 
pe lângă spiritul de dreptate, şi adversitatea faţă de legionari. "Câteva 
minute înainte de începerea cursului - scrie el în depoziţia care i-a fost 
cerută - m-am întâlnit în cancelaria facultăţii cu dl. conf. G. Călinescu, 
care m-a întrebat: «Vorbeşti, desigur, despre lorga?» l-am răspuns 
afirmativ, iar D-sa mi-a spus: «Eu am vorbit chiar acum, netulburat de 
nimeni.» înţelesesem greşit că-i consacrase întreaga prelegere, dar am 
aflat mai târziu că, tratând despre Maiorescu, pomenise în treacăt 
«despre un cronicar modern, răpus, ca şi Miron Costin odinioară, de 
gloanţe»" (decapitatul Miron Costin, ucis de gloanţe, e o licenţă cam 
bizară; ne închipuim că-i aparţine lui Botez, şi nu lui Călinescu). Discuţia 
cu Călinescu l-a întărit în hotărârea de a vorbi. Abia rostise însă câteva 
fraze: "Sunt oameni care pot fi înlăturaţi din viaţă, însă nu din 
patrimoniul spiritual al unei naţiuni", când studentul Eugen Coşeriu 
(care asistase şi la Călinescu), în cămaşă verde, l-a interpelat, 
atrăgându-i atenţia că are de vorbit la curs despre epoca lui Alecsandri, 
şi nu despre lorga. Dacă vrea să trateze despre lorga, să facă atunci o 
conferinţă, cu aprobarea Rectoratului. Botez cedează şi revine la 
problematica cursului. Dar se întoarce şi Coşeriu cu "întăriri", însoţit de 
alţi câţiva legionari, în frunte cu preşedintele centrului studenţesc. 
Acesta din urmă îi comunică lui Botez că nu e permis să se vorbească 
despre lorga, "cea mai mare canalie a neamului". Altul se exprimă mai 

direct: "Comunistule, masonule, ai să fii dat ca Iordan afară din 
Universitate ." Botez a încercat, fără succes, să le explice că trebuie 
separată opera de om şi că "însăşi ideologia legionară socot că-i 
datoreşte ceva". (Ce e curios pentru un universitar şi încă la Litere e 
faptul că depoziţia lui Botez abundă în erori de ortografie, de 
punctuaţie îndeosebi, pe care cineva - ironic - a avut grijă să le 
corecteze cu roşu !) 267 

Mai mulţi studenţi dau şi ei declaraţii, confirmând spusele 
profesorului. Printre ei şi Al. Piru, licenţiat, viitorul profesor. La rându-i, 
Coşeriu ţine să sublinieze că "Dl. prof. Octav Botez nu a apreciat pe 
Nicolae lorga şi n-a vorbit niciodată în termeni buni despre el", 
înseamnă că intenţia lui era strict de a lovi în legionari. De altfel, tot 
după el, unii studenţi, printre care şi Piru, "fuseseră anunţaţi din timp 
de această provocare". Cât despre ce spusese Călinescu, Coşeriu are 
propria versiune: "D-l profesor Călinescu a spus textual: «lorga a fost 
un copil naiv şi besmetic, care însă era simpatic oarecum ca scriitor. 
»" 268 Până la urmă, ce-o fi zis Călinescu cu adevărat? 

Născut în Basarabia şi, momentan, student legionar cam 
impertinent, Eugen Coşeriu, foarte apreciat de altfel de profesori 
(inclusiv de Botez), a obţinut o bursă în Italia, unde a plecat la scurt 
timp după incidentul relatat. Nu s-a mai întors în ţară. După terminarea 
studiilor, avea să predea un timp româna la Universitatea din Milano, 
apoi a devenit profesor de lingvistică la Montevideo şi, în cele din urmă, 
în Germania, la Universitatea din Tubingen. Cu o operă impresionantă, 
este apreciat drept unul dintre lingviştii de seamă din a doua jumătate 
a secolului al XX-lea. 

VI. Regimul Antonescu şi războiul 



Intre Antonescu şi legionari, ruptura era greu de ocolit. Unii voiau să 
schimbe România din temelii, celălalt nu avea propriu-zis un proiect de 
societate. Revoluţia legionară cufundase ţara în arbitrar şi anarhie; 
pentru Antonescu, dimpotrivă, valorile de apărat erau legea şi ordinea. 
Vrând să obţină puterea întreagă, legionarii au pierdut şi jumătatea de 
putere pe care o aveau, în urma eşecului "rebeliunii" din 21-23 ianuarie 
1941. Generalul a rămas singur la cârma României. 

Criminal de război pentru unii, patriot exemplar pentru alţii, 
Antonescu are parte de interpretări opuse, ca şi regimul pe care l-a 
ilustrat. Ceea ce se explică prin opţiunile ideologice ale celor care îl 
acuză sau îl apără, dar şi prin faptul că regimul însuşi prezintă laturi 
contrastante. A fost, evident, o dictatură. Nu Antonescu a inaugurat 
însă seria regimurilor dictatoriale, începută cu Carol II şi sfârşită abia 
odată cu prăbuşirea comunismului în 1989. A fost o dictatură în 
condiţiile în care în Europa aproape nu mai rămăseseră regimuri 
democratice sau liberale. A fost o dictatură, în cea mai mare parte a 
intervalului, exercitată pe vreme de război. Şi, în genere, ceea ce a fost 
în avantajul vieţii intelectuale, o dictatură sensibil mai puţin 
ideologizată în comparaţie cu regimul legionar şi chiar cu regimul lui 
Carol II. Se înţelege că un fond ideologic n-avea cum să lipsească; era, 
în esenţă, ideologia naţionalismului şi a "românismului". Vocaţia 
guvernării Antonescu a fost totuşi mai curând legalistă decât 
doctrinară. Pentru încălcări ale legii, sancţiunile erau severe. în ce 
priveşte delictele de opinie, lagărul de la Târgu Jiu stătea cu porţile larg 
deschise, oferind sejururi mai lungi pentru comunişti, în genere de 
scurtă durată pentru intelectualii care înţelegeau să se exprime cu 
nechibzuită libertate. Nu s-a practicat însă o îndoctrinare sistematică, şi 
nici vânătoarea de vrăjitoare. Cu condiţia de a nu trece dincolo de 
limite (legitimitatea regimului, alianţa cu Germania, dreptatea 
României în război), intelectualii s-au putut simţi liberi... sau aproape 
liberi. Cu atât mai mult cu cât, în marea lor majoritate, au aplaudat 
sincer victoria lui Antonescu asupra legionarilor, după cum câteva luni 
mai târziu aveau să considere justificată trecerea Prutului, în vederea 
recuperării Basarabiei şi a eliminării pericolului bolşevic. 

Mihail Sebastian notează, la câteva zile după reprimarea "rebeliunii": 
"Cioculescu şi Streinu, întâlniţi ieri, erau foarte satisfăcuţi de 
evenimente şi fără nici o nelinişte pentru desfăşurarea lor ulterioară." 
"N-aş putea spune acelaşi lucru - adaugă Sebastian. Am tot felul de 
îndoieli, de temeri". 269 Intelectuali de "centru-stânga", Şerban 
Cioculescu şi Vladimir Streinu se arătau, aşadar, pentru moment 

mulţumiţi cu soluţia Antonescu, receptată mai ales ca formulă 
antilegionară. Structural mai la dreapta decât cei doi, însă evreu, 
Sebastian avea nelinişti cu totul de înţeles! 

Antonescu însuşi s-a pronunţat cu privire la respectul libertăţii 
intelectuale, referindu-se la universitari: "Eu merg, în ceea ce priveşte 
pe oamenii de ştiinţă, pe principiul următor. Oamenii de ştiinţă pot 
greşi, dar, ţinând seama că ei nu sunt uşor înlocuibili, îi întrebuinţez ca 
atare. Dacă unii din ei au greşit ca oameni, îi tratez precum merită. Ei 
fiind însă oameni de ştiinţă, de care nu ne putem dispensa, trebuie să 
ţinem seama şi de personalitatea lor. Or, legionarii au făcut o comisie, 
în care, spre ruşinea Universităţii, au pus pe P. Panaitescu. Oamenii cari 
veneau în faţa Comisiei erau profesori universitari, cu studii, cu lucrări, 
cu un trecut în învăţământ. Şi cum veneau acolo, profesorii universitari 
erau întrebaţi de dl. Panaitescu: «Ce relaţii aţi avut cu Lupeasca?» A 
doua întrebare: «Ce raporturi aţi avut cu mişcarea legionară?» Cei mai 
mulţi răspundeau că n-au avut nici un raport cum n-am avut nici eu. A 
treia întrebare: «Ce aţi gândit despre mişcarea legionară?» A patra 
întrebare: «Aţi fost crescut în spirit legionar?» [Generalul exagerează, 
întrebările - cel puţin cele din formulare - nu erau atât de stupide, se 
refereau în genere la activitatea profesorilor.] lată întrebări ofensatoare 
pentru un profesor universitar. Am aruncat la coş toată lucrarea şi nu i- 
am dat nici o urmare. Din cauza acestui sistem, şi profesorii, şi aparatul 
administrativ, şi justiţia erau ţinuţi cu sabia deasupra capului. Trebuie 
să spunem fiecăruia că este proprietarul postului pe care îl ocupă şi nu 
poate fi înlocuit de acolo decât atunci când calcă legile organice ale 
statului." 270 

Aşadar, "la coş". Ceea ce s-a şi petrecut (din fericire, doar la figurat; 
zecile de dosare se păstrează intacte la Arhivele Naţionale). Nici unul 
dintre cei propuşi spre sancţionare n-a păţit nimic. Inclusiv cazurile cele 
mai grave: Mihai Ralea sau "comunistul" lorgu Iordan. Acesta din urmă, 
suspendat sub legionari, a fost repus în drepturi, în ciuda faptului că - 
potrivit unui raport de poliţie - unele cercuri universitare cereau 
menţinerea lui în concediu, cunoscut fiind ca adept al "ideilor de 
stânga"; noul ministru al Educaţiei, generalul Radu Rosetti a anulat la 
27 februarie 1941 (totuşi, cu întârziere de o lună !) decizia de "punere 
în concediu din oficiu" (nu s-a aprobat însă reactivarea lui Parhon; 
rămâne pensionat definitiv, cu o pensie lunară de 22.931 lei). 271 3 în 
fond, un compromis tacit. Universitarii renunţă la orice opinie politică 
discordantă, în schimb nu li se mai caută prin trecut, iar în plan strict 

profesional libertatea le e garantată. Şi Iordan, şi Ralea (şi alţii) 
continuă să se afle în atenţia Siguranţei, dar nu sunt deranjaţi în nici un 
fel. în mod ironic, singurele suspendări din învăţământ - câteva - îi 
afectează nu pe cei indicaţi de legionari, dimpotrivă, chiar pe acei 
universitari legionari care se remarcaseră prin exces de zel. 

P.P. Panaitescu, primul dintre ei. E suspendat din învăţământ şi 
condamnat la şase luni de închisoare pentru "instigare publică" (decizie 
confirmată la 15 iunie 1941 de Curtea militară de Casaţie şi Justiţie). 
După numai câteva zile (la 26 iunie 1941 ), este însă eliberat. Nu 
ratează totuşi, ceva mai târziu, o scurtă detenţie în lagărul de la Târgu 
Jiu (ianuarie-martie 1943). Oricum, sub semnătura generalului 
Antonescu, fostul rector "se exclude pentru totdeauna din învăţământ, 
întrucât s-a făcut vinovat de abateri grave în preajma şi cu ocaziunea 
cunoscutelor evenimente din luna ianuarie 1941, în legătură cu 
rebeliunea... " "Pentru totdeauna" avea să dureze până la 1 iunie 1943, 
când, prin decizia ministrului I. Petrovici, se ridică suspendarea (cu 
plata salariului începând de la 1 aprilie 1943). 272 Suspendat din 
învăţământ e şi fostul ministru Traian Brăileanu; judecat şi el, e însă 
achitat (avea să treacă şi el pe la Târgu Jiu). Dintre asistenţi, e scos din 
Universitate poetul Radu Gyr. Cu el, lucrurile merg mai rău, fiind 
condamnat la 12 ani pentru "instigare la rebeliune". E iertat de 
pedeapsă (în august 1941), în schimbul plecării pe front, în prima linie. 
Când se întoarce, după trei luni, e din nou întemniţat (noiembrie 1941), 
fiind eliberat abia în martie 1942. 273 Până la un punct, asta i s-a 
întâmplat şi lui Haig Acterian: 12 ani de închisoare, şi trimiterea din 
închisoare pe front. Doar că, în timp ce Gyr a supravieţuit (nu putea 
rata închisorile comuniste care îl aşteptau), Acterian a căzut pe 
pământul rusesc. 

Se schimbă rectorii şi decanii numiţi sub legionari, nu chiar toţi. 
Panaitescu, evident. îi urmează, în fruntea Universităţii din Bucureşti, 
pentru o scurtă perioadă, Alexandru Otetelişanu (decan la Drept în 
lunile precedente), şi după el, în iunie 1941 (şi până la stărşitul 
regimului Antonescu), fizicianul Horia Hulubei. La laşi, rector avea să fie 
geograful Mihail David. La Cluj e schimbat mai întâi (la stărşitul lunii 
ianuarie 1941) prorectorul Al. Procopovici; Sextil Puşcariu, aflat oricum 
la Berlin, cedează şi el rectoratul, în iunie 1941, lui luliu Haţieganu, 
profesor la Medicină. Printre decanii care îşi continuă mandatul: 
Alexandru Marcu, la Literele din Bucureşti, iar la Litere, la Cluj (Sibiu), 
Constantin Daicoviciu. Printre decanii care pleacă: Giorge Pascu; revine 



272 Documentele privitoare la cazul P.P. Panaitescu, la ANR-ANIC, Ministerul 

în locul lui latinistul I.M. Marinescu. Câteva luni mai târziu, Pascu e 
pensionat, rămânând profesor onorar. Nu se potoleşte: continuă să 
critice în dreapta şi-n stânga. Cu firea lui pe de o parte, cu firea lui 
Antonescu, pe de alta, era greu să nu i se întâmple până la urmă ceva 
irascibilului filolog, lată povestea, în relatarea lui I. Hudiţă: 

într-o scrisoare trimisă romanistului german Ernst Gamillscheg, 
"Pascu se plângea contra lui Antonescu sub motiv că s-a înconjurat de 
toţi germanofilii improvizaţi şi ţine la distanţă, ba îi şi persecută pe 
adevăraţii şi vechii prieteni ai Germaniei". Pascu arăta în continuare că 
partidul lui A.C. Cuza, format din "elemente sincer germanofile", este 
pus la index de Antonescu, care nici nu vrea să audă de vreo 
colaborare cu ei, înconjurându-se de "elemente anglofile camuflate, 
deprinse să joace pe toate tablourile". Cita numele lui Guşti, Al. Rosetti, 
lorgu Iordan, CC. Giurescu, D. Caracostea etc, "indivizi care se dau 
astăzi drept prieteni ai Germaniei, după ce s-au bălăcit în toate 
guvernele antigermane". Gamillscheg a găsit de cuviinţă să trimită 
această scrisoare lui Antonescu. Mareşalul a pus pe ea următoarea 
rezoluţie: "individul care îşi denigrează ţara, invocând astfel de 
calomnii, nu mai poate rămâne în învăţământ şi trebuie internat într-un 
lagăr. Ministerul învăţământului şi cel de Interne vor lua măsurile de 
rigoare". 274 Chiar dacă nu toate detaliile ar fi autentice, anecdota e 
caracteristică pentru Pascu - şi pentru Antonescu! -, iar consecinţele 
sunt confirmate documentar: în mai 1942, Pascu a fost internat în 
lagărul de la Târgu Jiu (rectoratul se adresează ministerului cu 
întrebarea dacă se mai poate bucura de drepturile de profesor onorar, 
pe timpul executării pedepsei; răspunsul e afirmativ, fiind vorba de o 
internare administrativă, care nu atrage decăderea din drepturi). Dar 
cu Pascu, lucrurile merg întotdeauna din rău în mai rău; în octombrie 
1942 e condamnat la 3 ani închisoare corecţională 275 Interesant cum 
reuşea să fie "persecutat" nu numai de adversarii de stânga, dar şi de 
un regim naţionalist de dreapta cu care ar fi trebuit să se afle în cele 
mai bune raporturi. 

Va fi avut şi Pascu partea lui de dreptate, când vedea cum se 
stabileşte un modus vivendi între Iordan şi autorităţi sau, şi mai 
flagrant, în cazul lui Andrei Oţetea, alt universitar de stânga, care 
acceptă, în mai 1941, directoratul Teatrului Naţional din laşi, funcţie 
culturală, desigur, dar nu lipsită de conotaţii ideologice; în martie 1942, 
într-un raport adresat Ministerului Propagandei, Oţetea îşi făcea un 
merit pentru turneele întreprinse în Basarabia şi Bucovina, în vederea 
"operei de restabilire a unităţii sufleteşti a ţării". 276 Tot el şi-a închiriat 

casa Institutului Cultural German din laşi! (O amabilitate, s-ar zice, 
puţin exagerată pentru un "antifascist".) 

D. Găzdaru a fost destituit (la 31 martie 1941) din funcţia de director 
al Şcolii Române de la Roma. I s-a pus în vedere să se întoarcă la 
catedra sa de la laşi (şi nu la Bucureşti, unde fusese transferat în 
toamna anului 1940). îşi tot amână întoarcerea şi până la urmă rămâne 
în Italia. 277 

Legionarii "moderaţi" n-au păţit nimic. E. Chirnoagă a pierdut 
rectoratul, dar a rămas profesor la Politehnică. Traian Herseni a rămas 
şi el la conferinţa de sociologie; mai mult chiar, în 1942 a devenit 
profesor titular la Universitatea din Cluj (Sibiu); îl va suplini la Bucureşti, 
apoi va ocupa postul de conferenţiar H.H. Stahl, alt elev favorit al lui 
Guşti. 

"Normalitatea" din învăţământul superior, recomandată de însuşi 
Antonescu, a fost cultivată de cei doi miniştri care s-au succedat la 
Educaţia Naţională: generalul Radu Rosetti, de la sfârşitul lunii ianuarie 
până în decembrie 1941, apoi Ion Petrovici, până la stărşitul regimului 
(departamentul schimbându-şi numele în Ministerul Culturii Naţionale şi 
al Cultelor). Dintre militari, Rosetti era cel mai apropiat de lumea 
intelectuală: el însuşi istoric apreciat şi membru al Academiei Române. 
Cât despre Petrovici, el venea din mediul universitar, pe care îl 
cunoştea perfect; binevoitor din fire, gata să ajute, şi puţin oportunist 
(sau chiar mai mult), voia ca toată lumea să fie mulţumită (însă şi el, 
fireşte, cu simpatiile şi antipatiile lui). Universitar era şi numărul doi al 
regimului, Mihai Antonescu, profesor la Facultatea de Drept din 
Bucureşti. 

în aceste condiţii, cei mai mulţi dintre profesori n-au avut motive să 
se plângă. CC. Giurescu reuşeşte să obţină înfiinţarea unui Institut de 
Istorie Naţională, echivalent al Institutului de Istorie Universală care, 
după lorga, trecuse sub conducerea lui G.l. Brătianu. Arheologul Scarlat 
Lambrino e numit director al Şcolii Române de la Roma, iar Constantin 
Marinescu, profesor de istorie universală la Universitatea din Cluj 
(Sibiu), director al Şcolii Române din Franţa; în 1943, C. Marinescu 
obţine transferul la Universitatea din Bucureşti, ceea ce nu reuşise în 
1940, când îi fusese preferat G.l. Brătianu: pentru a-i da satisfacţie, se 
"dublează" catedra. Dan Barbilian ajunge, în sfârşit, profesor, în 1942: 
merita, fără îndoială. Hudiţă face şi el un pas la Universitatea din 
Bucureşti în toamna anului 1941, în calitate de conferenţiar de istorie 
diplomatică; devine profesor în februarie 1944 (cam încet, în opinia lui; 
dar, cum se împărţea între universitate, politică şi afaceri, nu venea cu 
o operă chiar atât de impresionantă, încât calitatea de profesor titular 
să se impună de la sine). Nicolae Şerban reuşeşte să alimenteze şi la 

Bucureşti - ca mai înainte, la laşi - conflictul dintre partizanii săi (printre 
aceştia, Dragoş Protopopescu, care îi face un referat foarte favorabil) şi 
adversari, susţinători ai lui Basil Munteanu; în cele din urmă, Petrovici îi 
dăruieşte şi lui o catedră, de literatură comparată. Pentru alţii, lucrurile 
se mişcă mai greu. 

La laşi, G. Călinescu rămâne tot conferenţiar până după căderea 
regimului Antonescu; sperase, mai întâi, în urma pensionării lui G. 
Pascu, să obţină Catedra de istoria literaturii române vechi: fără succes. 
Apoi, murind Octav Botez, în 1943, rămăsese vacantă Catedra de 
istoria literaturii române moderne, iar comisia constituită, prin raportul 
semnat de Dan Simonescu, preşedinte (noul titular al Catedrei de 
istoria literaturii române vechi), alături de lorgu Iordan, P. Caraman şi 
D. Caracostea, îl recomanda pentru ocuparea postului, nu şi fără unele 
rezerve, privind prea accentuatul său subiectivism (dar exprimându-se 
şi speranţa că se va maturiza !). Consiliul facultăţii şi senatul 
universitar votează favorabil, însă tot cu rezerve (17 şi 18 martie 
1944); doi dintre senatori se pronunţă contra, între ei şi rectorul M. 
David, pe motiv că cel în discuţie "profanează patrimoniul nostru 
naţional". Ministrul era rugat să aprecieze recomandarea "în raport cu 
etica universitară". Iar I. Petrovici, care nu-l iubea peste măsură, nu s-a 
grăbit să confirme. 278 

Tudor Vianu izbuteşte, în sfârşit, să devină profesor în ultimele zile 
ale regimului (decretul de numire este din 5 iulie 1944). încă din mai 
1943 se făcuse propunerea - prin D. Guşti, I.D. Ştefănescu şi M. Ralea - 
ca acest "eminent cercetător" şi cu cea mai mare vechime dintre toţi 
conferenţiarii Facultăţii (încă din 1927) să acceadă la rangul de 
profesor. 279 

în ce-i priveşte pe evrei, e de constatat, şi în cazul lor, dubla politică 
a regimului Antonescu. în timp ce evreii din Basarabia şi Bucovina sunt 
deportaţi în Transnistria, unde mulţi îşi vor afla sfârşitul (ca pedeapsă - 
extinsă asupra tuturor - pentru atitudinea prosovietică a unora), în 
restul ţării li se permite supravieţuirea, chiar şi în plan cultural. Scoşi 
din şcoli şi universităţi, îşi pot organiza un învăţământ paralel. Astfel, la 
Bucureşti, funcţionează, încă din 1941, un "Colegiu pentru studenţi 
evrei", condus de avocatul Marcu Onescu (la înfiinţarea căruia a 

contribuit şi matematicianul Ernest Abason, fost profesor la Politehnică, 
decedat în 1942). Cuprindea cam toate disciplinele universitare 
esenţiale, grupate în trei secţiuni: Litere şi filozofie, Ştiinţe şi studii 
economico-comerciale, Biologie umană. în 1943, corpul profesoral 
număra 62 de persoane, inclusiv unii foşti universitari, excluşi acum din 
învăţământul de stat. îi întâlnim, printre alţii, pe matematicianul Simion 
Sanielevici, fost profesor (pensionat) al Universităţii din laşi, pe fiul său, 
Alexandru Sanielevici, fizician, pe Abraham Hollinger, alt matematician 
cunoscut; de asemenea, lingvistul Alexandru Graur, ca profesor de 
latină; Mihail Sebastian, care predă literatura comparată; Felix Aderca, 
la estetică şi literatura română; pictorul Herman Maxy, pentru istoria 
artelor... 280 în paralel, tot din 1941, sunt autorizate şi "Cursuri pentru 
studenţii în medicină evrei" 281 ; directorul acestei instituţii este medicul 
pediatru Marcu Cajal, iar printre profesori se află Max Popper şi Anghel 
Radovici, foşti conferenţiari la Facultatea de Medicină din Bucureşti, 
precum şi Arthur Kreindler, fost asistent (şi viitor academician, în 
1948). După august 1944, studiile întreprinse au putut fi echivalate în 
învăţământul de stat, aşa încât anii războiului n-au fost pierduţi pentru 
tinerii intelectuali evrei. 

în aceeaşi perioadă, evreii au şi propriul teatru: Baraşeum, unde se 
joacă intens în faţa unui public numeros. Mihail Sebastian colaborează 
cu traduceri şi adaptări, dar tot el dă şi cea mai neaşteptată lovitură în 
spaţiul teatral "românesc". Sub numele de împrumut Victor Mincu 
(altminteri n-ar fi putut, ca evreu) şi-a reprezentat piesa Steaua fără 
nume, la teatrul Alhambra (premiera, la 1 martie 1944, într-o distribuţie 
de zile mari: Radu Beligan, Măria Mohor, Nora Piacentini, Nineta Guşti, 
Mircea Şeptilici, Marcel Anghelescu). în mediul teatral, secretul acesta 
era departe de a fi un adevărat secret, ceea ce dovedeşte destule 
"complicităţi" graţie cărora s-a putut ocoli legislaţia antisemită. 

în partea a doua a războiului, conturarea unei posibile înfrângeri 
explică acte de "bunăvoinţă" limitate, având menirea de a arăta că 
regimul nu e chiar atât de antisemit. La 7 iulie 1943, Antonescu 
semnează un decret-lege prin care câţiva evrei, pentru merite 
deosebite, "se asimilează întru totul cu românii". Printre ei, lingvistul 
loan Aurel Candrea, fost profesor la Universitatea din Bucureşti, şi H. 
Sanielevici, intelectual original şi inclasabil, critic literar, antropolog, 
sociolog... Au urmat alte decrete similare: în total, 33 de "asimilări" (nu 
prea multe, raportându-le la numărul evreilor, fie şi numai al 
intelectualilor evrei). 282 

Succesul îi atrage pe oameni, tot aşa cum eşecul îi îndepărtează. Nu 
sunt prea mulţi cei care, din motive de principiu, păstrează o linie 
invariabilă, independent de împrejurări. România a intrat în război, 
alături de Germania, împotriva Uniunii Sovietice, la 22 iunie 1941. 
Iniţial, succesul a fost rapid: armata română a recuperat Basarabia şi 
Bucovina şi şi-a continuat înaintarea spre Răsărit. Judecata asupra 
viitorului e foarte dependentă de prezentul imediat; aşa se face că 
previziunile sunt adesea greşite. Li s-a părut atunci multora că războiul 
este pe cale de a fi câştigat. în plus, era un război considerat drept, 
pentru întregirea hotarelor ţării. 

Jurnalul ţinut de Alice Voinescu e un bun indicator pentru o 
asemenea stare de spirit, tocmai fiindcă nu aparţine unei partizane a 
regimului. Profesoara de la Conservator este monarhistă (admiratoare 
a reginei Măria, ataşată de Carol II, apoi de Mihai), antilegionară, 
rezervată faţă de Ion Antonescu şi deloc convinsă de stilul bombastic şi 
în genere de personalitatea cam falsă a lui Mihai (Ică) Antonescu. 
Contra Uniunii Sovietice, dar şi contra lui Hitler şi Mussolini. Nu-i 
iubeşte nici pe americani. îi iubeşte doar pe francezi, şi sigur, are 
motive în această privinţă să fie dezamăgită. în vara şi toamna anului 
1941 îşi exprimă însă satisfacţia pentru recuperarea Basarabiei şi 
pentru succesele ulterioare ale ofensivei româneşti. După un timp, se 
schimbă: nu mai crede în victoria Germaniei şi ar vrea ca războiul să se 
termine. 283 

Reflexul patriotic e prezent şi la Pericle Martinescu, care de altfel se 
lasă uşor purtat de evenimente. Războiul "trebuia să înceapă". "Era o 
necesitate politică, psihologică şi morală [...] pentru a spăla umilinţele 
suferite de un an încoace de întregul neam românesc." Redobândirea 
Basarabiei îi umple sufletul de mândrie. "România şi-a recâştigat 
onoarea pierdută în ultimul timp şi poate sta acum cu fruntea sus între 
celelalte popoare ale lumii. [...] Fiecare pas a fost drept, fiecare 
picătură de sânge, sfântă." Ţine însă să adauge: "Cu condiţia ca 
sacrificiile să se oprească aici." 284 16 

Gala Galaction e, structural, un om de stânga. E drept că în Primul 
Război Mondial luase partea Germaniei, dar în alt context ideologic. 
Acum, se bucură când România intră în război: "S-a făcut lumină! 
Negurile s-au risipit, discuţiile s-au curmat! Germania, între Finlanda şi 
România, a pornit ieri, duminică, împotriva Rusiei sovietice! Este un 
deznodământ cu totul logic, cu totul legitim. Adolf Hitler a dat pe faţă 
toate maşinaţiile, toate feloniile, toate brutalităţile perfizilor tovarăşi. 

[...] Anglia se aşază de-a dreapta Rusiei! E dureros să cugeţi că poporul 
cititor al Bibliei stă alături de împărăţia lui Lucifer." 285 

Gazetarul de stânga Ion Vinea vede în stalinism principalul factor al 
dereglărilor europene. Până şi fascismul şi nazismul ar fi produse 
derivate ale bolşevismului. în cazul lor, "suprimarea controlului popular 
[...] a fost dictată şi impusă de prezenţa stalinismului pe continent". 
Odată cu "prăbuşirea stalinismului" se va petrece o destindere. Vinea 
salută victoria românilor la Odessa, "efortul nostru dezrobitor spre 
Răsărit", îl elogiază pe Antonescu şi proclamă: "Transnistria e ţinut 
moldovenesc." 286 

Dacă aşa judecă unii oameni de stânga... cu atât mai mult la 
dreapta. "Adolf Hitler, salvatorul României", titrează Ion Sân-Giorgiu. 
Până şi arbitrajul de la Viena (prin care România a pierdut jumătate din 
Transilvania) "poate fi socotit - crede profesorul de literatură germană - 
un act de protecţie pentru România". Războiul nu se va sfârşi nici "când 
colosul rusesc va fi la pământ", fiindcă se duce şi "împotriva 
plutocraţiei englezeşti care ne-a exploatat în trecut". România trebuie 
să meargă până la capăt. "Şi asta nu înseamnă numai până la Bug, ci 
până la Volga, până în Caucaz, până în Urali, până unde ne va duce 
geniul glorios al lui Adolf Hitler." 287 

Nici Mihail Manoilescu nu are îndoieli. El scrie spre sfârşitul anului 
1941, în momentul când conflictul se prelungea peste optimistele 
previziuni inţiale: "Cu toate întârzierile aparente ale războiului, mergem 
cu pas sigur şi hotărât spre victoria germană şi spre noua Europă." Iar 
România se află, pentru el, printre ţările anticipatoare ale acestei noi 
Europe: naţionalişti şi antisemiţi, precum A. C. Cuza, O. Goga, Al. Vaida- 
Voevod, şi el însuşi, Mihail Manoilescu, prin mişcarea corporatistă, au 
fost deschizători de drumuri. 288 

Liviu Rebreanu, care nu fusese nicicând un ideolog, pare să-şi 
găsească şi el drumul. Notează la 22 iulie 1941: "Se împlineşte exact 
luna de când a început războiul contra Rusiei în care noi avem o parte 
importantă şi glorioasă. Soldaţii noştri se bat admirabil. [...] în sfârşit, a 
dat Dumnezeu şi, cel puţin în parte, s-a şters ruşinea şi umilinţa ce am 
îndurat în groaznicul an 1940. Generalul Antonescu pare să fie omul 
nostru providenţial." 289 Este uluitor şi descurajant cât de prost pot gândi 
oamenii! 

Să nu-l uităm pe Rădulescu-Motru, mereu prezent; el îşi exprimă în 
Timpul deplina solidaritate cu Germania: "Noi românii [...] salutăm cu 
entuziasm victoria armatelor germane şi a aliatelor sale. Cu ea începe o 
nouă viaţă în Europa." 290 

Basarabia şi Bucovina sunt eliberate, generalul Antonescu se înalţă 
la rangul de mareşal. Revista Fundaţiilor Regale scoate un volum dublu 
pe lunile august-septembrie 1941, sub titlul "Basarabia şi Bucovina. 
Omagiu mareşalului I. Antonescu". Colaborează multe nume de prim 
rang ale literelor româneşti. Iarăşi, C. Rădulescu-Motru; articolul său se 
intitulează "Mareşalul Ion Antonescu": e "omul chemat să salveze 
România", ilustrând - generalizează filozoful - "rolul hotărâtor al 
oamenilor excepţionali în explicarea destinului unui popor". Simion 
Mehedinţi scrie despre "Fruntaria României spre Răsărit"; vede în 
această frontieră limita răsăriteană a Europei; alianţa cu Germania şi 
lupta contra slavismului îi apar ca imperative ale României. CC. 
Giurescu evocă "Vechimea aşezărilor româneşti dintre Prut şi Nistru", 
afirmând o continuitate de locuire "din epoca preistorică şi până azi". 
Cei doi "mari", Sadoveanu şi Arghezi, sunt şi ei prezenţi. Cel dintâi scrie 
despre mănăstirile basarabene, un text de altfel destul de palid (din 
prudenţă sau... din lipsă de inspiraţie). Arghezi contribuie substanţial, 
cu două eseuri: "Cântare Bucovinei" şi "însemnări ruseşti"; cu puţin 
înainte, publicase în Timpul un articol-pamflet intitulat "Stilul bolşevic" 
(stil a cărui "stârpire" o socotea iminentă); şi va reveni în volumul din 
octombrie al Revistei Fundaţiilor Regale cu câteva poezii patriotice şi 
războinice: "Cu liftele de pe hotare/ Spadele noastre ştiu să se 
măsoare". Apoi... se va linişti. Scriu, în volumul din august-septembrie, 
şi Ion Petrovici, Nichifor Crainic, Ion Pillat, Gala Galaction, Emanoil 
Bucuţa, Ion Minulescu, Ion Nistor, I.D. Ştefănescu, Leca Morariu, Petru 
Comarnescu ("Virtuţile sufletului basarabean"), Sextil Puşcariu 
("Basarabia"). Ultimul sintetizează într-o frază tot ce era de spus: 
"războiul, în care românii au intrat cu un entuziasm de nedescris, umăr 
la umăr cu vitejii camarazi de arme germani şi sub conducerea 
pricepută a Mareşalului Ion Antonescu, înseamnă pentru ţara noastră 
nu numai restabilirea graniţelor pierdute, ci şi lupta civilizaţiei 
împotriva pericolului bolşevic, reacţiunea culturii europene împotriva 
mentalităţii asiatice". 

Basarabia, se înţelegea de la sine. De ce nu şi Transnistria, teritoriul 
întreg dintre Nistru şi Bug? Oficial, deşi a existat o administraţie 
românească a Transnistriei (guvernator, Gheorghe Alexianu, fost 
profesor la Facultatea de Drept din Cernăuţi, apoi la Universitatea din 
Bucureşti), nu s-a afirmat în vreun fel soluţia anexării. Sunt însă 
intelectuali care se arată seduşi de o asemenea expansiune spre Est. 
Le întâlnim numele şi textele în săptămânalul intitulat chiar 

Transnistria, care apare începând cu 29 iulie 1941, aşadar la o lună 
după intrarea României în război, când nici Basarabia întreagă nu 
fusese încă eliberată. "Trăiască Moldova reîntregită până la Bug", sună 
îndemnul. Sub titlul "Transnistrienii", Ion Simionescu, preşedintele 
Academiei Române, se referă la eliberarea "fraţilor transnistrieni", 
"datorită armatelor de dezrobire ale germanilor si românilor". Cel mai 
vehement e Onisifor Ghibu, căruia formula "De la Nistru până la Tisa" i 
se pare depăşită. El cere ca "hotarul răsăritean al statului român să se 
mute spre Bug, spre a putea salva şi românismul de acolo, şi civilizaţia 
europeană". în alt articol, câteva luni mai târziu, consideră frontiera 
Bugului rezolvată: "astăzi trebuie să se pună problema românilor de 
peste Bug". Soluţia lui Ghibu e transferul de populaţii. Să fie evacuaţi 
ruşii şi ucrainenii din Basarabia şi Transnistria, şi aduşi în locul lor 
românii de dincolo de Bug. 291 Pentru deplasarea frontierei la Bug 
pledează şi Mie Minea, Ion Nistor, Emil Diaconescu, Ion Petrovici, Ştefan 
Ciobanu, Simion Mehedinţi, G. Popa-Lisseanu... E pusă la contribuţie şi 
antichitatea geto-dacă. Constantin Moisil merge "pe urmele lui 
Burebista", pentru a identifica drepturi străvechi. 292 La fel, în mai multe 
articole, arheologul Radu Vulpe, profesor la Universitatea din laşi. El 
propune o călătorie "cu Herodot în Transnistria" şi consideră că acolo e 
graniţa firească a României, în virtutea unor alcătuiri originare. 293 
Interesantă este instrumentalizarea politică a lui Burebista, cuceritorul 
rege get care şi-a extins stăpânirea până dincolo de Nistru; un 
îndepărtat drept istoric se adăuga astfel principiului etnic (curioasă 
prefaţare a marelui moment Burebista din 1980, când Ceauşescu a 
înţeles să se legitimeze prin presupuşii 2050 de ani de la întemeierea 
statului dac "unitar şi independent"). M. Sadoveanu, în ce-l priveşte, dă 
o povestire de război: descrie o luptă, aparent cu ruşii, unde de fapt 
adversarii se vădesc a fi cerchezi (o manieră de a insinua profilul asiatic 
al adversarului de la Răsărit?). îl mai întâlnim în Transnistria şi pe 
scriitorul şi preotul Ion Agârbiceanu, cu un articol "profetic" intitulat 
"Jertfe rodnice": dacă sângerăm din nou, e semn că Dumnezeu "are 
planuri şi mai mari cu noi". "România a fost făcută mare în 1918. Dar în 
planurile Proniei cereşti trebuie să fie şi mai mare: până unde merge 
neamul nostru". Vor veni după aceea lungi, foarte lungi, ani de pace şi 
de fericire. 294 

Ce să mai spunem atunci de Mie Rădulescu, cel de la Porunca vremii? 
Transnistria, fireşte, dar mai mult decât atât. România are vocaţie 

imperialistă, în consecinţă gazetarul reuneşte o suită de articole într-o 
broşură intitulată Pentru un imperialism românesc (1942). Argumentul 
e în parte geopolitic: tot spaţiul răsăritean, tocmai potrivit pentru a fi 
cucerit sau dominat. Intervine, de asemenea, superioritatea rasială a 
românului (demonstrată prin faptul că cele cinci genii poetice şi 
filozofice ale omenirii sunt Goethe, Schiller, Wagner, Leopardi şi 
Eminescu: trei germani, aşa cum se cuvine, un italian şi un român). 

Nu impulsul cuceritor, ci teama de ruşi îl frământă tot mai tare - 
până la obsesie - pe E. Lovinescu. în anii Primului Război Mondial, 
criticul, antantofil convins, îi combătuse vehement pe "germanofilii" 
care, tot din teama faţă de Rusia, înclinau spre Puterile Centrale. Acum 
ajunge la ideea lor, în condiţiile în care Rusia comunistă se arăta şi mai 
periculoasă decât vechea Rusie, iar pe continent, odată cu prăbuşirea 
Franţei, singura contrapondere faţă de colosul răsăritean părea a fi 
rămas Germania. într-un mic volum închinat lui P.P. Carp (P.P. Carp, 
critic literar şi literat, 1941), Lovinescu recunoaşte acestuia şi celorlalţi 
junimişti partea lor de dreptate. Fără să aibă nici un fel de simpatie 
pentru Germania nazistă, considera intolerabilă o victorie rusească şi, 
în această dramatică eventualitate, îl bântuiau gânduri de sinucidere. 
N-a mai fost cazul: a murit cu un an înainte de intrarea Armatei Roşii în 
România. 

Preocupat de război îl vedem şi pe Camil Petrescu, însă, se înţelege, 
cu grija, mai întâi de toate, de a-şi scoate în relief propria statură, 
fireşte, universală. E partizan al germanilor - dar pe un ton oarecum 
protector - şi se arată antisemit insistent şi lipsit de tact în discuţiile cu 
M i hai I Sebastian (de ţinut totuşi seama, în relatarea lor, şi de 
sensibilităţile scriitorului evreu). Războiul i-a scos la iveală marile 
calităţi de strateg; scriitorul e convins că unii sau alţii ar obţine uşor 
victoria în funcţie de modul cum i-ar urma sfaturile. "El, în locul lui 
Hitler, ar şti cum să zdruncine rezistenţa sovietică. (Ar arunca 5000 de 
paraşutişti la Moscova, ca să provoace derută.) El, în locul lui 
Antonescu, ar şti cum să ocupe cazematele ruseşti. (Le-ar ataca 
continuu, la intervale scurte, cu pichete mici de 20-30 soldaţi, ca să 
obţină astfel epuizarea nervoasă a adversarului.)" 295 Paralel cu 
rezolvarea războiului, e pe cale să rezolve şi întrebări mai vaste ale 
omenirii, graţie sistemului său filozofic ("doctrina substanţei"). Pentru a 
salva manuscrisul, l-a depus la Vatican; deocamdată nu-l publică, 
fiindcă nici n-ar avea cine să-l aprecieze în România. însă, când va 
vedea lumina tiparului, va asigura ştiinţei româneşti "un rol de 
conducere, în ştiinţa universală, pe timp de 100 de ani de aci încolo". 296 

Câteva cazuri curioase se întâlnesc la stânga comunistă sau 
socialistă, în principiu cât se poate de antifascistă şi de "luptătoare 
pentru pace". 

Ion Pas, socialist de stânga, a fost atent urmărit de Siguranţă în anii 
'30, ca director al revistei Şantier şi al unei edituri cu acelaşi nume; 
orientare strict democratică, după el, cam prea apropiată de obiectivele 
comuniste, potrivit autorităţilor poliţieneşti. 297 Toate inspectoratele de 
poliţie din ţară primesc astfel ordinul de a confisca romanul Focul al 
scriitorului comunist francez Henri Barbusse, pledoarie împotriva 
războiului. Când România ia armele împotriva Uniunii Sovietice, Ion Pas 
este mobilizat la Direcţia Presei din Ministerul Propagandei şi, în 
această calitate publică, în primele luni de război, sub pseudonimul 
"soldat Pascu Ion", nenumărate articole (o estimare aproximativă 
ajunge la peste 80) în gazetele adresate militarilor, Soldatul şi 
Sentinela: evident, proantonesciene şi antibolşevice. Ajunsese oare să 
creadă în ceea ce scria? Sau răspundea strict unei obligaţii? Chiar în 
acest ultim caz, e totuşi un exces de zel. 

Pe G. Ivaşcu îl cunoaştem: socotit de-a dreptul comunist. E unul 
"dintre principalii comunişti din regiunea Moldovei", se specifică într-un 
raport al poliţiei din august 1940. în iulie 1940 fusese internat în lagăr, 
dar eliberat după câteva zile, prin intervenţia unui general cu care se 
înrudea. La 28 septembrie 1941, adresează o scrisoare Directorului 
general al Siguranţei Statului, solicitându-i o anchetă asupra întregii 
sale activităţi, pentru a fi spălat de acuzaţia de comunism. "Comunist, 
este sau nu?", notează dubitativ o mână de poliţist. între timp, fusese şi 
el concentrat, începând cu 17 iunie 1941, la secţia de Propagandă a 
Marelui Stat-Major. A lucrat, cum se arată într-un atestat al secţiei 
respective, în redacţiile publicaţiilor Sentinela şi Soldatul, scriind 
numeroase articole "în care a elogiat faptele de arme germane, italiene 
şi finlandeze" şi a tratat despre Bucovina, despre Transnistria, despre 
Mareşal, despre frăţia de arme româno-germană, "însufleţit de cele mai 
avântate sentimente româneşti". Chiar aşa: "comunist sau nu?". Spre 
deosebire de Pas, Ivaşcu nu se opreşte la articolele scrise oarecum din 
obligaţie. La Vremea, unde era redactor, se manifestă încă şi mai 
ofensiv, tot în primele luni de război: ce-i drept, sub pseudonim, fie 
Victor Pancu, fie Paul Ştefan. Scrie despre "Ceka şi G.P.U.", "istoria 
însângerată a celei mai cumplite organizaţii poliţieneşti din lume" (un 
lung articol apărut şi separat, în broşură), despre "Tainele Kremlinului" 
(care "ascund sânge şi moarte, închisoare şi torturi"), despre "Trista 
condiţie umană în URSS". Deloc banal, pentru un comunist! 298 

Comunist este şi tânărul jurnalist George Macovescu, identificat ca 
atare în mai multe documente ale Poliţiei. 299 îşi găseşte însă o slujbă în 
tabăra cealaltă: din septembrie 1942, lucrează, ca secretar de presă, la 
Ministerul Propagandei. Se înţelege, fără a desfăşura propagandă 
comunistă - se poate constata însă că plasa autorităţilor era destul de 
largă, lăsându-i pe mulţi să treacă prin ochiurile ei. Cu atât mai mult cu 
cât Macovescu apare în aceeaşi perioadă, în rapoartele Siguranţei, 
drept unul dintre membrii marcanţi ai partidului comunist. Se aflase şi 
în delegaţia ziariştilor români care au vizitat Germania, timp de o lună, 
în ianuarie-februarie 1942. La întoarcere îşi publică impresiile în Timpul, 
un reportaj, ce e drept, destul de sec, fără efuziuni progermane. 300 Au 
jucat, fără dubiu, un rol în susţinerea lui, şi raporturile personale. A fost 
susţinut de Mircea Grigorescu, gazetar scăldat în toate apele, iar 
Grigorescu, la rândul lui, de Mihai Antonescu, cu care fusese coleg. De 
la un timp, entuziasmul iniţial epuizat, Mihai Antonescu, spre deosebire 
de Mareşal, pare chiar a-i menaja pe cei care ar fi putut reprezenta o 
alternativă. Oricum, în august 1944, Macovescu s-a comportat ca un 
bun comunist, punând mâna pe frânele ministerului. Au plouat, 
bineînţeles, acuzele de colaborare cu nemţii şi cu regimul Antonescu, 
însă comuniştii i-au luat apărarea, motivând că se aflase acolo în 
misiune, sub acoperire. Imaginea lui, "neacoperită", se reflectă şi în 
Jurnalul lui Sebastian: "tânărul Macovescu, iacobin feroce, după ce a 
huzurit sub nemţi". 301 Tot joc dublu se cheamă până la urmă: dacă ar fi 
câştigat nemţii, greu de presupus că s-ar fi deconspirat! 

La Ministerul Propagandei, unde ministru titular era Mihai Antonescu, 
iar subsecretar de stat Alexandru Marcu, sunt angajaţi o mulţime de 
intelectuali, în majoritate tineri, cu cele mai diverse opţiuni ideologice, 
inclusiv de stânga (chiar dacă se feresc acum să şi le mai exprime). Se 
împart între direcţiile Presă, Propagandă, Studii şi Documentare. La 
Studii şi Documentare, îi întâlnim de pildă pe Alexandru Busuioceanu, 
în calitate de director, apoi, în locul lui, pe Zenovie Pâclişanu (preot 
grecocatolic şi istoric), urmaţi, ca subdirectori, de tinerii istorici Emil 
Condurachi (profesor la Şcoala de Arhivistică) şi Mihai Berza (transferat 
apoi la Institutul de Istorie Universală), de Alexandru Ciorănescu, de 
poetul Alexandru Philippide, Ion Frunzetti... La Direcţia Presei, Oscar 
Walter Cisek (scriitor de expresie germană, însă foarte implicat în 
mişcarea culturală românească), Ernest Bernea, ideolog de dreapta, 
Pericle Martinescu, puţin tentat de ideologii, ca şi un grup orientat spre 
stânga, cu mai vechi simpatii comuniste: Eugen Jebeleanu, Cicerone 
Theodorescu, Radu Boureanu... O lume eteroclită care dă uneori 

impresia de boemă literară unui loc, în principiu, cu un profil mai puţin 
decontractat. De precizat că Direcţia Presei era altceva decât Cenzura 
Presei; se ocupa cu "îndrumarea" gazetarilor şi "aprovizionarea" lor cu 
materiale (inclusiv pentru presa străină). Pericle Martinescu, de pildă, 
primeşte misiunea la un moment dat să se "specializeze" în 
problematica finlandeză; Finlanda era aliata României împotriva Uniunii 
Sovietice şi se cădea să se scrie ceva mai mult despre această ţară. în 
câteva zile, sprij init şi de legaţia finlandeză, Martinescu confecţionează 
nu mai puţin de opt articole, în vederea difuzării lor către presă. S-a 
folosit de informaţia adunată pentru a publica şi în Vremea, pe aceeaşi 
temă. Tot el povesteşte cum în iulie 1942, imediat după căderea 
Sevastopolului, a fost trimis la faţa locului, împreună cu câţiva ziarişti, 
cu un avion pus la dispoziţie de Marele Stat-Major. Reportajul său a 
apărut în câteva ziare, printre care Curentul... După aceea, merge la 
Odessa, şi urmează alt reportaj (publicat integral în Universul). 302 

Propaganda românească peste hotare - în ţările aliate sau neutre - s- 
a dovedit o preocupare sensibilă. Exista sentimentul că, în urma 
războiului, Europa va fi complet restructurată, şi atunci fiecare avea 
interesul de a-şi susţine cât mai convingător drepturile. Nici ţările de 
"rangul doi" nu sunt considerate inutile în această competiţie. C. 
Miciora, consilier de presă la Sofia, trimite un nesfârşit raport (45 de 
pagini) privitor la Propaganda maghiară în Bulgaria. După el, "Bulgaria 
e prima ţară pe care Ungaria şi-o vrea aliată cu orice preţ" (pentru "a 
întreţine câţi mai mulţi duşmani la frontierele României"), şi de aceea 
"România întreprinde actualmente o puternică acţiune pentru 
scoaterea Bulgariei de sub influenţa Budapestei". 303 

Se schiţează o întreagă politică de traduceri şi de alcătuire de 
antologii de literatură românească, în diverse ţări, Germania şi Italia, în 
primul rând, dar şi Spania sau Bulgaria... Prea puţin s-a realizat din 
aceste proiecte, dat fiind mersul evenimentelor. Sumarul unei antologii 
(până la urmă nepublicate) de poezie românească contemporană, 
propusă de un profesor italian, e cu deosebire interesant, ilustrând 
deschidere spre toate formulele literare şi (aproape) spre toţi autorii. în 
corespondenţa oficială pe marginea Antologiei, Alexandru Busuioceanu 
solicită doar câteva eliminări, "din diferite consideraţiuni justificabile": 
Camil Baltazar, llarie Voronca, David lacobescu (evrei), Radu Gyr 
(legionar) şi Victor Eftimiu (frondă faţă de regimul Antonescu). în rest, 
sunt reţinuţi peste 20 de autori, într-o selecţie, în cea mai mare parte 
judicioasă şi respectând toate tipurile de literatură. Fiecare autor are 
parte de extinse note biobibliografice şi menţiuni critice (redactate 



302 Pericle Martinescu, op. cit., pp. 310-312 (7 mai 1942) şi 317-325 (11 iulie 
1942). 

303 ANR-ANIC, Ministerul Propagandei Naţionale, 2682/1942, ff. 320-364, 
"Propaganda maghiară în Bulgaria". 



probabil tot de Busuioceanu). Arghezi e înfăţişat ultraelogios (în deplin 
dezacord cu acuzele dreptei naţionaliste din anii '30): "ziarist politic de 
mare sinceritate şi impetuozitate, ridicând pamfletul la rangul de gen 
literar... originalitate de expresie, care a revoluţionat întreaga poezie 
contemporană". Despre Camil Petrescu: "natură combativă, neliniştită, 
dinamică, se manifestă în romanele sale cu o inteligenţă agresivă şi 
neconformistă, dar şi emotivă". Şi aşa mai departe... Pentru serviciul de 
propagandă al unui regim de dictatură, nu e rău deloc: departe de 
uniformizare şi de limba de lemn. 304 36 

Tentaţia intervenţionistă există desigur, ca în orice structură 
birocratică, şi mai cu seamă într-un sistem autoritar. în lipsa efectelor, 
constatăm uneori intenţiile. Am dat peste un curios document - din 
1942 - prin care, sub semnătura lui Alexandru Marcu, se decidea 
instituirea unei "comisii pentru controlul literaturii de aventuri"! Avea 
să o prezideze scriitorul Romulus Dianu (preşedinte al comisiei 
permanente de control, verificare şi aprobare a publicaţiilor), iar printre 
membri îi întâlnim, din partea Academiei, pe însuşi Mihail Sadoveanu, 
alături de profesorul Ştefan Ciobanu (specialist, totuşi, nu în aventuri, ci 
în literatura română veche), iar de la Ministerul Culturii Naţionale, pe 
Şerban Cioculescu şi pe Nicolae Şerban. 305 Va fi funcţionat comisia cu 
adevărat? 

Câţiva intelectuali de calitate sunt detaşaţi în diverse capitale ca 
ataşaţi de presă sau consilieri culturali. La Lisabona se află Mircea 
Eliade, secretar de presă, apoi consilier cultural, pe toată durata 
războiului. La Vichy, Emil Cioran are un început de carieră diplomatică, 
în calitate de consilier cultural, din martie până în mai 1941; s-a 
dovedit repede incompatibil cu acest post şi a fost destituit (pe lângă 
incapacitatea de a lucra ca "funcţionar", va fi fost în cauză şi 
compromiterea sa cu mişcarea legionară). Neaşteptată e numirea lui 
Eugen lonescu, tot la Vichy, şi tot consilier cultural, în iunie 1942. Vor fi 
jucat anume relaţii personale, altminteri, o persoană ca el, pe jumătate 
evreu şi cu reputaţie de nonconformist... Se vede încă o dată cum 
regimul Antonescu, represiv adesea, putea dovedi şi o neaşteptată 
toleranţă. Spre deosebire de Cioran, lonescu nu şi-a dezamăgit 
superiorii: a fost, pe toată durata celor doi ani (până în iunie 1944), un 
diplomat model, chiar dacă în sinea lui nu împărtăşea filozofia politică 
nici a celor care-l trimiseseră, nici a celor pe lângă care fusese 
acreditat. S-a agitat pentru tot felul de proiecte de promovare a 
valorilor culturale româneşti... nu cu prea mult succes. 306 La Madrid 



304 Loc. cit., 2554/1941-42, ff. 32-60. 

305 Loc. cit., 100/1942, f. 359. 

306 Despre sejurul portughez al lui Mircea Eliade: Florin Ţurcanu, Mircea Eliade, 
prizonierul istoriei, op. cit., pp. 396-432. Despre "cei trei": Alexandra Laignel- 
Lavastine, Cioran, Eliade, lonesco. L 'oubli du fascisme, op. cit., pp. 275-382. 



este consilier de presă poetul Aron Cotruş, iar consilier cultural ajunge 
plecând din postul de director în Ministerul Propagandei - Alexandru 
Busuioceanu (în 1942). La Berlin, ataşat de presă, Dumitru Amzăr. 
Vintilă Horia, la Viena (după ce fusese la Roma şi după ce se remarcase 
cu colaborări la revistele foarte marcate ideologic Porunca vremii şi 
Sfarmă-Piatră). La Bratislava, secretar de presă, Mihai Pop, cu orientare 
anterioară de stânga. La Sofia, poetul N. Crevedia... Un "export" de 
personalităţi demn de a fi remarcat. 

Era un "du-te-vino" la Ministerul Propagandei cu cei dornici să 
conferenţieze, şi mai ales să concerteze în ţările "disponibile" (printre 
muzicieni: Dinu Lipatti, Gogu Georgescu, Ionel Perlea). Pericle 
Martinescu, care, în 1943, s-a ocupat, împreună cu Emil Vârtosu, de 
Serviciul relaţiilor culturale cu străinătatea, dă o listă lungă, şi încă nu 
sunt toţi: "Ţările cu care colaboram erau Germania, Croaţia, Slovacia, 
Italia, Bulgaria, Spania, Elveţia, Turcia, Suedia, Finlanda, din când în 
când şi Franţa. Eram asaltaţi zilnic de solicitanţi [...] spre a fi trimişi de 
Ministerul Propagandei să «Conferenţieze» sau să «Cânte» în 
străinătate. Era, de fapt, un prilej de a face câte un voiaj în Europa pe 
spezele statului, în condiţii optime, iar unii nici nu s-au mai întors". 307 

Dintre scriitori, Liviu Rebreanu e cel care se avântă fără ezitare în 
spaţiul cultural al noii Europe dominate de germani. în ianuarie 1942, 
întreprinde un turneu de conferinţe în Germania, vorbind despre 
Spiritualitatea românească, la Berlin, Munchen, Stuttgart, Leipzig, 
Dresda, Gorlitz şi Breslau; în fine, la Viena, o discuţie cu scriitori şi 
ziarişti. Romancierul e încântat: lume mereu multă (500 de persoane la 
Munchen, "abia vreo sută de oameni, dar într-adevăr foarte aleşi", la 
Stuttgart) şi, de fiecare dată, "aplauze furtunoase", "efect 
extraordinar"... E uşor să câştigi un om de litere! Peste numai două 
luni, conferenţiază în Croaţia, la Zagreb, în faţa unui public în mijlocul 
căruia se aflau nu mai puţin de şapte miniştri (dacă a numărat 
Rebreanu bine) şi e primit şi de şeful statului, Ante Pavelic (ţară mai 
mică!). Din Croaţia, ajunge din nou în Germania, la Weimar, unde se 
pun bazele Societăţii Scriitorilor Europeni, Rebreanu reprezentând 
România în comitetul de iniţiativă (între 25 şi 28 martie 1942). 
Propaganda germană căuta să lase impresia nu a unei cuceriri teutone, 
ci a unei solidarităţi europene, bazată pe o civilizaţie împărtăşită, ca şi 
pe respectul unei anumite diversităţi. De aici, o moderaţie în politica 
culturală, în raport cu brutalitatea ambiantă. Astfel, Parisul ocupat a 
cunoscut câţiva ani de intensă şi relativ liberă viaţă literară, artistică, 



Despre Cioran şi lonescu la Vichy, vezi şi Ana-Maria Stan, Relaţiile franco- 

TudorVianu, voi. II (1936-1949), Minerva, Bucureşti, 1994. 
307 Pericle Martinescu, op. cit., pp. 370-371 (iulie 1945). 



teatrală, cinematografică... Pentru a prezida Societatea Scriitorilor 
Europeni, germanii au căutat un nume mai puţin angajat şi l-au găsit în 
persoana romancierului Hans Carossa, care nici măcar nu era nazist. 
Printre scriitorii de renume, s-a aflat la Weimar şi Giovanni Papini. "La 
scopul Societăţii - notează Rebreanu - se spunea că membrii trebuie să 
facă propagandă pentru Europa - am cerut să se suprime şi să fim 
înţeleşi că nu vrem nici un fel de politică, ci numai literatură. S-au raliat 
toţi." S-a decis, printre altele, să se scoată o revistă: Europăische 
Literatur; avea să apară, conţinând în primul său număr conferinţa lui 
Rebreanu despre "spiritualitatea românească". Scriitorul a revenit la 
Weimar, în octombrie 1942, tot în legătură cu Societatea Scriitorilor 
Europeni. De aici a mers în Italia - la Veneţia, Genova, Roma, Florenţa... 
cu o delegaţie a ziariştilor români. în sfârşit, în mai 1943, drumurile i se 
încheie, cu o călătorie în Finlanda şi Suedia. 308 

Profilul "mediu" al intelectualului român, în raport cu războiul? Puţină 
simpatie pentru Germania, mai multă, cu siguranţă, pentru englezi 
(care, din păcate, erau în tabăra cealaltă), teamă faţă de Rusia, 
satisfacţie pentru recuperarea Basarabiei, nelinişte - crescândă - odată 
cu prelungirea războiului în Est. Peste toate, intelectualul e şi fluctuant: 
nu-i trebuie mult ca să treacă de la o stare de spirit la alta. Din Jurnalul 
lui M. Sebastian: "8 iulie 1941. Rosetti [...] crede că înfrângerea rusă e 
dezastruoasă şi că rezistenţa poate să se prăbuşească de la o zi la 
alta". "22 octombrie 1941. Rosetti îmi spune că nemţii au câştigat 
războiul, că ruşii nu mai pot opune nici o rezistenţă, că Anglia nu mai 
are altceva de făcut decât să încheie o pace de compromis." La 9 
noiembrie, odată cu împotmolirea germană în faţa Moscovei, schimbare 
de ton. Rosetti, ca şi Camil Petrescu, "erau de acord că nemţii au 
pierdut partida". Sebastian notează sarcastic: "Va fi de ajuns peste 
câteva zile să avem un nou atac german şi un nou succes - pentru ca 
toţi să fie de acord că englezii sunt pierduţi. E un pendul psihologic, de 

0 regularitate mecanică." Cel mai tare se miră Sebastian de reacţia lui 
N. Davidescu, scriitorul progerman şi antisemit, despre care notează la 

1 martie 1942, aşadar, într-un moment când Germaniei nu-i mergea 
chiar atât de rău: "N. Davidescu (!!!), reîntors din Germania, îl 
întâlneşte pe Rosetti şi îi spune că nemţii pierd războiul, că, singuri, 
englezii îl pot câştiga, că situaţia în Germania e disperată etc! 
Davidescu anglofil." Şerban Cioculescu e perplex. Sebastian îl vede la 
un aperitiv: "E cu inima îndoită. Nu ştie ce să dorească. Victorie 
germană? înseamnă protectorat. Victorie anglo-rusă? înseamnă 
sancţiuni. N-am putut face nimic pentru uşurarea conştiinţei lui." 309 



308 Liviu Rebreanu, Alte jurnale (1928-1943 ), Opere 18, ediţie critică de Niculae 
Gheran, Minerva, Bucureşti, 1998, "Note de drum. Germania, Austria, Croaţia, 

(Bietul Cioculescu! încă nu se dumirise că victoria Rusiei avea să 
însemne incomparabil mai mult decât simple sancţiuni.) 

Sunt şi opoziţionişti sau germanofili constanţi. Pe primii îi putem 
întâlni din când în când în lagărul de la Târgu Jiu, pe ceilalţi, de 
preferinţă, la Asociaţia Româno-Germană. 

Lagărul de la Târgu Jiu este destul de populat, cu comunişti 
îndeosebi, autentici sau presupuşi. O situaţie întocmită la 4 decembrie 
1941 dă, pe categorii, următorul număr de internaţi: comunişti -772; 
suspecţi comunişti -242; deţinători de paşapoarte Nansen (apatrizi) -36; 
sabotori -41; spioni -65; legionari -10; speculanţi valută -62; diferiţi 
-108. Total: 1336. 310 Intelectuali sunt puţini. Dintre legionari, cunoştinţa 
noastră mai veche lordache Făcăoaru este eliberat pe 17 octombrie 
1941, după câteva luni de detenţie; va fi din nou internat în decembrie 
1942-ianuarie 1943. 311 La stânga comunistă sau procomunistă, Em. 
Socor este internat mai întâi la Caracal, apoi la Târgu-Jiu, de la 1 iulie 
1941, pentru legături cu sovieticii şi atitudine antigermană; fiul său, 
Matei Socor, muzician, dar mai ales activist comunist, ajunge în acelaşi 
loc. Se stătea în lagăr pe termene mai lungi ori mai scurte: Em. Socor e 
eliberat, împreună cu ziaristul Emil Serghie, la 7 decembrie 1941. 312 Se 
află la Târgu-Jiu şi M. Gh. Bujor, intelectual comunist obişnuit al 
lagărelor şi închisorilor. E luată decizia la un moment dat de a se 
strânge la un loc toţi intelectualii comunişti, pentru a-i izola, dat fiind că 
"făceau propagandă şi întreţineau spiritul comunist stricând sufletele 
celorlalţi". 313 

Câţiva intelectuali cunoscuţi, unii chiar foarte cunoscuţi, au şi ei 
parte de treceri prin lagăr, relativ scurte (2-3 luni) pentru diverse 
"cârteli" la adresa regimului sau a războiului. Astfel, Radu Cioculescu 
(fratele lui Şerban Cioculescu, şi distins literat el însuşi), deloc 
comunist, democrat de factură occidentală, se află la Târgu Jiu între 12 
decembrie 1942 şi 6 martie 1943 - după care perioadă îşi reia, firesc, 
funcţia de subdirector la subsecretariatul de stat al Aprovizionării. 314 
Zaharia Stancu face cunoştinţă cu lagărul la 19 decembrie 1942, fiind 
socotit "simpatizant comunist" şi totodată "anglofil notoriu"; în aprilie 
1943, era deja liber. 315 Ajunge acolo şi Victor Eftimiu, de felul lui mai 
mult clevetitor decât opoziţionist. lată, în ce-l priveşte, mărturia lui 
Pericle Martinescu: "Zilele acestea au fost «ridicaţi» mai mulţi 
«anglofili» şi duşi în lagăr. Astăzi l-am întâlnit pe Victor Eftimiu, în 
«permisie», pe strada Câmpineanu. [...] Făcându-se un raport la 

310 ANR-ANIC, Ministerul de Interne, 489/1942, f. 111. 

311 Loc. cit., f. 28, şi ACNSAS, lordache Făcăoaru, I 193670, voi. 1. 

312 Loc. cit., f. 117. Vezi şi dosarul Emanoil Socor, ANR-ANIC, F 95, microfilme, 

313 ANR-ANIC, Ministerul de Interne, 489/1942, f. 365. 

Mareşal, cum că Victor Eftimiu strigă în gura mare, pe Calea Victoriei, la 
Capşa şi peste tot pe unde umblă, că «au să vină ei americanii!», cică 
Antonescu ar fi pus pe acel raport următoarea rezoluţie: «Să fie trimis 
în lagăr şi să stea acolo până vin americanii !» Zis şi făcut. Dar iată că 
«anglofilul» e în permisie. Are el oamenii lui şi acolo..." 316 Cazul celebru 
este al lui Arghezi. în urma violentului pamflet Baroane, la adresa 
ministrului Germaniei la Bucureşti von Killinger (şi vizând prin el 
Germania nazistă, pur şi simplu), publicat în Informaţia zilei, la 1 
octombrie 1943, poetul e internat urgent la Târgu Jiu, unde rămâne 
(după propria-i însemnare) până la 20 decembrie 1943. 317 Simptomatic 
e faptul că un asemenea articol a putut să apară şi că, până la urmă, 
ţinând seama de gravitatea atacului şi de context, pedeapsa a fost 
destul de moderată. 

"Anglofili" sunt destui, mai mult sau mai puţin discreţi, şi ar fi fost şi 
mai mulţi, dacă victoria Angliei n-ar fi însemnat înfrângerea României, 
în condiţii normale, între Uniunea Sovietică, Germania şi Marea 
Britanie, alegerea majorităţii intelectualilor ar fi mers cu siguranţă spre 
cea din urmă. Din păcate, alegerea efectivă era doar între Germania şi 
Uniunea Sovietică. La liberali şi la ţărănişti, în nucleul de conducere cel 
puţin, atmosfera e predominant anglofilă. Din păcate, jurnalul lui 
Hudiţă, foarte detaliat în înfăţişarea diverselor opţiuni, nu merită 
deplină încredere. Autorul se prezintă pe sine ca un adversar 
intransigent al regimului Antonescu şi al războiului. Probabil că aşa a 
fost, dar totul e spus atât de ostentativ, şi cu dorinţa manifestă de a se 
aşeza mult deasupra celorlalţi în înţelegerea situaţiei politice şi militare 
(îi pune mereu la punct pe "germanofilii" Giurescu, Brătianu sau 
Herescu şi chiar pe colegii ţărănişti ezitanţi), încât istoricul se poate 
întreba pe drept cuvânt dacă Hudiţă nu aranj ează prea mult lucrurile în 
favoarea sa. 318 



316 Pericle Martinescu, op. cit., p. 350 (17 decembrie 1942). 

317 Tudor Arghezi, Opere, IX, Publicistică (1941-1947), "Baroane", pp. 635-637, 

învăţământului"; or, până la comunism, acest minister nu s-a numit niciodată 
aşa - înseamnă că paginile au fost rescrise după 1948. La 14 ianuarie 1941, D. 
Găzdaru îi spune că "se gândeşte serios să plece în Italia"; timp de gândit nu 
prea mai avea, fiindcă legionarilor nu le mai rămăseseră decât câteva zile; în 
fapt rezultă şi din corespondenţa trimisă din Roma - la acea dată Găzdaru se 
afla deja în Italia. La înmormântarea lui lorga - Hudiţă afirmă că a văzut cu 
proprii ochi - ar fi fost doar familia şi câţiva prieteni; nu este adevărat. într-o 
conferinţă din mai 1942, Gheorghe Brătianu ar fi recomandat anexarea 
Transnistriei; aşa ceva nu rezultă însă din rezumatul publicat al conferinţei. 
Despre lorgu Iordan, cu totul neconvingător, se afirmă că în 1944 ar fi vrut să 
plece din România, de teama ruşilor. 



Sociologul Nicolae Petrescu, cu formaţia lui americană, mizează pe 
înfrângerea Germaniei. La cofetăria Nestor, se întâlneşte cu mai mulţi 
cunoscuţi, care văd lucrurile cam la fel. Printre ei, fraţii Radu şi Şerban 
Cioculescu, Tudor Vianu, Zaharia Stancu, Vladimir Streinu, colecţionarul 
şi criticul de artă K. Zambaccian, ca şi matematicienii Simion Stoilov 
(cu o pronunţată orientare de stânga), Nicolae Ciorănescu (ţărănist) şi 
Miron Nicolescu (după război, înscris la social-democraţi). Potrivit 
relatării lui N. Petrescu, din grupul de la Nestor, doar poetul Alexandru 
Stamatiad, "ca întotdeauna incapabil de a vedea mai departe, se 
înfăcăra la gândul că vom avea înapoi toate teritoriile pierdute anul 
trecut. Dar vorbele lui nu erau luate în serios de nimeni". 319 

Să-i vizităm acum şi pe ceilalţi, pe care îi vedem defilând, mulţi 
dintre ei, la constiturea Asociaţiei Româno-Germane, înfiinţată la 
sfârşitul lunii iulie 1942. Remarcăm, printre participanţii la şedinţa 
festivă de constituire, desfăşurată la Facultatea de Drept, pe lângă 
oficialităţi precum Mihai Antonescu, Ion Petrovici şi Alexandru Marcu, 
un număr important de personalităţi culturale: Nichifor Crainic (care ia 
şi cuvântul după M. Antonescu şi von Killinger), D. Caracostea, Al. 
Tzigara-Samurcaş, C. Rădulescu-Motru, I. Nistor, Liviu Rebreanu, Em. 
Bucuţa, Gh. Murnu, Octav Onicescu, N.l. Herescu, Vasile Voiculescu, Ion 
Marin Sadoveanu, Oscar Walter Cisek, Ion Pillat, Ovidiu Papadima... 
Nichifor Crainic propune un Comitet de iniţiativă şi conducere din care 
să facă parte, alături de el însuşi, C. Rădulescu-Motru şi Gheorghe 
Brătianu. Potrivit declaraţiei sale de mai târziu (din Memoriul prezentat 
comisiunii de revizuire a Universităţii din Bucureşti, broşură tipărită în 
1945), Brătianu, absent de altfel de la întrunire, a refuzat această 
poziţie; necazul lui este că - acţionând din motive pragmatice şi strict 
patriotice - ajunsese să fie perceput drept mai progerman decât era în 
realitate. 

La 7 august, în aula Facultăţii de Drept, o nouă întrunire pentru 
constituirea secţiunilor şi trasarea programului de activitate. Urmau să 
fie cinci secţiuni: politică, socială, economică, tehnică şi culturală. Apar 
acum mai multe nume, nu toţi germanofili autentici, dar care totuşi se 
află acolo; se adaugă astfel, la secţia "cultură", Ionel Teodoreanu, Gala 
Galaction, Petru Comarnescu (curios, pentru un "proamerican"!) sau 
muzicienii I. Periea, C. Silvestri, Dinu Lipatti... 320 Poate mai 
reprezentativi pentru o anumită atitudine sunt cei care nu s-au lăsat 
antrenaţi decât cei care au venit (unii convinşi, alţii obligaţi prin poziţia 
lor, alţii fiindcă le va fi fost greu să refuze). Hudiţă îl "vede" acolo pe 
Mihail Sadoveanu, dar nu-i decât o "iluzie optică", determinată de 
înverşunarea cu care universitarul ţărănist urmăreşte să-l demoleze pe 

scriitor, de altminteri oarecum înrudit cu el. Adevărul este că 
Sadoveanu nu s-a manifestat ca progerman în anii războiului; are 
destule păcate ca să nu i-l adăugăm şi pe acesta. E de pus în opoziţie 
cu Rebreanu. Ambii dau lungi interviuri la Vremea, în noiembrie- 
decembrie 1942. în timp ce Rebreanu îl laudă pe soldatul român, 
"capabil să se menţină alături de cel mai bun soldat din lume: soldatul 
german", Sadoveanu nu zice nici o vorbă despre politică sau război. 321 

Presa, evident, dependentă de propaganda oficială şi supusă 
cenzurii, nu are cum să fie "anglofilă". Nuanţe apar totuşi, şi nu lipsite 
de semnificaţie. La 20 iulie 1942, Ministerul Propagandei alcătuia un 
tabel cu "tirajul cotidienelor". în frunte era Universul cu 244.400 de 
exemplare; urmau Curentul, cu 126.800, Timpul, cu 66.000, Viaţa şi 
Informaţia, cu 40.000 fiecare. 322 Cea mai bună relaţie cu regimul o au 
Pamfil Şeicaru şi Curentul. La Universul, Stelian Popescu caută să 
salveze ceva din strategia critică a ziarului (atitudine care contribuise la 
marea influenţă a acestuia). Relaţiile sale nu fuseseră deloc bune cu 
Carol II; chiar sub legionari reuşise să exprime unele rezerve; iar acum, 
după o lungă prietenie cu generalul Antonescu, adoptase şi faţă de 
acesta o anume distanţă (în condiţiile date, sesizabilă în coloanele 
ziarului doar prin unele nuanţe). Generalul însuşi îşi exprima 
nedumerirea, dat fiind că nu vedea nici o deosebire de fond între 
obiectivele sale şi ale patronului Universului: "Eu fac politică 
naţionalistă, aşa cum a vrut totdeauna Universul; fac politică cinstită, 
cum n-a conceput [în sensul probabil de "n-a sperat"] niciodată 
Universul; fac politică de românizare, aşa cum a cerut Universul; şi cu 
toate acestea Universul este contra guvernului. Ce vrea atunci 
Universul?." 323 Răspunsul stă în influenţa proprie pe care căuta să şi-o 
menţină Stelian Popescu, în fruntea adevăratei "instituţii naţionale" al 
cărei patron era. 

Dintre celelalte gazete, Viaţa, fondată şi condusă de Liviu Rebreanu, 
are un caracter vădit progerman; chiar dacă nu se exprimă direct pe 
teme politice fiindcă ţine la demnitatea unei literaturi autonome - este 
cât se poate de clar că Rebreanu a jucat totul şi până la capăt pe 
cartea germană. Timpul, dimpotrivă, chiar dacă n-are cum să fie 
antigerman, e de presupus că ar fi fost dacă ar fi putut. Prim-redactor e 
Mircea Grigorescu, care lucrase la Adevărul. Are alături o echipă bine 
colorată în "roşu": Miron Radu Paraschivescu, Ştefan Roii (Gheorghe 
Dinu), George Macovescu... Este amuzant de constatat cum, în lunile 

care urmează intrării României în război, dacă la ştirile politice şi 
militare nu e nimic de făcut, în schimb, la pagina literară, apar în 
foileton aproape numai scriitori francezi şi câte un american, dar nici 
urmă de scriitor german. Un semnal discret, mai departe nu se putea 
merge. Miron Radu Paraschivescu notează la 17 ianuarie 1942 o 
discuţie în redacţie cu Mircea Grigorescu şi cu Ştefan Roll. "Mircea - 
care s-a angajat cum ştie şi cum poate - cu toate regimurile, de la 
Titulescu şi Armând, până la Garda de Fier şi Antonescu, vorbeşte acum 
de comunişti, cu «noi» ." Ceea ce nu l-a împiedicat să-i taie, "cu 
dexteritate de măcelar", pasaje dintr-un articol "care în nici un caz nu 
ar fi sărit în ochii cenzurii". 324 

O ilustrare a atitudinilor din presă e dată de reacţiile la moartea lui 
Nicolae Titulescu (în ediţiile din 20 martie 1941). Se ştia prea bine că 
fostul ministru de Externe dusese o politică întru totul opusă proiectelor 
expansioniste ale Germaniei şi Italiei. Aşa ceva nu se putea tipări. E de 
citit printre rânduri. Cel mai bine pus în evidenţă, pe prima pagină, ca 
editorial, este articolul semnat chiar de Stelian Popescu, în Universul: 
elogii peste elogii la adresa inteligenţei şi talentului celui dispărut, 
temperate însă prin distanţarea de ceea ce ar fi fost iluziile şi greşelile 
politice ale acestuia. Curentul face un necrolog sec; nu găseşte nici un 
merit de pus în evidenţă (e mult mai generos cu Goebbels, căruia îi 
reproduce articol după articol). Timpul, dimpotrivă, vede la Titulescu 
numai calităţi şi nimic de reproşat. 

Dintre reviste, Vremea, care ne-a servit şi până acum ca indicator de 
tendinţă, rămâne în continuare un barometru fidel. Cât se poate de 
legionară din septembrie 1940 până în ianuarie 1941, trece cu bine de 
pragul rebeliunii şi se adaptează la regimul Antonescu. Odată cu 
războiul, e vehement progermană şi antibolşevică. Pe cine să cităm, 
dacă nu, din nou, pe "comunistul" G. Ivaşcu - Victor Pancu: "La 22 iunie 
1941, politica lui Stalin s-a prăbuşit. [...] Omenirea întreagă, peste 
intrigile momentane, aşteaptă de la această cruciadă, izbăvire în 
numele civilizaţiei şi al religiei creştine. [...] Un om ieşit din popor, dar 
reprezentând efectiv toate năzuinţele poporului german - Hitler, 
împotriva altui om, ieşit tot din popor, dar care nu stăpâneşte poporul 
decât prin cea mai crâncenă dictatură - Stalin. [...] Europa, adică 
Ordinea şi Civilizaţia, împotriva Asiei, adică a Haosului şi Barbariei." 325 
Revista păstrează acelaşi ton în 1941 şi 1942, pe lângă articole, prin 
sarcasticele caricaturi antibolşevice ale lui Ion Anestin. Barbu 
Theodorescu dă un şir de articole "eroice", antibolşevice, naţionaliste, 
chiar rasiste: "Guvernul ţării vine şi promovează «biologicul» în 
defavoarea «ideologicului». Aflăm prin aceasta în concepţia de stat un 

progres real." 326 In toamna anului 1942, Costin I. Murgescu riscă o 
profeţie: "Fără îndoială, vlăguită şi cu spectrul lipsei de alimente, cu 
trupele siberiene secerate pe câmpiile Doneţului, armata rusă nu va 
mai avea forţa necesară pentru o ofensivă de iarnă." 327 Treptat însă, 
Vremea devine tot mai culturală (şi efectiv, sub acest aspect, foarte 
interesantă) şi tot mai puţin politică. Schimbarea majoră se petrece de- 
a lungul anului 1943. începe să colaboreze lorgu Iordan (pe teme 
lingvistice, sub genericul "Cum scriem şi cum vorbim"); or, numai 
prezenţa lui aducea a provocare pentru dreapta naţionalistă. îşi face 
apariţia şi G. Călinescu, cu articole pe teme literare şi cu bine- 
cunoscuta lui "Cronică a mizantropului"; Călinescu nu era mai iubit de 
naţionalişti decât Iordan. Scrie şi Ion Pas texte fără mare relevanţă şi 
cam fără nerv (între limitele îngustelor lui posibilităţi literare), dar şi lui 
i se cunoştea prea bine opţiunea socialistă. Cu orientare de stânga, 
foarte tânărul pe atunci Virgil Ierunca dispune de rubrica "Caiet 
francez". Şi nu vom mai aminti de fiecare dată că Pompiliu 
Constantinescu îşi continuă imperturbabil cronica literară, remarcabil 
de autonomă faţă de tot ce se întâmplă în jur. între timp, entuziasmul 
dispare din articolele de război, care rămân strict expozitive. Una peste 
alta, revista execută în 1943 (continuând, în 1944) un accentuat viraj 
spre stânga, mai puţin prin ceea ce spune, cât prin ceea ce încetează 
să mai spună; dar şi tonul neutru, în context, devenea suficient de 
elocvent. 

1943 a fost, de altfel, pentru cine era capabil să se lepede de iluzii, 
un an al limpezirilor. După Stalingrad, după înfrângerile germane în 
Africa de Nord, după intrarea aliaţilor în Italia, credinţa în victoria 
Germaniei nu mai putea ţine decât de refuzul de a privi lucrurile în faţă. 
La 7 februarie 1943, Raoul Bossy, ministrul României în Germania, 
discută situaţia cu Gheorghe Brătianu: "îl pun puţin la curent cu situaţia 
din Germania şi cu unele din îndoielile mele. îl găsesc îngrozit de 
perspectiva unei victorii ruse şi a unei năvale bolşevice în Europa. Pare 
sceptic asupra putinţei de rezistenţă germană, şi cu atât mai vârtos 
anglo-americană, faţă cu puhoiul răsăritean." Cerându-i-se un sfat, 
Bossy îi recomandă că ar fi bine să stea în rezervă, să nu se "coloreze" 
prea mult. Replica lui Brătianu: "Şi aşa sunt de altfel destul de colorat 
[...], deşi nu am preconizat niciodată o politică germană propriu-zisă, ci 
una de apărare contra primejdiei ruse." 328 Era totuşi greu de crezut că 
sovieticii aveau să aprecieze mai favorabil o atitudine izvorâtă din 
"antirusism" decât din filogermanism autentic. 

în septembrie 1943, Bossy îl vizitează pe Ion Petrovici: "Mă întreabă 
ce cred despre război. îi spun că nimic nu mai poate împiedica de acum 
încolo prăbuşirea Germaniei." 329 

în februarie 1943, Pericle Martinescu se întâlneşte cu câţiva confraţi, 
alături de care editează revista Dacia rediviva. în revistă, războiul e 
evitat; între ei, fireşte, e la ordinea zilei. Mihai Isbăşescu, asistent la 
Catedra de germană şi angajat la Ministerul Propagandei (autor a multe 
articole, îndeosebi culturale, despre Germania), se afirmă ca 
progerman; Martinescu, dimpotrivă, se declară "germanofob". 
Ardeleanul Vasile Netea, liberal, preconizează o ocupaţie englezească, 
"fiindcă ne-ar scăpa de una rusească". Martinescu i-ar prefera pe 
americani, "să ne ferească şi de englezi, şi de ruşi". Opinii diferite: "toţi 
însă ne înţelegem când e vorba de strategia militară; germanii vor 
pierde războiul". 330 Februarie 1943: imediat după Stalingrad. 

în această atmosferă de "apropiere a sfârşitului", un grup de ziarişti 
înfiinţează ziarul Ecoul (primul număr, la 19 decembrie 1943). Director: 
inevitabilul Mircea Grigorescu. în redacţie şi foarte activ, Miron Radu 
Paraschivescu, precum şi George Macovescu. Potrivit unei note a 
Serviciului Special de Informaţii, "toţi redactorii angajaţi sunt 
democraţi, iar ziarul va face o politică democrată anglofilă [...]. în 
cercurile germane, apariţia acestui ziar este considerată ca un act de 
provocaţie la adresa politicii oficiale a României". Gazeta ar primi 
subvenţii de la bancheri şi politicieni de stânga, pentru eventualitatea 
că Germania ar fi înfrântă. Sunt angajaţi, discret, şi câţiva ziarişti evrei. 
Totul, sub oblăduirea lui Mihai Antonescu şi a Ministerului Propagandei! 
Mircea Grigorescu era de altfel un apropiat al lui "Ică" şi se afla de la 
începutul anului 1943 în poziţia de consilier la Ministerul Propagandei şi 
de şef al Direcţiei Presei; drept care, Stelian Popescu ( Universul) şi 
Parnfil Şeicaru (Curentul) ar fi studiat posibilitatea unui demers la 
Mareşal pentru a-i semnala incompatibilitatea dintre funcţia oficială şi 
cea de director de ziar. într-un alt raport, din 14 iunie 1944, se arăta că 
"în reportajele sale de război, făcute de d. Macovescu, Ecoul osteneşte, 
în chip foarte subtil, să înfăţişeze succesele aliaţilor şi să ignoreze 
biruinţele defensive ale trupelor germano-române", aşa că toţi cenzorii 
de la Cenzura Presei stau "cu ochii aţintiţi" asupra cronicilor militare ale 
ziarului. 331 Colaborează şi Mihail Sadoveanu (cu texte "incolore", nimic 
de actualitate), şi Şerban Cioculescu, şi scriitorul Mircea Damian, şi mai 
mulţi tineri de stânga: George Ivaşcu (revenit la numele lui; de dreapta 
era numai sub pseudonim), Virgil Ierunca, Ion Caraion... Scrie frecvent 

Octavian Neamţu, ca şi H.H. Stahl, ambii sociologi din şcoala lui Guşti; 
de asemenea, Costin Murgescu. Prea multe, fireşte, nu se puteau tipări, 
însă conta şi tonul şi îşi aflau locul şi tot felul de aluzii. La Miron Radu 
Paraschivescu, îndeosebi, când îşi găseşte subiecte precum "Spiritul 
paşoptist", pentru a sublinia cum "cărturarii ţării au ales moartea şi 
surghiunul decât plecarea capului subjug străin" (desigur, se putea citi 
în dublu registru: Germania sau Uniunea Sovietică), or, şi mai curios, se 
trezeşte să-l comemoreze pe lulius Caesar, pentru a spune: "Spre 
deosebire de barbarie, civilizaţia e cucerire şi organizare în adâncime, 
nu în întindere... A se impune prin lupte şi expediţii însemnează pentru 
o civilizaţie a se trăda pe ea însăşi." 332 Tot "pieziş" se exprimă şi H.H. 
Stahl, într-un articol despre "Duşmanii dinlăuntru" (24 februarie 1944), 
identificaţi ca fiind "boala şi sărăcia" din lumea satelor, rele de care 
statul ar trebui să se îngrijească într-un moment când propaganda 
oficială era fixată asupra "duşmanilor din afară". La rândul lui, Costin 
Murgescu lasă să se înţeleagă că războiul e ca şi sfârşit, propunând (în 
ianuarie 1944) o suită de articole despre perspectivele economice 
postbelice şi despre necesara solidaritate economică internaţională (de 
remarcat detaşarea lui Murgescu de anterioarele şi juvenilele iluzii 
totalitare). Implicarea - tacită - a lui Mihai Antonescu e cu totul 
plauzibilă; altfel, cum ar fi putut oamenii lui, de la Ministerul 
Propagandei, să acţioneze în sens contrar; se ştie de altfel că "numărul 
doi" al regimului a deschis canale de comunicare cu coaliţia 
antigermană, fără a avea însă - din păcate pentru destinul lui - curajul 
de a merge până la capăt. 

Situaţie interesantă şi la Institutul Central de Statistică. Directorul 
general, Sabin Manuilă, reputat statistician (de formaţie americană), nu 
pare a se încurca în prejudecăţi la alegerea colaboratorilor. Printre 
angajaţi, îl întâlnim pe Corneliu Mănescu, viitorul ministru de Externe al 
României comuniste. A. Golopenţia şi H.H. Stahl se află în fruntea unor 
direcţii, şi tot director ajunge şi legionarul lordache Făcăoaru. Acesta 
din urmă avea să răspundă şi de munca obligatorie a evreilor. Institutul 
a reuşit să "obţină" vreo 5000 de evrei (mult peste necesităţi), pe care 
i-a ferit în consecinţă de munci penibile şi de alte posibile necazuri. 
Imediat după 23 august 1944, evreii astfel "exploataţi" şi-au exprimat 
public recunoştinţa faţă de Manoilă şi Făcăoaru. 333 

în noul context, faimosul Memoriu al universitarilor (pus foarte tare 
în evidenţă de istoriografia comunistă), definitivat în aprilie 1944, şi 
semnat de mai multe zeci de profesori, e departe de a avea o 
semnificaţie chiar atât de puternică. Se cerea "imediata încetare a 

războiului" din partea României. Dar ce putea fi mai evident în 
primăvara anului 1944 decât că România pierduse partida şi era pe 
punctul de a fi invadată de Armata Roşie? Fapt este că nici unul dintre 
semnatari n-a păţit nimic. Cu un an înainte, ar fi ajuns fără multă 
discuţie la Târgu Jiu. Sau poate n-ar fi ajuns; fiindcă nici unul n-ar fi 
avut curajul să-l semneze şi, de fapt, mulţi dintre viitorii semnatari nici 
nu-şi limpeziseră poziţiile. Comuniştii au căutat să se prezinte drept 
inspiratori ai acţiunii; la fel şi ţărăniştii. Hudiţă scrie în Jurnal că textul 
fusese redactat de el însuşi împreună cu Gr. T. Popa şi lansat, pentru 
obţinerea semnăturilor, sub patronaj ţărănist, la 10 aprilie 1944. 
Ţărăniştii nu l-ar fi semnat iniţial, pentru a nu lăsa impresia unui 
document de partid; ar fi urmat să-l semneze ultimii, dar n-au mai 
apucat (apelul fiind confiscat de poliţie... şi aşa mai departe). Aşa se 
face că tocmai iniţiatorul Hudiţă nu apare printre semnatari! Cum nu 
există altă sursă care să-l confirme, fiecare e liber să creadă ce vrea 
despre relatarea lui Hudiţă. Cât despre semnatari, ei sunt de orientări 
politice diverse, unii mai la stânga, alţii mai la dreapta: astfel, doctorul 
Daniel Danielopolu, profesor la Medicină, liberal marcant, Grigore T. 
Popa, CI. Parhon, Al. Rosetti, Simion Stoilov, Istrate Micescu, Andrei 
Oţetea, Gh. Zâne, C. Daicoviciu, pentru a-i menţiona doar pe câţiva 
dintre cei mai cunoscuţi. Nu puţini - dar nu toţi - vor merge după 1944 
mai spre stânga decât fuseseră până atunci, ajutaţi şi de faptul că 
semnaseră memoriul! 334 

Câţiva universitari se află în mod special în atenţia Siguranţei de-a 
lungul anilor 1943-1944, din cauza orientării lor accentuate de stânga. 
Cazul, mai întâi, al lui Gh. Vlădescu-Răcoasa, vârstnicul asistent al lui 
D. Guşti, care în februarie 1944 ajunge să fie condamnat la 15 ani 
muncă silnică în calitate de membru al conducerii organizaţiei 
comuniste Uniunea Patrioţilor (o condamnare care numai peste câteva 
luni nu-i va prinde rău!). Odată cu el e condamnat şi asistentul Barbu 
Zevedei, de la Universitatea din Cluj (Sibiu), la 8 ani şi şase luni. Ambii 
încercaseră să strângă rândurile intelectualilor de stânga sau 
susceptibili de a fi atraşi în această direcţie. Vlădescu-Răcoasa îi avea 
în vedere pe CI. Parhon, Gr. T. Popa, S. Stoilov, Mircea Florian, M. Ralea 
şi Al. Rosetti. Zevedei vorbise cu Al. Roşea, D. Prodan (pe atunci, 
asistent), C. Daicoviciu, E. Petrovici, Liviu Rusu, D.D. Roşea. E pomenit 
în context şi lorgu Iordan. Unii aveau o mai veche înclinare către 
stânga, alţii descopereau acum că n-ar fi rău să meargă pe această 
cale. Să-l remarcăm şi pe Daicoviciu, despre care alte surse vorbesc tot 
acum de o apropiere de naţional-ţărănişti; judecată corectă: viitorul era 
sau cu ţărăniştii, sau cu comuniştii! Gr. T. Popa trebuie trecut într-o 

rubrică specială: antifascist intransigent, îşi găsea firesc locul în orice 
combinaţie împotriva regimului, doar că era în aceeaşi măsură şi 
anticomunist convins (ceea ce se va vedea foarte bine după 1944): mai 
mult decât oricare alt universitar a fost omul unor convingeri 
democratice ferme. Ralea e în repetate rânduri menţionat în rapoartele 
Siguranţei, şi pe drept cuvânt: dovedind o intuiţie fără greş, se lansase 
deja în virajul care-l va conduce alături de comunişti. E supravegheat şi 
lorgu Iordan, inclusiv în relaţie cu Ralea: "Rugăm urmăriţi activitatea ce 
o desfăşoară prof. univ. lorgu Iordan în legătură cu acţiunea politică a 
prof. M. Ralea." Atunci când Direcţia generală a Poliţiei alcătuieşte, în 
noiembrie 1943, o listă scurtă a celor cu "idei democratice" (ceea ce 
vrea să spună "de stânga", procomuniste), nominalizează patru 
persoane: C.l. Parhon (interesantă reputaţie de stânga pentru un om 
care n-a întreprins mare lucru în plan politic !), M. Ralea, lorgu Iordan şi 
Vlădescu-Răcoasa. 335 

Ca şi universitatea, viaţa culturală rămâne sub regimul Antonescu 
destul de autonomă. Tentativele de îndrumare sunt de pus tot în seama 
unor slujitori ai literelor, cu mai vechi orientări naţionaliste. Ajuns în 
fruntea Fundaţiilor, D. Caracostea dă următorul ucaz, valabil începând 
cu numărul din august-septembrie 1941 al Revistei Fundaţiilor Regale: 
"se suspendă, timp de şase luni, colaborarea la RFR a criticilor de 
formaţiune fie estetizantă, fie liberalizantă până la simpatii faţă de 
ideologia şi literatura semită". După care vor fi reacceptaţi, dacă fac 
dovada "că recunosc cerinţele literare ale vremii". 336 Fireşte, şi 
Gândirea se vede justificată în vechiul ei crez autohtonist. Ambele 
reviste rămân totuşi suficient de eclectice pentru a nu prezenta o 
imagine uniformă. Cei care au alte idei despre literatură îşi găsesc locul 
în reviste precum Curentul literar (care apare doar până în octombrie 
1941) sau în Revista română, editată de Zaharia Stancu, împreună cu 
N. Carandino ca secretar de redacţie, din mai 1941 până în primele luni 
ale lui 1942. Dar am văzut cum şi Vremea redevine o revistă literară 
deschisă şi, la fel, cam în acelaşi ritm, Universul literar, iniţial foarte 
marcat la dreapta, apoi, de prin 1942, remarcabil de puţin ideologizat, 
cu contribuţii venind din toate direcţiile. 

Nu lipseşte, fireşte, literatura de război, dar într-o proporţie 
modestă, cartea-vedetă în acest gen fiind Ard malurile Nistrului (1941), 
a lui Constantin Virgil Gheorghiu, prefaţată de Tudor Arghezi (autorul 
avea să devină o celebritate literară a exilului românesc, dar şi un 
personaj extrem de controversat). Cei mai mulţi dintre scriitori se 
exprimă ca şi când nu s-ar afla sub regimul Antonescu şi în vreme de 



335 Informaţii extrase din dosarele Gh. Vlădescu-Răcoasa, ANR-ANIC, F 95, 
microfilme, rola 1084, şi lorgu Iordan, loc. cit., rola 1080. 

336 Notă semnată D. Caracostea, în Revista Fundaţiilor Regale, august- 
septembrie 1941. 



război. Până şi Ion Marin Sadoveanu, care se numără printre 
susţinătorii fideli ai politicii oficiale, consacră romanul său cel mai 
reuşit, Sfârşit de veac în Bucureşti (apărut în februarie 1944), unei cu 
totul alte epoci şi altei problematici. 

Istoria şi critica literară trec prin perioada lor cea mai rodnică; 
nicicând, înainte sau după, n-au apărut atâtea lucrări majore în acest 
domeniu în doar câţiva ani. Sunt de amintit E. Lovinescu, cu seria lui 
maioresciană (începând cu T. Maiorescu, în 1940, şi continuând cu T. 
Maiorescu şi contemporanii iui, 1943-1944, T. Maiorescu şi posteritatea 
lui critică, 1943...); Tudor Vianu, cu Arta prozatorilor români, 1942; 
Şerban Cioculescu, cu Aspecte lirice contemporane, 1942 (după ce 
dăduse Viaţa lui I.L. Caragiale, în 1940); Vladimir Streinu, cu Clasicii 
noştri, 1943; Pompiliu Constantinescu şi Octav Şuluţiu, ambii cu 
numeroase cronici în reviste; şi, fireşte, monumentala Istoria literaturii 
române (1941) a lui G. Călinescu, urmată de Istoria literaturii române 
moderne (1944), scrisă de Şerban Cioculescu, Tudor Vianu şi Vladimir 
Streinu. 

De remarcat "maiorescianismul", aproape fără excepţie, al autorilor, 
ceea ce se traducea prin raţionalism şi detaşare critică, într-o epocă în 
care virtuţile acestea riscau să fie uitate. Pentru a da un singur 
exemplu, e semnificativă intransigenţa cu care Şerban Cioculescu 
denunţă "fenomenul mistic" al "tracomaniei", atât sub latura 
interpretării biologice a naţiunii, cât şi a proiectelor de ordin imperialist 
("... poziţia falsă a tracomanilor recenţi, vitalisto-imperialişti, care 
confundă valorile biologice cu cele spirituale şi-şi construiesc năluci 
politice, din amintirea maximului spaţiu teritorial nici măcar dacic, ci 
tracic, care ar urma să ne designeze imperativ direcţia destinului") 337 ; 
în discuţie directă sunt "tracomanii", însă distanţarea e evidentă faţă 
de linia politică oficială, rasistă şi expansionistă. 

Dacă e totuşi o excepţie, aceasta îl priveşte pe G. Călinescu, prea 
personal şi prea labil pentru a se încadra într-un curent, maiorescian 
sau oricare altul. în chip paradoxal, Istoria literaturii române, denunţată 
ca dăunătoare şi retrasă din librării, se arăta, cel puţin prin unele 
pasaje, mai apropiată de spiritul naţionalist şi chiar rasist decât oricare 
dintre scrierile celorlalţi confraţi. E drept că alte pasaje mergeau în 
direcţia opusă, îndeosebi includerea - masivă - a scriitorilor evrei. Cei 
care au blamat cartea au văzut ceea ce nu le-a convenit şi nu s-au lăsat 
înduplecaţi de ceea ce ar fi trebuit să le fie pe plac. Nu e de altfel 
singura contradicţie a lucrării, iar una dintre explicaţii stă în 
"sensibilitatea" lui Călinescu la evoluţiile ideologice şi politice din 
perioada imediat anterioară apariţiei cărţii. Prezenţa scriitorilor evrei şi 
aprecierile favorabile cu privire la ei corespund anilor de cronică 



337 Şerban Cioculescu, "în marginea unor studii getice", în Curentul literar, 16 
august 1941; "Cavalerii anonimatului", ibidem, 30 august 1941. 



literară de la Adevărul literar şi artistic. Faţă de această primă 
elaborare se manifestă în faza următoare numeroase rezerve, ca şi 
interpretări de-a dreptul antisemite, prin sublinierea repetată a 
inaderenţei evreilor la spiritul românesc şi la obiectivele româneşti. Lui 
Ronetti-Roman i se face un întreg "proces" pentru faptul de a fi susţinut 
egalitatea drepturilor peste distincţiile etnice. Era, dimpotrivă, dreptul 
statului român de a se apăra, consideră Călinescu. Şi o concluzie mai 
generală: "acest umanitarism imperativ, intolerant, viciază literatura 
multor evrei". Pe marginea cărţilor lui F. Aderca, criticul denunţă 
"fanatismul antinaţional al evreilor (naţionalişti pentru ei înşişi)"; 
scriitorul evreu glorifică "defecţiunea şi dezertarea"; "idealul naţional e 
persiflat şi infirmat"... şi aşa mai departe. 338 Nu numai criticii antisemiţi 
au fost revoltaţi de Istoria literaturii române, ci, am spune, nu în mică 
măsură şi scriitorii evrei, Călinescu reuşind astfel performanţa de a se fi 
arătat concomitent filosemit şi antisemit! Spre deosebire de cei dintâi, 
evreii n-aveau însă cum să se exprime public. M. Sebastian îşi 
mărturiseşte însă în Jurnal marea dezamăgire şi tot el notează că Felix 
Aderca a scris o lungă replică 339 , pe care, evident, n-a putut să o 
publice decât peste un număr de ani (a apărut în Democraţia, la 21 
ianuarie 1945; scriitorul constată cât de mult s-a schimbat criticul în 
traseul său de la Adevărul la Fundaţiile Regale - editura care i-a tipărit 
Istoria -, ajungând la atitudini reacţionare şi rasiste; conchide, sarcastic 
şi cu ceva dreptate, că acesta e departe a fi "un fanatic al 
convingerilor"). 340 

Dar nu numai cu privire la evrei, ci şi în viziunea sa de ansamblu, 
Călinescu e tentat de interpretarea rasială. Pune un accent special 
asupra originilor tracice (să nu-i fie cu supărare lui Cioculescu): "în fond 
suntem geţi", şi asta înseamnă "anume note etnice neschimbătoare 
esenţial". în bună parte sunt idei provenite din şcoala lui Pârvan. Dar e 
cu siguranţă şi o adaptare la contextul anilor 1940-1941, îndeosebi în 
capitolul final intitulat "Specificul naţional", în care se întâlneşte şi fraza 
"definitivă": "Singura condiţie pentru a fi specific este de a fi român 
etnic." 341 

Istoria lui Călinescu a avut un destin ieşit din comun. Când a apărut, 
a nemulţumit autorităţile, i-a indignat pe naţionalişti şi antisemiţi, i-a 
iritat pe evrei şi a fost întâmpinată cu mari rezerve de criticii 
profesionişti. Pornind de aici, a ajuns, în extrema cealaltă, să fie o carte 
aproape unanim acoperită cu laude, marele model de istorie literară 

338 G. Călinescu, Istoria literaturii române de la origini până în prezent, Fundaţia 
Regală pentru literatură şi artă, Bucureşti, 1941, p. 488 (Ronetti-Roman), pp. 
706-707 (Felix Aderca). 

339 Mihail Sebastian, Jurnal, pp. 358 (17 iulie 1941) şi 373 (18 august 1941). 

340 Felix Aderca, "în jurul unei istorii a literaturii române", în Democraţia, 21 
ianuarie 1945. 

341 G. Călinescu, op. cit., "Specificul naţional", pp. 885-888. 



românească. Este - s-o spunem pe scurt - triumful talentului, al unui 
neîntrecut talent, care a reuşit să ascundă numeroasele deficienţe ale 
operei. Trăsătura indubitabilă a cărţii stă în marea capacitate de 
evocare literară şi de "recreare" a oamenilor, locurilor şi atmosferei: 
ceea ce, chiar dacă ţine mai mult de roman decât de istorie, rămâne 
unic şi impresionant. De asemenea, marea inteligenţă critică a 
autorului: nu ştiu dacă se poate spune că G Călinescu a aşezat justa 
ierarhie a valorilor fiindcă nu există o Justă ierarhie": recepţia e cea 
care selectează şi ordonează şi nu vreo valoare absolută; a reuşit însă 
cu siguranţă să impună o ierarhie, devenită canonică, acceptată mai de 
toată lumea, cu mici amendamente. 

Toate acestea au trecut într-un plan secundar faptul - care aproape 
nici nu mai e observat - că marea operă a lui Călinescu e mai curând un 
model despre cum nu ar trebui să se alcătuiască o istorie literară. 
Scrisă cam în grabă, cu recuperarea multor texte publicate anterior; 
pulverizată în jurul personalităţilor, cu prea puţină atenţie pentru 
fenomenele de ansamblu: ideologii şi curente; lipsită de sistem, cu 
capitole decupate după o varietate de criterii; cu biografii detaliate la 
unii scriitori, agrementate pe alocuri cu pasionante descrieri de decor 
(Răşinarii lui Goga, locuinţa lui Macedonski...), alteori fără nici cea mai 
mică indicaţie biografică... e o lucrare extrem de personală, ceea ce 
înseamnă după gusturi sau o mare calitate, sau o insuficienţă 
structurală. Aproape fiecare capitol sau paragraf e construit altfel! 

Multe articole - publicate imediat după apariţia cărţii - exprimă, într- 
o manieră destul de primitivă, atitudini naţionaliste, antisemite sau 
motivate de frustrări ale unor autori nemulţumiţi de modul cum i-a 
tratat Călinescu. Dar sunt şi critici solide, cu argumente demne de a fi 
luate în seamă. Şerban Cioculescu remarcă factura "impresionistă" a 
sintezei şi tot el reproşează autorului lungile şiruri de citate, soluţie 
comodă care ţine adesea loc de analiză; tot Cioculescu, în alt 
comentariu, remarcă rasismul lui Călinescu ("tracoman neaşteptat"), 
însă un rasism tolerant şi într-un fel contradictoriu: "ca un perfect 
rasist, denunţă pericolul semit în repetate rânduri; dar ca un rasist 
şovăitor, până la urmă, crede în neeficacitatea acestui pericol". 342 74 
Comentariul lui Vladimir Streinu: "mare talent, mare putere de muncă, 
mare aspect de informaţie, dar şi mare grabă, mare lipsă de măsură, 
mare neorânduială". 343 M. Ralea contestă clasificarea materialului şi 
remarcă "cel mai complet eclectism", prin folosirea tuturor metodelor 
imaginabile: istorică, psihologică, sociologică, antropologică, 



342 Şerban Cioculescu, "G. Călinescu: Istoria literaturii române", în Revista 
română, iulie-octombrie 1941, pp. 383-389, şi noiembrie-decembrie 1941, pp. 
515-522; "O eroare de logică", în Viaţa, 1 septembrie 1941. 

343 Curentul literar, 13 septembrie 1941 (răspuns la ancheta privitoare la Istoria 
lui G. Călinescu). 



patologică-medicală... "Metoda antropologică pare o adevărată obsesie: 
fiecare scriitor e pândit pe generaţii în urmă în ascendenţa sa: armean, 
grec, evreu etc, şi psihologia raselor îi pare că explică multe facultăţi 
ori procedee mintale. De pildă, Zarifopol e prezentat ca sofist fiindcă e 
descendent dintr-o familie grecească şi... ginere de evreu. [...] Peste tot 
caracterul rasist e indicat ca un criteriu ori ca o explicaţie." 344 Pentru 
unii, Călinescu era prea puţin rasist, pentru alţii este prea rasist. Pe 
lângă obiecţiile aduse lucrării, Cioculescu sau Ralea îşi afirmă şi 
propriile poziţii, opuse rasismului oficializat. încă o dată de constatat, în 
plină dictatură, o surprinzătoare libertate de ton. 

Istoria a fost retrasă din ordinul Mareşalului, dar celebritatea ei era 
deja făcută, şi a continuat să stârnească valuri. Conducerea se 
schimbase între timp la Editura Fundaţiilor: D. Caracostea îl înlocuise 
pe Al. Rosetti; cartea fusese în cea mai mare parte tipărită de Rosetti, 
dar apăruse sub noul director, care, fireşte, căuta să se scuze dând 
vina pe ceea ce moştenise. La laşi, un raport de poliţie din februarie 
1942 informa că Istoria "a divizat studenţimea ieşeană, în special pe 
cea de la Facultatea de Litere, în două tabere: cea mai numeroasă 
alături de adversarii d-lui Călinescu [poate doar cea mai gălăgioasă, 
n.n.] şi în contra taberei mai mici, susţinătoarea d-lui Călinescu". 345 Gh. 
Cuza, fiul lui A.C. Cuza, publicase în Cetatea Moldovei, revista în 
fruntea căreia se afla, un articol intitulat "Profanare scelerată sau act 
de demenţă. Cazul G. Călinescu"; autorul Istoriei era acuzat, pe lângă 
faptul de a nu fi scris nimic despre "opera epocală" a tatălui său, A.C. 
Cuza, de atitudine filosemită, antinaţională şi mai ales 
antimoldovenească. 346 De fapt, poliţia nu se temea de Călinescu, ci de 
exploatarea politică a disputei pe care ar fi putut să o facă Gh. Cuza în 
favoarea curentului "cuzist". Tot cam atunci, G. Călinescu îl soma pe 
Caracostea să repună volumul în vânzare: fără succes. 347 Până să se 
lămurească lucrurile, se apucă să redacteze o versiune scurtă: 
compendiul de istoria literaturii române. Dar, ca să apară versiunea 
scurtă, trebuia reabilitată versiunea cea mare, pe care aceasta doar o 
rezuma: un cerc vicios. La 15 iunie 1943, Călinescu adresează un 
memoriu Mareşalului, pledând în favoarea compendiului, cu argumente 
extrase din Istoria mare. Citând din recenzia lui Ralea (pe care, 
altminteri, nu avusese motive s-o aprecieze prea tare!), subliniază el 
însuşi spiritul rasist al operei şi, de asemenea, faptul că a procedat la 
"critica atitudinilor evreieşti". 348 Aşadar, o lucrare în ton cu ideologia 

344 Mihai Ralea, "Istoria literaturii române de G. Călinescu", în Revista română, 
noiembrie-decembrie 1941, pp. 512-515. 

345 ANR-ANIC, Ministerul Educaţiei Naţionale, 1051/1940, ff. 140-142. 

346 Cetatea Moldovei, 1 ianuarie 1942, pp. 7-29. 

347 G. Călinescu către D. Caracostea, fără dată [1942], în G. Călinescu, Scrisori 
şi documente, op. cit., pp. 116-118. 

348 ANR-ANIC, F 95, microfilme, dosarul G. Călinescu, rola 926 (24-29). 



regimului. Acum, Caracostea, decât să se încurce şi cu compendiul, 
preferă să repună în vânzare ediţia principală, cu atât mai mult cu cât 
retragerea ei însemnase o pierdere financiară; i se adresează şi el 
Mareşalului, în acest sens (la 24 august 1943). 349 Până la urmă, strict pe 
răspunderea lui Caracostea, lucrarea e din nou difuzată în februarie 
1944. Un "act de sfidare faţă de politica naţionalistă dusă de actualul 
regim" (potrivit unei note informative). 350 

Una peste alta, povestea cărţii lui Călinescu spune multe despre 
atmosfera intelectuală şi confruntările ideologice din anii regimului 
Antonescu. 



Loc. cit., rola 926 (22-23). 
Loc. cit., rola 926 (9-18). 



VII. De la o dictatură la alta... cu puţină democraţie 



La 23 august 1944, căderea regimului Antonescu deschidea teoretic 
drumul democraţiei. A fost însă de la bun început o democraţie 
trunchiată, dezechilibrată şi conducând inevitabil spre totalitarismul 
comunist. Dacă extrema stângă fusese exclusă din democraţia 
interbelică, acum dispărea dreapta naţionalistă. în împărţirea puterii, 
deplasarea spre stânga era manifestă, depăşind cu mult ponderea 
reală a stângii în opţiunile românilor. Socialiştii şi comuniştii se aşezau 
pe acelaşi plan de reprezentare guvernamentală cu liberalii şi naţional- 
ţărăniştii. Comuniştii, de fapt, s-au dovedit din primul moment ca fiind 
"mai egali" decât toţi ceilalţi: era consecinţa directă a ocupării ţării de 
Armata Roşie, al cărui rezultat nu avea cum să fie altul decât 
comunizarea României. După câteva luni de relativ echilibru (guvernele 
Sănătescu şi Rădescu, august 1944-februarie 1945), ocupantul a impus 
numirea guvernului Petru Groza, dominat de Partidul Comunist, deşi cu 
aparenţele pluraliste ale unei coaliţii în care, alături de comunişti, 
intrau socialiştii, Frontul Plugarilor (formaţiunea politică a lui Groza), ca 
şi o importantă disidenţă liberală, în frunte cu fostul prim-ministru 
Gheorghe Tătărescu (acesta ocupând a doua poziţie, ca vicepreşedinte 
al Consiliului de Miniştri şi ministru de Externe). Coaliţia, sub denumirea 
Blocul Partidelor Democratice, a mers împreună şi la alegerile din 
noiembrie 1946, pe care le-a câştigat strălucit. .. în urma falsificării 
masive a votului. 351 A urmat, în 1947, ofensiva brutală împotriva 
Partidului Naţional Ţărănesc, rămas principala forţă de opoziţie (alături 
de liberalii, mult slăbiţi prin defecţiunea lui Tătărescu); partidul este 
dizolvat, iar liderilor ţărănişti li se înscenează un proces soldat cu 
condamnări grele (închisoare pe viaţă pentru luliu Maniu şi Ion 
Mihalache). Vine şi rândul liberalilor lui Tătărescu, excluşi din guvern în 
noiembrie 1947; intenţia lor fusese, evident, de a frâna procesul de 
comunizare, păstrând cât se mai putea din România democratică şi 
capitalistă, dar până la urmă, fără voia lor, n-au făcut decât să uşureze 
jocul înşelător al comuniştilor. Câteva luni mai târziu, socialiştii aveau 
să dispară şi ei, înghiţiţi de comunişti într-un partid care, ca să nu-şi 
spună tot comunist, şi-a spus Partidul Muncitoresc Român (rămânând 
însă acelaşi partid comunist, nume la care va reveni mai târziu). La 30 



351 Despre scrutinul din noiembrie 1946: Dinu C. Giurescu, Falsificatorii. 
"Alegerile " din 1946, RAO, Bucureşti, 2007. Vezi şi Petre Ţurlea, Partidul 
Naţional Liberal Tătărescu, Libra, Bucureşti, 2001. Faţă de aproape 80% cu cât 
ar fi câştigat oficial, coaliţia guvernamentală n-a luat, după calculul lui Dinu C. 
Giurescu, decât 21,17% din voturi; P. Ţurlea consideră rezultatul ceva mai 
echilibrat: 47% pentru guvern, 53% pentru opoziţie. 



decembrie 1947, regele Mihai e nevoit să abdice; se proclamă 
Republica Populară Română: e începutul erei comuniste. 

Schimbarea din temelii a României - într-un ritm ameţitor a 
provocat mari mişcări în rândul elitei intelectuale. Cu toţii se vor găsi în 
situaţii pe care nici nu-şi le-ar fi putut imagina doar cu câţiva ani în 
urmă. Vor alege mai bine sau mai rău, în funcţie de principii, în funcţie 
de interese... sau va alege istoria pentru ei, fără să le mai ceară 
consimţământul. 

Au trebuit să ia o decizie - în oricare variantă, lansându-se în 
necunoscut - cei pe care schimbarea de la 23 august 1944 i-a prins în 
afara României. Exponenţi bine-cunoscuţi ai elitei intelectuale, oameni 
tineri în majoritatea lor, cei mai mulţi cu convingeri şi atitudini de 
dreapta, se aflau în diverse posturi diplomatice. Opţiunea, de regulă, a 
fost de a nu mai reveni în ţară. Au ales nesiguranţa exilului, care unora 
le va aduce în cele din urmă şi recompensa notorietăţii internaţionale 
(greu de atins, dacă ar fi rămas în România). 352 

Sunt, mai întâi, cazurile celebre. Mircea Eliade, unul dintre ele. 
Rechemat în ţară, imediat după 23 august 1944, refuză să se întoarcă. 
Este demis din funcţia de consilier cultural, dar îşi prelungeşte şederea 
în Portugalia până în septembrie 1945, când se instalează în Franţa. 
Aici parcurge câţiva ani dificili, ţinut la poarta instituţiilor ştiinţifice, 
pentru motive de ordin politic (prea fusese de dreapta!). Treptat, 
numeroasele sale contribuţii în domeniul religiilor şi mitologiilor îi aduc 
notorietatea şi scapă cel puţin de "spectrul mizeriei", care i se profilase 
ameninţător un timp. însă o slujbă stabilă şi plătită n-a avut de-a lungul 
celor unsprezece ani petrecuţi în Franţa. Provizorat care ia sfârşit abia 
în 1956, când e chemat ca profesor de istoria religiilor la Universitatea 
din Chicago. 353 

Emil Cioran, în ce-l priveşte, nici n-a avut preocuparea unei cariere, 
dimpotrivă. Dacă vocaţia lui Eliade era de universitar, a lui a fost mai 
curând de marginal. S-a descurcat cum a putut, într-o prelungită 
boemă. Odată cu Precis de decomposition (1949), începe celebritatea 
lui franceză, care nu se va dezminţi până la sfârşitul vieţii. 

Spre deosebire de Eliade şi Cioran, Eugen lonescu e un om cu 
reflexe de stânga. Fusese totuşi un impecabil diplomat "antonescian". 
Izbucneşte abia după 1944. Şi acum loveşte în tot ce vede la dreapta. 
Nae lonescu "a creat o stupidă, înfiorătoare Românie reacţionară". 
Eliade: "ăsta e un mare vinovat". "Imbecilul de Noica." "De Gaulle pare 
a fi o mare deziluzie: e un reacţionar." 354 Pentru moment, comunismului 
lonescu n-are nimic să-i reproşeze. Misiunea sa la legaţia din Franţa 



352 Cu privire la emigraţia intelectuală, informaţii detaliate la Florin Manolescu, 

încetează totuşi în octombrie 1945. Nu revine nici el în ţară. In martie 
1946 atacă violent (cum îi era felul... exceptând perioadele când 
socotea că e mai prudent să nu o facă) cultura românească şi 
instituţiile româneşti grav viciate, după el, de naţionalism. Ţintea, 
îndeosebi, în armată (caracterizată, printre altele, prin "bestialitate") şi 
magistratură. 355 Cât ar părea de curios, regimul comunizant din 
România nu a apreciat prea tare pamfletul ionescian. în consecinţă, 
scriitorul s-a trezit cu un proces şi o condamnare (din fericire pentru el, 
în contumacie) la ani de temniţă. Nu pare să realizeze ruptura, fiindcă 
şi mai târziu, în februarie 1948, îi scria lui Tudor Vianu, exprimându-şi 
dorinţa de a obţine un post, din partea statului român, însă în Franţa 
(lector, ataşat de ambasadă: îi promisese mai de mult Ralea şi Vianu e 
rugat să-i reamintească). 356 încă nu-l deranja regimul comunist. Nu 
peste mult timp, avea să devină un foarte celebru dramaturg francez. 
Şi să se manifeste, în numele democraţiei, nu doar ca antifascist, ci şi 
ca adversar al ideologiei şi practicilor comuniste. 

Şirul celor rămaşi în Occident este destul de lung. lată o suită de 
nume, într-o ordine aleatorie: 

Aron Cotruş, consilier de presă la Madrid, îşi va împărţi o existenţă 
destul de precară între Spania şi Statele Unite. 

Alexandru Busuioceanu, consilier cultural la Madrid. Se stabileşte în 
Spania, şi el fără o situaţie definită; va continua să scrie eseuri despre 
literatură şi artă, afirmându-se şi ca poet de limbă spaniolă. 

Victor Buescu, asistent la Universitatea din Bucureşti, la Catedra de 
latină, detaşat ca lector de limba şi literatura română la Universitatea 
din Lisabona. Continuă să predea la aceeaşi universitate. 

Dumitru Amzăr, secretar de presă, apoi secretar cultural la Berlin. 
Rămâne în Germania, cu provizorii poziţii universitare şi un timp 
profesor de liceu. 357 

Vintilă Horia, ataşat de presă la Viena. Trăieşte în Italia, în Argentina, 
în Franţa, în Spania (unde obţine cetăţenia şi va rămâne până la 
sfârşitul vieţii). Romanul său Dieu est ne en exil (1960), inspirat din 
surghiunul lui Ovidiu la Tomis, devine un bestseller şi este recompensat 

cu Premiul Goncourt, la care autorul se vede nevoit să renunţe, în urma 
unei furibunde campanii de presă, pe seama - evident! - a trecutului 
său "fascist". 

Constantin Virgil Gheorghiu, ataşat de presă în Croaţia, reuşeşte să 
ajungă în Franţa, unde se stabileşte. Şi el produce un bestseller, 
romanul La Vingt-Cinquieme heure (1949), urmat de numeroase alte 
scrieri. Avea să fie, deşi cu studii teologice incomplete, paroh al bisericii 
ortodoxe române din Paris. Personaj aventuros şi dificil, s-a aflat în 
centrul a tot felul de scandaluri care au afectat emigraţia română. 

Horia Stamatu părăsise ţara imediat după rebeliunea legionară. 
Trăieşte în Germania (unde şi moare), Spania şi Franţa, continuându-şi 
opera poetică şi eseistică prin diverse publicaţii ale exilului. 

Tot îndată după rebeliunea legionară şi tot în Germania, ajunge şi 
teologul şi publicistul George Racoveanu, unul dintre discipolii lui Nae 
lonescu. 

Grigore Nandriş rămăsese în Marea Britanie încă din 1940. Este unul 
dintre cei câţiva universitari români care obţin şi în Occident o situaţie 
profesională echivalentă, fiind numit în 1947 profesor de filologie slavă 
comparată la Universitatea din Londra (chiar în momentul când era 
eliminat din rândul profesorilor Universităţii din Bucureşti). 358 

Nici Dumitru Găzdaru n-a mai revenit în ţară după ce şi-a pierdut 
postul de director al Şcolii Române din Roma, în care fusese numit de 
guvernarea legionară. Câţiva ani lucrează la Institutul de Filologie 
Romanică din Roma, iar din 1949 până la pensionare, în Argentina, ca 
profesor la Universitatea din Buenos Aires. 

Scarlat Lambrino, care îl înlocuise pe Găzdaru la conducerea Şcolii 
Române din Roma, nu se mai întoarce nici el, la capătul mandatului. 
Avea să fie profesor la Universitatea din Lisabona. Constantin 
Marinescu, directorul Şcolii Române din Franţa, alege şi el Occidentul. 

Ion Sân-Giorgiu reuşeşte să treacă în Germania, după 23 august 
1944. Pentru scurt timp, ministru în "guvernul de la Viena" al lui Horia 
Sima. Refugiat apoi în zona de ocupaţie engleză. Din veleităţile lui 
literare şi politice (în emigraţia românească) nu se alege nimic; moare 
după numai câţiva ani (în 1950). 

Ani grei îl aşteaptă pe Nicolae Herescu. Omul acesta, plăcut şi abil, 
avusese de foarte tânăr o carieră strălucită: profesor universitar, 
preşedinte al Societăţii Scriitorilor Români, director al Fundaţiilor... 
Toate rămân în trecut, când se decide să plece, cu puţine zile înainte 
de 23 august 1944. Trece prin Germania, unde, pe aeroportul din 
Stuttgart, bombardat, îi ard toate bagajele, inclusiv manuscrisele şi 
banii (prim semn al întoarcerii destinului !), şi ajunge la Lisabona, unde 

(împreună cu soţia şi cu fiica sa) e găzduit de Mircea Eliade. 359 In 
imposibilitatea de a se întreţine, intenţia lui în lunile următoare este de 
a se întoarce, în orice caz de a nu rupe punţile cu România. Se 
adresează în repetate rânduri decanatului, rectoratului şi ministerului, 
cu solicitarea prelungirii concediului şi a transferării salariului prin 
Banca Naţională sau obţinerii oricărei însărcinări în serviciul ţării... 
Figurează însă pe prima listă (din ianuarie 1945) a celor excluşi din 
Universitate. La 14 august 1945, într-un lung memoriu adresat 
ministrului Educaţiei Naţionale, respinge punct cu punct acuzele de 
filogermanism şi reiterează dorinţa de a reveni în ţară, "ca să-mi reiau 
activitatea mea didactică şi literară şi ca să discut în mod public 
acuzaţiile nedrepte pe cari cei interesaţi mi le-au pus în sarcină". 360 
Zadarnic, punţile erau rupte. Va reuşi să predea un singur an la 
Universitatea din Lisabona, în 1947-1948; contractul nu îi va fi 
prelungit. Se stabileşte în Franţa, unde lucrează între 1951 şi 1957 la 
secţia română a Radiodifuziunii Franceze. Continuă să publice în 
domeniul său, dar fără să-şi poată deschide un drum spre o nouă 
carieră universitară. Moare pe neaşteptate la nici 55 de ani. Succesul 
de început scoate şi mai tare în relief eşecul ulterior. Şi-a purtat crucea 
cu seninătate. "Extraordinarea sa discreţie - notează Mircea Eliade. 
Nimeni n-a ştiut vreodată cât de mult îi lipseau banii. Erau zile când nu 
aveau decât pâine... Pierduse totul şi nu se plângea niciodată." 361 I I 

Se mai adaugă pe lista exilaţilor intelectuali de marcă, în primii ani 
după 1944: Basil Munteanu (trimis în 1946 ca director adjunct la Şcoala 
Română din Franţa; va lucra din 1948 la Centre naţional de la 
recherche scientifique); Constantin Brăiloiu, compozitor şi renumit 
folclorist, profesor la Conservator (îşi va continua cariera la Paris şi la 
Geneva); Alexandru Ciorănescu (consilier cultural la legaţia României 
din Paris în 1946, destituit în 1947; profesor la universitatea insulelor 
Canare, se impune ca reputat specialist internaţional în literatura 
comparată); poetul Ştefan Baciu (înscris în Partidul Social-Democrat, 
redactor la oficiosul acestuia, Libertatea, ataşat cultural la Berna în 
1946-1947, rămâne iniţial în Elveţia, se stabileşte apoi la Rio de Janeiro, 
unde se remarcă în gazetărie, şi în cele din urmă în Hawaii, ca profesor 
de literatură latino-americană la Universitatea din Honolulu); Ghiţă 
lonescu (simpatizant comunist în anii '30, în anii războiului consilier 
economic la legaţiile României din Helsinki şi Sofia, consilier economic 
la Ankara între 1945 şi 1947; se stabileşte în Anglia în 1947; va fi 

profesor de studii politice est-europene la London School of Economics 
and Political Sciences şi la Universitatea din Manchester, şi mai ales 
specialist recunoscut al comunismului românesc); Sabin Manuilă, cel 
mai cunoscut statistician român, director al Institutului Central de 
Statistică (în 1947 se refugiază în Statele Unite, unde îşi continuă 
activitatea); Virgil Ierunca (plecat cu o bursă la Paris, la începutul anului 
1947), ca şi viitoarea sa soţie, Monica Lovinescu, plecată cu bursa 
"ultimei şanse", în septembrie 1947... 

Unii au plecat... pentru a se raîntoarce Constantin C. Giurescu 
fusese deja în Turcia, din octombrie până în decembrie 1943, cu 
misiunea oficială de a studia posibilitatea înfiinţării unui institut cultural 
român, poate însă (din partea lui Mihai Antonescu) şi în scopul unor 
tatonări în direcţia Aliaţilor (Turcia, ca ţară neutră, oferind în această 
privinţă terenul potrivit). Istoricul revine în Turcia la începutul lui august 
1944 (după ce în luna mai îşi trimisese acolo familia). Sejurul se va 
prelungi până în noiembrie 1945, evident de teama situaţiei şi 
evoluţiilor din ţară. Până la urmă, prezenţa lui Tătărescu şi a liberalilor 
săi în guvernul Petru Groza îi va da lui Giurescu sentimentul unei 
oarecare siguranţe, aşa încât va renunţa la condiţia de exilat. A meritat 
sau nu? în România avea să cunoască închisoarea, dar şi o revenire 
istoriografică spectaculoasă, ceea ce în afara ţării e greu de crezut că 
ar fi reuşit. 

Principalii formatori de opinie, marii patroni şi directori de presă, 
părăsiseră de asemenea România. Stelian Popescu (Universul) se 
stabileşte în Elveţia în iulie 1944. în Elveţia se instalase şi Grigore 
Gafencu (Timpul) încă din 1941. Iar Pamfil Şeicaru (Curentul) pleacă din 
ţară puţin înainte de 23 august 1944, ajungând în Spania. Presa 
românească era decapitată şi terenul pregătit pentru o presă nouă. 

în ţară, vechea elită intelectuală este supusă unor epurări succesive, 
începând cu Universitatea. în ianuarie 1945, încă sub guvernarea 
Rădescu, ministru al Educaţiei Naţionale fiind socialistul Ştefan Voitec, 
apare în Monitorul Oficial prima listă a excluşilor din corpul universitar, 
cuprinzând mai mulţi profesori şi asistenţi ai Universităţii din Bucureşti, 
cu toţii nume reprezentative în mişcarea legionară sau în regimul 
antonescian. Figurează Mihai Antonescu (profesor la Drept, dar mai 
ales numărul doi al regimului), Gheorghe Alexianu (profesor la Drept, 
guvernator al Transnistriei), Nichifor Crainic (profesor la Teologie, 
doctrinar naţionalist, fost ministru al Propagandei), Petre Tomescu 
(decan la Medicină, sub legionari, iar între 1941 şi 1944 ministru al 
Muncii, Sănătăţii şi Ocrotirii Sociale), Petre P. Panaitescu ("faimosul" 
rector legionar, abia reintegrat în 1943), Ion Petrovici (profesor la 
Filozofie, ministru al Culturii Naţionale), Alexandru Marcu (profesor la 
Catedra de italiană, subsecretar de stat la Ministerul Propagandei 
Naţionale), Nicolae Herescu (profesor la Catedra de latină, preşedinte al 



Societăţii Scriitorilor Români), Virgil Nitzulescu (fost rector al 
Universităţii din laşi, sub legionari; transferat în 1943 la Facultatea de 
Medicină din Bucureşti), precum şi conferenţiarii, ambii de la Drept, 
Ovidiu Vlădescu (fost subsecretar de stat la Românizare) şi Radu 
Meitani (legionar). Printre asistenţii licenţiaţi, numele mai cunoscute 
sunt ale lui Nicolae Roşu, medic legist, dar mai cu seamă teoretician 
naţionalist, Radu Gyr, poet legionar, şi Dumitru Şandru, asistentul 
legionar al lui Al. Rosetti. 362 

Aceste excluderi sunt un prim rezultat al activităţii "Comisiilor de 
epurare", constituite în toamna anului 1944. Sunt prezidate de rectorii 
(recent numiţi) ai Universităţilor: Simion Stoilov, la Bucureşti, Alexandru 
Myller, la laşi, Alexandru Borza, apoi Emil Petrovici, la Cluj. Acestora li 
se adaugă încă doi membri: Al. Rosetti şi P.P. Stănescu, la Bucureşti, 
lorgu Iordan şi Gheorghe Zâne, înlocuit apoi cu Andrei Oţetea, la laşi ; 
C. Daicoviciu şi Traian Moşoiu, la Cluj, cel din urmă înlocuit cu Liviu 
Rusu, apoi cu C. Drăgulescu (ironia istoriei face ca unii dintre aceştia, e 
drept cei mai moderaţi, şi oricum deloc comunişti, să fie ei înşişi câţiva 
ani mai târziu scoşi din Universitate şi întemniţaţi: Al. Borza, C. Zâne şi 
T. Moşoiu). 363 

Cea mai harnică şi mai "eficientă" a fost Comisia din laşi: evident, 
odată ce-l avea pe Iordan! Myller s-a arătat mai înţelegător, iar Zâne s- 
a opus cât a putut excluderilor. Când însă demisionează şi în locul lui 
vine Oţetea (24 ianuarie 1945), lucrurile se pun în mişcare. Erau de 
altfel la laşi vechi tensiuni care îşi spuneau cuvântul, între o dreaptă 
radicală şi o stângă bine conturată (deşi se acomodase în vremea lui 
Antonescu), care vedea sosit momentul revanşei. Aşa încât, îşi 
aminteşte - cu câtă satisfacţie! - lorgu Iordan, "în mai puţin de cinci, 
şase săptămâni am izbutit să scăpăm universitatea ieşeană de circa 
treizeci de profesori, conferenţiari şi asistenţi". 364 Şi tot Iordan deplânge 
faptul că Universitatea din Bucureşti nu le-a urmat exemplul: nici 
măcar Gh. Brătianu nu a fost epurat! (în fapt, cum am arătat, au fost 
destui şi la Bucureşti). 

Printre cei scoşi din Universitatea ieşeană, se numără profesorii 
onorari A.C. Cuza, I. Găvănescul şi G. Pascu; D. Găzdaru, care oricum 
era plecat; Gheorghe Cuza, fiul lui A.C. Cuza, profesor la Drept; loan 
Plăcinţeanu, profesor la Ştiinţe, fost decan în perioada legionară; Mihail 
David, fostul rector sub Antonescu; arheologul Alexandru Vulpe, care se 
implicase prea mult în Transnistria, inclusiv prin organizarea muzeului 
istorico-arheologic din Odessa; Leca Morariu, profesor la Teologie... 
Asupra unor cazuri, ministerul avea să revină, semn al excesului de zel 

al Comisiei. Propus pentru licenţiere, pentru legături cu legionarii, Florin 
Sion, fost decan la Drept între 1933 şi 1936, îşi găseşte numeroşi 
apărători, primul dintre ei fiind CI. Parhon, care certifică, într-o 
scrisoare adresată ministrului, că cel în cauză "a fost întotdeauna un 
democrat convins" şi "nu numai că n-a persecutat pe evrei, muncitori, 
socialişti sau comunişti, dar i-a ajutat, pledând adeseori gratuit pentru 
ei". Comentariul lui Parhon, aplicabil cu siguranţă şi altor cazuri: "micile 
duşmănii din trecut încearcă sub diferite forme să lovească pentru a se 
răzbuna". Şi Gala Galaction semnalează o "eroare regretabilă", odată 
ce "colegul Sion a avut totdeauna recunoscute sentimente 
democratice". Sunt şi evrei care depun mărturie despre cum au fost 
susţinuţi în diverse procese. Un apărător îşi găseşte şi asistentul de la 
Drept Dimitrie Gherasim, specialist recunoscut în drept internaţional. 
Colaborase la însemnări ieşene şi apoi, cu cronica externă, la Cetatea 
Moldovei, la care Gh. Cuza atrăsese mai mulţi colaboratori ai publicaţiei 
anterioare, pe care voia să lase impresia că o continuă într-un fel. Gr. T. 
Popa, fost codirector al însemnărilor ieşene, este cel care atestă 
calitatea articolelor lui Gherasim şi socoate că vina lui, de a fi cedat 
presiunilor, nu trebuie exagerată. 365 

La Cluj, printre licenţiaţi s-au aflat sociologul Traian Herseni, pe 
motive de legionarism, şi Onisifor Ghibu, pe motive de antisovietism. 
Sunt ironice acuzaţiile de legionarism, ca în cazul "prorectorului 
legionar" Alexe Procopovici, sub semnătura lui Constantin Daicoviciu, 
"decan legionar" exact atunci când Procopovici era "prorector 
legionar". 

După această primă "curăţire", lucrurile se liniştesc oarecum pentru 
vreo doi ani. într-o etapă care încă păstra aparenţele unei democraţii 
pluraliste, nu erau motive de înlăturare pe motive politice altele decât 
implicarea în mişcarea legionară sau în politica antonesciană. Marea 
epurare se petrece în toamna anului 1947, în momentul când 
comuniştii erau pe punctul de a înlătura şi ultimele ornamente de 
democraţie "burgheză". E o hecatombă. Sunt suprimate, cu începere de 
la 1 septembrie 1947, un număr de 229 de catedre şi conferinţe, dintre 
care 113 la Bucureşti, 50 la Cluj şi 44 la laşi. în total, sunt disponibilizaţi 
peste 500 de universitari, de la profsori la asistenţi. Disciplinele sociale 
sunt afectate în cea mai mare măsură. De la Facultatea de Drept din 
Bucureşti, "dispar" 9 profesori (G. Dumitriu, Gh. Fotino, V. Veniamin, L. 
Preuţescu, Ion Finţescu, I.V. Gruia, G. Strat, Gh. Leon, V. Bulgaru), 5 
conferenţiari şi 8 asistenţi. La Litere şi Filozofie, sunt daţi afară Gh. 
Brătianu (va fi avut şi Iordan o satisfacţie !), deja arestat la domiciliu, 
începând din august 1947, Gr. Nandriş (care, din fericire pentru el, era 
deja "afară"), Dragoş Protopopescu, loan Hudiţă (ţărănist)... şi alţii. Li 

se alătură şi câteva nume cunoscute de asistenţi: Dinu Pillat, Adrian 
Marino, Barbu Theodorescu. La Ştiinţe, conferenţiarul Gh. Mânu, fizician 
reputat, dar fost legionar, este la rându-i concediat. La Medicină e 
eliminat aproape de necrezut Gr. T. Popa, unul dintre marii savanţi pe 
care i-a dat medicina românească; fusese decan al Facultăţii de 
Medicină din Bucureşti între 1944 şi 1946 şi, în această calitate, 
susţinuse autonomia universitară, ceea ce l-a costat mai întâi funcţia, 
iar apoi chiar postul de profesor. De la Politehnică sunt înlăturaţi 
Nicolae Ciorănescu, matematician de anvergură, fost rector după 23 
august 1944, ca şi Gheorghe Zâne, profesor de economie politică, venit 
de la laşi (ambii ţărănişti); alături de ei, mai mulţi conferenţiari şi 
asistenţi. De la Cluj, să-i menţionăm pe conferenţiarul de psihologie 
Nicolae Mărgineanu (în cauză va fi fost formaţia lui în Statele Unite), ca 
şi pe Victor Papilian, profesor la Medicină şi cunoscut scriitor. La laşi, se 
remarcă slavistul Petre Caraman şi, alături de el, Şerban Cioculescu, 
numit doar cu un an înainte profesor de istoria literaturii române 
moderne (încă o victimă a "ţărănismului"!). Sunt numai o mică parte 
din numele celor alungaţi din învăţământ. Alţii, mai norocoşi, având şi 
vârsta, sunt doar pensionaţi, precum Dimitrie Guşti, Ştefan Ciobanu, 
I.D. Ştefănescu, T. Sauciuc-Săveanu, la Facultatea de Filozofie şi Litere 
din Bucureşti, sau, la Cluj, fostul rector Florian Ştefănescu-Goangă, 
istoricii Silviu Dragomir şi Emil Panaitescu, ori botanistul Alexandru 
Borza (şi el, fost rector). 366 16 

Unii coboară sau chiar ies din scenă, alţii urcă. O duzină de 
universitari trec în prima linie, angajaţi, chiar dacă nu toţi în mod direct 
cu comuniştii, în orice caz în direcţia indicată de aceştia. 

CI. Parhon revine la catedra de unde fusese pensionat în 1940; i se 
va prelungi activitatea până la o vârstă foarte înaintată. Când se 
înfiinţează, în noiembrie 1944, Asociaţia Română pentru Strângerea 
Legăturilor cu Uniunea Sovietică (ARLUS), este ales preşedinte; poziţie 
simbolică mai înaltă, în context, nici că se putea! 

Mihai Ralea se află în fruntea efemerului Partid Socialist Ţărănesc, 
ale cărui baze le-ar fi pus încă din 1943 şi care în noiembrie 1944 e 
absorbit în Frontul Plugarilor. în gazeta cu scurtă apariţie a partidului, 
Dezrobirea, el proclama "triumful desăvârşit al ideilor şi principiilor 
pentru care fruntaşii săi au militat neîntrerupt, de mai bine de şase ani 
încoace", cu alte cuvinte din anii dictaturii regale, când Ralea fusese 

366 Tabelele cu catedrele şi persoanele "comprimate", în Monitorul Oficial, 4, 8 şi 
16 octombrie 1947; vezi şi Măria Someşan, op. cit., pp. 263-264. De asemenea, 
teza inedită a lui Dănuţ Doboş, Universitatea ieşeană în primele decenii de 
după cel de al Doilea Război Mondial (1994); de acelaşi autor: "Ingerinţe 
politice în viaţa universitară clujeană. 1945-195 8", în Anuarul Institutului de 
Istorie "A.D. Xenopol", laşi, 1996, pp. 225-239, precum şi numeroase articole 
privitoare la învăţământul superior ieşean, cele mai multe în Cronica, între 
1992 şi 1995. 



unul dintre principalii miniştri ai lui Carol II. "Suntem printre prea puţinii 
cari nu au avut nici o legătură cu mişcarea legionară." 367 : ceea ce se 
înţelege, legătura fiind cu Carol II (despre care Ralea nu spune nici o 
vorbă), erau inevitabil cât se poate de antilegionari. în guvernul Petru 
Groza, în 1945-1946, Ralea a fost ministrul Artelor, iar între 1946 şi 
1948 ambasador în Statele Unite. 

Simion Stoilov i-a urmat lui Horia Hulubei, în octombrie 1944, ca 
rector al Universităţii din Bucureşti. între 1946 şi 1948 a fost 
ambasador al României în Franţa. 

Alexandru Rosetti a revenit în fruntea Fundaţiilor Regale. A fost 
decan al Facultăţii de Litere în 1945-1946, apoi rector al Universităţii 
din Bucureşti între 1946 şi 1949. Cum întreţinuse relaţii cu toată lumea, 
la dreapta, ca şi la stânga, beneficia acum de cele din urmă. După 
propria mărturisire, avusese dintotdeauna opinii de stânga, social- 
democrate, libertare, iar nedreptăţile sociale l-au îndurerat, în special 
starea ţărănimii; să-l ridicăm pe ţăran, să facem ce au făcut Sovietele! 
Cu altă ocazie, nu uită să menţioneze într-un interviu - chestiune de 
maximă actualitate - "rolul covârşitor, pentru formarea statului român, 
pe care l-au avut elementul slav şi cultura slavo-bizantină". 368 
Sporadice exerciţii de demagogie, altminteri lingvistul nu se implică 
direct în politica militantă, lăsând această misiune - profitabilă şi pentru 
el - soţiei sale Măria Rosetti, preşedinta Federaţiei Democrate a 
Femeilor din România. 

Constantin Daicoviciu, decan sub legionari, decan sub Antonescu, a 
apărut şi în toamna anului 1944 drept cea mai bună alegere pentru 
aceeaşi funcţie de decan, pe care a păstrat-o timp de doi ani. în 1945 a 
aderat la Partidul Comunist. La sfârşitul anului 1946 a intrat în guvern, 
ca subsecretar de stat la Ministerul Muncii şi Asigurărilor sociale. 

Emil Petrovici, socotit şi înainte de 1944 un om de stânga, devine 
rector al Universităţii din Cluj în martie 1945 (în locul lui Alexandru 
Borza), funcţie pe care o va îndeplini până în 1950. 

lorgu Iordan se înscrie în Partidul Social-Democrat, dar se arată a fi 
de la bun început un asociat de nădejde al comuniştilor. Este "sufletul" 
comisiei de epurare de la Universitatea din laşi. Recompensă pe 
măsură: e numit în august 1945 ambasador la Moscova (până în 1947). 
începând cu data de 1 octombrie 1946 este transferat la Universitatea 
din Bucureşti, unde avea să fie decan al Facultăţii de Litere. 

Andrei Oţetea, şi el membru al Comisiei de epurare, înscris la 
comunişti în 1945, devine rector al Universităţii din laşi în noiembrie 



367 M. Ralea, "Chemarea către ţară a Partidului Socialist Ţărănesc", în 
Dezrobirea, 16 septembrie 1944. 

368 Ion Biberi, "De vorbă cu d. profesor Al. Rosetti", în Democraţia, 18 martie 
1945; Eugen Jebeleanu, "Cu d. prof. Al. Rosetti despre orientarea culturii 
româneşti", în Tribuna poporului, 16 noiembrie 1944. 



1945, iar în 1947 este transferat la Universitatea din Bucureşti, ca 
titular al Catedrei de istorie economică. La scurt timp (din septembrie 
1947) îi revine Catedra de istorie universală, unde îi ia locul lui 
Gheorghe Brătianu, exclus din învăţământ. E o infuzie de "ieşeni" la 
Bucureşti, gen de migraţie care se petrecuse şi în perioadele 
anterioare, dar care acum avea un sens ideologic; oamenii de la laşi se 
aflau "mai la stânga", aşa că rostul lor era de a consolida curentul 
procomunist în universitatea bucureşteană. Lui Iordan şi Oţetea li se va 
alătura în martie 1948 şi clasicistul Constantin Balmuş, între 1945 şi 
1948 decan al Facultăţii de Litere din laşi; cum ieşenii sunt foarte 
apreciaţi, e instalat în 1950 (şi până în 1952) rector al Universităţii din 
Bucureşti. 369 

Alt fidel tovarăş de drum: biologul Traian Săvulescu, profesor la 
Agronomie, membru al Academiei Române, decan în timpul dictaturii 
regale, dat la o parte de legionari, dar revenit în funcţie după căderea 
acestora; în bune relaţii cu Antonescu, ar fi putut ajunge mai sus, dacă 
n-ar fi avut o soţie evreică: dezavantaj devenit avantaj după 1944, 
când Săvulescu se ataşează noului curs. Este ministrul Agriculturii şi 
Domeniilor în 1946-1 947. 

O răsplată i se cuvenea şi lui Gh. Vlădescu-Răcoasa. Ocupă postul de 
ministru al Minorităţilor între 1944 şi 1946. 

Oarecare înclinare spre stânga avusese, poate, G Călinescu; dar, 
instabil cum era, oscila uşor în bătaia vântului. Acum pare decis: e 
hotărât de stânga. Dacă pe vremea lui Carol II (doar cu vreo patru ani 
înainte), factorul decisiv în toate era principele, locul acestuia e luat de 
mase: doar ne aflăm în democraţie! („Arta nu se întemeiază pe 
personalitate... "Opera intelectualului nu e propriu-zis a intelectualului, 
ci a omenirii care şi-a găsit în intelectual o cale de exprimare". 370 ) Nici 
un alt universitar, nici un alt scriitor n-a susţinut cu atâta energie 
"democratizarea" ţării, în fapt treptata ei comunizare în anii 1944-1947, 
aşa cum a făcut-o Călinescu (îşi vor fi spus cuvântul şi originea lui 
foarte modestă, de care era teribil de complexat, ca şi frustrările 
acumulate în dificila şi nesigura lui carieră universitară; venise acum 
momentul de a se înălţa la adevărata lui valoare). în ce priveşte poziţia 
universitară, e numit în sfârşit profesor, pe data de 21 noiembrie 1944, 
la Catedra de istoria literaturii române moderne de la Facultatea de 
Filozofie şi Litere din laşi. Cum Universitatea din laşi (avariată şi 
evacuată în condiţiile războiului) nu-şi reia cursurile decât în primăvara 
anului 1945, Călinescu nici nu mai revine în capitala Moldovei, 
începând cu 1 octombrie 1945, e transferat la catedra similară a 



369 Despre trio-u\ lordan-Oţetea-Balmuş, vezi Ovidiu Bozgan, "Traiectorii 
universitare: de la stânga interbelică la comunism", în Miturile comunismului 
românesc, ed. Lucian Boia, Nemira, Bucureşti, 1998, pp. 309-335 

370 Ion Biberi, "De vorbă cu d. G. Călinescu", în Democraţia, 4 februarie 1945. 



Universităţii din Bucureşti, rămasă vacantă în unna ieşiriila pensie a lui 
D. Caracostea, compromis prin atitudinea favorabilă regimului 
Antonescu. Biograful lui Călinescu consideră "aproape incredibil" modul 
rapid în care s-a soluţionat transferul. 371 Aş spune că, fiind vorba de 
Călinescu, şi aflându-ne în 1945, ar fi fost incredibil să nu se rezolve. 
Ceea ce nu înseamnă că n-ar fi meritat cu prisosinţă o asemenea 
poziţie universitară. 

Grigore Moisil îşi are şi el locul pe lista scurtă a universitarilor din 
primul rând. A fost ambasador la Ankara între 1946 şi 1948. 

Un caz aparte - mereu aparte - este al lui Tudor Vianu. Va fi privit cu 
mulţumire promisiunea democratizării din primele luni după 23 august 
1944, urmând anilor de nesiguranţă prin care trecuse. A contribuit la 
atragerea lui în arenă şi prietenia cu Ralea, colegul său de la facultate. 
Aşa se face că îl vedem - în toamna anului 1944 - preşedinte al Cercului 
de studii al Partidului Socialist Ţărănesc (condus de Ralea). în februarie 
1945 e director al Teatrului Naţional din Bucureşti, iar din martie 1946 
până în decembrie 1947 ambasador la Belgrad. Caracteristic pentru 
lipsa de prejudecăţi a lui Vianu e faptul că şi l-a luat secretar cultural şi 
de presă pe Ion Frunzetti, intelectual sclipitor, dar fost legionar (ceea 
ce i se va reproşa câţiva ani mai târziu). Dacă e să vorbim despre 
colaboraţionism, Vianu a fost cel mai ponderat dintre "colaboraţionişti", 
exact opusul avântatului Călinescu. 372 

La Societatea Scriitorilor Români, lucrurile s-au schimbat repede şi 
radical. 373 La mijlocul lunii septembrie 1944, este ales un nou comitet, 
puternic marcat spre stânga. Preşedinte: Victor Eftimiu, foarte dispus 
să meargă în direcţia indicată de comunişti. Vicepreşedinte: N.D. 
Cocea... la fel de dispus. Secretar general: Mihail Celerianu. Membri: 
Hortensia Papadat-Bengescu, Zaharia Stancu (demisionând, va fi 
înlocuit cu Perpessicius), Lucia Demetrius, Radu Boureanu, Mihai 
Beniuc, Eugen Jebeleanu, Cicerone Theodorescu; cenzori: Cezar 
Petrescu şi Al. Cazaban. Tinerii lupi procomunişti ies bine în evidenţă. în 
rest, câteva elemente de decor, precum Hortensia PapadatBengescu. 
De altfel, foarte repede, comitetul acesta, întrunit pe 27 septembrie 
1944, decide în unanimitate (deja, unanimitate!) "adeziunea scriitorilor 
la proiectul de platformă elaborat de Partidul Comunist": Frontul 
Naţional Democrat, care prefigura deja, prin marginalizarea partidelor 



371 Ion Bălu, Viaţa lui G. Călinescu, ediţia a I l-a. Editura Libra, Bucureşti, 1994, 

372 Pentru detalii, Vasile Lungu, Wafa lui Tudor Vianu, op. cit. Consideraţii 

precedentă, pe anul 1942. 



istorice, alcătuirea viitorului guvern Petru Groza. Scriitorii - mai bine zis 
reprezentanţii lor - se arătau grăbiţi să intre în era nouă! 

Sunt, tot acum, reintegraţi scriitorii evrei excluşi în 1940. Nu apar 
prea mulţi, vreo zece, printre care F. Aderca, Camil Baltazar, I. Peltz, M. 
Sebastian sau, în curând celebrul, A. Toma. Interesant că nici un evreu 
nu figurează în comitet (ar fi fost într-un fel o reparaţie). Potrivit 
Jurnalului lui Sebastian, "Cioculescu îi propune lui Eftimiu ca în noul 
comitet SSR, să intre «din partea scriitorilor evrei, F. Aderca». La care 
Eftimiu răspunde: «Dar de ce? Să fie mulţumiţi că-i primim înapoi.»" 374 
Autentic sau nu, cert e că Aderca n-a intrat în comitet. 

Au urmat epurările. în total, aproape 30 de membri au fost excluşi 
din SSR (ceea ce, raportat la totalul de 268 în 1943, reprezenta ceva 
mai mult de 10%). Printre numele mai reprezentantive: Nicolae 
Herescu, fostul preşedinte, I. Al. Brătescu-Voineşti, Nichifor Crainic, Ion 
Petrovici, Alexandru Marcu, N. Batzaria, Ion Marin Sadoveanu, Radu 
Gyr, Sextil Puşcariu, Ion Sân-Giorgiu, Romulus Dianu, Dumitru Murăraşu 
(istoric literar de orientare naţionalistă), Vasile Militaru (poet facil şi 
"fabulist" apreciat de un public mai puţin rafinat). Toţi, fireşte, pentru 
păcate ideologice, ca şi doctorul Nicolae Roşu (dar ce o fi căutat la 
SSR?). Rebreanu murise la o săptămână după 23 august 1944. Cel mai 
de seamă romancier român a evitat astfel să fie exclus din rândul 
scriitorilor! Totuşi, în mod curios, rămân neexpulzaţi câţiva scriitori nu 
mai puţin marcaţi ideologic, precum Mircea Eliade, N. Crevedia sau N. 
Davidescu. 

Câteva luni mai târziu, la adunarea generală din mai 1945, pentru a 
completa rândurile, sunt primiţi 20 de noi membri; desigur printre 
autorii cu orientare "progresistă": G. Călinescu, Al. Rosetti, Ion Pas, 
Miron Radu Paraschivescu, Geo Bogza, Radu Tudoran (nu tocmai de 
stânga până în 1944, dar, oricum, ca frate al lui Bogza...), Tudor 
Teodorescu-Branişte. Se mai ridică puţin şi procentul scriitorilor evrei, 
cu 7 aleşi din cei 20, printre care Măria Banuş, Ury Benador, Ion 
Călugăru, Barbu Lăzăreanu sau - abia acum - H. Sanielevici. 

în noua echipă de scriitori reprezentativi, Zaharia Stancu şi Mihai 
Beniuc par cei mai dotaţi în privinţa capacităţii de a urca scara 
onorurilor. Cel dintâi e numit în 1946 director al Teatrului Naţional, în 
aşteptarea instalării sale ca şef al breslei scriitoriceşti. Beniuc are o 
triplă carieră de poet, universitar şi activist politic. Ajunge conferenţiar 
la Universitatea din laşi. (Senatul universitar îi dăduse un vot favorabil 
la 18 martie 1944, dar decretul de numire e abia din octombrie, cu 
efect de la 1 noiembrie 1944.) "Nu şi-a luat postul în primire din cauza 
sarcinilor politice pe care le-a avut de îndeplinit", se menţionează într-o 
caracterizare a serviciului de cadre. 375 Ştefan Baciu povesteşte o 
întâlnire memorabilă cu un Beniuc "având pe cap o şapcă de piele cu 

apărătoare de blană, cum obişnuiau să poarte tankiştii ruşi", şi extrem 
de excitat împotriva "reacţiunii" (cu prilejul reprimării unei 
manifestaţii): "Auzi cum mitralierele apără cauza poporului? 
Reacţiunea, care încă înalţă capul, o să fie lovită implacabil! 
Proletariatul se va instala la putere, şi dacă este nevoie, tancurile 
sovietice o să facă una cu pământul pe duşmanii clasei muncitoare!" 376 
Chiar dacă n-ar fi întru totul autentică, anecdota e grăitoare pentru 
modul cum era perceput poetul militant în acei ani. Devotamentul i-a 
fost răsplătit prin numirea la Moscova, în calitate de consilier cultural al 
ambasadei române (din ianuarie 1946 până în decembrie 1948). 

Cei mai expuşi sancţiunilor au fost ziariştii: prin însăşi natura 
profesiei lor. Din convingere sau din obligaţie, susţinuseră regimul 
Antonescu şi războiul din Est. Pe lângă epurările de la Societatea 
Ziariştilor Profesionişti, se organizează şi un proces, extrem de 
mediatizat (mai-iunie 1945). 14 oameni de presă sunt judecaţi de 
"Tribunalul poporului" pentru "crimă de contribuţie la dezastrul ţării". în 
frunte cu Pamfil Şeicaru, condamnat la moarte (din fericire pentru el, în 
contumacie) şi cu Stelian Popescu, care primeşte (tot în contumacie) o 
sentinţă de condamnare pe viaţă. Pe viaţă, condamnat şi Nichifor 
Crainic; reuşise să se ascundă, va fi prins doi ani mai târziu. La fel şi 
Pan Vizirescu, dar acesta - aproape de necrezut - a reuşit să stea în 
clandestinitate timp de două decenii, aşa că a scăpat de detenţie. N-au 
scăpat însă llie Rădulescu, de la Porunca vremii, şi colaboratorul său Mie 
Popescu-Prundeni: ambii, închisoare pe viaţă. Aceeaşi pedeapsă pentru 
Romulus Seişanu, vechi ziarist la Universul (trecut la Curentul în ultimii 
ani de război). Romulus Dianu se alege cu 20 de ani, pentru articole din 
Curentul, dar îndeosebi pentru faptul că (la solicitarea lui Minai 
Antonescu cu care fusese coleg) prezidase o comisie de control al 
presei. 20 de ani şi pentru Ionel Dumitrescu, un ziarist care avusese 
neşansa să fie detaşat pe lângă cabinetul mareşalului Antonescu şi 
făcuse reportaje în consecinţă. Şi iar 20 de ani pentru Alexandru Hodoş, 
incriminate fiindu-i conferinţele la radio şi articolele la Curentul, în plus 
faptul de a se fi aflat la Berlin în 1942-1943, cu misiunea reorganizării 
serviciului românesc de presă din capitala Germaniei. Grigore 
Manoilescu, rămas în Germania, şi devenit ministru al propagandei în 
guvernul din exil al lui Horia Sima, e condamnat la moarte în 

contumacie. Radu Gyr, şi el pe banca acuzaţilor, e tratat mai blând: 
"doar" 12 ani. 377 

Spre deosebire de scriitori, ziarişti şi chiar de Universitate, Academia 
Română rezistă la schimbare, în ciuda faptului că atacurile împotriva ei 
se înmulţesc şi nu lipsesc îndemnurile vizând o primenire drastică. în 
octombrie 1944, poetul Geo Dumitrescu (şi el printre "comunizanţi") 
cerea o "Altă Academie Română", taxând-o pe cea existentă cu 
amabila caracterizare a unui "cuib penibil de reacţionarism şi 
senilitate". 378 Denunţul cel mai vehement vine - la 26 mai 1946 - din 
partea SSR, sub semnătura preşedintelui Victor Eftimiu, care, dincolo 
de chestiunea de principiu, e greu de crezut că nu se gândea mai întâi 
de toate la un fotoliu de academician pentru propria persoană. Aşa că i 
se adresează lui Petru Groza amintind că trimisese cu câteva zile 
înainte o scrisoare preşedintelui Academiei, D. Guşti, punându-i în faţă 
exemplul SSR, care, "eliminând pe membrii ei vinovaţi de a fi colaborat 
cu un regim politic nefast, a purces, cea dintâi, la purificarea 
atmosferei morale". îşi exprima regretul că Academia, dimpotrivă, "mai 
păstrează în sânul ei elemente grav compromise". Guşti i-a replicat că 
regulamentul Academiei nu prevede posibilitatea eliminării membrilor 
săi, "aşa că - e comentariul lui Eftimiu către Groza - nemuritorii vinovaţi 
de dezastrul ţării îşi vor trăi imortalitatea cu toate onorurile cuvenite, 
până la judecata din urmă". Deşi sunt academicieni care "nu mai pot 
rămâne la locul de cinste unde au fost chemaţi nu atât pentru meritele 
lor literare şi ştiinţifice, cât graţie legăturilor de partid şi a participării 
lor la orientarea politică şi culturală a noastră spre grupul ţărilor 
agresoare numite Axa". După care, Eftimiu relevă ce-l doare cu 
adevărat: "Din pricina zidului ridicat de aceştia în ultimul deceniu, 
scriitorii democraţi n-au putut pătrunde în cetatea ştiinţei şi a literaturii 
româneşti." Solicita lui Groza să întocmească un decret-lege "prin care 
să se declare vacante locurile membrilor Academiei Române vinovaţi 
de colaborare cu regimul dezastrului naţional, cei epuraţi din 
«Societatea Scriitorilor Români» şi din învăţământ, cei trimişi în 
judecata Tribunalului poporului". 379 

Groza n-are pentru moment intenţia de a merge atât de departe, în 
schimb, câteva zile mai târziu, pe 31 mai 1946, face, pe neaşteptate, o 
vizită la Academie, cu scopul de a sugera epurarea membrilor 
condamnaţi de Tribunalul Poporului (Nichifor Crainic) sau îndepărtaţi 
din funcţiunile publice (I. Petrovici). Până la urmă, Academia acceptă 

377 Detaliile procesului pot fi urmărite în presa vremii: vezi Universul şi Timpul, 
numerele din 30 mai-6 iunie 1945. O reconstituire pe bază de arhive: loan 
Opriş, Procesul ziariştilor "naţionalişti", 22 mai-4 iunie 1945, Editura Albatros, 
Bucureşti, 1999. 

378 Geo Dumitrescu, "Altă Academie Română", în Victoria, 20 octombrie 1944. 

379 Textul memoriului, în original, la Biblioteca Academiei Române, manuscrise, 
Arhiva Victor Eftimiu, XLVIII Varia 8; reprodus în Dreptatea nouă, 30 mai 1946. 



doar excluderea lui Nichifor Crainic, motivul fiind condamnarea lui 
definitivă în justiţie. Nu se discută nici măcar cazul P.P. Panaitescu - 
membru corespondent -, exclus, ca şi Petrovici, din învăţământ şi care 
suferise acea condamnare de şase luni după rebeliunea legionară. 380 

Academia a rămas, aşadar, în vechea ei componenţă deloc 
satisfăcătoare pentru noul regim - cu singurele schimbări aduse de 
locul rămas vacant al lui N. Crainic şi de alte câteva fotolii disponibile 
ale membrilor decedaţi. Excluderile din SSR sau din învăţământ n-au 
fost luate în considerare pentru excluderi din Academie. Astfel, Ion 
Petrovici, scos şi din Universitate, şi din SSR, fost ministru antonescian 
şi în două rânduri arestat (deocamdată fără a fi judecat), din aprilie 
până în iunie 1945 şi în mai 1946, şi-a păstrat până în 1948 calitatea de 
academician. 381 La fel, până la moarte, şi Brătescu-Voineşti... 

Tonul e dat de alegerile pentru locurile vacante din mai 1945, "întru 
câtva influenţate notează Rădulescu-Motru de ameninţarea care plutea 
în aer că o manifestare a Academiei spre dreapta - adică spre 
naţionalismul tradiţional - ar atrage din partea guvernului comunist 
măsuri de prigoană: suprimarea subvenţiilor şi a altor mijloace de 
înlesnire pentru funcţionare". "Totuşi - constată el - influenţa n-a fost 
prea pronunţată. Membrii Academiei au ştiut păstra o justă măsură." Au 
fost astfel aleşi ca membri titulari în secţia literară arhitectul Petre 
Antonescu şi lorgu Iordan, iar la secţia ştiinţifică Simion Stoilov, medicul 
Constantin lonescu-Mihăeşti şi botanistul Emanoil Teodorescu. 
Perpessicius, Emil Petrovici şi Ştefan Bezdechi (profesor de greacă la 
Cluj) au devenit membri corespondenţi. Şi Rădulescu-Motru face 
următoarea socoteală: "Cu idei socialiste şi comuniste sunt dintre cei 
aleşi: domnii Stoilov, lorgu Iordan şi Emil Petrovici, prin urmare un 
număr convenabil. Tradiţia de până aci a Academiei se păstrează deci 
solidă şi pe viitor, întrucât în rândul membrilor săi titulari, Academia 
numără în prezent, ca socialişti-comunişti militanţi recunoscuţi, numai 
pe dr. C. Parhon, M. Sadoveanu, S. Stoilov, lorgu Iordan, dintr-un total 
de 43 membri; iar în rândul membrilor corespondenţi, deocamdată 
numai pe Emil Petrovici, dintr-un total de 75 membri. " 382 32 

Până în 1948 nu s-au mai petrecut evoluţii semnificative. Două locuri 
vacante la secţia literară, prin condamnarea lui Nichifor Crainic şi 
decesul lui Brătescu-Voineşti, au fost puse în discuţie în mai 1947. 
Primul i-a revenit lui Gala Galaction. Pentru al doilea s-au înfruntat mai 



380 Detalii în legătură cu discuţiile în Academie în jurul excluderilor solicitate, în 
jurnalul lui Constantin Rădulescu-Motru, Revizuiri şi adăugiri, voi. IV ( 1946), 
Editura Floarea darurilor, Bucureşti, 1998, pp. 216-217 (31 mai 1946) şi 223- 
226 (7 şi 8 iunie 1946). 

381 Despre situaţia lui Ion Petrovici în perioada respectivă: I. Necula, Ion 
Petrovici în vizorul Securităţii, Editura Saeculum, Bucureşti, 2005. 

382 Constantin Rădulescu-Motru, Revizuiri şi adăugiri, voi. III ( 1945), 1999, pp. 
221-222 (27 mai 1945). 



mulţi candidaţi, printre care, cu mai multe şanse, editorul de 
documente literare I.E. Torouţiu şi Tudor Arghezi, dar şi Victor Eftimiu. 
Nici unul nu a reuşit. Comentariul lui Rădulescu-Motru (susţinător al lui 
Torouţiu) la adresa lui Arghezi: "pentru a fi membru al Academiei se 
cere în primul rând de la candidat a fi reprezentantul unei sănătoase 
direcţii culturale şi, mai ales, a nu-şi fi dobândit celebritatea prin 
utilizarea pornografiei!" 383 

în ciuda celor câţiva academicieni recenţi "de stânga", Academia 
rămâne, până la instaurarea deplină a regimului comunist (câteva luni 
şi după aceea) tot mai străină de ceea ce se petrece în jurul ei. E 
ultimul bastion cultural al României de dinainte de comunism. Până la 
desfiinţare, strategia autorităţilor a fost aceea a izolării. Academicienii - 
exceptându-i pe cei legaţi de regim - au accesul blocat în afara incintei 
academice. Imensă deosebire faţă de perioada de dinainte, când îi 
întâlneam la fiecare pas în viaţa publică, în politică, în presă, la felurite 
manifestări culturale... Academia ajunge să funcţioneze în gol. 

Strategia comuniştilor - partid minuscul şi, în plus, perceput ca nu 
foarte românesc, în august 1944 - este de a aduna cât mai multă lume 
şi cu deosebire exponenţi credibili ai elitei. Sunt intransigenţi faţă de 
"irecuperabili" de felul lui Nichifor Crainic sau Ion Petrovici. Dincolo de o 
anumită linie (nu foarte clar definită) se arată însă extrem de maleabili. 
Spre deosebire de naţional-ţărănişti. Aceştia, imediat după 23 august 
1944, au sentimentul că sunt marele partid al ţării. Mizează pe 
intransigenţă politică şi morală, judecându-i sever pe toţi cei 
compromişi cu regimurile dictatoriale, începând cu Carol II. Nici vorbă 
să-i reprimească pe Ralea şi pe cei din jurul lui; nu-i nimic, îi vor primi 
comuniştii! Sunt intelectuali care din primul moment se îndepărtează 
de ţărănişti, fie simţindu-se efectiv mai la stânga, fie simţind mai bine 
unde se fac jocurile; vechi ţărănişti, lorgu Iordan şi Constantin Motăş 
preferă să se înscrie la social-democraţi. Şi alţi intelectuali aderă la 
Partidul Social-Democrat; printre ei, matematicianul Miron Nicolescu 
(răsplătit cu subsecretariatul de stat la Ministerul Educaţiei, în 1946- 
1947) şi arheologul Ion Nestor. 

Este de observat cât de mulţi oameni ai lui Carol II se alătură acum 
curentului dirijat de comunişti. Aveau şi avantajul, ca susţinători ai 
dictaturii regale, de a fi fost antilegionari şi, în continuare, în relaţii reci 
cu regimul lui Antonescu. Mihai Ralea dă tonul şi îi atrage şi pe alţii sau 
le oferă un exemplu. Mihail Ghelmegeanu, ministru de Interne între 
noiembrie 1939 şi iulie 1940, trecând prin partidul lui Ralea, ajunge 
vicepreşedinte al Frontului Plugarilor; va ocupa tot felul de funcţii 
politice, inclusiv după 1948, fiind un timp şi profesor la Facultatea de 
Drept. Şi Traian lonaşcu, rezident regal sub Carol II, s-a descurcat bine 
cu comuniştii şi a făcut o lungă carieră la Facultatea de Drept. Iar Mitiţă 



Ibidem, voi. V (1947), 1998, p. 125 (12 mai 1947). 



Constantinescu, guvernator al Băncii Naţionale între 1935 şi 1940 şi 
ministru de Finanţe în 1939-1940, personaj central al dictaturii regale, 
revine după 23 august 1944 ca fruntaş al Uniunii Patrioţilor, apoi, în 
urma transformării acesteia în Partidul Naţional Popular, ca preşedinte 
al respectivului partid, aflat în orbita comunistă. A publicat şi o carte, 
tocmai potrivită: Continentul URSS. Murind în septembrie 1946, la 
numai 56 de ani, e greu de presupus cum i-ar fi evoluat cariera. Tot 
oameni ai lui Carol II sunt şi aliaţii mai "îndepărtaţi" şi pe termen scurt 
cu comuniştii. Cazul lui Gheorghe Tătărescu, principalul suport liberal al 
fostului rege şi şeful principalei componente "istorice" a guvernului 
Petru Groza. Printre deputaţii liberali "tătărescieni" aleşi, pe listele 
comune cu comuniştii şi cu ceilalţi aliaţi ai lor, în Parlamentul dintre 
1946 şi 1948, figurează Florian Ştefănescu-Goangă, fostul rector de la 
Cluj şi subsecretar de stat la Ministerul Instrucţiunii Publice în 1936- 
1938, şi Constantin C. Giurescu, rezident regal şi ministru în timpul 
dictaturii regale. 

Comuniştii înţeleg să pună în faţă un grup de intelectuali şi oameni 
de cultură de prim rang, ceea ce nici ţărăniştii şi nici liberalii nu fac (în 
fond, dintr-o înţelegere mai adecvată şi mai puţin demagogică a 
politicii; dar şi pentru faptul că intelectualii ezitau să se expună în 
tabăra opoziţiei; oricum, nu asta e cauza pentru care comuniştii au 
câştigat şi ceilalţi au pierdut!). CI. Parhon, savant onorabil, dar nu mai 
mult decât atât, e ridicat, simbolic, la rangul de exponent fără rival al 
ştiinţei româneşti şi nu mai puţin al angajamentului civic. Sadoveanu, 
mare scriitor, devine, dacă se poate, încă şi mai mare: un clasic în 
viaţă, specie rarisimă. încă din primele momente, scriitorul a trecut, 
fără nici o ezitare, de partea cea "bună". Intuiţia îi spunea că nu va mai 
prinde încă un regim (şi a avut dreptate). Broşura lui, Lumina vine de la 
Răsărit, publicată în 1945, nici nu mai avea nevoie să fie citită: titlul 
grăieşte de la sine! G. Călinescu oferă şi el modelul unui intelectual de 
marcă, angajat cu pasiune în treburile cetăţii. Şi Gala Galaction e foarte 
bine văzut: un teolog de stânga nu prindea rău. Cât despre Victor 
Eftimiu, el îşi dovedeşte ataşamentul luând direcţia gazetei Dreptatea 
nouă, organul aproape inexistentei disidenţe ţărăniste (aliată cu 
comuniştii) a necunoscutului Anton Alexandrescu; merge până într- 
acolo încât se pronunţă pentru limitarea libertăţii presei, dat fiind că o 
libertate totală ar permite "foi fasciste camuflate". 384 Eftimiu are tot 
felul de ambiţii, inclusiv politice; necazul lui e că nu reuşea să fie luat în 
serios. 

Racolarea de intelectuali e făcută de comunişti metodic. "Scriitorii, în 
masa lor, trebuie câştigaţi", precizează un document din 3 mai 1946 al 
Comitetului de Artă şi Cultură din Secţia centrală de educaţie politică, 
adresat Comitetului Central al Partidului Comunist Român. De altfel, 



Victor Eftimiu, "Libertatea presei", în Dreptatea nouă, 25 decembrie 1945. 



"scriitorii mari, în covârşitoarea majoritate, sunt alături de noi", ca şi 
"cei mai mulţi dintre cei tineri". Trebuie făcut însă mai mult pentru 
ameliorarea situaţiei lor materiale ("până şi marele Tudor Arghezi se 
plânge că nu are cu ce să astupe gura celor din familie"), altminteri 
riscul e ca mulţi, dezamăgiţi, să rămână pasivi. 385 

La alegerile din noiembrie 1946, intelectualii apar ostentativ pe 
listele Blocului Partidelor Democratice. Susţinătorii coaliţiei animate de 
comunişti îi iau în râs pe ţărăniştii care nu reuşesc să-l pună ca 
intelectual pe lista lor - şi încă în ultima poziţie - decât pe ziaristul 
Nicolae Carandino. La BPD plouă cu intelectuali. Direct, în grupul 
comunist: CI. Parhon, C. Daicoviciu... La PSD: Miron Nicolescu, Ion 
Pas... La Frontul Plugarilor: Mihai Ralea, Mihail Ghelmegeanu, Octav 
Livezeanu (alt apropiat al lui Ralea; ministru al Informaţiilor după 
alegeri)... Şi mai ales la Partidul Naţional Popular, paravanul intelectual 
şi civic al comuniştilor, unde o bună parte din candidaţi sunt chiar 
comunişti, dar preferă o siglă mai "neutră": Petre Constantinescu-laşi, 
Andrei Oţetea, Gh. Vlădescu-Răcoasa, George Călinescu... Şi liberalii lui 
Tătărescu vin cu trei intelectuali de frunte: deja amintiţii C.C. Giurescu 
şi F. Ştefănescu-Goangă, cărora li se adaugă logicianul Anton Dumitriu, 
ajuns, în sfârşit, chiar în 1946, profesor titular la Facultatea de Filozofie 
şi Litere din Bucureşti (nu pentru multă vreme!) şi, în paralel, tot prin 
liberalii tătărescieni, în funcţia interesantă financiar de "administrator 
unic" la Creditul Minier: părea în plin avânt, dar nu mizase deloc pe 
cartea câştigătoare! în sfârşit, mari personalităţi culturale candidează, 
tot pe listele BPD, dar personal, fără afiliere la vreun partid: Mihail 
Sadoveanu, George Enescu... 

Da, George Enescu. Aproape de neînţeles. Marele muzician nu numai 
că nu se implicase vreodată în politică, dar era de felul lui absent faţă 
de tot ce se petrecea în jur. Avusese, de la începuturile carierei, 
raporturi strânse cu Palatul Regal şi cu lumea aristocratică. Acum, îl 
vedem mai întâi în ARLUS, chiar ca şef al subsecţiei de Muzică 386 
(încununare a gloriei, cu adevărat!) şi, în sfârşit, candidat parlamentar, 
ca anexă a comuniştilor. O explicaţie s-ar găsi (alta e greu de conceput) 
în combinaţiile imaginate de fantezista şi agitata lui soţie Maruca 
Cantacuzino (bună prietenă, mai înainte, a reginei Măria). 387 Grigore 
Nandriş, rămas în Marea Britanie, se întâlneşte la Londra, în august 
1946, cu Alexandru Rosetti, prilej pentru a depăna ceva bârfe. Vine 
vorba şi despre Enescu şi consoarta lui. "Cu Enescu la Moscova. 

385 ANR-ANIC, Fond CC al PCR, Secţia Propagandă şi Agitaţie, 22/1946. 

386 Despre ARLUS, şi intelectualii angajaţi acolo, inclusiv Enescu, vezi Adrian 
Cioroianu, "Lumina vine de la Răsărit. «Noua imagine» a Uniunii Sovietice în 
România postbelică, 1944 -1947", în Miturile comunismului românesc, op. cit., 
pp. 21-68. 

387 Neînchipuit de absentul Enescu şi excesiv de prezenta Maruca Cantacuzino 
apar în toată splendoarea contrastului dintre ei în Jurnalul lui Alice Voinescu. 



Recepţie imperială. Casă specială ca pentru capete încoronate. 
Entuziasm nebun, cu aglomeraţie nemaivăzută la concert. Principesa a 
devenit aderenta fanatică a comunismului cultural". 388 E drept, lorgu 
Iordan, pe atunci ambasador la Moscova, vede lucrurile altfel: după el, 
"doamna Enescu" se arată nemulţumită de modelul sovietic şi de 
evoluţiile din România 389 . Mulţumită sau nu, e de presupus că a avut un 
rol în împingerea soţului în arenă. 

Cei mai mulţi scriitori de renume preferă să aleagă şi ei cartea 
câştigătoare. Cu Sadoveanu, cu Eftimiu, cu Călinescu, cu Galaction, ne- 
am lămurit. Li se adaugă Cezar Petrescu, aparent mai detaşat la 
început, dar pare-se, pe deplin lămurit după o călătorie întreprinsă în 
Uniunea Sovietică (în toamna anului 1946), cu o delegaţie de ziarişti; 
urmează o suită de articole elogioase privitoare la felurite aspecte ale 
vieţii din ţara socialismului. 390 Un derutat iniţial este Camil Petrescu. 
Vrea să se adapteze, dar o vreme nu reuşeşte să găsească tonul 
potrivit. Până la a publica în Contemporanul (revistă pur comunistă) 
următoarele vorbe: "scrisul nu e decât zădărnicie" (se gândea, evident, 
mai ales la faptul că scrisul lui nu era suficient de apreciat). Dar 
comuniştii au răbdare cu Camil Petrescu; îi lasă timp să se dumirească. 
Redacţia îi dă un răspuns liniştitor: "Socotim dezamăgirea aceluia care 
este, prin opera sa, un motiv de mândrie pentru cultura românească, 
ca un trecător semn de oboseală. [...] Continuăm să credem în virtuţile 
combative ale scrisului lui Camil Petrescu." 391 încrederea obligă. 
Scriitorul se apucă să facă exerciţii marxiste, cam stângace. "De ce 
popoarele mici nu pot să aibă scriitori mari?" e o tentativă de sociologie 
literară de tot hazul. în regimul capitalist, numai în ţările mari, unde 
tirajele sunt pe măsură, scriitorul poate trăi din scrisul său. Doar că se 
epuizează muncind şi, atunci, moare tânăr. Balzac, Moliere, 
Shakespeare, Beethoven, Descartes "au murit între 50 şi 53 de ani, 
epuizaţi cu totul" (nu toţi au fost scriitori şi nu toate regimurile în 
discuţie burgheze, dar ce mai contează?). în ţările capitaliste mici e şi 
mai rău; tirajele fiind şi ele mici, scriitorul se epuizează, fără a putea 
măcar trăi din scrisul său: "e stors ca o lămâie. El dă totul şi nu i se dă 
nimic." Aşa că moare şi mai tânăr: exemplul lui Eminescu. Doar 
scriitorii bogaţi nu au necazuri; ei trăiesc până la adânci bătrâneţe: 
Tolstoi, Goethe... 392 Oricum, un lăudabil efort de adaptare ideologică! Şi 
apoi, vin texte de felul articolului despre "Vecina noastră Iugoslavia": 

388 Grigore Nandriş, op. cit., p. 266. 

389 lorgu Iordan, op. cit., voi. III, pp. 50-51. 

390 Cezar Petrescu, în Jurnalul de dimineaţă: "Argument", I decembrie 1946; 
"Puţină geografie şi puţină istorie", 2 decembrie; "Copilul şi grija pentru omul 
de mâine în URSS", 5 decembrie; "între popor şi scriitori", 11 decembrie; 
"Ştiinţa şi savanţii în slujba poporului", 14 decembrie... 

391 Camil Petrescu, "Cuvânt către un tânăr confrate", în Contemporanul, 9 
ianuarie 1947. 



"Sprijinul pe care guvernul îl dă tuturor acestor iniţiative de înfrăţire cu 
popoarele vecine înseamnă o hotărâtă cotitură în viaţa poporului nostru 
şi inaugurează o epocă de înflorire în prietenie, de adâncire culturală şi 
de luciditate politică." 393 lată cum un mare scriitor poate şi el să 
deprindă limba de lemn! 

Scriitorii mai mici simt şi ei că fără Partid nu se mai poate. Pericle 
Martinescu continuă să lucreze şi după 1944 la Ministerul Propagandei 
(rebotezat după un timp minister al Informaţiilor). Notează în jurnalul 
său la 7 decembrie 1945: "Astăzi mi s-a făcut propunerea să mă înscriu 
în partidul comunist." Are îndoieli, încearcă să amâne momentul, dar 
ştie prea bine că nu are scăpare: "Realitatea este că voi fi nevoit să mă 
înscriu şi eu, aşa cum o vor face şi alţii tot sub presiune." Invitaţia se 
repetă, are loc şi o şedinţă de informare. Şi, brusc, i se întinde 
adeziunea de înscriere. "Nu mă aşteptam să fiu luat aşa de repede. Dar 
am văzut că nu eram singurul, fiindcă toţi funcţionarii vechi şopteau 
prin birouri că li s-au făcut aceleaşi oferte. Dar toţi conchideau: Trebuie 
să semnăm, căci altceva n-ai ce să faci. Se ştie că nu o facem de 
bunăvoie, fiindcă acelaşi lucru, aceleaşi presiuni se întâmplă peste 
tot." 394 

Ceva mai târziu, şi Petru Comarnescu e tentat să adere la Partid. 
"Dacă nu mă înscriu la comunişti, am toate şansele să fiu paralizat în 
activitatea literară şi critică. Şovăiesc să mă înscriu, căci dorinţa vieţii 
mele a fost să rămân independent... " Când i se flutură sub ochi 
posibilitatea obţinerii Catedrei de engleză (rămasă vacantă prin 
licenţierea lui Dragoş Protopopescu), notează iar: "Poate să am şanse, 
dacă intru în partid." Ce e mai grav e că în jurnalul lui încep să se 
amestece nemulţumirile exprimate fără înconjur: dificultăţi financiare, 
lipsa de libertate, cu frânturi de propagandă comunistă. "Nu cred în 
capitalism, nici în burghezie, nu cred în imperialism, deci nu pot fi sluga 
acelora care le susţin." "Aici e drama mea: va trebui să ader la ceva 
care ar putea fi splendid, dacă s-ar lăsa libertate artiştilor şi oamenilor 
de cultură." 395 Comarnescu era prea inteligent ca să nu-şi dea seama că 
fără libertate economică şi politică n-are cum să existe libertate 
culturală. De unde acest amestec de critici (exprimate totuşi 
circumspect) şi de disponibilitate? Nu mai ştia unde să caute adevărul 
sau se temea că jurnalul l-ar putea trăda într-o zi? 



392 Camil Petrescu, "De ce popoarele mici nu pot să aibă scriitori mari", în 

393 Camil Petrescu, "Vecina noastră Iugoslavia", în Contemporanul, 5 decembrie 

394 Pericle Martinescu, Jurnal intermitent, Ex Ponto, Constanţa, 2001, pp. 17-18 

395 Petru Comarnescu, Pagini de jurnal, op. cit., voi. 1, pp. 275 (17 septembrie 
1947), 278 (14 decembrie), 289 (16 decembrie). 



Şi Ion Barbu - Dan Barbilian - se hotărăşte să-şi normalizeze 
raporturile cu noii stăpânitori. Dacă nu locul în literatură, greu de 
asortat cu stilul comunist, avea de salvat cel puţin poziţia la 
Universitate. Pentru un poet ermetic (la antipodul formulei literare 
comuniste) şi legionar pe deasupra, fie şi pentru scurt timp, a fost 
tratat cu destulă înţelegere. Şi-a făcut mea culpa într-o scrisoare 
apărută în ziarul Timpul sub titlul "O mărturisire de credinţă a poetului 
Ion Barbu". Cam confuz şi nu foarte convingător, îşi exprima regretul 
pentru rătăcirea lui din toamna anului 1940. E amuzant argumentul 
avansat în sprijinul afirmaţiei că n-are cum să fie antisemit: e doar 
tributar gândirii "atâtor matematicieni evrei". 396 La Comisia de revizie 
legionară reclamase piedicile care i se puseseră în carieră, tocmai din 
pricina antisemitismului său! 

Psihologia intelectualului în raport cu Puterea - şi cu atât mai mult cu 
un partid comunist care tindea spre monopolul puterii - e foarte clar şi, 
în ce-i priveşte pe mulţi, probabil corect exprimată într-o mărturisire a 
lui C. Rădulescu-Motru (însemnată în toamna anului 1944): "Am 
considerat înscrierea într-un partid politic drept o asigurare în contra 
eventualelor nedreptăţi de care puteam fi lovit. [...] Dacă n-aş fi prea 
bătrân, partidul în care m-aş înscrie astăzi ar fi partidul comunist." 397 
Spre deosebire de el, alţii nu s-au considerat prea bătrâni! 

Un caz aparte îl prezintă Mihail Sebastian. Ca scriitor evreu 
marginalizat, putea profita din plin de noul context, dar n-a făcut-o. 
Satisfacţia ieşirii din coşmar nu e însoţită şi de aprecierea favorabilă a 
evoluţiilor prezente. Se arată dezgustat de toate, inclusiv de scriitorii 
evrei care îl invită la constituirea unui sindicat. ("Figuri necunoscute, 
nume inexistente - un amestec de rataj disperat, de mediocritate care 
răbufneşte, vechi ambiţii, vechi mizerii, toate reînviate cu obrăznicie, 
cu ostentaţie. Nu-mi iert laşitatea de a nu le fi strigat în faţă tot ce 
meritau.") Nici Societatea Scriitorilor Români, sub noua ei înfăţişare, 
nu-i inspiră mai multă consideraţie: în frunte cu Victor Eftimiu, "cu 
neruşinarea, cu prostul gust, cu vulgaritatea lui eternă". 398 S-ar fi 
adaptat Sebastian la comunism? Greu de crezut. Pentru el exista doar o 
soluţie, pe care i-a rezervat-o destinul: ieşirea din scenă. Victimă a unui 
accident, a murit fulgerător în mai 1945, când nu împlinise încă 38 de 
ani. 

Dintre scriitorii de renume, Lucian Blaga e ocolit de oficialităţi şi stă 
la rându-i retras: viziunea lui cu accente mitologice şi naţionale, laolaltă 
cu modernitatea expresiei poetice nu corespundeau deloc momentului. 
Tudor Arghezi, dimpotrivă, este un timp "curtat" de responsabilii 



396 ..Q mărturisire de credinţă a poetului Ion Barbu", în Timpul, 10 aprilie 1947. 

397 Constantin Rădulescu-Motru, op. cit., voi. II (1944), 1996, pp. 304-305 (4 
octombrie 1944). 

398 Mihail Sebastian, Jurnal, pp. 559 (1 septembrie 1944) şi 565 (16 septembrie). 



culturali. I se decernează în august 1945 marele premiu naţional pentru 
poezie. în decembrie 1946 este sărbătorit oficial de Ministerul Artelor 
(ministru fiind Ion Pas), alături de Gala Galaction, pentru cinci decenii 
de activitate scriitoricească. înţelege însă să-şi păstreze independenţa, 
dovada oferind-o cele peste 500 de articole publicate din toamna 
anului 1944 până la sfârşitul anului 1947. în primele luni după 23 
august 1944, ţinteşte feroce pe câte un personaj al vechiului regim, ca 
I. Petrovici, în timp ce are câteva cuvinte bune la adresa lui Ştefan 
Voitec şi a lui Lucreţiu Pătrăşcanu. Elogiile îi sunt rezervate regelui 
Mihai, iar guvernarea preferată pare a fi a generalului Rădescu, căruia îi 
ia partea, chiar în momentul când este atacat de partidele de stânga. 399 
Apoi, după 6 martie 1945, nimic proguvernamental, nimic nici în 
favoarea partidelor istorice din opoziţie. Reuşeşte performanţa să nu 
scrie despre întorsătura politică rezultată din instalarea guvernului 
Petru Groza, după cum nu scrie despre alegerile din 1946... Desigur, 
independenţa lui, în mod efectiv, e ştirbită, fiindcă adevărata 
independenţă ar fi fost tocmai să scrie: să scrie ceea ce credea 
(imposibil însă din pricina cenzurii: alegerea era între a lăuda 
guvernarea şi a nu o lăuda, nu între a o lăuda şi a o combate!). Arghezi 
ştie că se află pe teren minat, şi e prudent. Dar chiar voalată, critica e 
prezentă. Evocând, de pildă, "criza culturii", vede în lipsa libertăţii o 
cauză majoră a acesteia. 400 De altfel, e caracteristic că (exceptând un 
articol despre Henri Barbusse, în Scânteia) nu publică în presa colorată 
politic. Articolele îi apar, un timp, în Bilete de papagal, mai vechea lui 
publicaţie, resuscitată în decembrie 1944, dar care în februarie 1945 îşi 
încetează apariţia ("postum", i se şi ridică autorizaţia), de asemenea, 
frecvent, în Revista Fundaţiilor Regale, iar din aprilie 1946 până în 
ultima zi a anului 1947, în Adevărul, reapărut acum ca o gazetă, în 
principiu, fără legături de partid. Alegerea acestor "gazde" e 
semnificativă: e tot ce putea fi mai "autonom", dacă nu cu totul 
independent, pe piaţa publicisticii româneşti. Nici prin gând nu i-a 
trecut să colaboreze, de pildă, la Victoria, foarte ideologizatul ziar 
editat de bunul său prieten N.D. Cocea. Acesta, de altfel, i-a făcut, 
împreună cu celălalt prieten apropiat, Gala Galaction, o foarte 
interesantă vizită, pe data de 15 aprilie 1946, pentru a-i transmite 
propunerea, însoţită şi de o sumă consistentă de bani: 200.000 de lei, 
echivalentul unui salariu bun pe un an de zile, şi asta pentru un singur 
articol! Un articol în care Arghezi "să apere pe cei înjuraţi de presa 
manistă, pe oameni ca profesorul Parhon, Sadoveanu". Răspunsul lui 

Arghezi: cu plăcere l-ar apăra pe Parhon, "om de inimă şi de bună- 
credinţă", de care comuniştii se servesc "fără consideraţie şi fără 
cruţare". Dar niciodată pe Sadoveanu. "Recunosc meritele lui de 
scriitor. Dar ca om nu-l respect. A supt la toate ţâţele politice. Onoruri 
şi bani a luat de la toţi. Acum îi ciupeşte pe comunişti." Cât despre 
comunişti, aceştia nici măcar nu binevoiesc să autorizeze reapariţia 
Biletelor de papagal. Le plac şi lor transfugii şi renegaţii, oameni ca 
Ivaşcu şi Pas, "slugi de casă" ai lui Donescu "la legionara Vremea". Nu 
vor nici ei să asculte "glasul iritant al adevărului". 401 Fireşte, poetul n-a 
luat banii şi nici n-a scris nimic, nici măcar în favoarea lui Parhon. Lui 
Arghezi i s-a pus mai târziu o etichetă de "colaboraţionist". Dar 
"colaborarea" sa cu regimul comunist intervine abia pe la mijlocul 
anilor '50, după o destul de lungă traversare a deşertului. Chiar şi 
atunci păstrează o relativă decenţă. Comunismul arăta că se instalase 
pentru multă vreme. Un scriitor care voia să fie auzit şi citit n-avea de 
ales. Câţi sunt cei care n-au colaborat niciodată şi în nici un fel? Faptul 
demn de remarcat rămâne acela că, spre deosebire de mulţi alţii, 
Arghezi n-a ţinut trena partidului comunist în calea lui spre putere. 

Oamenii de litere care să susţină deschis cealaltă parte sunt foarte 
puţini. în cuget erau mulţi: atâţia academicieni, atâţia universitari (din 
cei care aveau să fie excluşi din Universitate, ca şi din Academie)... Şi 
destui scriitori care tac sau devin extrem de discreţi: Lucian Blaga, 
Vasile Voiculescu, Adrian Maniu, Ion Vinea, Ionel Teodoreanu, Păstorel 
Teodoreanu... încă mai trist e ce se întâmplă cu Emanoil Bucuţa, pe 
care frica pune stăpânire şi căruia până la urmă îi va grăbi sfârşitul 
(octombrie 1946); avusese o funcţie administrativă la Casa Şcoalelor şi 
se temea să nu fie făcut responsabil "pentru colectarea şi 
administrarea materialului didactic luat de guvernul român de la 
Odessa". 402 Mulţi oameni de cultură se simţeau vulnerabili şi aşteptau 
să treacă furtuna. Sau, pur şi simplu, nici nu mai aveau unde să scrie. 
Gazetele opoziţiei se numără pe degete; şi aşa, sufereau de lipsă de 
hârtie. 

Ca director al oficiosului liberal Viitorul şi autor al Scrisorilor către 
tineretul român, Mihail Fărcăşanu susţine cu căldură concepţia liberală 
a libertăţii (în 1946 avea să plece din ţară). 403 La Liberalul scriu, printre 
alţii, Dan Amedeo Lăzărescu, Vasile Netea, Şerban Cioculescu (multe 
articole sunt însă nesemnate, dovadă a unei penurii de colaborări). 
Dreptatea - ziarul ţărăniştilor - este animată de personalitatea dinamică 

a lui Nicolae Carandino: om de stânga, prieten cu Zaharia Stancu, de 
care se desparte după 1944; la Dreptatea îl întâlnim până în iulie 1947, 
când gazeta dispare, în urma arestării liderilor ţărănişti, printre ei 
aflându-se şi Carandino. 404 în 1947, se pot număra aici semnăturile 
celor din ultima gardă a ţărăniştilor şi a opoziţiei în genere: Nicolae 
Ciorănescu, Emil Haţieganu, poetul Constant Tonegaru, Cella 
Delavrancea şi îndeosebi Şerban Cioculescu şi Vladimir Streinu. 
Traiectoria lui Cioculescu merită consemnată. Cât timp, în primele luni 
după 23 august 1944, există speranţa unei stângi pluraliste, el n-are 
reticenţe în privinţa colaborărilor - cu oamenii şi cu publicaţiile. îl 
întâlnim, astfel, la rubrica literară, în paginile Tribunei poporului, 
condusă de G. Călinescu. Dar când disocierile se petrec, şi încă radical, 
alegerea lui e făcută: stânga ţărănistă, nicidecum stânga comunistă. Se 
explică într-unui din articolele din Dreptatea: "în ceea ce mă priveşte, 
am fost totdeauna un «om de stânga», dacă prin acest cuvânt se 
înţelege preconizarea practicării integrale a democraţiei şi privirea 
liniştită asupra reformelor sociale cele mai echitabile pentru toate 
clasele producătoare. în tinereţe, am pus semnătura mea pe toate 
manifestele de protestare, când comuniştii erau scoşi în afară din lege. 
S-a alăturat PNŢ-ului în primăvara anului 1928 şi recunoaşte în el 
"singurul factor politic de democratizare a ţării, alternativ minţită atât 
de partidele de dreapta, cât şi de cele de stânga. [...] Comuniştii mi-au 
fost simpatici când erau prigoniţi, dar au încetat să-mi placă din 
momentul în care s-au schimbat în prigonitori. Este clar?" 405 Era foarte 
clar şi e drept să remarcăm că la data respectivă trebuia ceva curaj 
pentru asemenea afirmaţii tranşante (pe care Cioculescu le va plăti 
peste câteva luni cu excluderea din universitate). Prea puţini 
intelectuali totuşi în jurul PNŢ-ului, prea mulţi în jurul celorlalţi (convinşi 
sau nu, ce mai conta?), mulţi, foarte mulţi, de asemenea, fără glas. N. 
Carandino avea rânduri amare, izvorâte din constatarea acestei 
nedrepte împărţiri: "N-au dat, sub dictaturi, străluciţii noştri intelectuali 
un corespunzător examen de rezistenţă. în cel mai bun caz s-au 
mulţumit să se încovoaie, după sfatul legii vechi, dacă nu s-au grăbit să 
urle alături cu lupii contra onoruri înzorzonate şi contra sunători 
arginţi." Şi, în alt loc: "De vreo zece ani încoace toate dictaturile s-au 
lăudat cu adeziunea «intelectualilor». Şi într-adevăr această adeziune 
nu le-a lipsit. [...] Adevăraţii savanţi, adevăraţii artişti, adevăraţii 
scriitori s-au abţinut. Dar, puţini la număr, ei nu s-au bucurat în tot 
acest răstimp de propaganda megafoanelor guvernamentale. Astfel 

încât opinia publică, marea opinie publică, nu le-a cunoscut nici 
numele, nici opera." 406 

în această atmosferă, deloc prielnică independenţei intelectuale, un 
om speră să poată răzbate şi chiar să-şi încununeze cariera, oferind nu 
numai ţării sale, ci întregii omeniri, un proiect de viitor. Acest mare naiv 
se numeşte Dimitrie Guşti. Iar marea lui idee e "ştiinţa naţiunilor". 
Sociologul voia să aplice la scară planetară ceea ce începuse în 
România în perioada interbelică: o amplă investigaţie sociologică a 
fiecărei naţiuni, care să ofere bazele unei politici ştiinţifice, în funcţie de 
specificul comunităţilor şi în spiritul cooperării internaţionale. Ar fi fost 
formula magică pentru pregătirea lumii de mâine. Guşti întreprinde o 
lungă călătorie în Statele Unite, în 1946-1947. Asistă la lucrările 
Organizaţiei Naţiunilor Unite şi întrevede în Consiliul Economic şi Social 
al acesteia organismul cel mai potrivit pentru a da viaţă "ştiinţei 
naţiunilor". Are un moment sentimentul că proiectul i-a fost acceptat: 
"Victorie !" Apoi, un duş rece: "prea gigantic" şi "prea grandios" planul 
său, bugetul Consiliului nu permite "o întreprindere într-un stil aşa de 
mare". Guşti nu dezarmează, fiindcă, oricum, consideră că, paralel cu 
ONU, este nevoie şi de o instituţie neguvernamentală, care să realizeze 
"o uniune de naţiuni, şi nu de state". Reuşeşte să-i pună bazele, 
împreună cu câţiva universitari americani: este Institutul Social al 
Naţiunilor, cu sediul la New York (proiecţie mondială a Institutului Social 
Român creat de Guşti în 1921 ). Ca prime etape de studiu şi de 
dezbatere, câteva obiective, s-ar zice nu excesiv de modeste: "1. 
Individul, naţiunea şi umanitatea, ca unităţi sociale. 2. Studiul 
umanităţii prin Institutul Social al Naţiunilor. 3. Realizarea umanităţii 
prin Naţiunile Unite." în fiecare ţară ar fi urmat să se creeze institute 
similare, aflate sub coordonarea Institutului central. Guşti aproape că 
se vedea în rolul de îndrumător al lumii de mâine şi asigurător al păcii 
mondiale. îngrijorătoare superficialitate şi nespusă vanitate! Mai e 
cazul să spunem că din toate nu s-a ales nimic? Reîntors în România, 
sociologul a făcut o expunere despre ceea ce i se păruse că a înfăptuit, 
în faţa colegilor de la Academie. 407 Nu e sigur că i-a convins. "Am 
felicitat pe colegul Guşti pentru robustul său optimism - notează C. 
Rădulescu-Motru -, comunicându-i în acelaşi timp că eu sunt cu totul 
sceptic. " 408 5 8 în ciuda optimismului afişat, şi pe Guşti îl frământau 
îndoielile, sperase mai mult şi "mai repede". Alexandru Rosetti către 
Tudor Vianu: "Guşti s-a întors. Incontestabil e deziluzionat: se aştepta 

la altă primire." 409 Cât despre autorităţile ţării, planurile lui Guşti, ca şi 
discuţiile din Academie, erau ultima lor preocupare, ca să nu mai 
spunem că tot ce trecea prin America începuse să fie suspect. Mai 
pragmatici, unii discipoli şi-au exprimat regretul că profesorul lor n-a 
ales să rămână în America. "Am fost foarte supăraţi că s-a întors. Noi 
credeam, eram convinşi că nu se va mai întoarce." Ar fi putut să-i 
cheme acolo şi pe ei, încă ar mai fi fost posibil. "A contat prea mult pe 
abilitatea lui de a se descurca." 410 

Să mai aruncăm o privire asupra presei, pentru a detalia tabloul: un 
tablou foarte dezechilibrat, în favoarea comuniştilor şi aliaţilor lor. 
Dintre marile ziare, Curentul dispare, odată cu plecarea lui Şeicaru. 
Universul şi Timpul trec sub influenţă comunistă. Comuniştii aveau deja 
Scânteia şi România liberă. Tabăra cealaltă nu mai dispune astfel de 
nici un cotidian de mare tiraj. Se încearcă, totuşi, o presă de stânga 
independentă. Tudor Teodorescu-Branişte editează, începând din 
noiembrie 1944 (şi până în iulie 1947) Jurnalul de dimineaţă. Iar 
Adevărul reapare în aprilie 1946, sub direcţia lui B. Brănişteanu. Şi 
unul, şi altul îmbină prudenţa cu critici efective la adresa puterii, care e 
de asemenea îndemnată să nu abuzeze în dauna opoziţiei. Teodorescu- 
Branişte deplânge apariţia "chinuită" a Jurnalului, în spaţiul restrâns pe 
care i-l dau "cu zgârcenie puternicii împărţitori de hârtie". 411 Ion Caraion 
ia act de "criza culturii româneşti", punând-o pe seama cenzurii. 412 Iar 
B. Brănişteanu pledează pentru libertatea presei, dând ca exemplu 
Marea Britanie: "Acolo se ştie că niciodată chiar abuzul de această 
libertate nu poate face atâta rău cât suprimarea ei. Ea este acolo o 
cucerire definitivă, indiscutabilă..." 413 Tot Brănişteanu îndeamnă la o 
înţelegere între clasa muncitoare şi partidele burgheze; înainte de a 
trece la socialism, România are nevoie de "regimul capitalist în gradul 
cel mai înalt şi mai perfect al dezvoltării sale" 414 (era, de altfel, teza 
marxistă originară!). în ajunul alegerilor, îşi exprimă speranţa că de 
data asta totul se va desfăşura corect (!); nici n-ar fi de dorit ca cineva 
să obţină o majoritate zdrobitoare, democraţia românească având 
nevoie de o opoziţie credibilă. "Democraţia fără opoziţie este 

inimaginabilă." Progresul omenirii se face întotdeauna pe linia de 
mijloc. 415 Se pare că guvernul s-a orientat prea puţin după sfaturile 
înţeleptului Brănişteanu. Dar după ce rezultatele (trucate) ale alegerilor 
devin cunoscute, nici Brănişteanu nu se mai încumetă să comenteze. 
"Independenţa" îi dădea dreptul să-şi exprime oarecari puncte de 
vedere "înainte", dar nicidecum să-şi manifeste insatisfacţia "după". 

Pe o linie de centru-stânga autonomă se dorise şi Anton Dumitriu, 
logicianul, care editează săptămânalul politic şi cultural Democraţia 
(octombrie 1944-iulie 1945), cu sprijin financiar de la liberali, la a căror 
stângă înţelegea să se aşeze. Se pot citi, ca în toată presa, 
independentă sau nu, elogii la adresa Uniunii Sovietice şi a Armatei 
Roşii (rubrici obligatorii !), însă, ce e într-adevăr interesant, o suită de 
interviuri, realizate de eseistul Ion Biberi, cu personalităţi care, chiar 
dacă nu-şi permit să spună orice, vorbesc totuşi suficient de diferit. Sar 
în ochi deosebirile dintre ce spune Sadoveanu, atent să nu piardă 
ocazia de a elogia "marele exemplu rusesc", Arghezi, care nu ştie dacă 
lumea îşi va găsi vreodată "forma ideală", Grigore T. Popa, care îi evită 
complet pe ruşi şi spune că democraţia "nu admite nici un fel de 
extremism", sau George Enescu, ofensat de "sălbăticirea lumii", 
"dispariţia politeţii", agresivitatea, lipsa de ideal, într-un cuvânt, 
degenerarea omenirii. 416 Democraţia e un exemplu de ce ar fi putut fi, 
cu concesiile inevitabile, o presă interesantă şi onestă. Ambiţiile 
publicistice ale lui Anton Dumitriu nu s-au putut manifesta însă prea 
multă vreme. 

în rest, gazetele "necomuniste", dar "filocomuniste" sunt la fel de 
vehemente ca cele comuniste sadea. Vezi, de pildă, Victoria, editată de 
N.D. Cocea, din octombrie 1944 (până în martie 1946), cu redactori ca 
Geo Dumitrescu sau George Ivaşcu. Mai scriu Eugen Jebeleanu, Radu 
Boureanu, Alexandru Piru, Scarlat Callimachi, ca şi Ion Caraion (în faza 
lui procomunistă). Ziarul îşi face o plăcere în a-i trece în revistă, nume 
după nume şi portret după portret (într-o manieră caricaturală), pe 
scriitorii "epuraţi". 417 Apare şi discretul până atunci elenist C. Balmuş, 
care se ocupă cu "epuraţia în Universitate", cu privire specială asupra 



415 B. Brănişteanu, "Alegerile şi parlamentul viitor", în Adevărul, 22 octombrie 
1946; "Alegerile şi parlamentul de mâine", în Adevărul, 5 noiembrie 1946; "în 
faţa urnelor", în Adevărul, 19 noiembrie 1946. 

416 Ion Biberi, sub genericul "Lumea de mâine": "De vorbă cu d. Mihail 
Sadoveanu", în Democraţia, 31 decembrie 1944; "De vorbă cu d. profesor 
Grigore Popa", 7 ianuarie 1945; "De vorbă cu d. Tudor Arghezi", 14 ianuarie 
1945; "De vorbă cu maestrul George Enescu", 25 martie 1945. Alte interviuri, 
cu Tudor Vianu (10 decembrie 1944), D. Guşti (21 ianuarie 1945), F. Aderca (28 
ianuarie 1945); G. Călinescu (4 februarie 1945), P.P. Negulescu (11 februarie 
1945), Al. Rosetti ( 18 martie 1945), Alice Voinescu (17 aprilie 1945), Basil 
Munteanu (1 iunie 1945), Francisc Şirato (17 iunie 1945), Anton Bibescu (24 
iunie 1945). 



lui Radu Vulpe ("agent provocator în slujba dictaturii antonesciene şi 
deci în slujba nemţilor"), urmat de Mihail David, fostul rector al 
Universităţii din laşi : "alt trădător", şi de "marele trădător" P.P. 
Panaitescu. 418 în ce-l priveşte, N.D. Cocea se ocupă cu sârg de 
demolarea vechilor partide politice. 

La specialitatea "gazetărie procomunistă", G. Călinescu rămâne 
totuşi greu de egalat. Din septembrie 1944 până în februarie 1945 
editează cotidianul Tribuna poporului, urmat de revista Lumea 
(septembrie 1945-iunie 1946) şi de ziarul Naţiunea (martie 1946- 
septembrie 1949). La Tribuna poporului, de remarcat între altele 
colaborarea lui lorgu Iordan, cu o suită de articole "demascatoare" la 
adresa lui Ion Petrovici. Sub masca lui de rigoare morală, Iordan s-a 
dovedit a fi un resentimentar înverşunat (poate că şi la el şi-a spus 
cuvântul, precum în cazul lui Călinescu, complexul obârşiei umile). Deşi 
recunoaşte că a fost susţinut în carieră de Petrovici (şi, aşa stând 
lucrurile, decenţa i-ar fi pretins să tacă), îl atacă în toate privinţele, şi 
ca profesor, şi ca responsabil politic. Nu-I uită nici pe controversatul 
Nicolae Şerban, pe motivul numirii considerate ilegale - tot de ministrul 
Petrovici - ca profesor de literatură comparată la Universitatea din 
Bucureşti. 419 Călinescu, în ce-l priveşte, critică partidele istorice şi le 
sfătuieşte să se alăture Frontului, cu alte cuvinte să se alinieze după 
comunişti. Are, mai ales, un articol drastic la adresa lui luliu Maniu. 
Despre liderul ţărănist scrisese cândva admirativ. 420 Acum îi reproşează 
veşnicele lui ezitări politice. "Dacă prin absurd Hitler ar fi învins şi noi 
am fi avut un regim legionar, d. Maniu ar fi spus: am prevăzut 
clarvăzător evenimentele când am întins mâna lui Corneliu Codreanu. 
Dacă acelaşi lucru s-ar fi petrecut sub generalul Antonescu, ar fi zis: n- 
am pus piedică mareşalului, dimpotrivă, l-am lăudat pentru răsturnarea 
lui Carol II. Acum că s-a întâmplat ceea ce era firesc să se întâmple, că 
sunt biruitoare Naţiunile Unite, d. Maniu declară: Ştiam, şi am trimis 
memorii mareşalului, preavizându-l." 421 Articolul se încheie cu un 

421 G. Călinescu, "luliu Maniu", în Tribuna poporului, 3 decembrie 1944. 



avertisment: "Cine, în coloana care înaintează, stă locului, împiedicând 
circulaţia, e svârlit în şanţ." Trei ani mai târziu, când Maniu e judecat şi 
condamnat, Călinescu nu-şi ascunde satisfacţia faţă de căderea celui 
care ar fi dus exclusiv "o politică negativă constituită din întrevederi 
secrete, intrigă şi negocieri": "bătrânul vinovat neînţelegător al istoriei 
şi datoriilor noastre". 422 

Să recunoaştem că Lumea, revistă culturală, se prezintă mai 
echilibrat. Călinescu mergea alături de Partidul Comunist, dar era un 
om de altă factură decât activiştii de partid; ştia prea bine că actul de 
cultură nu se poate limita la propagandă şi respecta diversitatea 
stilurilor şi personalităţilor. Aşa se face că la Lumea e lume destul de 
diversă; de altfel, unde să publice scriitorii? Călinescu era măcar o 
garanţie, nu politică, dar cel puţin literară. Aşa că-i întâlnim, de-a 
valma, pe Camil Petrescu, Hortensia Papadat-Bengescu, Tudor Vianu, 
Cezar Petrescu, D.l. Suchianu, Zaharia Stancu, Al. Philippide, 
Perpessicius, Petru Comarnescu, Ion Frunzetti, I. Caraion, Geo 
Dumitrescu, Virgil Ierunca, Oscar Lemnaru, B. Brănişteanu... încă şi 
Şerban Cioculescu. Sare în ochi un articol în care Zaharia Stancu îşi 
propune să-l demoleze pe N. lorga: "Citiţi Istoria literaturii moderne a 
lui N. lorga. Vă veţi apuca cu mâinile de păr de atâta nepricepere, de 
atâta lipsă de bun gust"; numirea lui în fruntea guvernului a părut "de 
necrezut, mai curând o glumă fără haz". 423 Şi un alt articol, al lui 
Călinescu însuşi, care tratează, în ton cu vremurile noi, despre 
"Eminescu şi iudaismul", cu concluzia, liniştitoare, că poetul naţional 
"antisemit n-a fost niciodată". 424 Vai, cât de antisemit ar fi fost - 
eventual tot în interpretarea lui Călinescu - doar cu vreo doi ani înainte! 

Contemporanul, săptămânal politic, social şi cultural, apare începând 
cu data de 20 septembrie 1946: un bun revelator pentru faza finală a 
"tranziţiei". Profil asemănător cu Lumea, care îşi încheiase apariţia cu 
două luni înainte, dar un ton care anunţă deja apropiata înstăpânire a 
unei ideologii fără nuanţe; de altfel, ne aflăm tot mai aproape de 
încheierea "curăţeniei generale" întreprinse de comunişti. întâlnim 
nume vechi, dar şi multe nume până aici aproape necunoscute: noua 
gardă. Printre cei vechi nu putea lipsi G. Călinescu însuşi, mai convins 
ca oricând că decizia aparţine poporului, inclusiv în artă: "azi opinia 
publică populară cere subiecte care s-o intereseze. Nu numai că asta 
nu atinge libertatea estetică a artistului, dar e un prilej fericit..." 425 şi 
aşa mai departe. Până şi George Bacovia, poet remarcabil, dar deloc un 

emiţător de idei, afirmă, sau e ajutat să afirme, că "artistul nu poate 
rămâne departe de om". 426 Tot acum, la Contemporanul, îşi 
desăvârşeşte metamorfoza marxistă şi Camil Petrescu. D.l. Suchianu 
("însoţitorul" lui M. Ralea) are, la rându-i, o revelaţie: parlamentul 
rezultat în noiembrie 1946 ar fi "Primul Parlament", cu alte cuvinte cel 
dintâi "ales liber"! 427 Dar până şi B. Brănişteanu, când scrie la 
Contemporanul, tot despre Parlament, se exprimă parcă altfel de cum o 
făcuse în ziarul lui, Adevărul (logic: Adevărul era independent, iar 
Contemporanul, comunist!). El, care insistase asupra căutării unui 
echilibru între putere şi opoziţie, justifică acum totalul dezechilibru al 
noului parlament: "vedem oglindită în alcătuirea lui această vreme 
nouă"; salută "maturitatea politică" de care au dat dovadă masele; iar 
prăbuşirea liberalilor, nimic de mirare aşa s-au petrecut lucrurile şi în 
Franţa şi Anglia. 428 Tot e bine că România se alinia modelului 
occidental! Dar avem şi un articol al lui Gheorghe Gheorghiu-Dej, 
secretarul general al Partidului Comunist, despre un subiect pare-se 
familiar fostului muncitor ceferist, şi anume: "Problemele 
intelectualităţii româneşti" 429 (de ce nu, odată ce tot Contemporanul 
reproduce un text al şefului comuniştilor francezi, Maurice Thorez, şi el 
de formaţie muncitorească, despre... Descartes!). îi mai întâlnim şi pe 
Cezar Petrescu, şi pe Gala Galaction, chiar şi pe Hortensia Papadat- 
Bengescu (vag disponibilă, cu o nuvelă, nimic grav), şi pe Zaharia 
Stancu, fireşte, şi pe Costin Murgescu, cândva legionar (acum scriind 
articole de genul: "Pe drumul consolidării democraţiei"), pe G. 
Macovescu, E. Jebeleanu, Miron Radu Paraschivescu, Cicerone 
Theodorescu, G. Ivaşcu, Dan Petraşincu (acesta din urmă, pe jumătate 
italian, ferm ancorat la stânga în aceşti ani, va avea grijă, nu peste 
multă vreme, să emigreze în Italia)... 

Contemporanul vine şi cu un contingent important de colaboratori 
evrei. E în această privinţă uvertura pentru ceea ce va deveni o 
caracteristică majoră a peisajului cultural-ideologic în primii ani ai 
regimului comunist. Sunt o mulţime de scriitori, mai vechi sau mai noi: 
F. Aderca, Ion Călugăru, A. Toma, I. Ludo, Ury Benador, Marcel 
Breslaşu, Vladimir Colin, Veronica Porumbacu, Nina Cassian... Dar se 
remarcă mai ales îndrumătorii ideologici şi culturali, lată-l pe vestitul 
(nu peste mult timp) Mihail Roller (ne-am mai întâlnit cu el în anii 
dinainte de război). Inginerul comunist a optat pentru o nouă profesie: 
aceea de istoric, şi nu de istoric oarecare, ci de îndrumător al istoriei şi 

426 G. Bacovia, "Artistul nu poate rămâne departe de om", în Contemporanul, 11 

al istoricilor; îşi asumă misiunea de a pune ordine în acest domeniu. O 
nouă ordine: trecutul axat pe lupta de clasă, deprecierea motivaţiilor 
naţionale, detaşarea de Occident şi înglobarea în lumea slavă. în 1947 
apare, sub direcţia lui, manualul Istoria României, cu completa 
întoarcere a tuturor interpretărilor. La Contemporanul tratează printre 
altele despre "principiile actuale în istoria României", despre 
"periodizarea istoriei României", şi "sărbătoreşte" în felul lui, la 24 
ianuarie, Unirea Principatelor, văzând în acest eveniment o simplă 
strategie de clasă, pusă la cale de boierime, cu ignorarea revendicărilor 
sociale ale maselor. 430 E foarte prezent în revistă şi Leonte Răutu, unul 
dintre diriguitorii propagandei comuniste. în materie literară, tonul îl 
dau Ion Vitner şi Nicolae Moraru. Soluţii deloc sofisticate. Cum preciza 
N. Moraru, trebuie văzut "ce este de făcut pentru a corespunde 
cerinţelor poporului". Cerinţele poporului, fireşte, le ştia Partidul. Luaţi 
exemplul câtorva maeştri, recomandă Moraru. Şi întocmeşte o listă, 
foarte scurtă: Sadoveanu (primul, se înţelege), Enescu (cam neplăcut 
pentru el să aibă o asemenea recomandare), Bacovia (aflat, nu se ştie 
de ce, într-un moment de graţie la comunişti), Cezar Petrescu şi Gala 
Galaction. Arghezi deja lipseşte! 431 Componenţa listelor e până la urmă 
mai puţin importantă decât faptul în sine că ideologi apăruţi după 
ultima ploaie nu ezită să pună la punct ierarhii sumare. 

Fiind vorba despre evrei - subiect sensibil din raţiuni binecunoscute - 
lucrurile trebuie spuse fără înconjur. E la fel de neconvenabilă eludarea 
fenomenului, ca şi evocarea lui în termeni denigratori. Fapt este că, în 
toată perioada de care ne ocupăm (de altfel şi înainte sau după), 
intelectualii evrei au fost când subreprezentaţi, când suprareprezentaţi 
(uneori, şi una, şi alta), din cauze care ţin de istorie şi de situaţia lor 
specifică. Comuniştii au venit la putere, inevitabil, cu numeroşi evrei în 
primele rânduri şi încă mai numeroşi printre intelectuali. Pentru simplul 
motiv că aşa se prezenta partidul comunist până la 1944: autenticul 
partid comunist, nu partidul amplificat artificial (de aproape o sută de 
ori!) în primii ani după 23 august 1944. Cadrele de nădej de au rămas 
totuşi să fie recrutate din nucleul comunist originar. Iar acesta se 
prezenta oarecum invers faţă de societatea românească. în vechiul 
partid comunist, românii etnici erau minoritari. Iar evreii foarte 
numeroşi (dacă sintagma "foarte numeroşi" n-ar fi cumva ironică 
pentru un partid cu atât de puţini membri). Printre intelectualii 
comunişti, sau doar comunizanţi, ponderea lor era şi mai mare. 
Proporţia evreilor în aparatul comunist, şi mai ales în componentele 
sale "intelectuale" (ideologia, propaganda) corespunde fidel proporţiilor 

originare. Ei n-au ajuns unde au ajuns în primul rând fiindcă erau evrei, 
ci fiindcă erau vechi comunişti (sau măcar simpatizanţi). Nu înseamnă 
că "evreitatea" lor n-ar fi contat deloc. în marea lor majoritate - după 
cum am mai spus-o -, intelectualii evrei, chiar necomunişti, aveau o 
înclinare spre stânga. Nu erau şi n-aveau cum să fie naţionalişti români; 
erau, eventual, naţionalişti evrei (sionişti) şi desigur că nici asta nu era 
bine din punct de vedere comunist, însă se manifestau cu predilecţie ca 
"internaţionalişti", ceea ce convenea pe deplin în prima fază a 
comunismului. Pentru ofensiva împotriva naţionalismului românesc şi a 
unei întregi tradiţii culturale care se cerea înlăturată sau cel puţin 
drastic filtrată şi reinterpretată, reprezentau soluţia cea mai adecvată. 
Evident, nu se putea apela la unguri, ar fi fost o provocare peste 
măsură! Dar la evrei da, dat fiind că se aflau în interiorul culturii 
româneşti. De remarcat şi faptul că, prin forţa lucrurilor, evreii n-au 
avut cum să se compromită cu regimurile totalitare antisemite 
(legionarii şi Antonescu), spre deosebire de mulţi intelectuali români, 
inclusiv unii de stânga, într-un moment sau altul. Era, în spiritul 
comunist al acelor ani, nucleul de intelectuali cel mai pur. Apoi, aşa 
cum se întâmplă, când unii au ocupat anumite poziţii, i-au tras şi pe 
alţii după ei... 

Mai e ceva de observat. Intelectualii evrei de prim-plan înainte de 
comunism nu tot ei rămân în prim-planul comunist. Sunt în multe cazuri 
recuperaţi, dar nu ei dau direcţia. F. Aderca sau I. Peltz, scriitorii evrei 
probabil cei mai cunoscuţi în anii '30, au o prezenţă relativ discretă. B. 
Brănişteanu, cel mai de seamă dintre ziariştii evrei, nu se asociază cu 
ideologia comunistă; moare în ultimele zile ale lui decembrie 1947, 
odată cu vechea Românie (necrologul i l-a scris pentru Adevărul Tudor 
Arghezi: rămas nepublicat, respins la cenzură). De altfel, literatura şi 
arta pe care o practicaseră evreii nu mai erau la ordinea zilei. A fi de 
stânga însemnase a fi neconformist; acum, dimpotrivă, a fi de stânga 
însemna a te conforma. Viaţa de ghetou, fantasmele erotice şi mai ales 
feluritele experimente moderniste în care evreii fuseseră fără rival 
lăsau locul problematicii proletare şi revoluţionare şi unui stil "pe 
înţelesul tuturor". Chiar cei care merseseră pe un cu totul alt drum n- 
aveau altceva de făcut decât să se angajeze pe drumul cel drept. Ion 
Călugăru abandonează evocarea mahalalei evreieşti şi descoperă 
specia eroică: în Contemporanul îi apare o nuvelă despre faimoasa 
manifestaţie reprimată de la 13 decembrie 1918; Marcel Breslaşu, care 
se inspirase cândva din Cântarea cântărilor, îşi găseşte acum o nouă 
sursă de inspiraţie în greva de la atelierele Griviţa din 1933 şi 
rezultatul, tot în Contemporanul, e nesfârşitul poem "Griviţa". în tot 
cazul, "directorii de conştiinţă", instalaţi în poziţiile ideologice cheie, 
sunt cu toţii "evrei noi", de care doar iniţiaţii să fi auzit înainte de 1944. 
Precum cei deja numiţi: Răutu, Roller, Vitner, Moraru... Deveniţi 



exponenţi ai culturii româneşti, mai mult chiar, îndrumători ai ei, evreii 
aceştia încetează într-un fel de a mai fi evrei. Se abstractizează. 
Funcţia lor nu mai are nimic specific evreiesc. Sunt soldaţi ideologici ai 
Partidului şi vestitori ai unui nou tip de societate şi de cultură. 



VIII. Comunismul: momentul 1950 



Prăbuşirea lui Arghezi şi fulguranta ascensiune a lui A. Toma 
înfăţişează un constrast simbolic definitoriu pentru atmosfera 
intelectuală a momentului 1948 şi a anilor imediat următori. Iniţial, 
efortul comuniştilor fusese de a atrage de partea lor cât mai mulţi 
intelectuali, ceea ce presupunea să nu-i tracaseze peste limită cu 
indicaţii privitoare la rosturile lor profesionale. Pe măsură însă ce le 
sporea puterea politică, se accentua şi intervenţionismul cultural. Deja 
în 1947 lucrurile avansaseră vizibil în această direcţie. Iar 1948, odată 
cu proclamarea republicii şi cu instaurarea deplinului control comunist, 
avea să marcheze şi deplina clarificare ideologică. Nu mai era suficient 
ca intelectualii să meargă împreună cu partidul; trebuia ca întreaga lor 
operă: literatură, artă, filozofie, istorie sau ştiinţă, să se aşeze în tiparul 
aceleiaşi ideologii. 

Arghezi, mai întâi, se căutase să fie atras. Apoi, cu oarecare iritare, a 
rămas totuşi tolerat. Se întoarce însă foaia, odată cu trecerea din 1947 
în 1948. Sorin Toma, proaspăt redactor-şef la Scânteia, primeşte 
misiunea de a-l desfiinţa şi de a trasa totodată, pornind de la cazul 
Arghezi, cadrul teoretic pentru ceea ce e recomandabil sau, dimpotrivă, 
inacceptabil în materie literară. Suita sa de articole, sub titlul 
denunţător: "Poezia putrefacţiei sau putrefacţia poeziei", apărută în 
câteva numere din Scânteia şi separat în broşură, anunţa ruptura totală 
cu estetica burgheză: "trebuie să încetăm a ne mai prosterna în faţa 
scării de valori estetice pe care ne-a lăsat-o moştenire burghezia", lată 
o mostră a termenilor rafinaţi în care e făcută judecata asupra operei 
lui Arghezi şi, în ansamblu, a unei bune părţi din literatura modernă 
românească: "Estetica decadentă - aceea spre care a alunecat şi în 
care s-a înfundat Tudor Arghezi - nu este pur şi simplu estetica unei 
clase, ci estetica unei clase în agonie şi, mai precis încă, într-o agonie 
agresivă, asemenea unei nebunii furioase. O asemenea «estetică» nu 
poate pretinde o mai mare valoare de circulaţie decât ar putea să aibă 
nişte obiecte fabricate într-o leprozerie, sau nişte idei elaborate în casa 
de nebuni. Ea nu este propriu-zis o estetică, ci un fenomen patologic, 
un agent al contagiunii pe care societatea sănătoasă trebuie să-l 
izoleze." Eroarea fatală a lui Arghezi a fost aceea de a fi îmbrăţişat o 
estetică bolnavă, pusă în slujba claselor exploatatoare. Păcat: "Tudor 
Arghezi ar fi putut deveni un mare poet. Artistul din el a murit înainte 
de a fi ajuns la aceasta." 432 



432 Sorin Toma, Răsfoind volumele lui Tudor Arghezi. Poezia putrefacţiei sau 
putrefacţia poeziei, Editura Scânteia, Bucureşti, 1948 (articole publicate iniţial 
în Scânteia, 5, 7, 9 şi 10 ianuarie 1948). Justificarea celui în cauză: Sorin Toma, 
Privind înapoi. Amintirile unui fost ziarist comunist, Editura Compania, 



Sorin Toma este fiul lui A. Toma. Iar A. Toma, pe numele lui evreiesc 
adevărat Solomon Moscovici, avusese, până la comunism, o carieră 
discretă de profesor de liceu, de îngrijitor al unei colecţii la Adevărul şi 
de poet, mai curând ignorat. în Istoria literaturii române, G. Călinescu 
nu-i consacrase nici un rând, absenţă grăitoare, dată fiind 
generozitatea cu care autorul a introdus tot felul de scriitori minori, şi 
nu în ultimul rând dintre evrei. Nimic revoluţionar în ce a publicat A. 
Toma până la 1944 (printre altele, tălmăcise în română poeziile reginei 
Elisabeta - Carmen Sylva); ar fi fost şi unele poezii subversive, ţinute 
bine ascunse şi imprimate ulterior. Imposibil de confirmat, după cum nu 
e foarte clară nici relaţia poetului cu"mişcarea revoluţionară"; 
revoluţionarismul îi va fi oricum amplificat în versiunea oficială de mai 
târziu. Fiul său, Sorin Toma, a fost însă un autentic ilegalist comunist; 
ca şi soţia acestuia, Ana Toma (ambii suferind şi scurte perioade de 
detenţie). Locuiau de altfel împreună, aşa că poliţia, căutându-i periodic 
pe Sorin şi pe Ana, îi găsea de regulă acasă pe paşnicul A. Toma şi pe 
soţia lui, Sara. 433 Cam puţin pentru mitul unui mare poet revoluţionar! 
Trebuia însă descoperit cineva, pentru a contura în poezie un model 
similar celui ilustrat de Sadoveanu în proză (de altfel, nici scrisul lui 
Sadoveanu nu prezentase note "revoluţionare" până la 1944). L-au 
promovat pe Toma, laolaltă, expresia lui poetică transparentă, 
didactică, melodioasă, optimistă (exact ce se cerea, la antipodul 
frământatei poezii moderne), ca şi provenienţa din mediul evreiesc 
procomunist. Toma ajunge să fie comparat cu Eminescu, iar atunci 
când e sărbătorit la Academie, pentru cei 75 de ani ai săi (în februarie 
1950), însuşi Călinescu, făcându-şi mea culpa pentru faptul că îl 
ignorase atâta vreme, îl acoperă cu elogii, atât de extravagante, încât 
cei de faţă nu s-au putut dumiri dacă criticul într-adevăr îl lăudase sau 
îşi bătuse joc de el (câţiva ani mai târziu, când nu mai rămăsese nimic 
sau aproape nimic din gloria lui Toma, revizuindu-şi Istoria literaturii 
române - ediţia nouă avea să apară în 1982 -, Călinescu îi oferea, în 
sfârşit, spaţiul unei fraze, nu pentru a-i aprecia opera, ci doar pentru a 
semnala că tatăl său, Leibu Moscovici, fusese "mic băcan în Urziceni": 
înţepătură gratuită prin care îşi răzbuna propria laşitate din anii când 
contribuise la lansarea "noului Eminescu"). 434 

Cade în 1948 bastionul - aproape neatins până atunci - al Academiei 
Române. în ultima sa sesiune, din mai 1948, Academia îşi dovedea 
totuşi bunăvoinţa, alegându-i în locurile rămase vacante prin moartea 

lui Brătescu-Voineşti şi Sextil Puşcariu, pe Victor Eftimiu şi G. Călinescu, 
ambii susţinători ai regimului. La secţia ştiinţifică, de unde dispăruse 
Emil Racoviţă cu câteva luni înainte, e ales naturalistul Constantin 
Motăş. Despre Racoviţă, câteva fraze cutremurătoare în jurnalul lui 
Rădulescu-Motru: "Aflu că savantul biolog, colegul Em. Racoviţă, care a 
decedat de curând, a trăit în ultimii ani într-o cumplită mizerie. Medicii 
au constatat că moartea lui a fost precipitată în bună parte din cauza 
subalimentaţiei. Redus la pensia sa de profesor, el a fost lipsit până şi 
de cel mai modest confort material." 435 Cutremurător necrolog pentru 
una dintre marile glorii ale ştiinţei româneşti! 

Relativ docilă, Academia acceptă să ia în discuţie modificarea legii 
sale de organizare, urmând să se considere instituţie de stat, cu alte 
cuvinte să renunţe la autonomie. Nu serveşte însă la nimic. La 10 iunie 
1948, e pur şi simplu dizolvată, luându-i locul, prin decret, Academia 
Republicii Populare Române. Textul decretului e explicit, în spiritul unei 
pronunţate politizări. Astfel, Academia "va promova ştiinţa şi cultura în 
toate domeniile, în vederea ridicării nivelului material şi cultural al 
poporului" şi "va promova oameni de ştiinţă şi cultură de valoare etică 
şi democratică"; dimpotrivă, "nu pot fi membri ai Academiei Republicii 
Populare Române persoane care, prin activitatea lor, s-au pus în slujba 
fascismului şi a reacţiunii, dăunând prin aceasta intereselor ţării şi ale 
poporului" (formulare suficient de elastică pentru a putea fi aplicată 
oricărei persoane "neconvenabile"). 436 

Noua academie apare pe 12 august 1948. S-a dorit o ruptură, s-a 
dorit în acelaşi timp o continuitate. Aşa că membrii sunt amestecaţi: şi 
vechi, şi noi. Ceva mai mulţi noi decât vechi. 25 dintre academicienii de 
până atunci nu mai figurează în Academia R.P.R. . Dintre membrii fostei 
academii care au reuşit să treacă pragul, se numără 12 aleşi înainte de 
1945, plus trei membri de onoare; 5 aleşi între 1945 şi 1947; şi 3, în 
mai 1948, plus (în iunie 1948), 2 membri de onoare. 437 

îşi pierd calitatea de academicieni, la secţia literară: Lucian Blaga, 
Th. Capidan, D. Caracostea, Ştefan Ciobanu, I. Petrovici, C. Rădulescu- 
Motru; la secţia istorică: Nicolae Bănescu, Gheorghe I. Brătianu, Silviu 
Dragomir, Dimitrie Guşti, Alexandru Lapedatu, loan Lupaş, Simion 
Mehedinţi, P.P. Negulescu, Ion Nistor, Radu Rosetti, Victor Slăvescu; la 
secţia ştiinţifică: G lonescu-Siseşti, N. Vasilescu-Karpen, Horia Hulubei 
(ales în 1946). Rămâne pe dinafară şi Victor Eftimiu, deşi tocmai fusese 
ales, în ultima clipă a vechii academii, ceea ce trebuie să-l fi costat 
mult pe vanitosul scriitor - îşi va dobândi însă, la scurt timp, fotoliul său 
de academician. 

Trec dintr-o academie în alta majoritatea membrilor din vechea 
secţie ştiinţifică, împărţiţi acum între mai multe secţiuni; printre ei, CI. 
Parhon, D. Pompeiu, Gh. Spacu, Traian Săvulescu (cel din urmă întronat 
şi ca preşedinte al Academiei R.P.R.)... De la secţia istorică, doar Andrei 
Rădulescu. Şi câţiva din secţia literară: M. Sadoveanu, lorgu Iordan 
(ales în 1945), G. Călinescu (ales în mai 1948), şi, ca membri onorifici: 
G. Enescu, Gh. Mumu, pictorul Gh. Petraşcu şi Gala Galaction. 

De remarcat menţinerea lui Andrei Rădulescu, unul dintre stâlpii 
vechii academii, membru încă din 1920, şi ultimul ei preşedinte, între 
1946 şi 1948; jurist şi istoric al dreptului, fusese (până în 1947) 
profesor la academia Comercială, iar între 1938 şi 1940, prim- 
preşedinte al înaltei Curţi de Casaţie şi Justiţie. Nu mai puţin notabilă, 
aşezarea printre noii academicieni a doctorului Daniel Danielopolu, 
profesor la Facultatea de Medicină din Bucureşti; fusese membru de 
onoare al Academiei anterioare, dar mai cu seamă membru marcant al 
Partidului Naţional Liberal (şi ministru al Sănătăţii din partea acestui 
partid, în al doilea guvern Sănătescu şi în guvernul Rădescu, noiembrie 
1944-februarie 1945). Se înţelege că şi Rădulescu, şi Danielopolu 
avuseseră grijă să nu se pună rău cu noii stăpânitori; dar era şi tactica 
regimului de a păstra şi câteva nume vechi, recunoscute pentru 
competenţa şi onestitatea lor profesională. 

în cazul noilor numiţi, criteriile profesionale şi cele politice s-au 
amestecat, cu consecinţe variabile. Apar astfel, la "ştiinţa limbii, 
literatură şi artă", lingviştii Emil Petrovici şi Alexandru Rosetti, ambii cu 
o îmbinare "fericită" a criteriilor respective. Alături de ei însă şi A. 
Toma, ale cărui calităţi politice (şi acestea "aranjate") le depăşeau 
sensibil pe cele literare. La secţia de "ştiinţe istorice, filozofice şi 
economica-juridice" e aproape pustiu (în domenii care reprezentaseră o 
treime din structura vechii academii); nu se găsesc să i se alăture lui 
Andrei Rădulescu decât Petre Constantinescu-laşi, istoric de mâna a 
doua, dar militant comunist notoriu, şi Barbu Lăzărescu, autor al unor 
cercetări literare de măruntă erudiţie, căruia îi revine şi funcţia de 
director al Bibliotecii Academiei. Academicieni evrei, pe lângă Barbu 
Lăzărescu, sunt şi matematicianul Simion Sanielevici (onorific), fost 
profesor la Universitatea din laşi, şi medicul Arthur Kreindler, asistent 
până în 1940 la Facultatea de Medicină din Bucureşti, iar după 1944 cu 
o carieră în ascensiune, până la gradul de profesor. 

Rândurile academice se completează câteva luni mai târziu, în 
noiembrie 1948, când se înscriu printre membrii titulari Mihai Ralea, 
Constantin Balmuş, Grigore Moisil, Ştefan Mileu, Raluca Ripan (prima 
femeie academician), şi, indispensabil pentru a dinamiza sectorul 
istoric, Mihail Roller. La secţia de literatură, tot membru titular, Camil 
Petrescu, căruia i se confirmă astfel statutul de scriitor oficial. 



La Universitate, marele cutremur se petrecuse deja în toamna anului 
1947. Curăţenia continuă şi în 1948, combinată, fireşte, cu venirea 
altora în locul celor plecaţi: o instabilitate prelungită şi în anii următori, 
îndeosebi la facultăţile şi catedrele sensibile: Drept, Filozofie, Istorie... 
Printre cei înlăturaţi în partea a doua a anului 1948: CC. Giurescu, 
Mircea Florian, Anton Dumitriu, la Universitatea din Bucureşti, Lucian 
Blaga, la Universitatea din Cluj. O evaluare statistică privindu-i pe 
profesorii şi conferenţiarii Universităţii din Bucureşti în anul universitar 
1948-1949, indică o vechime mai mare de trei ani doar pentru 7% din 
cadrele Facultăţii de Filozofie, 14% la Facultatea de Filologie, 30% la 
Facultatea de Istorie şi Geografie (cu un procent mult mai mare pentru 
geografi: 57%, ceea ce îi coboară pe istorici la un nivel foarte scăzut), 
35% la Facultatea de Drept, în schimb 55% la Ştiinţe Naturale şi Chimie 
şi 70% la Matematică şi Fizică. 438 Prin reforma învăţământului din 
august 1948, şcoala era puternic politizată "în spiritul democraţiei 
populare"; nu mai rămânea nimic din autonomia universitară. Catedrele 
de marxism-leninism, cu universitari inventaţi ad-hoc, dat fiind că aşa 
ceva nu existase mai înainte, dădeau tonul corectitudinii ideologice; şef 
de catedră era, la Universitatea din Bucureşti, Leonte Răutu, iar printre 
profesorii de marxism-leninism apare şi Sorin Toma, devenit celebru 
prin campania contra lui Arghezi. La Facultatea de Istorie a Universităţii 
din Bucureşti, în urma reorganizării catedrelor, profesori titulari spre 
sfârşitul anului 1948 sunt următorii: Gheorghe Ştefan, arheolog, până 
atunci asistent; Grigore Preoteasa, activist de partid, intelectual în 
principiu, dar nu tocmai istoric; Nicolae Popescu-Doreanu, şeful 
Catedrei de istoria României, şi el activist şi istoric ocazional; Dionisie 
Pippidi, conferenţiar (1937-1945) şi profesor (1945-1948) de literatură 
greacă la Facultatea de Litere; Ion Nestor, profesor de arheologie şi 
preistorie începând din 1946 (coautor, cândva, al Manifestului Crinului 
alb, avusese relaţii compromiţătoare cu nemţii în timpul războiului; în 
schimb, soţia lui era evreică şi prin ea beneficia şi de unele înrudiri 
utile; intrase în Partidul Social Democrat, apoi, în urma fuziunii, în 
Partidul Muncitoresc Român, din care a fost exclus în 1949; competenţa 
profesională îi era recunoscută şi admirată; pe scurt, a reuşit să-şi 
păstreze locul în facultate); Emil Condurachi (şeful Catedrei de istorie 
generală veche), profesor la Şcoala de Arhivistică între 1940 şi 1947; 
Andrei Oţetea (şeful Catedrei de istorie generală medie); Alexandru 
Elian, profesor de bizantinologie, mai înainte profesor la Şcoala de 
Arhivistică (nu va rezista la facultate decât până în 1953); Petre 
Constantinescu-laşi, şef de catedră la istoria artelor. 439 Alte catedre 
erau deocamdată vacante. Cum se vede, un amestec de profesionişti şi 
activişti. Dar şi profesioniştii, trebuie spus, se află în locul ocupat până 

nu demult de alţii. Nici unul dintre profesorii titulari ai catedrelor de 
istorie de dinainte de 1945 nu mai este în funcţie la finele anului 1948. 

în extrema cealaltă, la Matematică şi Fizică, lucrurile stau cu totul 
diferit. Cei mai mulţi dintre profesorii "vechiului regim" funcţionează şi 
sub regimul cel nou: Miron Nicolescu, Simion Stoilov, Grigore Moisil, 
Gheorghe Vrânceanu, Dan Barbilian, Octav Onicescu, Victor Vâlcovici, 
Eugen Bădărău, Horia Hulubei, Gheorghe Atanasiu, Alexandru Ghika 
(conferenţiar până în 1945), Şerban Ţiţeica (iniţial conferenţiar la 
Bucureşti, apoi profesor la Universitatea din laşi între 1941 şi 1948)... 440 
Nu toţi beneficiau de virginitate politică. Dan Barbilian purtase cămaşa 
verde (e drept, îşi ceruse ulterior scuze), Octav Onicescu, un apropiat al 
lui Nae lonescu şi colaborator la Cuvântul, împărtăşise idei nu prea 
diferite (în 1941 îl vedem preşedinte al Comisiei de recensământ); 
Victor Vâlcovici fusese ministru în guvernul lorga şi mai târziu membru 
fondator şi secretar general al Frontului Renaşterii Naţionale, iar Horia 
Hulubei, rector al Universităţii din Bucureşti în anii regimului 
Antonescu, în timp ce Şerban Ţiţeica era şi el suspectat de afinităţi 
legionare... Asupra lui Miron Nicolescu se abate în 1951 o ploaie de 
acuze. Iniţial liberal, s-ar fi înscris în PSD din oportunism; oricum, şi 
acolo ar fi întreprins o "propagandă antidemocratică şi ostilă regimului 
democrat". Relaţii de tot felul, cu liberalii, dar şi cu britanicii şi cu 
francezii. 441 Desfiinţat politic, se menţine totuşi la Catedră. Cu 
asemenea recomandări, la Istorie sau la Drept, nici unul n-ar fi rezistat. 
Matematicieni şi fizicieni erau însă mai greu de improvizat. Iar 
eventualele lor abateri ideologice aveau totuşi o rază de acţiune mai 
limitată, dat fiind profilul domeniilor respective. 

Situaţie intermediară la Ştiinţele Naturale. Nu apar profesori 
improvizaţi. Din vreo zece, sunt însă numai doi care ocupau catedrele 
respective înainte de 23 august 1944. Ceilalţi, sau au avansat pornind 
de la poziţii mai mici, sau au venit, ca profesori, din alte centre 
universitare. Printre nou-veniţi îl întâlnim şi pe Traian Săvulescu, 
profesor la Facultatea de Agronomie până în 1948, membru atât al 
vechii Academii, cât şi al Academiei RPR, şi preşedinte al acesteia din 
urmă între 1948 şi 1959. 

Strategia aceasta, de distrugere a unora şi de recuperare a altora 
(fără o linie de demarcaţie bine definită) e desluşită de Leonte Răutu, la 
o întâlnire, în ianuarie 1949, cu secretarii judeţeni şi activiştii de partid. 
"Majoritatea artiştilor spune el, referindu-se însă în ansamblu la 
intelectuali au un trecut pătat. Dar cu ei trebuie să lucrăm, dacă ne-am 
convins că vor să se apropie. Noi vrem să creăm forţe proprii noi, dar 
până atunci trebuie să lucrăm cu ei. în Uniunea Sovietică, marele 

învăţat Pavlov înjura pe Lenin, Stalin, Gorki, dar s-a avut în vedere că 
nu este un om politic, dar cel mai mare biolog. I s-au creat condiţiuni 
extraordinare în timpul foametei, i s-a dat o raţie deosebită şi a murit 
un aderent înfocat al Rusiei noi şi este o glorie a ştiinţei sovietice. 
Trebuie să avem o atitudine foarte elastică. E adevărat, care sunt şi 
astăzi duşmani, trebuie bătuţi fără milă. Tudor Arghezi, care nici acum 
nu s-a schimbat, l-am desfiinţat. Dar faţă de oameni - cu toate greşelile 
lor din trecut - care vor să se apropie şi prezintă valoare, să fim cu 
grijă, să ne ocupăm de ei. Centrele universitare au aici o deosebită 
răspundere." 442 

După suita de epurări, la universităţi lucrurile se prezentau ceva mai 
bine, constatau oamenii partidului... dar nu chiar bine pe de-a-ntregul. 
De la laşi se raportează în 1949 că majoritatea universitarilor "fac pe 
neutrii"; un progres, desigur, faţă de anii 1945-1946, când cei mai mulţi 
erau antisovietici şi partizani ai partidelor istorice, dar evident că nici 
neutralitatea nu mai era acum pe plac. Iar la universitatea Babeş din 
Cluj, "există o categorie de profesori refractari faţă de regim. Unii 
caută, mascat, să discrediteze regimul şi marxismul, alţii tac. Mulţi sunt 
sub influenţa propagandei anglo-americane" 443 Se pare că mai era de 
lucru! Remodelarea universităţilor avea să continue (prin scoaterea 
unora şi mai ales prin aducerea multor altora). 

Dacă la profesorii titulari se umblă cu oarecare precauţii, "înnoirea" 
e radicală la nivelul conferenţiarilor universitari. Aceştia ajung să fie 
mai numeroşi decât profesorii, în timp ce în vechea universitate nu 
reprezentau nici jumătate în raport cu numărul acestora. La 
conferenţiari, în mai mare măsură ca la profesori, criteriile politice trec 
înaintea celor profesionale. Se creează astfel un mediu universitar de 
tip nou, unde profesorii "de modă veche" sunt înconjuraţi de oameni 
mai tineri (unii, foarte tineri) şi mai combativi (unii neînchipuit de 
combativi), abia veniţi la catedră; uneori la foarte scurt timp după ce-şi 
luaseră diploma de licenţă (şi nu neapărat în specialitatea respectivă). 
Se vede preocuparea de a forma cât mai repede o nouă elită 
universitară, cu tineri atent selectaţi, pe motive de competenţe atât cât 
se putea, dar obligatoriu pe criterii sociale, de "origine sănătoasă" (cu 
părinţi muncitori sau ţărani săraci) şi trimişi la studii în Uniunea 
Sovietică. întorşi de acolo, nu puţini dintre ei şi cu soţii rusoaice, aveau 
asigurată numirea directă în posturi de conferenţiari sau măcar de 
lectori. 

Tabloul, în cele din urmă, e foarte contrastant, atât în ce priveşte 
competenţele, cât şi încărcătura ideologică. Cei "vechi" sunt de regulă 
de mai bună calitate decât cei "noi", desigur, şi la unii, şi la alţii, cu 
excepţiile de rigoare. Ştiinţele umane se degradează mai tare decât 

ştiinţele exacte. Dar şi în cadrul celor dintâi gradul de profesionalism 
diferă, de la o zonă la alta. Un istoric contemporaneist putea să îndruge 
fără grijă verzi şi uscate, mergând drept pe linia Partidului. în timp ce 
un arheolog, totuşi, trebuia să ştie să facă o săpătură sau să descifreze 
o inscripţie, chiar dacă trăgea apoi concluziile spre ceea ce îi comanda 
ideologia. Cu toţii, profesionişti, mai puţin profesionişti, sau deloc 
profesionişti, sfârşesc prin a se alinia, cel puţin declarativ, ideologiei 
comuniste, şi nu oricărei ideologii comuniste, ci purului stalinism. E 
drept, nu toţi ştiu să mintă la fel de bine, este şi asta o artă. 

Tudor Vianu nu prea ştie. îl simţim stânjenit în 1950, când e solicitat, 
printre alţi intelectuali, să se pronunţe cu privire la "Apelul de la 
Stockholm": chemare la "lupta pentru pace", calul de bătaie favorit al 
propagandei comuniste. Vianu înşiră câteva cuvinte banale în sprijinul 
păcii, fără să politizeze explicit şi mai ales fără să-i denunţe pe 
"imperialişti" (a căror incriminare era în fond scopul urmărit). Oferă, 
cum s-ar zice, manipulării comuniste un serviciu minimal. Ar fi putut să 
ia exemplu de la Ion Barbu-Dan Barbilian, care, intuind prea bine 
despre ce e vorba, lasă la o parte pacea şi războiul, şi se năpusteşte 
asupra americanilor. "Imperialismul american este o nesocotire a 
sforţării creatoare." Cel mai tare, ca universitar, îl revoltă universităţile 
americane: "universităţi mondene şi de nivel ştiinţific scăzut, unde 
tinerimea fumează ţigări cu opium şi cultivă promiscuitatea 
trupească". 444 Puritanul Ion Barbu! Peste toate, deosebirea dintre un 
om care putea să spună orice şi altul care nu era în stare să o facă. 

Caracteristică primei faze ideologice a regimului comunist este şi 
demolarea, prin Ion Vitner, a Istoriei literaturii române a lui G Călinescu. 
Monumentala operă ar ilustra "confuzia valorilor în critica noastră 
literară". După Vitner, Călinescu apare şi mai criticabil decât 
Maiorescu... ceea ce nu era puţin lucru. "Cu Maiorescu nu are comun 
decât autonomia esteticului. Dar Maiorescu pătrundea acest teritoriu 
autonom al frumosului într-un mod raţional, logic, explicativ. Estetismul 
d-lui Călinescu este de natură pur afectivă, respingând atributele 
raţiunii. Doctrina dumisale critică este antiintelectualistă şi 
antiraţionalistă." I se reproşează lipsa unui plan metodic de lucru, 
precum şi lipsa unui criteriu precis de ordonare a materialului, mai bine 
zis multitudinea criteriilor. Sunt de altfel critici care i s-au mai adus şi la 
care se poate subscrie. Dar ce să mai spunem când Vitner îl combate 
pe Călinescu fiindcă "nu înfăţişează procesul de dezvoltare al literaturii 
noastre de la inferior la superior", nici "legile necesare de dezvoltare a 
literaturii noastre", nu pune în lumină "progresul continuu" şi, punct 
final, "nu ne oferă nici o prespectivă asupra viitorului"! 445 Decât cu 



444 "Apelul de la Stockholm", în Contemporanul, 21 aprilie 1950 

445 Suită de articole publicate de I. Vitner în Contemporanul, 16 aprilie, 23 
aprilie, 30 aprilie şi 7 mai 1950 



asemenea sistem, cu legi, progres şi viitor, mai bine, infinit mai bine, 
lipsa de sistem a celui criticat! 

Inclasabilul şi imprevizibilul G. Călinescu a avut parte de un 
tratament special, pe măsura excentricităţii lui. Pe de o parte, tot felul 
de onoruri: membru al Academiei, deputat mereu reales în Marea 
Adunare Naţională, director al Institutului de Istorie Literară, pe de altă 
parte, dat afară, fără menajamente, de la facultate; deşi menţinut, ani 
de-a rândul, pe statele de plată, inclusiv (până la sfârşitul anului 1952), 
ca şef de catedră, în realitate n-a mai ţinut cursuri începând din 
noiembrie 1949 (avea să revină cu greu, abia în 1960, şi doar ca 
profesor onorific, cu un număr limitat de ore facultative). 446 Explicaţia e 
lesne de bănuit: nu putea fi lăsat să strice minţile tinere! 

Tudor Vianu s-a aflat ani de zile pe muchie de cuţit, la un pas de a fi 
scos din învăţământ. într-un referat întocmit în iunie 1951 de decanul 
de la Filologie, George Orzea (încă unul dintre acei universitari "noi", 
ieşit din nimic şi dispărut fără urmă), i se reproşa că "a trăit înainte de 
23 august în cercurile intelectualilor fascişti", fiind prieten cu O. Goga, 
cu Nichifor Crainic, cu Alexandru Marcu... iar mai târziu, ca ambasador 
la Belgrad, luându-l cu el pe legionarul Ion Frunzetti. Şi decanul 
conchidea, de data asta cu desăvârşire adevărat: "E un om destul de 
străin de noi şi are atitudinea unui om speriat." 447 Prietenia cu Ralea 
(probă că nu avea prieteni doar printre fascişti!) a contribuit substanţial 
la salvarea lui. 

Unii se pricep mai bine decât alţii să confecţioneze discursuri 
supraideologizate. în această privinţă, Traian Săvulescu nu are rival. E 
drept, ca biolog - şi, pe deasupra, ca preşedinte al Academiei -, nici nu 
avea încotro, fiind tocmai momentul aprigei înfruntări dintre biologia 
sovietică transformistă ("şcoala" lui Miciurin şi a lui Lîsenko) şi mult 
hulita biologie occidentală. Aşa că Săvulescu nu conteneşte să înalţe 
osanale ştiinţei sovietice şi să atace în termeni violenţi genetica 
occidentală şi, pornind de aici, tot sistemul occidental, ca şi trista 
condiţie a omului în Occident. De reţinut o frumoasă şi "completă" 
definiţie a geneticii occidentale: "vitalism, fixism, scepticism şi fatalism 
moleşitor, existenţialism antiuman, fascism degradator şi barbar". 448 
Fusese totuşi un autentic om de ştiinţă! 

Nici Săvulescu nu uitase însă pe de-a-ntregul că venea din altă lume. 
în cursul anului 1949, relaţiile sunt execrabile între preşedintele 

446 Despre peripeţiile universitare ale lui G. Călinescu, vezi Ion Bălu, Viaţa lui G. 
Călinescu, op. cit., pp. 324-325 şi 408, şi Pavel Ţugui, Amurgul demiurgilor. 
Arghezi, Blaga, Călinescu, Editura Floarea Darurilor, Bucureşti, 1998, pp. 219- 
228. 

447 Vasile Lungu, Viaţa lui Tudor Vianu, op. cit., pp. 127-128. 

448 Traian Săvulescu, Sarcinile ştiinţei agrobiologice în transformarea socialistă 
a agriculturii în Republica Populară Română, Editura Academiei R.P.R., 
Bucureşti, 1950. 



Academiei şi şeful de "cadre", evident om al partidului. Acesta din urmă 
îi reproşează lui Săvulescu că-i tolerează pe vechii funcţionari şi 
angajează cercetători, competenţi profesionali, dar indezirabili politic. 
Preşedintele l-ar fi "bruscat", spunându-i că Direcţia cadrelor nu e în 
măsură să facă aprecieri de ordin profesional. Pe de altă parte, 
Săvulescu avea "pretenţia" ca toate contribuţiile academicienilor să fie 
publicate, fără vreo îngrădire. Asta stârneşte revolta lui Roller: în 
asemenea condiţii ar putea să apară şi texte reacţionare! Slavă" 
Domnului, Roller supraveghea totul îndeaproape. "Eu asigur controlul - 
preciza el - şi tai unde cred că trebuie. Dar până la infinit nu se poate 
merge aşa." O apreciere din dosarul de Securitate al academicianului: 
"Datorită oportunismului care-l caracterizează ca om, nu poate fi crezut 
sincer nici în atitudinea pe care o are faţă de biologia sovietică". 449 

"Hărţuiala ideologică" se află la ordinea zilei, chiar printre 
intelectualii bine integraţi în sistem. Fiecare trebuia să se pătrundă de 
ideea că are multe insuficienţe de depăşit. Nimeni nu se cădea să se 
simtă sigur pe poziţia sa. Potrivit ritualului, critica permanentă era 
asumată, şi chiar întărită, prin "autocritică" (perversă inovaţie a 
comunismului). Expuse erau cu deosebire literatura şi disciplinele 
sociale, dar nici ştiinţele socotite cândva "pure" nu se mai aflau la 
adăpost. Ce ar mai fi de spus dacă până şi oftalmologiei i se găseşte 
nod în papură pe considerente ideologice? Revista de oftalmologie e 
aspru judecată chiar de Academie (în iunie 1949) pentru atitudine 
"cosmopolită" şi "antipatriotică". Publicase articole în engleză şi în 
franceză (nu în română, cum s-ar fi cuvenit, sau, şi mai bine, în rusă) şi 
nu acordase importanţa cuvenită contribuţiilor ştiinţei sovietice. 450 Când 
vine rândul matematicii, ţinta e Grigore Moisil. El şi colaboratorii săi 
sunt admonestaţi "pentru lipsa lor de legătură cu practica, cu 
problemele construirii socialismului". în subsidiar, li se dă de înţeles şi 
lui Simion Stoilov şi Miron Nicolescu că e momentul să devină mai 
"angajaţi". Cuvântul de ordine fiind "orientarea activităţii 
matematicienilor spre problemele practice ale construcţiei 
socialiste". 451 După noua istorie, după noua literatură, după noua 
biologie, se pregătea, aşadar, şi o nouă matematică. 

Intelectualii cei mai reprezentativi politic la început de comunism se 
regăsesc pe lista aleşilor în Marea Adunare Naţională, în urma 
scrutinului (cu candidaturi unice, fireşte) din martie 1948. îi remarcăm 
(în ordinea alfabetică a judeţelor unde au candidat), pe Constantin 
Balmuş, George Călinescu, CI. Parhon, Mihail Roller, Andrei Oţetea, 
Mihai Ralea, Mihail Ghelmegeanu, Dumitru Ailincăi-Almaş (viitor 

profesor la Facultatea de Istorie din Bucureşti, autor de cărţi de 
popularizare), Gheorghe Vlădescu-Răcoasa, Traian Săvulescu, Ion Pas, 
Mihail Sadoveanu, Constantin Daicoviciu, Zaharia Stancu, Măria Rosetti, 
Stanciu Stoian (profesor de pedagogie), Gala Galaction, Petre 
Constantinescu-laşi. 452 Bună reprezentare intelectuală, măcar numeric, 
nimic de zis. Altminteri, cine le cerea părerea? Dar şi mai demnă de 
reţinut este aşezarea lui CI. Parhon în fruntea statului. Odată cu 
proclamarea republicii, profesorul de endocrinologie, devenit simbol al 
ştiinţei "angajate", ajunge preşedinte al Prezidiului Republicii Populare 
Române, respectiv, după alegeri, preşedinte al Prezidiului Marii Adunări 
Naţionale (până în 1952), echivalentul, în versiune edulcorată, al unui 
şef de stat. M. Sadoveanu îl secondează, ca vicepreşedinte al 
Prezidiului Marii Adunări Naţionale. Interesant acest profil intelectual la 
nivelul de sus al reprezentării ţării, contrastând cu profilul net 
muncitoresc al conducerii partidului. Era şi aceasta o manipulare, 
intelectualii recunoscuţi dovedindu-se utili pentru legitimarea noului 
regim. De fapt, puterea, în totalitate, aparţinea partidului, mai precis, 
unui mic grup din fruntea partidului, iar Parhon şi Sadoveanu făceau 
pură figuraţie. Să mai spunem că Universitatea din Bucureşti devine în 
1948 Universitatea "CI. Parhon", ceea ce chiar că depăşea măsura în 
materie de prost gust; de regulă, cineva mai întâi moare şi abia după 
aceea - eventual - i se înscrie numele pe frontonul unei universităţi. 

între timp, alţi membri ai elitei intelectuale îşi pierdeau slujbele, 
sursele de venit, libertatea, viaţa... 

Eliminarea dintr-o poziţie intelectuală de prestigiu (academician, 
profesor universitar...) însemna adesea un pas decisiv spre temniţă şi 
nu în puţine cazuri, date fiind condiţiile inumane de detenţie, spre 
moarte. An de an, intelectuali de prim-plan au pierit în închisoare: 

- în 1947, Traian Brăileanu, profesor universitar (la Cernăuţi şi în 
1940 la Bucureşti), ministru legionar al Educaţiei Naţionale; 

- în 1949, Radu Rosetti, membru al Academiei Române, ministru al 
Educaţiei Naţionale în 1941, arestat în august 1948 şi condamnat la doi 
ani de închisoare pentru faptul de a fi participat la guvernarea 
Antonescu; 

- în 1950, Alexandru Lapedatu, membru al Academiei Române, 
profesor la Universitatea din Cluj, ministru în guverne liberale; 
Gheorghe Cuza, profesor la Facultatea de Drept din laşi; Mihail 
Manoilescu, profesor de economie politică la Politehnica din Bucureşti, 
ministru în mai multe rânduri ; 

- în 1951, Istrate Micescu, profesor la Facultatea de Drept din 
Bucureşti, celebru avocat, ministru; Gheorghe Taşcă, profesor la 
Facultatea de Drept din Bucureşti şi la Academia Comercială; Anton 
Golopenţia, sociolog, colaborator apropiat al lui D. Guşti; 

- în 1952, Mircea Vulcănescu, filozof şi eseist, subsecretar de stat la 
Finanţe în guvernarea Antonescu; 

-în 1953, Gheorghe I. Brătianu, renumit istoric, lider liberal, profesor 
la Universitatea din laşi, apoi la Universitatea din Bucureşti, membru al 
Academiei Române; Nicolae Batzaria, scriitor şi publicist; 

-în 1954, Nicolae Davidescu, scriitor şi publicist; 

- în 1955, Alexandru Marcu, profesor de italiană la Universitatea din 
Bucureşti, subsecretar de stat la Propagandă în guvernarea Antonescu; 
Romulus Seişanu, ziarist; 

- în 1961, Radu Cioculescu, eseist şi traducător; Gheorghe Mânu, 
fizician, conferenţiar la Facultatea de Ştiinţe din Bucureşti, legionar; 

-în 1962, Constantin Gane, scriitor şi istoric, legionar. 

înşiruire, evident, incompletă, ca şi cea care urmează, cu nume ale 
celor care, trecând prin închisori, au avut şansa să şi iasă. Categoriile 
cele mai afectate sunt foştii academicieni, de la secţiile literară şi 
îndeosebi istorică, şi profesorii universitari, cu precădere cei de la Drept 
şi istoricii, domeniile cu mai mare deschidere spre politică şi ideologie; 
mulţi dintre cei în cauză fuseseră miniştri, parlamentari... în majoritatea 
cazurilor cariera lor publică constituind motivul arestării. 

Din vechea Academie Română, au trecut prin închisori Nichifor 
Crainic (între 1947 şi 1962), Ion Petrovici (condamnat la zece ani, ca 
ministru antonescian; între 1948 şi 1958), D. Caracostea, Silviu 
Dragomir, loan Lupaş, Ion Nistor şi Victor Slăvescu. Laolaltă cu cei 
menţionaţi mai înainte, morţi în detenţie: R. Rosetti, G.l. Brătianu şi Al. 
Lapedatu, un total de zece întemniţaţi, un sfert din efectivul Academiei 
(dintre care şase istorici). Printre profesorii universitari nemembri ai 
Academiei, istoricii sunt de asemenea bine reprezentaţi: CC. Giurescu 
(Întrel950 şi 1955), Ion Hudiţă (ca lider ţărănist, între 1947 şi 1955), T. 
Sauciuc-Săveanu, Victor Papacostea. Mulţi profesori de la Facultăţile de 
Drept: Emil Haţieganu, George Fotino, Gh. Leon, Gheorghe Strat, Ion V. 
Gruia, Ion Finţescu... Ajunge în închisoare şi Florian Ştefănescu-Goangă. 
Şi Ion Răducanu, fost rector la Academia comercială. Şi Traian Herseni, 
bine-cunoscut ca sociolog, dar şi ca legionar. Şi Ernest Bernea. Şi 
Gheorghe Zâne, profesor de economie politică la Universitatea din laşi, 
apoi la Politehnica din Bucureşti, deputat naţional-ţărănist în 1946, 
arestat pentru scurt timp în 1947, apoi pentru aproape doi ani în 1952- 
1953. Şi Alice Voinescu, cu 19 luni de închisoare în 1951 -1952, urmate 
de doi ani de domiciliu obligatoriu. Anton Dumitriu, arestat în 1948, e 
condamnat în 1949 la 11 ani de închisoare pentru "gestiune 
frauduloasă" la Creditul Minier: nu-i priise până la urmă asocierea cu 
liberalii tătărescieni. E eliberat în 1954. 453 Perioada întemniţărilor 
masive e între 1950 şi 1955, majoritatea celor pomeniţi fiind eliberaţi la 
capătul acestui interval. Un caz mai special este al lui Nicolae 

Mărgineanu, conferenţiar de psihologie la Universitatea din Cluj; nu 
făcuse politică, dar, date fiind conexiunile sale americane (avusese o 
bursă de cercetare în Statele Unite), se lansase "prea mult" în această 
direcţie după 1944, fiind şi vicepreşedinte al Asociaţiei Româno- 
Americane (în timp ce persoanele avizate se orientau mai curând spre 
ARLUS): "filoamericanismul" i-a adus nu mai puţin de 16 ani de 
detenţie, din 1948 până în 1964. Constantin Motăş, înscris la socialişti, 
şi partizan al lui Constantin Titel Petrescu, efemer academician în 1948, 
arestat în 1949 şi condamnat la 20 de ani, rămâne în detenţie până în 
1956. 454 Şi Petre Ţuţea a fost închis vreme de mulţi ani: între 1948 şi 
1953 şi, din nou, între 1956 şi 1964. Un record al întemniţării îi revine 
poetului Radu Gyr (evident, pentru militantismul lui legionar): din 1945 
până în 1956 şi, din nou, între 1958 şi 1963. Să-I reamintim şi pe 
Nicolae Carandino, unul dintre ziariştii remarcabili ai generaţiei lui; 
căzut în capcana de la Tămădău (tentativa unor lideri ţărănişti, în 
frunte cu I. Mihalache de a evada în Occident, în iulie 1947), 
condamnat la şase ani, a efectuat în realitate nouă ani de detenţie, 
urmaţi de alţi opt ani de domiciliu obligatoriu în Bărăgan. 455 

Două sfârşituri tragice în 1948 ale unor oameni care, dacă ar mai fi 
trăit, e greu de crezut că ar fi scăpat de închisoare. Foarte bolnav şi 
hărţuit de autorităţi, îşi încheie existenţa, la doar 56 de ani, Grigore T. 
Popa, mare medic şi democrat idealist. Iar Dragoş Protopopescu, ca şi 
G.T. Popa, dat afară din facultate, se sinucide pentru a evita calvarul 
care îl aştepta; în 1951 i se pregăteşte un proces pentru "crime de 
război" (de fapt pentru activitatea lui legionară); cu greu autorităţile se 
dumiresc că virtualul inculpat era deja în altă lume. 456 

Dacă o profesie mai putea proteja pe cineva, aceasta era slavistica. 
A fost şansa lui P.P. Panaitescu, pe care l-ar fi aşteptat altminteri ani 
lungi de detenţie. Legionar, desigur, şi încă de prim-plan, dar şi, 
incontestabil, slavistul de cea mai mare anvergură. L-a salvat 
preocuparea lui Roller de a reaşeza istoria pe baza trainică a legăturilor 
slavo-române (Roller se servea de el "să-i transcrie documente slave 
vechi româneşti. îl folosea ca rob" 457 ). Nu începuse totuşi prea bine: 
spre sfârşitul anului 1944 fusese internat la Jilava, apoi transferat în 

lagărul de la Caracal, unde a rămas până în august 1945. In lagăr fiind, 
s-a remarcat prin propunerea unei apropieri între legionari şi comunişti. 
După aceea n-a mai cunoscut închisoarea decât pentru o scurtă 
perioadă, din decembrie 1956 până în martie 1957, fiind anchetat 
pentru "omisiune de denunţ" (un legionar îi făcuse propuneri suspecte). 
A lucrat între 1946 şi 1948 la Muzeul Româno-Rus, iar din 1948 la 
Institutul de Istorie (nevoit iniţial să semneze sub alt nume; în cele din 
urmă, ca cercetător principal). 458 Era nevoie şi de un arheolog de talia 
lui Vladimir Dumitrescu, şi el printre fruntaşii legionari. Nu a putut 
totuşi evita trei ani de închisoare, între 1952 şi 1955; Roller a intervenit 
pentru eliberarea lui, adresându-se direct ministrului de Interne 
Alexandru Drăghici printr-o scrisoare în care lăuda meritele 
arheologului. Imediat după eliberare a fot numit şef de secţie la 
Institutul de Arheologie. 459 

Doi dintre cei mai vizibili intelectuali ai vechiului regim au pierdut 
totul, dar cel puţin n-au ajuns la închisoare: Constantin Rădulescu- 
Motru şi Dimitrie Guşti. îi va fi ajutat cât de cât ceea ce mai rămăsese 
(se vede, nu prea mult!) din prestigiul lor de şefi de şcoală şi din 
vechiul lor sistem de relaţii. C. Rădulescu-Motru fusese în raporturi 
apropiate cu CI. Parhon (şi acesta a continuat efectiv să-l susţină cât 
putea şi el). Printre discipolii lui D. Guşti figurau nume "revoluţionare", 
ca Gh. Vlădescu-Răcoasa sau Miron Constantinescu, cel din urmă 
ocupând funcţii de prim rang în anii dintâi ai regimului comunist. Lui 
Rădulescu-Motru i se confiscă în 1949 proprietatea şi conacul de la 
Butoieşti (judeţul Mehedinţi), unde locuise tot mai des în ultimii ani; are 
domiciliu obligatoriu în Bucureşti. Un an mai târziu i se suprimă pensia. 
Guşti rămâne şi el fără pensie. în 1950 este dat afară din casă, fără să 
poată lua nimic cu el (doar "haine, un pat, o masă şi trei scaune"; 
printre lucrurile lăsate în urmă, o bibliotecă cu 22.000 de volume), fiind 
nevoit să se mute provizoriu într-o locuinţă mizeră la margine de oraş 
("o cameră fără lumină, fără apă, cu ferestrele şi uşa care nu se 
închideau, cu closetul în curte..."). Până la urmă, un fost elev îi pune la 
dispoziţie o cameră. Abia în 1955 i se oferă o pensie şi primeşte, în 
sfârşit, o locuinţă cu două camere (solicitase trei camere, cerere, se 
vede, exagerată). Oricum, îi mulţumeşte fostului său student Miron 
Constantinescu pentru sprijinul dat. Câtă generozitate, într-adevăr! 
Reuşeşte să-şi recupereze şi o parte din cărţi. Va profita însă prea puţin 
de noul său "confort": moare după doar câteva luni. 460 Tot cam atunci, 

Rădulescu-Motru obţine un modest post de cercetător la Institutul de 
Psihologie; se apropia de 90 de ani şi acum, vrând-nevrând, face 
exerciţii de adaptare marxistă. Se va fi gândit, aşa cum îi străfulgerase 
o clipă ideea, că mai bine se făcea comunist îndată după 23 august? Se 
va fi gândit şi Guşti că, totuşi, mai bine rămânea în America? 

Dacă e să găsim o scuză comuniştilor, ar fi de spus că nici între ei nu 
se comportau mai elegant: orice lovitură era permisă. Cu profilul lor 
predominant muncitoresc, faţă de condiţia intelectuală n-aveau o 
tandreţe deosebită. Dincolo de detalii, tragedia lui Lucreţiu Pătrăşcanu 
este aceea a unui comunist "diferit" şi perceput ca atare. Provenit dintr- 
o familie intelectuală de origine boierească (tatăl: D.D. Pătrăşcanu, 
profesor de istorie şi om politic, unul dintre "germanofilii" din Primul 
Război Mondial), licenţiat în Drept, doctor în ştiinţe economice, autor al 
mai multor cărţi, ajuns în cele din urmă profesor la Drept, Lucreţiu 
Pătrăşcanu apărea ca un izolat printre tovarăşii săi de la vârful 
partidului. Demis în 1948 din funcţia de ministru al Justiţiei, pe care o 
ocupa din 1944 (fusese cel dintâi ministru comunist), arestat, e judecat 
abia în 1953 pe baza unor acuzaţii fabricate, condamnat la moarte şi 
executat. Cu el cad şi alţi intelectuali, condamnaţi la ani mulţi de 
temniţă: inefabilul Belu Zilber, vechi comunist, inteligent, dar mitoman 
în cel mai înalt grad, folcloristul Harry Brauner, pictoriţa Lena 
Constante... Independent de cazul Pătrăşcanu, e arestat şi cumnatul 
său, Petre Pandrea, vajnicul apărător al comuniştilor înainte de 1944, 
ca avocat şi ziarist; primea acum răsplata pentru serviciile aduse. A fost 
"uitat" într-o celulă aproape cinci ani, de la începutul lui 1948 până spre 
sfârşitul lui 1953; nici el, nici cei care l-au închis n-au înţeles prea bine 
ce căutase acolo. 461 

Vine şi rândul lui George Ivaşcu. Jocul lui dublu din anii războiului 
(chiar dacă sub pseudonim) nu putea rămâne ignorat. După 1944, 
ajunsese director în Ministerul Informaţiilor (la Direcţia Presei, în 1947- 
1948). De aici e dat afară în 1948 şi numit director al Muzeului"Nicolae 
Bălcescu". I se fac frumoase caracterizări oficiale: "om fără caracter, 
perfid deşi întotdeauna e cu zâmbetul pe buze şi vorba mieroasă". 
"Ivaşcu este o lichea", afirmă şi Grigore Preoteasa. în consecinţă, "un 
om periculos". Arestat în 1950, pentru "crime contra păcii" în al Doilea 
Război Mondial, e condamnat la 5 ani, fiind achitat în 1954. 462 Face şi el 
cunoştinţă cu închisoarea, timp de câţiva ani. La eliberare - în 
impecabilă logică comunistă! - e numit redactor-şef la Contemporanul 
şi puţin mai târziu profesor la Universitatea din Bucureşti, şef al 
Catedrei de istoria literaturii române. 



461 Cu privire la Lucreţiu Pătrăşcanu şi la cazurile conexe: Lavinia Betea, 
Lucreţiu Pătrăşcanu. Moartea unui lider comunist, Humanitas, Bucureşti, 2001. 

462 ANR-ANIC, F 95, microfilme, dosarul G. Ivaşcu, rola 908 (cadrele 366-367); 
ACNSAS, G. Ivaşcu, 1 258063, voi. 1. 



Vechea elită intelectuală se angajase într-un proces radical de 
polarizare. Calea de mijloc devenea tot mai puţin practicabilă. Cu alte 
cuvinte (exagerând în oarecare măsură, dar nu prea mult): ori 
Academia, ori puşcăria! Regimul nu se orienta după formula moderată: 
"Cine nu e împotriva noastră e cu noi", ci după principiul răsturnat 
potrivit căruia "cine nu e cu noi e împotriva noastră". Judecata morală 
asupra colaboraţionismului din epocă trebuie să ţină seama de această 
realitate. Neutralitatea era uşor asimilată cu adversitatea. Un 
intelectual "neutru" n-avea nici o şansă să rămână la o catedră 
universitară şi nici să continue să publice. Fiind însă de la bun început 
suspectat, avea o "şansă" apreciabilă, la cea mai mică remarcă 
"denigratoare" pe care ar fi auzit-o cine nu trebuia, să ajungă la 
închisoare sau la Canal. Fără a căuta scuze celor care au făcut exces de 
zel (un Ralea, un Călinescu...), fapt este că mulţi au căutat să-şi salveze 
poziţia profesională şi propria viaţă, a lor şi a familiilor. Şi au intrat 
astfel în categoria privilegiaţilor, fiindcă la nivelul intelectual înalt nu 
mai existau decât privilegiaţi şi persecutaţi. Şi privilegiaţii erau însă 
ţinuţi în alertă: criticaţi periodic, siliţi la autocritică, aveau şi ei sabia lui 
Damocles deasupra capului - cu atât mai mult cu cât erau doar 
intelectuali, pătrunşi nu chiar până la capăt de conştiinţa proletară. 
Regimul îşi răsplătea generos intelectualii de vârf: la fel de bine cum 
înţelegea, prin contrast, să-i zdrobească pe intelectualii repudiaţi. Pe 
lângă salarii ridicate şi colaborări la ziare şi reviste generos 
remunerate, se adăugau pentru cei merituoşi şi râvnitele "premii de 
stat": clasa I, 25.000 lei (după reforma monetară din 1952, de raportat 
la un salariu mediu mai mic de 10.000 de lei anual), clasa a ll-a, 15.000 
lei; clasa a lll-a, 7.500 lei. Pentru anii 1950 şi 1951 (premii atribuite în 
1952), mai mulţi academicieni au încasat premiul cel mare: Elie Carafoli 
şi Caius lacob, pentru ştiinţele fizico-matematice, Radu Cernătescu şi 
Gh. Spacu, pentru ştiinţele chimice, M i hai I Ciucă, Ştefan Nicolau şi N. 
Hortolomei, pentru ştiinţe medicale, şi aşa mai departe. Nu e în discuţie 
dacă le meritau sau nu, ci faptul că, în acelaşi moment, Gheorghe 
Brătianu se sfârşea încetul cu încetul în închisoare, iar D. Guşti 
rămăsese fără casă şi fără pensie. în domeniul literaturii, "meritele" 
sunt mai evidente. Petru Dumitriu obţinea "clasa I" pentru romanul 
Drum fără pulbere, imn de glorie înălţat Canalului Dunăre-Marea 
Neagră (fără consemnarea "detaliului" că acesta a fost săpat de 
deţinuţii politici, cu preţul vieţii multora dintre ei). La poezie, premiile 
"clasa I " reveneau lui Mihai Beniuc şi lui Dan Deşliu, ultimul dintre ei, 
tânăra revelaţie a literaturii "realist-socialiste". Şi aşa mai departe... 463 
S-a păstrat tabelul cu veniturile din drepturi de autor ale 



463 "Decernarea Premiului de Stat al R.P.R. şi atribuirea titlului de Laureat al 
Premiului de Stat al R.P.R. pentru lucrările efectuate în anii 1950 şi 1951", în 
Scânteia, 25 noiembrie 1952. 



"academicianului Cezar Petrescu", pe anul 1955: suma totală este de 
224.882 lei; echivalentă cam cu zece venituri anuale ale unui profesor 
universitar şi cu vreo 30, să spunem, de salarii medii anuale. 464 Cu 
siguranţă, mult mai bine decât dat afară din casă sau internat după 
zăbrele. 

Chiar în momentul în care monarhia se preface în republică, se 
petrec schimbări şi la Societatea Scriitorilor Români; aceasta îşi 
modifică numele în Societatea Scriitorilor din România (eliminând 
conotaţia etnică) un an mai târziu, în martie 1949, îşi va spune Uniunea 
Scriitorilor din Republica Populară Română. Socotit prea instabil, Victor 
Eftimiu îi cedează fotoliul prezidenţial lui Zaharia Stancu. în 1950, intrat 
într-o dizgraţie pasageră (va recupera însă repede), Zaharia Stancu e şi 
el înlocuit cu veşnic tânărul şi disponibilul Mihail Sadoveanu. Oricum, 
începând din 1948, un lucru e sigur: de acum înainte, literatura nu se 
mai poate face oricum, trebuie să se înscrie în tiparele "realismului 
socialist", axată pe "lupta de clasă" şi pătrunsă de spirit revoluţionar. 
Iniţial, se dă cu barda fără menaj amente. Probă, această interpretare a 
lui Vasile Alecsandri: "El aparţinea clasei exploatatoare şi nu a fost 
progresist decât atâta timp cât interesele acesteia nu erau 
fundamental ameninţate. [...] Şovinismul dramaturgiei sale şi falsul 
patriotism din epoca monarhiei burghezo-moşiereşti sunt profund 
reacţionare." 465 

Cu o asemenea strategie, praful s-ar fi ales din întreaga literatură 
română. Se preferă o reglare a tirului: recuperarea clasicilor, şi nu 
demolarea lor, cu preţul (ce mai conta!) al unor nemărginite deformări. 
Aşa se întâmplă şi cu Eminescu, comemorat, cu mare pompă, în 
ianuarie 1950, la o sută de ani de la naştere: poetul, de felul lui 
naţionalist şi reacţionar, e anexat ideologiei internaţionaliste şi 
revoluţionare. 466 Celor în viaţă li se spune însă verde-n faţă ce nu mai 
merge în opera lor (exceptându-i pe "intangibili": Sadoveanu, în proză, 
Toma, în poezie). Cezar Petrescu, scriitor apreciat de regim - dar 
tocmai de aceea ajutat să-şi depăşească insuficienţele -, îşi află un 



464 Biblioteca Academiei Române, manuscrise, arhiva Cezar Petrescu, IX 2 varia 

465 Al. I. Ştefănescu, "Naţionalismul lui V. Alecsandri", în Contemporanul, 4 iunie 

466 Sărbătorirea centenarului lui Eminescu e relatată cu umor (negru) de Pericle 
Martinescu în jurnalul său: 7 ani cât 70, Editura Vitruviu, Bucureşti, 1997, pp. 
107-112 (15 ianuarie 1950). S-a remarcat Sadoveanu care a ţinut un lung 
discurs, "reproducând, de fapt, versuri sau poeme întregi din opera poetului, 
fără legătură între ele, fără comentarii, fără consideraţii personale" (aş zice, 
tipic pentru Sadoveanu!). Toţi delegaţii străini (din ţările comuniste) şi-au 
încheiat intervenţiile cu sloganuri privitoare la lupta pentru pace şi la prietenia 
cu Uniunea Sovietică, teme, evident, foarte strâns legate de opera lui 
Eminescu. 



critic sever în persoana lui O. Crohmălniceanu, care îi reproşează 
"ocolirea luptei de clasă", pe şleau spus, "o înţelegere înapoiată a 
evoluţiei societăţii". 467 Bunul exemplu de literatură e dat de însuşi 
Zaharia Stancu, cu romanul Desculţ, primit entuziast de critica oficială 
(adică de singura critică existentă): evocare - cu falsurile de rigoare - a 
vieţii de mizerie a ţărănimii sub vechiul regim. Neaşteptat de bine (date 
fiind dificultăţile iniţiale de adaptare) se descurcă Camil Petrescu. Ce 
alegere putea fi mai bună decât drama Bălcescu: la o sută de ani de la 
revoluţia din 1848, sărbătorită în 1948 şi considerată premergătoare a 
transformărilor revoluţionare din acest ultim an, şi cu aşezarea lui 
Nicolae Bălcescu, în calitatea lui de precursor revoluţionar, în locul cel 
mai de sus al panteonului istoric românesc. Cum însă Camil Petrescu 
nu putea uita de sine, dă comuniştilor partea lor, dar îşi rezervă propria 
parte. Personaj excepţional, având mereu dreptate împotriva tuturor, 
Bălcescu e el: Camil Petrescu. Identificare explicită în finalul piesei, prin 
vorbele eroului muribund: "Va şti un scriitor din neamul meu... într-o 
zi... peste un veac. Va şti clipa asta... cum a fost." Nu putea rămâne 
dator literaturii revoluţionare nici M iha il Sadoveanu; trebuia să-şi 
onoreze statutul său oficial de prim-scriitor al ţării. Rezultatul, în 1949, 
e Mitrea Cocor, povestea unui ţăran sărac şi asuprit care străbate 
drumul iniţiatic al limpezirii ideologice şi angajamentului revoluţionar; 
romanul e conceput atât de schematic şi scris atât de debil, încât nu e 
de mirare că a circulat zvonul potrivit căruia adevăratul autor n-ar fi 
fost Sadoveanu (deşi, dintotdeauna, pe lângă capodopere, scriitorul, cu 
masiva lui industrie de carte, dăduse şi texte de mâna a doua). Oricum, 
romanul a fost declarat epocal şi etichetat drept primă creaţie realist- 
socialistă din literatura română. 

în câţiva ani, realismul socialist capătă consistenţă. Sunt şi mulţi 
autori foarte tineri care se afirmă, tocmai fiindcă nu era prea greu: 
ideologia ţinea loc şi de estetică. Printre ei, poetul Dan Deşliu, cu o 
problematică muncitoresc-ţărănesc-revoluţionară, tratată în versuri 
facile, şi prozatorul Petru Dumitriu, specializat în confruntări violente de 
clasă. Dacă vrem o ierarhie oficială, ne-o comunică Leonte Răutu, autor 
al unui bilanţ publicat în februarie 1954. 468 Ideologul înşiră vreo două 
duzini de scriitori "merituoşi". Primul e clasicul în viaţă M. Sadoveanu, 
urmat (după un criteriu literar sui generis) "de vechi participanţi la 
lupta antifascistă", care sunt A. Toma şi Geo Bogza, apoi şi de alţii, 
intraţi de mult în istoria literaturii române: Cezar Petrescu, Camil 
Petrescu, Victor Eftimiu (nu e pomenit G. Călinescu). După aceea, la 
rând, sunt evidenţiaţi: Mihail Davidoglu, autor de piese cu acţiune 



467 O. Crohmălniceanu, "Ocolirea luptei de clasă în romanul d-lui Cezar 

468 Leonte Răutu, "Dezvoltarea literaturii în Republica Populară Română", în 

industrială şi muncitorească; Eusebiu Camilar, poeta Măria Banuş, şi 
mai mult decât uitaţii astăzi Ion Istrate şi Aurel Mihale, puşi de-a valma 
pentru evocarea transformării socialiste a agriculturii; Lucia Demetrius, 
pentru aducerea pe scenă a problematicii tinerilor intelectuali; deja 
amintitul Petru Dumitriu; poeţii Mihai Beniuc, Eugen Jebeleanu, Dan 
Deşliu, Veronica Porumbacu, Cicerone Theodorescu, Eugen Frunză; la 
"evocarea trecutului de luptă", revine Sadoveanu cu romanul istoric 
Nicoară Potcoavă, alături de Camil Petrescu, înglodat definitiv în 
biografia lui Bălcescu, detaliată în interminabilul (şi neterminatul) 
roman Un om între oameni, urmaţi de Alexandru Jar, autor de romane 
cu ilegalişti, şi de Zaharia Stancu, demascator al regimului burghezo- 
moşieresc; şi, în sfârşit, literatura satirică, ilustrată de Aurel Baranga şi 
Marcel Breslaşu. O literatură nouă, cu mulţi oameni noi şi cu câţiva mai 
puţin noi, dar trecuţi şi ei printr-un proces de înnoire. 

Şi artele plastice intră în zodia realismului socialist. 469 Ceea ce se 
exprimă prin îmbinarea unui academism împins la extrem cu o 
tematică"revoluţionară" (potrivit modelului sovietic). Sunt reprezentaţi 
luptători comunişti, muncitori în fabrică, ţărani pe ogoare... Mai mulţi 
dintre pictorii şi sculptorii cu reputaţie vor fi recuperaţi, făcând, se 
înţelege, concesiile de rigoare, unii de la bun început, alţii pe parcurs. 
Reales în 1948 în noua academie, Gheorghe Petraşcu nu mai are timp 
să devină realist-socialist, fiindcă moare un an mai târziu. Dintre pictorii 
vechi, cei mai agreaţi de regim în anii '50 sunt Jean Al. Steriadi 
(membru al Academiei din 1948), Camil Ressu (academician în 1955) şi 
losif Iser (ales la Academie tot în 1955), toţi trei distinşi şi cu titlul de 
"artişti ai poporului". Alţii sunt acceptaţi ceva mai târziu, şi cu destule 
rezerve. Lui Theodor Pallady i se reproşează "nota de aristocratism" şi 
faptul că nu pune pe pânzele lui "sentimente, situaţii şi conflicte 
majore" (ar fi putut lua exemplu de la Ressu, autor al unui tabou, 
frecvent reprodus, intitulat Semnarea Apelului pentru pace, dar Pallady 
se încăpăţâna să picteze naturi moarte "aristocratice"). Francisc Şirato, 
şi el, e criticat pentru a fi ocolit marile probleme contemporane. Dintre 
cei de vârstă medie, foarte apreciaţi ajung să fie Corneliu Baba şi 
Alexandru Ciucurencu. Apar mai cu seamă o grămadă de tineri, 
necunoscuţi înainte şi repede uitaţi, care tratează cu entuziasm facil 
subiectele momentului. Toate producţiile arată la fel, parcă ar fi opera 
unuia singur. Cel mai faimos a devenit G. Miklossy, şi asta pentru un 
singur tablou (dar ce tablou!): compoziţia Griviţa 1933, scena supremă 
a mitologiei proletare româneşti. în mod ironic, un salt încă mai mare 

decât pictorii "burghezi" (care, de bine, de rău, pictau "realist"), au 
trebuit să-l facă spre realismul socialist artiştii apropiaţi în perioada 
interbelică de Partidul Comunist, practicând pe atunci o artă de 
avangardă, asortată (li se părea) convingerilor lor politice. Li se 
pretindea să renunţe la avangardă pentru a desena cuminte, ca la 
şcoală. E cazul suprarealistului Jules Perahim, care acum îi pictează 
foarte "realist" pe Horia şi pe Lenin. Sau al lui M.H. Maxy 470 , cu o pictură 
anterioară combinând modalităţi cubiste, abstracţioniste şi 
expresioniste, aspru admonestat de ideologii culturali în 1948, ceea ce 
nu-l împiedică să fie între 1948 şi 1950 preşedinte al sindicatului 
artiştilor plastici, iar din 1950 director al Muzeului de Artă al R.P.R.; 
oricum, îşi schimbă complet stilul şi e înduioşător să-l vezi pe 
avangardistul de altădată pictând ascultător scene cu muncitori şi... 
pescari. în ce priveşte sculptura, se ataşează realismului socialist, 
dintre cei vârstnici, Ion Jalea şi Cornel Medrea, iar din generaţia 
mijlocie, şi în chip mai radical, Constantin Baraschi şi Boris Caragea. 
Baraschi e poate exemplul cel mai bun (sau cel mai rău) de combinare 
a unui clasicism destul de plat cu temele puternic ideologizate ale 
momentului, precum o arată monumentul eroilor sovietici (pe care s-a 
grăbit să-l execute încă în 1945) sau basorelieful Eliberarea (se 
înţelege, eliberarea ţării de căre Armata Roşie). 

Odată cu instalarea deplină a controlului comunist asupra ţării, 
creşte şi influenţa, şi puterea de decizie ale acelor ideologi şi 
intelectuali evrei pe care i-am văzut deja în plină ascensiune în cursul 
anului 1947. în 1955, 10% dintre membrii nomenclaturii de partid erau 
evrei - de raportat la o populaţie evreiască reprezentând circa 2% din 
numărul locuitorilor ţării (dar, cum am mai spus, raportarea efectivă 
trebuie făcută la vechiul nucleu comunist). Procentul evreilor depăşea 
însă cu mult această medie la secţiile de propagandă şi agitaţie, ştiinţă 
şi cultură, unde oscila aproximativ între 20 şi 30%. Iar în conducerea 
presei, din 39 de cadre, 29 erau evrei! 471 Un tabel întocmit în 
decembrie 1949 de Secţia de Propagandă şi Agitaţie a Partidului 
Comunist Român dădea un procent şi mai ridicat. Cei 61 de activişti se 
împărţeau astfel: 32 români, 22 evrei, 6 maghiari şi un rus. 472 Ponderea 
evreilor era, aşadar, de 36%. Mai semnificativ decât numărul e însă 
faptul că le reveneau principalele funcţii de decizie în materie de 
ideologie şi propagandă, ceea ce însemna de fapt controlul activităţilor 
intelectuale în ansamblul lor. Numărul unu în acest sector era losif 



470 Despre "cazul Maxy": Cristian Vasile, Literatura şi artele în România 
comunistă, 1948-1953, Humanitas, Bucureşti, 2010, pp. 139-142 

471 Liviu Rotman, Evreii din România în perioada comunistă, 1944-1965, op. 
cit., p. 152. 

472 ANR-ANIC, Fond CC al PCR, Secţia Propagandă şi Agitaţie, 51/1949, ff. 115- 
116. 



Chişinevschi, numărul doi, Leonte Răutu, numărul trei, Mihail Roller. 
Ştiinţele sociale erau, desigur, mai sensibile decât celelalte. La 
marxism-leninism, tonul îl dădea Leonte Răutu, în istorie, Mihail Roller. 
Literatura era îndrumată de Nicolae Moraru şi Ion Vitner şi, în genere, 
criticii literari cu cea mai mare autoritate erau evrei: Ovid 
Crohmălniceanu, Silvian losifescu... Când apare revista Flacăra 
("săptămânal de artă şi cultură al uniunii sindicatelor de artişti, scriitori, 
ziarişti"), în primele zile ale anului 1948, articolul programatic îi 
aparţine lui N. Moraru, iar în chenar sunt înşiraţi colaboratorii numărului 
respectiv: Măria Banuş, Radu Bogdan, Radu Boureanu, Marcel Breslaşu, 
Nina Cassian, Geo Dumitrescu, Eugen Jebeleanu, Petre losif, S.l. 
Leuşeva, Eugen B. Marian, N. Moraru, A. Mendelsohn, M. Novicov, Petre 
Solomon. Din 14, 9 sunt evrei (până la urmă 10, fiindcă nu apare în 
chenar numele lui Aurel Baranga, prezent şi el în revistă), şi doar 3 
români "etnici", adăugându-li-se o colaboratoare sovietică şi un 
"român-rus" (M. Novicov). 473 E o proporţie care nu se mai regăseşte 
chiar la asemenea cote; dar se poate aprecia ponderea colaboratorilor 
evrei - fără a recurge la o numărătoare propriu-zisă - cam la jumătate 
din totalul semnăturilor în reviste cu profil cultural şi ideologic, precum 
Contemporanul sau Flacăra, în 1948 şi în anii imediat următori. 
Importanţa lor se arată şi mai mare prin autoritatea specială a unora. în 
articolulbilanţ, deja citat, al lui Leonte Răutu, privitor la literatura 
recentă, din 23 de scriitori menţionaţi (lăsând la o parte trei autori 
maghiari), şapte sunt evrei, aşadar aproape o treime (A. Toma, Mihail 
Davidoglu, Măria Banuş, Veronica Porumbacu, Alexandru Jar, Aurel 
Baranga, Marcel Breslaşu). în artele plastice, Jules Perahim şi M.H. 
Maxy au tot felul de funcţii reprezentative, în timp ce, în muzică, 
"vioara întâi" este Matei Socor, preşedinte al Uniunii Compozitorilor (din 
1949) şi, printre altele, autor al Imnului de Stat al R.P.R. (pe un text 
adaptat după versurile lui A. Toma). Suprareprezentarea se constată şi 
în facultăţi, îndeosebi în cele cu tentă ideologică mai pronunţată şi, 
pentru început, în mai mare măsură la nivelul conferenţiarilor (dintre 
care mai mulţi vor deveni profesori în anii următori). în 1950, la 
Facultatea de Filologie a Universităţii din Bucureşti, Alexandru Graur şi 
Ion Vitner se numără printre cei zece profesori, iar din cei 15 
conferenţiari sunt evrei aproape jumătate (dintre ei: lingvistul Jacques 
Byck, criticii şi istoricii literari Ovid Crohmălniceanu, Silvian losifescu, 
Paul Comea). 474 Printre conferenţiari, mai apoi profesor şi şef de 
catedră, figurează şi Mihail Novicov, rus basarabean, activist comunist 
din anii '30, arestat şi condamnat la mai mulţi ani de închisoare 475 , cu 
studii universitare de matematică, dar ajuns până la urmă o 

"autoritate" în materie de literatură, mai cu seamă de ideologie literară. 
Cariera lui, similară cu a mai multora dintre evreii menţionaţi, indică 
faptul că nu se căutau evrei cu orice preţ, ci persoane corespunzătoare 
unei anumite tipologii (intelectuali devotaţi partidului şi detaşaţi de 
cultura românească tradiţională). Tipologia aceasta era mai frecvent 
reprezentată printre evrei, însă ceea ce prima era tipologia şi nu 
"evreitatea" în sine. Dovadă, tratamentul rezervat evreilor sionişti, 
supuşi unei drastice persecuţii începând din 1950; au loc un şir de 
procese, cel mai amplu, cu 110 acuzaţi, început în martie 1954; printre 
cei care au suferit ani de temniţă s-a aflat şi Abraham Leib Zissu, cel 
mai activ şi mai influent, încă din perioada interbelică, dintre militanţii 
sionişti. 476 

Vechii intelectuali care au jucat cartea comunistă s-au trezit într-o 
lume deloc asemănătoare cu cea pe care şi-ar fi dorit-o. Jurnale 
personale şi rapoarte ale poliţiei politice vădesc o stare răspândită de 
insatisfacţie. Aleseseră drumul acesta fie dintr-un calcul pragmatic, fie 
din autentice convingeri de stânga, fie din aceste raţiuni combinate. îşi 
făcuseră se vede iluzia că libertatea, refuzată adversarilor politici, nu 
avea să dispară cu totul, continuând să garanteze o oarecare 
diversitate de gândire şi exprimare, cel puţin în tabăra "democratică". 
Acum se trezeau prizonieri ai propriei lor opţiuni şi ai unor triste 
privilegii. 

Gala Galaction e răsplătit de regim cu tot felul de onoruri. Le 
acceptă. Are o relaţie apropiată cu mulţi dintre mai-marii zilei. După ce 
fusese membru al parlamentului falsificat din 1946, se lasă ales 
deputat şi în Marea Adunare Naţională, în martie 1948. Ţine, la ocazii, 
discursuri convenţionale. Şi, în acest timp, în jurnalul său intim se 
războieşte cât poate cu regimul comunist! Deplânge mai presus de 
orice anularea libertăţilor: "Azi se împlineşte un an de când statul 
român şi-a pus pe cap cuşma roşie republicană. Nu m-a zguduit 
abolirea monarhiei şi nu mă exaltează instaurarea republicii. Regret 
numai unele libertăţi şi latitudini pe care regimul republican de azi nu le 
mai îngăduieşte. Şi regret, cu deosebire, intoleranţa crescândă pe care 
fiii lui Marx, Lenin şi Stalin o manifestează faţă de convingerile 
religioase. în lumea superioară pe care am dorit-o totdeauna şi de dorul 
căreia am scris multe pagini naive, prigoana intelectuală şi surghiunul 
religios erau de negândit." 477 Deşi cleric ortodox, e indignat de 
desfiinţarea bisericii greco-catolice, după cum ia partea evreilor sionişti 
persecutaţi de "fraţii" lor comunişti (toate, desigur, în secretul jurnalului 
!). Un singur gest public, dar discret şi trecut neobservat: părăseşte 

sala Parlamentului atunci când se votează introducerea pedepsei cu 
moartea. Complice al comuniştilor, patriarhul lustinian e caracterizat 
drept "omul nenorocit care s-a dat rob celor fără de Dumnezeu". 478 
Strategiile rusificării îl umplu de indignare: "Biruitorii, sub mii de chipuri 
unele mai ipocrite, altele mai brutale se străduiesc să se înfigă în ţara şi 
în sufletul românesc. Cât de ironic, cât de mincinos răsună glasurile 
celor plătiţi să ne dezromânizeze. Fireşte, trebuie să învăţăm ruseşte, 
să admirăm pe Miciurin, să ne extaziem în faţa «civilizaţiei» sovietice, 
să ne îmbrăcăm în uniforme muscăleşti şi să înnebunim de entuziasm 
când oratorii «progresişti» pronunţă numele lui Stalin." 479 De la o 
pagină a jurnalului la alta, revolta lui Gala Galaction sporeşte. Nu mai 
suportă denigrarea culturii "burgheze", este uluit să vadă cum 
proprietarii sunt daţi afară din casele lor... Interesant dublu profil - de-a 
dreptul orwellian - al unui personaj public aparent cât se poate de 
conformist. 

Miron Radu Paraschivescu aşteptase minuni de la comunism. 
Dezamăgirea şi indignarea îi sunt pe măsură. Ar fi dorit "păstrarea şi 
salvarea spiritului revoluţionar", ceea ce "fără negaţie nici nu se poate 
concepe". Aşadar, "conştiinţa libertăţii de expresie personală, de gust 
personal, de discuţie şi polemică, într-un cuvânt, de creaţie a ceva viu 
şi autentic, nedirijat, neforţat, neimpus ... " Doamne, chiar crezuse că 
aşa va fi comunismul? "Care ar avea, cel puţin la noi în România, 
libertatea de-a spune ce crede, libertatea de-a satiriza şi biciui stările 
de la noi? Ar însemna să-şi pună singur capul pe tăietor." Şi o decizie 
personală: "Trebuie să-mi organizez temeinic rezistenţa în faţa valului 
de cretinism opresor care bate de la Răsărit [...] N-am ce să caut în 
concertul dezolant al literaturii noastre de azi." 480 

Jurnalul lui Pericle Martinescu e una dintre cele mai oneste şi mai 
libere surse "intime". Făcuse şi el necesarele concesii. Dar, în 1950, 
este exclus din partid şi nevoit, în consecinţă, să plece şi de la Direcţia 
Presei, lată-i comentariul: "Aceasta a însemnat o eliberare, iar felul cum 
s-a desfăşurat «verificarea» şi concluziile pe care le-am tras în cursul ei 
m-au convins odată mai mult că un om cinstit, cu un pic de demnitate, 
hotărât să privească adevărul în faţă, nu poate să fie membru al PMR, 
nu poate să fie comunist. Comunismul şi demnitatea umană, 
comunismul şi adevărul, comunismul şi sinceritatea - sunt noţiuni care 
se exclud." 481 Pe acest ton, Jurnalul continuă până la sfârşitul lunii 
februarie 1954, când, mărturiseşte autorul, l-a cuprins frica de a mai 

scrie, aşa încât a ascuns ceea ce scrisese şi n-a reluat însemnările 
decât zece ani mai târziu, în 1964. 

Oficial, profesorii Universităţii din Cluj Emil Petrovici şi Constantin 
Daicoviciu erau cât se poate de bine plasaţi în ierarhia intelectuală 
comunistă. Petrovici, om de stânga, rector al Universităţii între 1945 şi 
1950, în paralel profesor şi la Universitatea din Bucureşti, membru al 
Academiei din 1948... Daicoviciu, cu un trecut mai puţin ortodox, dar 
"reabilitat", inclusiv printr-o carieră guvernamentală în tabăra 
comunistă (în 1948, ca ministru adjunct al învăţământului, a avut 
partea lui în răsturnările petrecute). Surpriza este să-i vedem pe cei 
doi, laolaltă (erau prieteni apropiaţi), urmăriţi cu mare atenţie de 
agenţii şi informatorii Securităţii. Şi nu degeaba! Petrovici şi-ar fi 
dovedit "cu prisosinţă" "ura lui contra poporului sovietic şi a orânduirii 
sociale sovietice"; "se manifestă în continuu contra influenţei politice în 
ştiinţă, contra concepţiei marxiste în lingvistică"; "a sprijinit şi protejat 
elementele duşmănoase, i-a susţinut şi intervenit pentru încadrarea lor 
în învăţământ şi Academie". 482 Despre Daicoviciu se relatează că "pare 
plictisit de regim şi se observă că are teama de a avea neplăceri din 
cauza oscilaţiilor lui politice". "în anul 1952 ne-a fost semnalat că face 
diferite bancuri de prost gust faţă de minorităţile naţionale şi faţă de 
Securitatea statului." 483 Pentru mai puţin decât atât, alţii ar fi ajuns la 
închisoare sau la Canal. 

Despre G. Călinescu, securiştii notau în iulie 1954: "Nu este ataşat 
regimului nostru, însă nici nu-l urăşte, deoarece i s-au creat condiţii 
dintre cele mai bune de trai. Uneori are izbucniri reacţionare, alteori 
însă face impresia unui om cu o justă orientare politică - este oscilant". 
Dar "izbucnirile reacţionare" se tot înmulţesc. Se înregistrează la 
Securitate că până şi Al. Rosetti îl ţine de "nebun". Printre altele, ar fi 
spus că nu poate face cursuri (nici nu mai făcea!) în faţa unor studenţi 
"cu mutre fioroase, de primitivi, de ţărani". în cele din urmă, i se va 
deschide în noiembrie 1959 dosar de urmărire, pe motiv că "se 
manifestă duşmănos la adresa regimului", "caută să strecoare în 
lucrările sale teorii antiştiinţifice" şi "sprijină în mod direct elemente cu 
trecut duşmănos dintre care o parte au fost arestaţi pentru activitate 
duşmănoasă regimului". Duşmănos şi iar duşmănos! Dosarul i se 
închide în februarie 1961, considerându-se că n-a fost totuşi o 
"activitate duşmănoasă organizată". 484 

Limbă ascuţită ca Victor Eftimiu nu mai are nimeni. Academician, 
autor cu statut recunoscut, scriitorul nu conteneşte să vorbească de 

rău regimul. "Manifestări ostile", "atitudini duşmănoase" sunt, în ce-l 
priveşte, caracterizări care apar frecvent în rapoartele Securităţii. "Din 
1948 este semnalat a debita în cerc restrâns sau în faţa cunoscuţilor 
glume necuviincioase la adresa conducătorilor Partidului şi a 
Guvernului." Nu e de mirare că - începând din 1951 - Securitatea îl 
urmăreşte pas cu pas: dosarul i se extinde de-a lungul anilor în nu mai 
puţin de 23 de volume. Cum întreţine relaţii cu diplomaţi britanici şi 
francezi, nu lipsesc bănuielile de spionaj. Viaţa scriitorului e pusă toată 
sub lupă. Până într-acolo încât o listă detaliată din iunie 1963 
consemnează "numele femeilor cu care acad. Victor Eftimiu practică 
perversiuni sexuale". Nu mai puţin de 15 nume, cu specificarea că ar 
mai fi şi altele! 485 54 

O notă informativă din 1954 privitoare la atmosfera din mediile 
literare prezintă un interes excepţional. 486 E semnalată o stare de 
nemulţumire aproape generalizată, iar în cazul celor încă fideli, o 
atitudine timorată în faţa valului de nemulţumire. "Capul răutăţilor" ar fi 
fost Nina Cassian, care se lansase în 1947 cu un volum modernist, 
deloc pe linia partidului; aspru criticată, făcuse o întoarcere de 180 de 
grade, relansându-se în cea mai proletcultistă dintre poezii; acum 
revenea la o atitudine "ostilă". Sub influenţa ei, socotea informatorul, şi 
tânărul prozator Marin Preda a ajuns să regrete că a scris texte - bine 
apreciate oficial - în spiritul realismului socialist. Poetul Geo Dumitrescu 
se întreabă: "Am fost noi sinceri când am scris ceea ce am scris până 
acum?" Şi răspunde: "desigur că nu". "Scriitori vechi sau critici 
decadenţi exercită şi ei o anumită influenţă. Al. Philippide întreabă 
peste tot de ce nu e tipărit Arghezi. Şerban Cioculescu, critic decadent, 
este rugat de unii scriitori să-şi dea părerea asupra lucrărilor lor. El 
afirmă că chiar Camil Petrescu l-a chemat să-i citească Un om între 
oameni înainte de a da volumul la tipar." Cei mai vehemenţi par a fi 
Victor Eftimiu şi George Călinescu (atât de "comunizanţi" până nu 
demult !). Cel dintâi "îndeamnă scriitorii să nu scrie piese de 
actualitate"; două sonete i-au fost oprite de Direcţia Presei (cenzura), 
pentru "aluziile şi atacurile evidente pe care le conţineau la adresa 
regimului de democraţie populară". La fel, G. Călinescu "îndeamnă pe 
colaboratorii săi «să stea deoparte», să nu se amestece". "Ca director 
al Institutului de Istorie Literară şi Folclor, salarizează o serie de 
elemente dubioase. El a atacat în scris şi în public poezia noastră nouă, 
deşi uneori într-o formă foarte mascată. Face mare agitaţie pentru 
reconsiderarea lui Arghezi." "Este foarte influenţat de Dora Lipman, 

salariată la institutul său, o sionistă convinsă şi o filoamericană 
înveterată, care-i spune tot ce se discută la Radio Londra şi Vocea 
Americii şi că e apreciat în străinătate. G. Călinescu are multă încredere 
şi simpatie pentru Dora Lipman, cu care de altfel, acum câţiva ani, a 
fost în relaţii intime". Necazul este că Eftimiu şi Călinescu au "o mare 
influenţă negativă asupra unor scriitori". Ei mai împrăştie şi zvonul unor 
concesii pe care regimurile comuniste vor trebui să le facă: revenirea la 
parlamentarism, guvern de coaliţie, chiar un eventual guvern Titel 
Petrescu! Nici Vladimir Streinu nu stă degeaba; el îl influenţează pe 
Radu Tudoran, iar acesta, la rându-i, pe fratele său Geo Bogza, deşi 
acesta din urmă e "un scriitor devotat în întregime partidului şi clasei 
muncitoare" - dar are şi el "micile sale nemulţumiri". Un semn deloc 
încurajator: corifeii noii ideologii literare tac şi aşteaptă." I. Vitner nu a 
scris nimic în ultimul timp. Se pare că şi el crede într-o schimbare a 
liniei partidului în estetică şi nu vrea să fie compromis." "M. Gafiţa stă 
într-o pasivitate suspectă. îndemnat să ia atitudine în diferite probleme, 
se sustrage sub diferite pretexte ca: «Să mai aşteptăm», «Să vedem ce 
se mai întâmplă», «de ce să scriu tocmai eu» etc." Până şi Zaharia 
Stancu şi Alexandru Jar "au afirmat într-o discuţie cu un redactor al 
Scânteii Tineretului, «Că azi nu poţi avea curajul să spui tot ce 
gândeşti»". Altminteri, Zaharia Stancu "pretinde că e foarte timorat de 
situaţia de la Gazeta literară, că el vrea să scoată o gazetă «cum vrea 
partidul», dar nu e ajutat de colectivul redacţional..." 

Ce încheiere ar putea fi mai bună pentru ilustrarea schizofreniei 
comuniste? 

* 

O carte se încheie acolo unde decide autorul: în cazul de faţă, pe la 
1950. însă istoria adevărată (spre deosebire de istoria din cărţi) nu se 
încheie niciodată. Putem arunca, aşadar, o privire şi după 1950, pentru 
a consemna, succint, unele evoluţii din anii şi deceniile care au urmat. 

Istoria comunismului românesc nu e deloc lipsită de întorsături şi 
paradoxuri. Cine şi-ar fi închipuit, în primele momente ale noului 
regim, că o consecinţă a lui va fi tocmai "românizarea" accentuată a 
României? Tendinţa iniţială părea a merge exact în direcţia opusă. 
Partidul Comunist, nu tocmai românesc la origini, dă exemplul. 
Devenind un partid de masă, trece inevitabil printr-un proces de 
românizare. La nivelul de sus, răfuielile dintre lideri conduc la 
eliminarea, cu prioritate, a unor "neromâni": Ana Pauker (evreică) şi 
Vasile Luca (ungur), în 1952, losif Chişinevschi, şeful propagandei şi al 
multor altor sectoare, în 1957. Păleşte şi steaua lui M. Roller, care, 
izolat şi dezavuat, moare la numai 50 de ani în 1958 (sinucidere?). Mai 
târziu, sub Ceauşescu, conducerea partidului va ajunge să fie aproape 



exclusiv românească. Din România, vor emigra mai întâi evreii, apoi o 
bună parte din germani; se va petrece, în detrimentul minorităţilor, şi o 
omogenizare regională. La 1930, românii etnici reprezentau 71,9% din 
populaţie, sau, luând în considerare doar teritoriul actual al ţării, 
77,9%; la capătul regimului comunist (după recensământul din 1992), 
ajunseseră la 89,5%. Corespunzător, şi elita intelectuală a devenit mai 
românească decât oricând, comparând-o, fie cu elita anilor '50, fie cu 
cea din perioada interbelică. împuţinarea, până aproape de dispariţie, a 
evreilor, a eliminat nota cea mai specifică. A reuşit regimul comunist, în 
sens invers doctrinei sale originare, să obţină ceea ce îşi propunea 
dreapta naţionalistă în anii '30: o Românie în care românii etnici să fie 
peste tot elementul dominant (ceea ce nu era cazul în perioada 
interbelică, atunci când erau încă minoritari în oraşele transilvănene, 
faţă de unguri şi germani, şi când erau surclasaţi de evrei în numeroase 
domenii, precum băncile, comerţul sau presa). 

A fost şi un proces, lent la început, dar tot mai bine conturat în anii 
'60, de recuperare a supravieţuitorilor vechii elite, iniţial excluşi, 
marginalizaţi, adesea întemniţaţi. "Alegerile" la Academie din 1955 
marchează un prim moment. Se tăcuse sugestia reprimirii tuturor 
academicienilor excluşi în 1948 (mai puţin, evident, cei care pieriseră în 
închisori). Mult prea devreme pentru aşa ceva. Au fost reprimite 
exclusiv personalităţile cu specializări mai puţin ideologice: inginerul N. 
Vasilescu-Karpen, agronomul Gh. lonescu-Siseşti, arhitectul Petre 
Antonescu şi fizicianul Horia Hulubei. Lucian Blaga, C. Rădulescu-Motru 
şi D. Guşti au căzut la examen (ca să nu mai vorbim de colegii lor care 
făcuseră între timp ani de închisoare). 487 Era totuşi o primă deschidere, 
sau cel puţin o "semideschidere". Intră tot acum la Academie Cezar 
Petrescu, Geo Bogza, Zaharia Stancu, Mihai Beniuc, dar şi (în sfârşit) 
Tudor Arghezi, ca şi multă vreme "suspectul" Tudor Vianu (trei ani mai 
târziu va fi numit şi director al Bibliotecii Academiei). La fel, mai mulţi 
istorici, care devin membri titulari: Emil Condurachi, Constantin 
Daicoviciu, Andrei Oţetea, David Prodan. Peste doar câţiva ani (în 
1959-1960), un grup masiv de intelectuali e trimis, de data aceasta, nu 
la Academie, ci la închisoare, cu principala acuză că citiseră ce nu 
trebuia şi mai şi schimbaseră impresii pe marginea celor citite; printre 
ei, Constantin Noica, Dinu Pillat, Vladimir Streinu, Alexandru Paleologu, 
N. Steinhardt, Păstorel Teodoreanu... 488 Dar nu mai trec mulţi ani şi 
recuperarea devine regula. Piatra de hotar e 1964, când se golesc 
închisorile şi se petrece relativa detaşare de Uniunea Sovietică. 

Constantin C. Giurescu revine la facultate în 1963, iar în 1974 e primit 
la Academie; păstrându-şi o voce oarecum distinctă, devine un fel de 
istoric oficial. Şerban Cioculescu, "critic decadent", fost ţărănist, dat 
afară din Universitate, cu un frate mort nu demult în închisoare, e 
recunoscut ca autoritate critică şi îşi încheie cariera ca profesor şi şef 
de catedră la Universitatea din Bucureşti, director al Bibliotecii 
Academiei, membru al Academiei Române. Constantin Noica, urmărit, 
persecutat, întemniţat, revine cu o carieră intelectuală spectaculoasă, 
exprimată într-un şir de cărţi, deloc în ton cu filozofia comunistă, dar 
promovând interpretări autohtoniste care, în felul lor, dădeau apă la 
moară comunismului naţionalist. S-au făcut concesii de ambele părţi: şi 
dinspre regim, şi dinspre vechii intelectuali. Regimul s-a mai deschis, 
iar vechii intelectuali s-au mai deschis şi ei spre "marile realizări ale 
socialismului". Doar că întâlnirea nu s-a petrecut la mijlocul drumului. 
Cedarea principală nu a fost a regimului, ci a intelectualilor. 

în anii '50, în pofida terorii, se păstra încă destul din spiritul de 
libertate. Cu timpul, represiunea s-a domolit, dar şi oamenii au devenit 
mai prudenţi şi resemnaţi. Când Pericle Martinescu îşi reia jurnalul în 
1964 - întrerupt, timp de un deceniu, de frică - adoptă, după propria 
mărturisire, "un ton ponderat, fără vehemenţa de mai înainte, fără 
acuze şi incriminări [...Jvorbind cu gura pe jumătate..." 489 Lipsesc mai 
mulţi ani şi din Jurnalul lui Petru Comarnescu. Reluându-I, notează 
următoarele despre faimosul complex arhitectonic de la Sala Palatului, 
tocmai inaugurat: "noua sală a Congreselor, splendidă ca arhitectură. 
Noile blocuri, cu balcoane colorate în albastru sau galben, dau o notă 
de picturalitate şi voioşie arhitecturii, ce a răsărit îndărătul Palatului 
Republicii". 490 Toate ar fi bune - deşi nu l-am bănui pe estetul 
Comarnescu de o asemenea lipsă de gust - dacă n-am fi informaţi, din 
altă sursă, că îi displăcea cu totul acest ansamblu. Ajunsese să mintă în 
jurnalul intim! 

S-a repus în circulaţie naţionalismul epocii anterioare, asortat noilor 
orientări ale comunismului românesc, dar nici vorbă de idei sau 
atitudini care ar fi putut să deranjeze ideologia oficială. Dacă Blaga n-ar 
fi murit în 1961, la vârsta de 66 de ani, şi ar fi trăit, să zicem, 80, ar fi 
primit cele mai strălucitoare onoruri; întrebarea este ce concesii ar fi 
trebuit să facă, la rându-i. Până şi Gheorghe Brătianu a fost recuperat 
la un sfert de veac de la moarte; nu se ascundea faptul că a murit, ci 
doar condiţiile în care a murit. Povestea cea mai tristă e poate cea a 
deţinuţilor de foarte lungă durată Nichifor Crainic şi Radu Gyr, care au 
fost puşi să scrie articole de propagandă "patriotică" adresate 
românilor plecaţi din ţară. Poate cineva rezista la nesfârşit? 



Pericle Martinescu, Jurnal intermitent, op. cit., p. 62. 

Petru Comarnescu, Pagini de jurnal, op. cit., voi. II, p. 179 (2 mai 1960). 



Regimul a încercat să culeagă trofee şi printre expatriaţi. Mircea 
Eliade a fost cultivat insistent; i s-au publicat (cu grijă selectate şi în 
tiraje limitate) mai multe lucrări; a evitat să revină în ţară, dar până la 
urmă tot a plătit cu ceva (simţindu-se, în plus, şantajabil pentru 
trecutul său legionar): nu a luat explicit poziţie împotriva regimului 
comunist. Acţiunea de captare a lui Eugen lonescu se desfăşoară intens 
între 1964 şi 1970; i se pun în scenă piesele, începând cu Rinocerii, 
aceasta tocmai potrivită pentru mesajul antifascist, apoi apar şi în 
volum. Dar nici lonescu nu se lasă atras în ţară. Necazul regimului cu el 
a stat în faptul că dramaturgul nu era doar antifascist, ci şi 
anticomunist şi nu se sfia să se exprime în acest spirit. în consecinţă, 
după numai câţiva ani, raporturile s-au deteriorat complet. în ce-l 
priveşte pe Emil Cioran, abia în 1988 i s-a publicat o "antologie"; era 
evident că nu putea să-i apară nici o lucrare întreagă! 

Recuperarea vechii elite avea nu numai limite ideologice, ci şi 
"biologice". Puţini dintre oamenii aceştia au trăit atât de mult încât să 
aibă satisfacţia de a asista la prăbuşirea comunismului. Petre Ţuţea, 
Nicolae Carandino, Anton Dumitriu, Pericle Martinescu... sunt câţiva 
dintre supravieţuitori. Când comunismul se sfârşeşte lasă moştenire 
României o elită intelectuală formată sub oblăduirea sa. E în mare 
parte rezultatul unei selecţii dirijate politico-ideologic, în funcţie, pe cât 
s-a putut, şi de competenţe, dar, în principală măsură, după expresia 
consacrată, de "dosar", adică de origine socială şi de alte date 
personale şi familiale, susceptibile să recomande sau să blocheze 
promovarea cuiva. S-a practicat masiv "discriminarea pozitivă" în 
favoarea fiilor şi fiicelor de muncitori şi de ţărani (mai puţin ţăranii 
bogaţi, aşa-zişii "chiaburi", asimilaţi "duşmanului de clasă"). Până la 
începutul anilor '60, admiterea în universităţi s-a făcut potrivit unui 
sistem de cote care îi avantaja masiv pe cei cu "origine sănătoasă" 
(altă sintagmă în jargonul epocii) şi limita drastic sau chiar elimina 
accesul celorlalţi. Dar şi după aceea, fiecare român a rămas, la fiecare 
pas, urmărit de dosar. O mobilitate socială ascendentă existase, fireşte, 
şi în România procomunistă. Personalităţi precum juristul Andrei 
Rădulescu, lingvistul lorgu Iordan sau medicul Grigore T. Popa - pentru 
a alege oarecum la întâmplare printre numele evocate şi până acum - 
proveneau din familii ţărăneşti modeste. Promovarea aceasta s-a 
intensificat în perioada interbelică, contribuind printre altele la 
alimentarea curentelor radicale de dreapta sau de stânga, prin intrarea 
în scenă a unei categorii de intelectuali, marcaţi de complexe şi de 
aşteptări sociale. Comunismul nu s-a mulţumit însă să stimuleze 
mobilitatea ascendentă, ci i-a dat un caracter absolut. Elita moştenită 
din comunism - în toate componentele ei: politică, economică, 
intelectuală - provine, nu în totalitate, dar în măsură zdrobitoare din 
categoriile sociale "sănătoase", pe care le-am menţionat. Nu înseamnă 



că nu s-au afirmat şi valori, care aveau şansa să-şi croiască un drum şi 
în alte condiţii; însă, inevitabil, dintr-o selecţie defectuoasă sau 
falsificată a rezultat destulă mediocritate şi impostură, mai ales că, în 
paralel cu intelectuali autentici (şi ei, stânjeniţi în funcţia lor), a 
proliferat specia intelectualilor de partid (gen Academia "Ştefan 
Gheorghiu" sau Institutul de Istorie a Partidului) şi a activiştilor 
culturali. 

Relativa distanţare de Uniunea Sovietică (la sfârşitul perioadei 
Gheorghiu-Dej şi apoi sub Ceauşescu) n-a însemnat câtuşi de puţin 
punerea în discuţie a comunismului, după cum relativa deschidere spre 
Occident n-a însemnat nici pe departe reactivarea valorilor occidentale. 
Ani de zile, România a navigat între două ape, cu singurul reper ferm al 
naţionalismului autohtonist, redescoperit şi integrat în ideologia 
comunistă. Intelectualii au căpătat în sfârşit "libertatea" de a fi 
naţionalişti (fără a-şi asuma însă cuvântul, socotit neconvenabil în 
vocabularul oficial), ceea ce li s-a putut părea un enorm progres faţă de 
anii dintâi ai regimului, când orice reflex naţional era socotit un păcat 
capital. Lanţul ideologic devenise mai lung şi asta lăsa impresia unei 
oarecari libertăţi; se adăugau şi o varietate de tactici conducând la 
exprimarea ocolită sau criptată a unor lucruri care nu se puteau spune 
explicit. în plan estetic, dacă ne limităm la literatură, rezultatele acestui 
joc "de-a v-aţi ascunselea" n-au fost lipsite de interes, dar ele au rămas 
net deficitare sub raportul mesajului. "Rezistenţa prin cultură", despre 
care s-a vorbit atâta, a fost foarte adesea o "evadare prin cultură". Şi 
evadarea e o formă de rezistenţă, dar forma cea mai evanescentă şi 
cea mai puţin de temut, la nevoie chiar acceptabilă, pentru Putere. 
Câte n-ar fi fost de spus despre regimul politic, despre democraţie, 
despre libertate; câte n-ar fi fost de spus, despre o istorie alta decât 
cea a clişeelor oficiale... Toate se loveau de bariera ideologică, şi cu 
atât mai mult cu cât puţini intelectuali au riscat exprimarea 
"subterană": aşa încât, trebuiau să-şi modereze îndrăznelile în funcţie 
de exigenţele cenzurii. "îndrăzneala" supremă au avut-o scriitorii (mai 
puţin istoricii) atunci când s-au aplecat asupra unor drame ale anilor 
'50 ("obsedantul deceniu"); nu faptele cele mai cumplite erau însă 
scoase la iveală, iar denunţarea nu privea sistemul în sine, ci doar 
"abuzurile" (pe care, în felul lui, le repudiase şi Ceauşescu). Şi, astfel, 
intelectualul nu s-a mai putut achita de misiunea sa esenţială (dincolo 
de perimetrul strict profesional al fiecăruia): aceea de a întreţine liberă 
şi vie mişcarea ideilor. Lucrurilor pe nume le puteau spune doar cei 
plecaţi din ţară, şi de aici extraordinara audienţă a posturilor de radio 
care emiteau din afară, începând cu Europa Liberă. 

O ultimă remarcă - dar nu cea mai puţin semnificativă - cu privire la 
elita intelectuală formată în comunism este aceea că (aidoma celorlalte 
componente ale elitei) a rămas intactă în urma prăbuşirii sistemului. 



Comunismul a preluat doar o parte dintre universitarii, oamenii de 
litere sau academicienii regimului anterior (şi aceştia "lepădându-se de 
Satana"). După decembrie 1989, nimeni n-a fost dat afară, nici 
universitari, nici academicieni. Din comunism în postcomunist au trecut 
cu toţii! 



încheiere 

Să recapitulăm. Pe la 1930, tinerii intelectuali dau semnalul: vor să 
schimbe România - într-o direcţie sau în alta, să o schimbe orice ar fi. în 
numai câţiva ani, polarizarea se accentuează între dreapta naţionalistă 
şi stânga democratică. Dreapta se arată a fi mai influentă decât stânga, 
dar nici stânga nu e atât de neînsemnată cum ar lăsa impresia 
neglijarea ei în ultima vreme, prin concentrarea interesului asupra 
exponenţilor dreptei. O caracteristică a stângii intelectuale a stat în 
ponderea însemnată pe care au avut-o în cadrul ei etnicii minoritari: 
evreii, în primul rând. Când subreprezentaţi, când suprareprezentaţi în 
raport cu numărul lor la scara naţională, evreii au format o componentă 
esenţială a mediului cultural românesc, în toată perioada de care ne 
ocupăm: fenomen de luat în considerare lăsând la o parte prejudecăţile 
de tot felul. Receptivitatea intelectualilor la gesturile Puterii e pusă în 
lumină - mai puternic ca oricând până atunci - de seducţia exercitată 
de Carol II, justificată de altfel printr-o politică culturală de anvergură; 
s-au lăsat convinşi de rege şi destui oameni de stânga, sensibili la 
orientările sociale ale dictaturii regale şi la campania antilegionară. O 
altă constatare interesantă priveşte dubla înfăţişare a regimului 
Antonescu: represiv, pe de o parte, legalist, pe de alta, şi destul de 
îngăduitor în materie de libertăţi intelectuale; sub dictatură şi în plin 
război, universitatea şi viaţa culturală au cunoscut o relativă 
normalitate. Cât despre comunism, acesta a eliminat brutal o parte a 
elitei intelectuale, dar a atras şi a folosit o altă parte, completând-o cu 
mai mult sau mai puţin improvizaţii intelectuali "de tip nou". Regimul 
comunist va avea apoi tot timpul, în aproape o jumătate de secol, să-şi 
modeleze propria elită, care, cu bune şi cu rele, a trecut în 
postcomunism. 

lată liniile directoare. în jurul lor, o nesfârşită varietate de caractere, 
de opţiuni, de destine individuale. Fiecare intelectual are propriul profil 
şi propria poveste. Ne vor fi permise totuşi câteva reflecţii cu un sens 
mai general. 

Prima dintre ele (şi esenţială): intelectualul nu gândeşte "în medie" 
mai corect decât ceilalţi muritori; nu se orientează mai bine în mersul 
evenimentelor, doar fiindcă este intelectual. Se întâmplă, dimpotrivă, 
să gândească în dezacord cu evoluţiile reale şi cu bunul-simţ comun, 
fiind mai înclinat spre judecăţi abstracte, generatoare de atitudini 
excesive şi de plăsmuiri utopice. 

Am zice că intelectualul, mai ales el, ar trebui să fie un om liber. Nu 
înseamnă că şi este. E supus, ca oricine, conjuncturilor istorice şi 
presiunilor ideologice. într-un fel sau altul, cariera lui e dependentă de 
Putere (cu atât mai mult într-un regim autoritar şi, fără doar şi poate, 



într-unui totalitar). Nu puţini intelectuali au de altfel fascinaţia Puterii; 
se simt ei înşişi mai puternici, adăpostiţi la umbra ei. 

în tot cazul, intelectualul are o abilitate: aceea de a găsi de fiecare 
dată argumente potrivite pentru a justifica şi a se justifica. Mai ales 
atunci când i se pare că istoria şi-a"dat verdictul. Pentru intelectual, 
glasul istoriei este irezistibil. 

Am întâlnit, de-a lungul periplului nostru, şi intelectuali consecvenţi 
în apărarea unor valori şi idealuri. Unii şi-au plătit scump consecvenţa. 
"Adaptabilii" sunt însă o specie mai numeroasă (s-a văzut şi sub Carol 
II, şi sub Antonescu, şi sub comunişti; sunt semne că s-ar fi văzut mai 
bine şi sub legionari, dacă timpul n-ar fi fost atât de scurt). Au avut cel 
puţin scuza unei istorii zbuciumate şi neiertătoare; reflexul multora a 
fost de a se pune la adăpost. Dar nu putem să nu remarcăm că unii s- 
au pus atât de bine la adăpost, încât au profitat din plin de alegerea 
făcută - iar cei mai abili sau mai norocoşi, chiar de mai multe alegeri 
succesive. 

Crohmălniceanu, Ovid S. 320, 325, 326 
Culianu, loan Petru 91 
Cuţescu-Storck, Cecilia 96, 190 

Cuza, A.C. 13, 57-5 9, 80, 99, 100, 102, 106, 108, 127, 128, 131, 
134, 142, 143, 161, 178, 201, 209, 243, 255 
Cuza, Gheorghe 243, 244, 255, 311 

Daicoviciu, Constantin 13, 101, 149, 161, 201, 236, 237, 254, 256, 
259, 272, 310, 329, 330, 334 
Danielopol, Dumitru G. 161 
Danielopolu, Daniel 236, 300 
Darwin, Charles 72 
David, Mihail 201, 205, 255, 286, 287 

Davidescu, Nicolae 13, 28, 61, 72, 83, 127, 147, 149, 223, 263, 311 

Davidoglu, Mihail 322, 325 

Dărăscu, Nicolae 191 

Delavrancea, Barbu D. 76 

Delavrancea, Cella 281 

Demetrius, Lucia 262, 322 

Descartes, Rene 29, 274, 290 

Deşliu, Dan 319, 321, 322 

Dianu, Romulus 219, 263, 265 

Dinu, Gheorghe 87, 229 

Dombrovschi, Victor 119 

Donescu, Alexandru 43 

Donescu, Constantin A. 13, 43, 61, 62, 149 

Donescu, Vladimir 13, 43, 44, 61-63, 164, 279 

Dragomir, Silviu 13, 102, 106, 110, 133, 186, 187, 257, 299, 312 

Dragomirescu, Mihail 101, 151, 152 

Drăgulescu, C. 254 

Drouhet, Charles 180 

Duca, I.G. 43, 122 

Dumitrescu, Geo 266, 286, 288, 325, 331 
Dumitrescu, Ionel 265 

Dumitrescu, Vladimir 13, 104, 159, 163, 167, 178, 181, 314, 315 



Dumitriu, Anton 13, 64, 84, 175, 272, 285, 286, 301, 312, 337 

Dumitriu, G. 256 

Dumitriu, Petru 318, 321, 322 

Eftimiu, Victor 13, 30, 75, 79, 82, 132, 142, 143, 145, 146, 219, 225, 
262, 263, 266-268, 271, 273, 277, 298, 299, 319, 322, 330-332 
Einstein, Albert 56 

Eliade, Mircea 9, 13, 22, 23, 27-29, 32, 34, 35, 37-40, 44, 46, 51-53, 
56, 61, 62, 86, 89-91, 109, 112, 114, 115, 137, 138, 143, 147, 151, 
161, 162, 178, 179, 220, 247, 248, 251, 263, 336 

Elian, Alexandru 34, 302 

Elisabeta, regina României 296 

Eminescu, Mihai 32, 50, 62, 183, 213, 274, 289, 297, 320 
Enescu, George 13, 135, 272, 273, 286, 292, 299 
Ercuţă, Petre 58 

Făcăoaru, lordache 14, 159, 172, 181, 224, 235 

Fărcăşanu, Mihail 280 

Fântâneru, Constantin 165 

Ferdinand, regele României 95, 96, 118 

Finţescu, Ion 256, 312 

Flandin, Pierre-Etienne 60, 61 

Florian, Mircea 19, 101, 177, 236, 257, 270, 301, 312 

Foriş, Ştefan 144 

Fotino, Gheorghe 256, 312 

Franco, Francisco 64, 68, 84 

Freud, Sigmund 36, 56 

Frunză, Eugen 322 

Frunzetti, Ion 14, 147, 164, 165, 217, 262, 288, 307 

Gafencu, Grigore 134, 146, 253 
Gafiţa, M. 332 

Galaction, Gala 14, 61, 142, 146, 148, 165, 167, 169, 170, 208, 211, 
227, 255, 268, 271, 273, 278, 279, 290, 292, 299, 310, 327, 328 
Galileu 72 

Gamillscheg, Ernest 201, 202 
Gandhi, Mohandas Karamchand 36 
Gane, Constantin 14, 138, 139, 311 
Garbo, Greta 36 
Gaster, Moses 90 
Gaulle, Charles de 247 
Găvănescul, Ion 103, 255 

Găzdaru, Dumitru 103, 159, 172, 183, 184, 191, 192, 203, 226, 250, 
255 



Georgescu, Gogu 135, 221 

Ghelmegeanu, Mihail 131, 134, 270, 272, 310 

Gheorghiu, Constantin Virgil 238, 249 

Gheorghiu-Dej, Gheorghe 290, 338 

Gherasim, Dimitrie 255, 256 

Gheţu, Zoe 96 

Ghibu, Onisifor 14, 102, 187, 212, 256 
Ghika, Alexandru 190, 302 
Gide, Andre 36 

Giurescu, Constantin 109, 110 

Giurescu, Constantin C. 14, 33, 100, 109, 110, 117, 121, 131-134, 
146, 151, 177, 178, 180, 201, 203, 210, 226, 252, 253, 270, 272, 301, 
312, 313, 335 

Giurescu, Dinu C. 246 

Goebbels, Joseph 230 

Goethe, J.W. 213, 275 

Goga, Octavian 14, 58, 70, 99, 101, 102, 106, 107, 118, 127, 131, 
142, 143, 178, 187, 209, 242, 307 
Golopenţia, Anton 149, 235, 311 
Gorki, Maxim 304 

Graur, Alexandru 178, 179, 185, 206, 326 
Grigorescu, Mircea 70, 216, 229, 233 
Grigorovici, Gheorghe 141 

Groza, Petru 7, 245, 253, 258, 262, 266, 267, 270, 278 
Gruia, Ion V. 256, 312 

Guşti, Dimitrie 14, 31, 34, 35, 53, 100, 106, 115, 116, 118, 133, 135, 
174, 180, 181, 201, 203, 205, 206, 234, 236, 257, 266, 282, 283, 286, 
299, 311, 315, 316, 318, 334 

Guşti, Nineta 206 

Gyr, Radu (pseudonimul lui Radu Demetrescu) 14, 34, 46, 47, 86, 
104, 143, 147, 151, 160, 165, 174, 200, 201, 219, 254, 263, 265, 313, 
336 

Han, Oscar 191 

Haţieganu, Emil 101, 281, 312 

Haţieganu, luliu 101, 133, 135, 201 

Herescu, Nicolae I. 14, 28, 30, 33, 102, 115, 127, 134, 148, 149, 
156, 157, 180, 226, 227, 250, 251, 253, 263 
Herovanu, Eugen 142 

Herseni, Traian 14, 34, 42, 86, 104, 143, 159, 172, 173, 181, 203, 
256, 312 

Hitler, Adolf 60, 61, 64, 152, 153, 168, 207-209, 214, 230, 288 
Hobbes, Thomas 180 
Hodoş, Alexandru 265 



Holban, Anton 23, 34 
Hortolomei, Nicolae 133, 318 

Hudiţă, loan 14, 130, 132, 133, 191-193, 201, 202, 204, 225, 226, 
228, 235, 236, 256, 312 

Hulubei, Horia 14, 135, 189, 201, 258, 299, 302, 303, 334 

lamandi, Victor 134 
lancu, Marcel 83 

Ierunca, Virgil 231, 234, 252, 288 
lonaşcu, Traian 101, 131, 134, 270 

lonescu, Eugen 15, 22, 24, 28, 39, 40, 44, 9 1-93, 148, 220, 247, 337 
lonescu, Nae 9, 13, 15, 26, 28-31, 34, 35, 41, 56, 138, 143, 163, 
179, 247, 249, 303 

lonescu-Mihăeşti, Constantin 268 

lonescu-Siseşti, Gheorghe 102, 106, 120, 133, 299, 334 

Iordan, lorgu 15, 79, 100, 105, 145, 183185, 192, 195, 199-202, 204, 
226, 231, 236, 237, 254-256, 259, 260, 268, 269, 273, 287, 299, 337 

lorga, Nicolae 15, 23, 28, 30, 33, 59, 71, 72, 77, 78, 80-84, 99, 102, 
103, 106, 107, 109-111, 113, 117, 120, 121, 127-129, 131, 134, 164, 
168-171, 182, 186, 192-195, 204, 226, 289, 303 

losif, Petre 325 

losif, Ştefan O. 18, 24, 323, 325, 333 
losifescu, Silvian 325, 326 
Iser, losif 323 
Istrate, Ion 322 
lunian, Grigore 84, 99 

Ivaşcu, George 15, 87, 88, 144, 145, 215, 230, 234, 279, 286, 290, 
317 

Jalea, Ion 135, 324 

Jar, Alexandru 322, 325, 332 

Jebeleanu, Eugen 70, 87, 88, 117, 217, 259, 262, 286, 290, 322, 325 

Jianu, Ionel 91 

Joja, Atanase 87, 88, 144 

Justinian Marina, patriarh 328 

Kaufinann-Cosla, Osias 97 
Killinger, Manfred von 225, 227 
Kreindler, Arthur 206, 300 
Krishnamurti, Jiddu 36 

Lamarck, Jean-Baptiste 72 
Lambrino, Scarlat 100, 149, 204, 250 

Lapedatu, Alexandru 15, 101, 106-108, 110, 122, 299, 311, 312 



Laplace, Pierre-Simon 72 
Lazăr, Mie 144 

Lăzăreanu, Barbu 142, 143, 264 
Lăzărescu, Barbu 280, 300 
Lemnam, Oscar 63, 288 
Lenin, I.V. 36, 37, 304, 323, 327 
Leon, Gheorghe 256, 312 
Leopardi, Giacomo 213 
Leuşeva, S.l. 325 
Ley, Robert 140 
Lipatti, Dinu 221, 227 
Lipman, Dora 332 
Livezeanu, Octav 141, 146, 272 
Lîsenko, Trofim 308 
Loti, Pierre 192 

Lovinescu, Eugen 15, 55, 60, 75, 79-82, 107-109, 117, 127, 157, 
213, 238, 252 

Lovinescu, Monica 252 
Lovinescu, Vasile 60, 61 
Luca, Vasile 333 
Ludo, I. 291 

Ludovic XIV, regele Franţei 123, 124, 182 
Lupaş, loan 102, 106, 110, 133, 299, 312 
Lupescu, Elena 115, 181, 193, 199 
Lupu, Nicolae 121, 130 

Macedonski, Alexandru 242 

Macovescu, George 15, 70, 84, 87, 88, 146, 216, 217, 229, 233, 290 
Madgeam, Virgil 101, 168, 186 
Maiorescu, Titu 33, 109, 194, 238, 306 
Manciu, Constantin 143 

Maniu, luliu 85, 86, 127, 130, 191, 246, 280, 287, 288 
Maon, Thomas 84 
Manoilescu, Grigore 

Manoilescu, Mihail 30, 59, 73, 154, 162, 163, 172, 209, 265, 311 
Mânu, Gheorghe 257, 311 
Manuilă, Sabin 235, 252 
Marbe, Max 171 

Marcu, Alexandru 160, 165, 201, 217, 219, 227, 253, 263, 307, 311 
Măria, regina României 65, 75, 112, 207, 273 
Marian, Eugen B. 325 

Marin, Vasile 18, 84, 126, 127, 134, 149, 164, 227, 238, 263, 331 
Marinescu, Constantin 204, 250 
Marinescu, I.M. 1 00, 183, 184, 192, 201 



Marino, Adrian 145, 257 

Martinescu, Pericle 15, 44, 45, 62, 63, 148, 164, 168, 208, 217, 218, 
221, 225, 232, 233, 275, 320, 329, 335-337 
Marx, Karl 327 
Massoff, loan 142, 143 
Maxy, Max Herman 82, 83, 206, 323, 325 
Mărgineanu, Nicolae 15, 186, 257, 313 
Medrea, Cornel 172, 191, 324 
Mehedinţi, Simion 95, 100, 210, 212, 299, 315 
Meitani, Radu 103, 254 
Mendelsohn, A. 325 

Micescu, Istrate 15, 101, 102, 128, 134, 135, 176, 236, 311 

Miciora, C. 218 

Miciurin, LV. 308, 328 

Minai I, regele României 207, 246, 278 

Mihăileanu, Alex. 144 

Mihăilescu, Vintilă 100 

Mihalache, Ion 85, 86, 246, 313 

Mihale, Aurel 322 

Miklossy, G. 349 

Mileu, Ştefan 300 

Militam, Vasile 263 

Mincu, Victor 206 

Minea, Mie 100, 187, 188, 212 

Miron Cristea, patriarh 70, 127, 128, 129 

Mironeseu, G. 101 

Mohor, Măria 206 

Moisil, Grigore 15, 34, 155, 156, 212, 261, 300, 302, 309 

Moldovanu, Corneliu 30 

Moliere 124, 274 

Monda, V. 63 

Morariu, Leca 211, 255 

Moraru, Nicolae 88, 291, 292, 294, 325 

Moscovici, Leibu 297 

Moşoiu, Traian 254 

Motăş, Constantin 15, 79, 269, 298, 313 
Moţa, Ion 1. 84, 164 
Munte, A. 82, 142 

Munteanu, Basil 16, 180, 193, 204, 251, 286 
Murăraşu, Dumitru 263 

Murgescu, Costin I. 16, 164, 165, 231, 234, 290 
Murnu, Gheorghe 227, 299 
Mussolini, Benito 36, 57, 160, 165, 207 
Myller, Alexandru 95 



Myller, Vera 95, 96, 254 



Nandriş, Grigore 101, 149, 250, 256, 273 
Neamţu, Octavian 234 
Neculuţă, Theodor 142 
Negulescu, P.P. 102, 106, 170, 286, 299 
Nestor, Ion 35, 36, 226, 270, 302 
Netea, Vasile 214, 228, 232, 280 
Newton, Isaac 72 
Nicolau, Ştefan 318 

Nicolescu, Miron 16, 189, 226, 270, 272, 302, 303, 309 
Nistor, Ion 101, 106, 110, 134, 194, 211, 212, 227, 299, 312 
Nitzulescu, Virgil 253 

Noica, Constantin 9, 16, 21, 22, 32, 34, 39, 41, 44, 46, 86, 137, 138, 
147, 162-164, 247, 335 
Novicov, Mihail 325, 326 

Onciul, Dimitrie 109, 110 
Onicescu, Octav 164, 227, 302, 303 
Orzea, George 307 
Otetelişanu, Alexandru 201 

Oţetea, Andrei 16, 79, 100, 149, 183, 184, 191, 192, 202, 236, 254, 
259, 260, 272, 302, 310, 334 

Paleologu, Alexandru 335 
Pallady, Theodor 82, 323 
Pană, Saşa 83, 87 

Panaitescu, Petre P. 16, 100, 103, 110, 131, 139, 160, 163, 172, 173, 
179, 185, 191, 194, 198, 199, 200, 201, 253, 257, 267, 287, 314 
Pancu, Victor 216, 230 

Pandrea, Petre (pseudonimul lui Petre Marcu) 16, 32, 33, 35, 41, 46, 
47, 68, 70, 87, 316 

Papacostea, Victor 100, 312 
Papadat-Bengescu, Hortensia 82, 262, 288, 290 
Papadima, Ovidiu 40, 227 
Papilian, Victor 257 
Papini, Giovanni 222 

Paraschivescu, Miron Radu 16, 63, 87, 146, 147, 150, 151, 229, 233, 
234, 263, 290, 328 

Parhon, Constantin I. 16, 101, 105, 122, 140, 170, 199, 236, 237, 
255, 258, 268, 271, 272, 279, 299, 310, 315 

Pas, Ion 16, 68, 142, 146, 153, 204, 208, 209, 214, 215, 231, 263, 
269, 272, 278, 279, 307, 310, 331, 337 



Pascu, Giorge 16, 102, 160, 170, 171, 178, 182-185, 187, 188, 192, 
201, 202, 204, 215, 255 
Pauker, Ana 68, 333 
Pauker, Marcel 68 

Pavel, Sorin 35, 36, 57, 59, 114, 307, 334 
Pavelic, Ante 221 
Pătrăşcanu, D.D. 316 

Pătrăşcanu, Lucreţiu 37, 68, 87, 278, 31 6, 317 

Pâclişanu, Zenovie 217 

Pârvan, Vasile 28, 29, 33, 109, 110, 241 

Peltz, Ion 83, 263, 293 

Perahim, Jules 83, 323, 325 

Perlea, Ionel 221, 227 

Perpessicius 81, 149, 262, 268, 288 

Petraşcu, Gheorghe 299, 322 

Petraşincu, Dan 82, 148, 290 

Petrescu, Camil 16, 23, 24, 26, 74, 79, 109, 118, 125-127, 149, 150, 
152, 153, 214, 219, 223, 274, 275, 288, 290, 301, 320-322, 331 

Petrescu, Cezar 16, 23, 26, 149, 150, 152, 153, 169, 170, 262, 273, 
288, 290, 292, 319-322, 334 

Petrescu, Nicolae 179, 226 

Petrovici, Emil 17, 236, 254, 259, 268, 300, 329 

Petrovici, Ion 17, 102, 106, 128, 133, 181, 194, 200, 203-205, 211, 
212, 227, 232, 236, 253, 263, 267, 269, 278, 287, 312 
Philippide, Alexandru 79, 82, 142, 217, 288, 331 
Piacentini, Nora 206 
Pillat, Dinu 256, 335 
Pillat, Ion 79, 148, 211, 227 
Pippidi, Dionisie 302 
Piru, Alexandru 145, 195, 286 
Pitagora 72 

Plăcinţeanu, loan 184, 188, 255 

Polihroniade, Mihail 23, 24, 26-28, 37, 38, 40, 42, 86, 137, 143, 147, 
164 

Pompeiu, Dimitrie 102, 106, 135, 170, 299 
Pop, Mihai 84, 85, 144, 221 
Popa-Lisseanu, G. 212 

Popa, Grigore T. 17, 79, 184, 235-237, 256, 257, 286, 314, 337 

Popa, Victor Ion 126, 141 

Popescu-Doreanu, Nicolae 301 

Popescu-Prundeni, Mie 265 

Popescu, Nae 194 

Popescu, Ştefan 135 



Popescu, Stelian 17, 26, 69, 70, 84, 135, 147, 148, 164, 194, 228- 
230, 233, 253, 265 

Popescu, Victor 148, 164 
Popper, Max 97, 155, 206 
Porumbacu, Veronica 291, 322, 325 
Preoteasa, Grigore 87, 88, 301, 317 
Preuţescu, L. 256 

Procopovici, Alexe 101, 161, 201, 256 
Prodan, David 236, 334 

Protopescu, Dragoş 17, 40, 103, 139, 204, 256, 314 
Puşcariu, Elena 95 

Puşcariu, Sextil 17, 104, 106, 161, 201, 211, 263, 298 

Racine, Jean 124 
Racoveanu, George 163, 249 
Racoviţă, Emil 17, 118, 135, 170, 298 
Radovici, Anghel 97, 206 

Ralea, Mihai 17, 31, 38, 79, 100, 127, 131, 134, 140-143, 146, 148, 
176, 183, 184, 189, 199, 200, 205, 236, 237, 242-244, 248, 258, 261, 
269, 270, 272, 290, 300, 307, 310, 318 

Rarincescu, Mihail 101 

Rădăceanu, Lothar 142 

Rădescu, Nicolae 245, 253, 278, 300 

Răducanu, Ion 101, 186, 312 

Rădulescu-Motru, Constantin 9, 17, 37, 79, 80, 89, 90, 100, 106, 
108, 118, 132, 133, 134, 142, 149, 152, 166, 170, 194, 210, 227, 267, 
268, 277, 283, 298, 299, 315, 316, 334 

Rădulescu, Andrei 17, 149, 186, 299, 337 

Rădulescu, Gogu 87 

Rădulescu, Mie 74, 213 

Răutu, Leonte 291, 294, 301, 303, 321, 325 

Râşcanu, Ruxandra 95 

Rebreanu, Liviu 18, 26, 79, 110, 122, 124, 136, 166, 168-170, 194, 
210, 221, 222, 227-229, 263 
Ressu, Camil 190, 323 
Ripan, Raluca 95, 300 

Roii, Ştefan (pseudonimul lui Gheorghe Dinu) 82, 87, 229 
Rollea, Mihail R. v. Roller, Mihai Roller, Mihail 18, 88, 89, 111, 291, 
294, 300, 308, 310, 314, 325, 333 
Ronetti-Roman, M. 76, 240 
Roosevelt, F.D. 168 

Rosetti, Alexandru 18, 75, 76, 79, 100, 111, 113, 115-117, 134, 138, 
151, 156, 157, 178, 185, 194, 201, 222, 223, 236, 243, 254, 258, 263, 
273, 283, 286, 300, 330 



Rosetti, Măria 259, 310 

Rosetti, Radu R. 18, 110, 129, 139, 199, 203, 299, 311, 312 
Roşea, Al. 102, 236 
Roşea, D.D. 102 

Roşu, Nicolae 18, 38, 40, 61-63, 72, 80, 83, 84, 147, 148, 163, 173, 
174, 195, 229, 254, 263 
Rusu, Liviu 186, 236, 254 

Sadoveanu, Ion Marin 126, 127, 134, 227, 263 

Sadoveanu, Mihail 18, 26, 76-82, 84, 110, 124, 126, 127, 134, 135, 
141, 142, 149, 184, 210, 212, 219, 227, 228, 233, 238, 263, 268, 271- 
273, 279, 286, 292, 297, 299, 310, 319-322 

Sahia, Alexandru (pseudonimul lui Alexandru Stănescu) 18, 38, 39, 
42, 44, 64, 70, 87, 88 

Saint-Simon, Henri de 33 

Sanielevici, Alexandru 206 

Sanielevici, Henric 76, 207, 264 

Sanielevici, Simon 98, 206, 264, 300 

Sauciuc-Săveanu, Teofil 101, 312, 257 

Sănătescu, Constantin 245, 300 

Săvulescu, Traian 18, 260, 299, 303, 308-310 

Sân-Giorgiu, Ion 18, 102, 151, 178, 209, 250, 263 

Schiller, Friedrich von 213 

Sebastian, Mihail (pseudonimul lui losef Hechter) 9, 18, 26, 30, 34, 
38, 56, 57, 60, 61, 63, 74, 75, 81, 82, 91-93, 114, 115, 142, 149, 198, 
206, 214, 217, 222, 223, 240, 263, 277 

Seişanu, Romulus 76, 265, 311 

Serghie, Emil 224 

Sevastos, M. 70 

Shakespeare, William 274 

Silvestri, C. 227 

Sima, Horia 154, 158, 250, 265 

Simionescu, Ion 94, 101, 106, 108, 118, 142, 170, 211 
Simonescu, Dan 204 
Sion, Florin 255 

Slăvescu, Victor 18, 119, 120, 122, 133, 134, 138, 139, 186, 299, 
312 

Socor, Emanoil (Emil) 18, 26, 68, 224 
Socor, Matei 18, 68, 82, 88, 144, 224, 325 
Solomon, Petre 325 
Someşan, Măria 9, 175 
Spacu, Gheorghe 299, 318 
Stahl, Henri 315 

Stahl, Henri H. 18, 35, 37, 39, 46, 11 8, 119, 126, 203, 234, 235, 284 



Stalin, I.V 69, 147, 150, 230, 304, 327, 328 
Stamatiad, Alexandru 226 

Stamatu, Horia 86, 117, 143, 163, 164, 179, 249 
Stancu, Zaharia 19, 38, 39, 45, 46, 63, 84, 117, 143, 144, 150, 224- 
226, 238, 262, 264, 280, 288-290, 310, 319, 320, 322, 332-334 
Stănescu, P.P. 254 
Steinhardt, Nicolae 335 
Stere, Constantin 65, 77, 100 
Steriade, Al. 190 
Steriadi, Jean Al. 323 
Stoenescu, Eustaţiu 191 
Stoian, Stanciu 310 

Stoilov (Stoilow), Simion 19, 79, 190, 226, 236, 254, 258, 268, 302, 
309 

Strat, Gheorghe 256, 312 

Streinu, Vladimir 19, 81, 148, 149, 198, 226, 238, 239, 242, 281, 
332, 335 

Suchianu, D.l. 143, 146, 288, 290 

Şandru, Dumitru 179, 254 

Şeicaru, Pamfil 19, 26, 30, 83, 84, 228, 233, 253, 265, 284 
Şelmaru, Traian 60 
Şeptilici, Mircea 206 

Şerban, Nicolae 19, 180, 192, 193, 204, 219, 287 
Şirato, Francisc 149, 286, 323 
Ştefan, Gheorghe 301 
Ştefan, Paul 216 

Ştefănescu-Goangă, Florian 19, 101, 177, 187, 257, 270, 272, 312 
Ştefa' neseu, I.D. 205, 211, 257 
Şuluţiu, Octav 38, 40, 44, 62, 81, 238 
Şumuleanu, Corneliu 103 

Tafrali, O. 183 
Taşcă, G. 101, 311 
Tatu, Nicolae 58 

Tătărescu, Gheorghe 30, 146, 177, 245, 246, 253, 270, 272 
Teii, Alexandru Cristian 45, 46, 86, 137 

Teodoreanu, Alexandru O. (Păstorel) 19, 23, 79, 114, 126, 127, 149, 
280, 335 

Teodoreanu, Ionel 19, 23, 26, 79, 126, 142, 148, 149, 167, 168, 227, 
280 

Teodorescu-Branişte 19, 26, 67, 69, 70, 76, 82, 143, 145, 146, 263, 
284 

Teodorescu, Anibal 134, 135 



Teodorescu, Emanoil 268 

Theodorescu, Barbu 149, 164, 230, 23 1, 257, 262, 290 

Theodorescu, Cicerone 117, 148, 217, 262, 290, 322 

Thorez, Maurice 290 

Tite, Gheorghe 58 

Titulescu, Nicolae 64, 101, 229, 230 

Tolstoi, LN. 275 

Toma, Alexandru (pseudonimul lui Solomon Moscovici) 19, 263, 291, 
295, 296, 300, 320, 321, 325, 326 
Toma, Ana 297 
Toma, Sara 297 

Toma, Sorin 19, 88, 295-297, 301 
Tomescu, Petre 253 
Tonegaru, Constant 281 
Topîrceanu, George 79 
Torouţiu, llie E. 268, 269 

Tudor, Sandu (pseudonimul lui Alexandru Teodorescu) 38, 39, 45, 46 
Tudoran, Radu 263, 332 
Tuhacevski, M.N. 69 
Tzara, Tristan 83 

Tzigara-Samurcaş, Alexandru 227 

Ţiţeica, Şerban 302, 303 

Ţuţea, Petre 19, 41, 57, 59, 86, 313, 337 

Urdăreanu, Emest 140 

Vaida-Voevod, Alexandru 58, 85, 99, 209 
Valeriu, Margareta 171 
Valery, Paul 36 

Vasilescu-Karpen, Nicolae 19, 134, 135, 170, 194, 299, 334 

Văcărescu, Elena 180 

Vâlcovici, Victor 134, 149, 189, 302, 303 

Vârtosu, Emil 221 

Veniamin, V. 256 

Vertan, Ana 187 

Vianu, Tudor 9, 19, 31, 97, 102, 127, 142, 148, 149, 155, 171-173, 
205, 220, 226, 238, 239, 248, 261, 262, 283, 286, 288, 305-307, 334 
Vinea, Ion 19, 150, 208, 209, 280 
Vitner, Ion 19, 291, 294, 306, 307, 325, 326, 332 
Vizirescu, Pan 74, 265 
Vlahuţă, Alexandru 24 
Vlădescu, Ovidiu 254 

Vlădescu-Răcoasa, Gheorghe 20, 146, 174, 236, 237, 260, 272, 310, 
315 



Voicu, Ştefan 144 

Voiculescu, Vasile 127, 227, 280 

De mai bine de douăzeci de ani, istoricii de toate vârstele şi 
coloraturile sunt dominaţi de obsesia comportamentului public al 
intelectualilor români în secolul XX. S-a scris mult, mai ales de la 
înălţimea prezidiului unui complet de judecată morală, adesea fără a se 
putea administra toate probele unui dosar imens şi încâlcit, dar şi fără 
înţelegerea deplină a naturii umane. Dacă nu sunt consideraţi de-a 
dreptul factori cauzali în istorie, intelectualii sunt cel puţin datori cu 
atitudini exemplare. însă atunci când, între 1930 şi 1950, membrii elitei 
intelectuale, odată cu societatea, trec prin mai multe schimbări de 
regim, adevărata miză a discuţiei este omenescul, cu toate nuanţele 
sale. 

Era nevoie, după un lung şir de tentative intransigente, dar 
neizbutite, de judecata fină a unui istoric precum Lucian Boia, care să 
pondereze şi iacobinismul, şi îngăduinţa faţă de cei care, în numai două 
decenii, din cauza amalgamului de idei abstracte şi de orgolii 
personale, cad în capcanele istoriei. 



